
Polymathul. 
1. 


- Cel puţin la atât au fost bune afurisitele 
alea de vijelii din timpul iernii, spuse Delvia 
pe un ton ce se dorea să pară că vrea 
neapărat să găsească ceva util într-un 
adevărat dezastru. Ne-au permis să 
acumulăm suficientă energie ca să avem 
acum cu ce ne juca. 

- Dar de luat, ne-au luat cu mult mai multe, 
murmură Naline. 

- Cred că ai dreptate. Totuşi, să nu 
disperăm încă. S-ar putea să descoperim că 
nu stăm atât de râu pe cât ne aşteptăm. 

Delvia tăie legătura cu acumulatorul şi 
compresorul amuţi. Cu degete îndemânatice 
decupla ultimul cilindru de la cupla de 
ieşire, se asigură că  manometrul 


funcţionează lăsând să scape puţin aer - din 
supapă se auzi un fel de scârţâit - apoi îl 
lăsă să cadă cu o bufnitură lângă ceilalţi doi, 
care erau deja pregătiţi şi stăteau pe straniul 
nisip verzui. Apucând imediat un cilindru 
gol, începu sâ-1 conecteze la compresor. 

- Poţi să-i iei pe ăştia trei, Lex, adăugă ea. 

- Bine, încuviinţă Lex. Ai terminat, Naline? 

Fata mai brunetă - „copilul” refugiaților 
supraviețuitori - dădu din cap şi se întoarse, 
încercând să atragă atenţia unui bărbat cu 
figură imobilă ce se afla la câţiva paşi de ei, 
pe plajă. 

- E rândul dumneavoastră, domnule 
căpitan! rosti ea în cele din urmă, dându-şi 
părul lung şi negru pe spate. 

Auzind-o, căpitanul reveni la realitate, 
parcă de pe alt tărâm. Privise ţintă o 
suprafaţă metalică arcuită ce ieşea din apa 
liniştită şi albastră a golfului. Acum, cu 
mişcări mecanice, porni spre Naline. 

Lex, a cărui înălţime suplă era reliefată de 
veşmântul ciudat pe care-1 purta, luă în 
braţe cei trei cilindri cu aer comprimat 


pregătiţi pentru el. Era îmbrăcat într-un 
costum spaţial, al cărui material portocaliu- 
flu-orescent - asigurând vizibilitate maximă 
în spaţiul cosmic - strălucea aproape orbitor 
în lumina albastru-albâ a soarelui dimineţii. 
Naline îi legase benzi lucioase de elasticon 
la încheieturi şi pe talie, pentru a 

strânge pe corp surplusul de material - 
costumul fusese croit pentru o persoana 
mult mai robustă decât 

el. Apoi îşi ridică şi casca, dădu rapid cu 
mâna pe ea, să se asigure că de garnitura de 
etanşare nu rămăsese lipit vreun fir de nisip, 
şi-i spuse lui Arbogast: 

- Domnule căpitan, mă duc jos la băieţi, să 
văd dacă e gata barca. 

- In regulă, răspunse Arbogast. Vocea îi 
era tot atât de lipsită de viaţă pe cât îi era şi 
figura lipsită de expresie. Părea incapabil 
să-şi ia ochii de la suprafaţa aceea metalică 
ce răsărea din mare. 

- Mâna stângă, vă rog, zise Naline. Fata îi 
făcea căpitanului exact ce-i făcuse mai 
înainte lui Lex, deoarece, deşi costumul de 


pe Arbogast era chiar al lui, privaţiunile din 
timpul iernii îl costaseră mai bine de zece 
kilograme în greutate, şi operaţia era 
necesară şi în cazul lui. Ascultător ca un 
căţelandru, omul ridică braţul şi-1 întinse 
spre fată. 

Compresorul porni din nou, şi Delvia se 
ridică în capul oaselor. Privind la Lex, îi zise: 

- Zău că te invidiez. După iarna asta 
cumplită, mă simt murdară până şi pe 
dinăuntru. Nimic nu mi-aş dori mai mult 
acum decât o baie, cât mai lungă şi mai 
răcoritoare. 

Chiar părea gata îmbrăcată pentru asta - 
sau mai degrabă dezbrăcată. Nu avea pe ea 
decât o tunică roşie zdrenţuită, crăpată în 
părţi. Şi era evident că semiinaniţia prin care 
trecuseră cu toţii avusese, în cazul ei, 
efectul de a-i cizela şi mai mult formele 
sculpturale ale trupului. Carnea îi era tare şi 
sănătoasă, iar pe sub pielea netedă se 
vedeau mişcările  mugşchilor, pe care-i 
ghiceai puternici. Era reconfortant să vezi că 
măcar câţiva dintre refugiaţi erau capabili să 


rămână sănătoşi în condiţiile de aici. Chiar 
dacă asta le sărea în ochi şi celor mai puţin 
norocoşi, şi, mai târziu, putea crea 
probleme... 

- In locul tău n-aş încerca asta, îi răspunse 
Lex sobru. Mai ales după ce i s-a întâmplat 
tânărului Bendle. 

Delvia  încuviinţă, dând din cap şi 
strâmbându-se. Cu o mişcare necontrolată, 
îşi ridică un picior de pe nisip şi, sprijinindu- 
se cu o mână de compresor, începu să se 
frece cu talpa pe gamba celuilalt picior, ca şi 
cum s-ar fi scărpinat. Lex se uită imediat 
atent la ea şi văzu pe piele o porţiune iritată, 
roşiatică. 

- Del! spuse el. Te mănâncă tare? 

Jenată, ea îşi lăsă imediat piciorul pe 
nisip şi-i răspunse: 

- Nu prea tare. Cred că e o iritaţie, din 
cauza soarelui. 

- Atunci ce cauţi doar cu zdreanţă aia pe 
tine? Ce vrei, să faci un lupus din cauza 
nivelului ridicat de ultraviolete? Aici nu 
suntem... Se opri brusc, dându-şi seama că 


şi Naline şi Arbogast îşi întorseseră ochii 
spre el. Fusese pe punctul să spună „Aici 
nu suntem pe Zarathustra". Şi asta ar fi fost 
o remarcă absolut stupidă, în acel moment. 
Aşa că, după ce îşi trecu limba peste buze, 
continuă: 

- Ar trebui să umbli complet îmbrăcată, 

Del. 
O clipă crezu c-o sâ-i răspundă răstit - sâ-şi 
vadă de treburile lui şi sănu-şi bage nasul în 
ale altora. Dar, spre surprinderea lui, o auzi 
oftând. 

- Ştiu, ştiu... Sunt blondă şi e prostie 
curată ce fac. Dar, după iarna asta, mi-e 
imposibil să mai suport! Să ştii că nu 
glumeam deloc când am zis că mă simt 
murdară până şi pe dinăuntru. N-am purtat 
în viaţa mea aceleaşi haine atâta timp. Am 
senzaţia că murdăria mi-a ajuns pânâ-n 
oase!  Dădu din umeri a neputinţă, 
înfiorându-se. Dar ai dreptate. O sâ-1 întreb 
pe doctorul Jerode dacâ n-are vreo cremă 
ecranantă. 

- Dacă are, te poţi considera norocoasă, 


murmură Lex. Dădu scurt din cap către 
Arbogast, se întoarse şi începu să se 
depărteze. 

In spate, o auzi pe Naline cum mormăie 
exasperată: 

- Del! Ai cumva o foarfecă? 

- Eu nu, dar ştiu pe cineva care are. De 
ce? 

- O să te rog sâ-mi tai părul. Treaba asta e 
destul de migăloasă - nu se poate face decât 
un singur fel de nod - şi, dacă nu nimeresc 
tensiunea benzii cum trebuie, ori alunecă, 
ori blochează circulaţia... 

Indepârtându-se, Lex auzea vocea fetei 
din ce în ce mai slab, până ce ajunse un 
murmur, după care nu mai auzi nimic. 


Apropiindu-se de locul unde Aldric şi 
Cheffy verificau dacă barca lor improvizată 
nu ia cumva apă, Lex se simţea de-a dreptul 
voios, chiar dacă îi era cam teamă de ceea 
ce vor descoperi - el şi Arbogast - pe fundul 
golfului. Ceţurile grele şi îngheţate, şi 
vijeliile teribile din timpul iernii, fuseseră un 


fel de închisoare a spiritului. Acum, peste 
noapte - în sensul aproape propriu al 
cuvântului - se simțeau eliberaţi şi aveau în 
faţă o vară cam cât un an terestru, 
înduraseră tot ce le putea pune mai rău în 
faţă noul lor adăpost, şi covârşitoarea lor 
majoritate supravieţui-se. Chiar şi cei care 
crezuseră că pentru ei viitorul nu mai există, 
o dată ce planeta lor natală fusese calcinată, 
începuseră să se comporte ca nişte fiinţe 
umane, şi nu aidoma unor sălbăticiuni 
înfricoşate. 

Ceva mai departe de malul mării, în valea 
râului pe malul căruia era aşezarea lor, 
casele deteriorate începuseră să fie reparate 
şi se planificau construcţii noi. Aici, pe 
plajă, sub conducerea căruntului Bendle - 
care îşi revenise după şocul produs astă 
toamnă de moartea fiului său - o duzină de 
oameni  cercetau sistematic stâncile şi 
ochiurile de apă. Fireşte, tot peisajul era 
schimbat faţă de astă-toamnă, pentru că 
vânturile puternice din timpul iernii nu se 
mărginiseră doar la a învârti săptămâni în şir 


elicele generatoarelor lor eoliene. Dunele, 
bancurile de nisip, dâmburile imense, 
presărate ici şi colo pe plajă ca stafidele 
într-un enorm pudding de nisip, arătau cu 
totul altfel de cum fuseseră înaintea iernii. 

Dar, privită în ansamblu, situaţia i se 
părea... ei bine, da! De-a dreptul 
promițătoare! 

Pe plajă se vedeau din loc în loc resturi 
organice de fel de fel de culori, de la 
maroniu la roşiatic şi la verzui. Fuseseră 
primele studiate de echipa lui Bendle. 
Majoritatea erau rămăşiţe inofensive ale 
unor plante marine, smulse de pe fundul 
apei de furtunile puternice. Animalele, care 
erau încă mobile şi potenţial periculoase, 
chiar dacă urmau să moară pe uscat, în 
absenţa apei, fuseseră marcate pentru 
avertizare cu câte o pată de vopsea alba. lar 
o creatură fusese pironită în nisip cu un 
tăruş ascuţit, iar în jurul ei se trăsese un 
cerc. 

Lex se opri s-o privească. Nu murea uşor, 
ca majoritatea animalelor marine. Era 


colorată în nuanţe de roz şi verde, dublu 
simetrică, şi din trupul pironit, care continua 
să zvâcnească şi să pulseze, se scurgea un 
fluid  râu-mirositor. Cele două organe 
flexibile cu aspect de trunchi -membre, 
esofaguri, canale de excreţie şi ajutaje de 
reacţie, combinate într-o singură unitate 
anatomică - se întinseră în van spre el, 
ajungând până aproape de cercul tras pe 
nisip, dar fără să-1 depăşească. 

O baie lunga si răcoritoare în mare... Lex 
simţi că-1 trec fiorii şi o luă brusc din loc. 

- Admirai exponatul principal? îl întrebă 
Aldric, scoţându-şi ochelarii de soare în 
timp ce Lex se apropia de el. Era un om 
solid, cu păr roşu, despre care cândva se 
putuse spune că e gras. Dar acum nu mai 
era cazul, în primăvara asta nici unul dintre 
refugiaţi nu mai era gras. 

- Aşa s-ar zice, încuviinţă Lex, lăsând jos 
cilindrii cu aer comprimat şi aşezându-şi 
casca peste ei. A inventat cineva vreo 
denumire pentru obiectu' ăla? 

- Eu aş vrea sa-i spunem polistoma 


abominabilis, zise Cheffy, fără să-şi ridice 
capul rotund, împodobit cu cârlionţi negri 
tunşi scurt, spre ei. Avea într-o mâna un 
spray cald şi întindea plastic cu întărire 
rapidă pe o pereche de furcheţi ce ieşeau 
din partea de sus a copastiei. în cealaltă 
mână avea o spatulă cu care dădea 
materialului forma dorită, înainte ca 
expunerea la aer să-1 întărească precum 
piatra. Asta înseamnă, adăugă el, ceva de 
genul scârboşenie cu o droaie de guri. 

- Sugestiv, murmură Lex. Şi fiindcă ai 
pomenit de guri şi de găuri, cum stăm cu 
etanşeitatea bărcii? 

- Acum e bine. N-au fost decât vreo două 
sau trei crăpături, pe care le-am astupat 
deja. Cheffy întrerupse funcţionarea spray- 
ului, dădu o ultimă tuşă cu spatula şi se 
ridică în picioare. 

- Pentru ce sunt cârligele astea? întrebă 
Lex. Pentru vâsle? 

- Da, bineînţeles. Aldric lovi uşor două 
obiecte lungi, lăţite la unul dintre capete, 
care erau aşezate pe nisip, lângă barcă. 


Padelele de anul trecut nu erau prea 
eficiente, cred că-ţi aduci aminte. Şi nici 
ghionderul. 

Lex dădu din cap aprobându-i vorbele. 
Din cauza ghionderului, care se înfipsese în 
nămolul de pe fund, tânărul Bendle căzuse 
în apă şi nu mai ieşise viu la suprafaţă. 

- Aşa ca, în timpul liber, m-am gândit să 
încropesc chestiile astea, continuă Aldric. 
Teoretic ar trebui să asigure o propulsie 
mult mai bună, chiar şi când barca e 
încărcată. Şi o să folosim şi o cârmă, fixată 
acolo, la pupa. Dar, îţi dai seama, nu pot 
garanta, sub nici o formă, rezultatele. 
Fiindcă nu mi-am închipuit vreodată c-o să 
fiu obligat să  meşteresc asemenea 
improvizații primitive... Dacă n-ar fi fost 
pasiunea lui Cheffy pentru istoria timpurie a 
Pământului, cred că nu mi-ar fi dat prin cap 
nici măcar ideea de vâsle. 

Lex încuviință din nou. Nu era pentru 
prima dată când cunoştinţele pur teoretice 
ale lui Cheffy despre dispozitive de nivel 
tehnologic primar fuseseră transformate în 


obiecte reale - mai ales de Aldric, care era 
un meşteşugar foarte priceput - improvizate 
din te miri ce. Deprimat o clipă de 
enormitatea sarcinii ce le stătea în faţă, zise: 

- De ce eşti aşa sigur că vom avea barca 
încărcată la întoarcere? 

Aldric privi spre larg. 

- Nava e în poziţie stabilă, nu crezi? 

Lex îi răspunse cu un oftat. 

- Cred că mai corect ar fi să spunem că e 
în poziție scufundată, zise Cheffy. Şi 
probabil că e deja pe jumătate plină cu nisip. 
O să fie nevoie să lucraţi la cel puţin patru 
metri adâncime, Lex. 

- Să nu ne plângem prea mult. Până acum 
norocul a fost mai mult de partea noastră, 
replică Lex pe un ton forţat dezinvolt. Şi 
poate că lucrurile nu stau aşa de rău pe cât 
ne închipuim noi. 

Cheffy fornăi supărat. După o scurtă 
pauză, adăugă: 

- Cum crezi că au reuşit să se descurce 
ceilalţi? Am aflat că Ornella a tot încercat să 
ia legătura cu ei prin radio, însă fără succes. 


Aşa era. Şi, ca urmare, nu prea mai erau 
mulţi în grupul lor care să dea fie şi doi bani 
pe şansele de supravieţuire peste iarnă ale 
celorlalţi refugiaţi care-şi găsiseră adăpost 
pe planetă. Nu-i plăcea că Cheffy adusese 
tocmai acest subiect în discuţie. Sperase ca 
oamenii să fie preocupaţi de altele şi, măcar 
vreo câteva zile, să nu-şi facă griji în 
legătură cu ceilalţi, a căror navă asolizase - 
mai bine zis se zdrobise de sol - pe platoul 
înalt din interiorul continentului. 

- Probabil că acolo sus, la ei, vijeliile au 
fost de-a dreptul groaznice, zise Aldric 
apropiindu-se de pupa bărcii. Ei bine, hai s- 
o împingem în apă. Căpitanul e gata, Lex? 

Punându-şi mâna streaşină la ochi, Lex se 
în toarse şi privi în direcţia din care venise, 
spre compresor. 

- Cred c-o să vină imediat, răspunse el. 


Ultima bandă era legată cum trebuie. Cu o 
mină critică, Naline îşi trecu mâna peste 
suprafaţa  alunecoasă a costumului, 
atingând fiecare nod. Când ajunse la cel de 


pe pieptul lui Arbogast, murmură surprinsă: 

- Vă simţiţi bine, domnule căpitan? 

- Bineînţeles, mormăi Arbogast. De ce? 

- Pentru că am avut impresia că aveţi 
frisoane, răspunse Naline. 

Delvia, care era pe punctul de a aşeza 
ultimul cilindru cu aer comprimat pe care îl 
încărcase lângă ceilalţi doi, pe nisip, ridică 
imediat privirea spre ei. 

- Absurd, zise Arbogast. Se dădu un pas 
înapoi, evitând să o privească în ochi pe 
fată. Delvia, cilindrii mei sunt gata? 

- Da, toţi trei. 

Arbogast se aplecă ţeapăn sâ-i ridice de 
jos, se opri un moment pentru ca Naline - pe 
faţa căreia se citea încă îngrijorare - sâ-i 
aşeze casca peste ei şi o porni imediat spre 
barca ce îl aştepta. 

Privind în urma lui, Naline spuse cu voce 
joasă: 

- Sper că nu are febră. Nu se vede cu 
ochiul liber, dar dacâ-1 atingi ai senzaţia că 
tot corpul... parcă îi vibrează. 

- Asta n-are nimic de-a face cu febra, zise 


Delvia. Se întoarse repede spre compresor, 
deconecta acumulatorul, apucă o foaie 
pentru colectarea energiei solare şi începu 
să o despăturească. Vrei, te rog, să mă ajuţi 
s-o întind bine? adăugă ea vorbind peste 
umăr spre fată. 

Punându-se docilă în mişcare, aşa cum 
făcea întotdeauna când era vorba de o 
rugăminte a Delviei, Naline insistă asupra 
celor spuse mai înainte, pe un ton în care se 
simţea nedumerire: 

- Da' să ştii că are frisoane, sunt absolut 
sigură. Şi asta în plin soare! 

- Nu are nici un frison. Pur şi simplu 
tremură. Delvia înfipse colţurile primului 
panou colector în nisip şi cuplă terminalele 
acestuia la bornele acumulatorului. 

- Ce?! De ce? 

- Din cauza navei, de ce altceva? Toată 
iarna n-a vorbit decât de repararea ei şi de 
repunerea în funcţiune. Şi acum, că a ieşit 
din casă şi a văzut ce s-a întâmplat cu ea... 
Cred că e cu moralul la pământ. 

Dar nu suntem toti în aceeaşi situaţie? 


replică Naline cu amărăciune în glas. 

- El e cosmonaut. Cred că din cauza asta 
suportă mai greu totul. Şi nici nu mai e aşa 
de tânăr. Delvia îşi scutură nisipul de pe ea 
şi continuă: Pe deasupra, nu-ţi mai aduci 
aminte că astă iarnă, când vremea abia 
începuse să se înrăutăţească, încerca să ne 
convingă pe toţi să ne adăpostim în navă? 
Făcu un gest spre suprafaţa metalică ce 
ieşea din apă: Cum ti-ar fi plăcut să fii acum 
acolo? Hai, cred că acum o să avem puţin 
timp liber şi te pot tunde. 


2. 


- Aer comprimat, spuse Aldric, verificând 
echipamentul, aplecat peste pupa bărcii. 
Unu, doi, trei cilindri. Centuri  lestate. 
Bocanci... 

- Când am făcut ultima scufundare, îşi 
dădu brusc seama Lex, nu am avut decât de 
mers, pur şi simplu, pe fund. Dar ăştia sunt 
bocanci spaţiali ordinari, cu tălpi magnetice. 


Nu cred câ-mi surâde ideea să mi-o ia 
picioarele înainte, de fiecare dată când mă 
apropii de coca navei. 

- Am avut deja grijă de asta, îi răspunse 
Cheffy scurt. l-am zis lui Aldric să schimbe 
magneţii cu bucăţi de plumb. Dar n-am 
găsit. Aşa că s-a mulţumit cu oţel chior. Dâ-i 
înainte, Aldric. 

- Plase... Lex, te rog să nu iei nimic prea 
greu de jos, să nu fim obligaţi să folosim 
cablul pentru ridicare, bine? Incă nu ştiu 
bine cât de stabilă e barca asta, şi nu prea 
m-ar încânta să mă trezesc aruncat în apă. 
Una lanternă etanşă. Cel puţin aşa e scris pe 
ea. Două securi, cea mai bună soluţie pe 
care am putut-o găsi în materie de 
armament. Nu există absolut nici un mod de 
a face o armă energetică să funcţioneze sub 
apă. Cheffy mi-a zis că, odinioară, pentru 
armele subacvatice se utiliza aerul 
comprimat, aşa că o să încerc să fac una, 
imediat ce-o să rezolv problema muniției. Ne 
trebuie ceva de care să nu ne pese că se 
pierde. 


- Gândeşte-te la o muniţie recuperabilă, îi 
sugeră Lex. Ceva suficient de lung, de care 
să se poată lega o coardă. De asta nu 
ducem lipsă, chiar deloc. 

- Acolo jos sunt nişte chestii - replică 
Aldric, arătând supărat cu degetul spre apă - 
de care n-aş vrea deloc să mă ştiu legat, 
dacă le vine cumva ideea s-o ia spre adânc. 
Bineînţeles, dacă îți doreşti emoțiile 
provocate de o călătorie subacvatică, în 
compania unui monstru furios şi rănit... ., 

- S-a marcat, îi răspunse Lex, rânjind 
mânzeşte. 

- Imi pare bine. Cred că prima noastră 
grijă trebuie să fie să pierdem cât mai puţini 
oameni. Ce zici de noua noastră ancoră? 
Aldric ridică, un obiect strălucitor de metal, 
compus dintr-un arbore şi patru braţe 
curbate, ascuţite la capete. Pe arbore era 
făcut un filet cu pas mare, pe care aluneca 
liber un guler în care fuseseră fixate patru 
lame extrem de ascuţite. 

- Dacă o să se prindă cumva în ierburile 
de pe fund, sau dacă încearcă vreo bestie să 


se agate de ea, tragem brusc de cablu, aşa 
se eliberează piedica asta, şi, din cauza 
arcului, lamele vor începe să se mişte în 
sus, pe arbore. Dădu mulţumit o palmă 
creaţiei sale şi o puse în barcă. 

- Cheffy, te duci tu cu ei, sau mă duc eu? 

- Mă duc eu. Tu poţi să te pregăteşti 
pentru cursa următoare. Cheffy îşi trecu 
picioarele peste copastie. Vrei să ne împingi 
câţiva metri? Dar să fii atent pe unde calci! 

La rândul lui, Lex se sui cu uşurinţă în 
barcă şi se aşeză pe bancheta de la provă. 

- O. K., căpitane, îi zise el lui Arbogast. Te 
aşteptăm! 

Dar Arbogast privea din nou ţintă spre 
nava scufundată, cu mâinile împreunate în 
faţa şi cu încheieturile degetelor albite de 
forţa cu care şi le ţinea încleştate. Părea să 
nu fi auzit ce-i spusese. 

- Suntem gata, căpitane! rosti Aldric tare. 

Arbogast îşi lăsă mâinile să-i cadă pe 
lângă corp. Inainte de a vorbi, înghiţi în sec: 

- M-am... m-am răzgândit. Nu mai merg. 

- Ce? Aldric făcu un pas spre el. Cheffy, 


uimit, se opri din treabă - fixa ramele în 
furcheţi. Doar Lex se răsuci pe bancheta pe 
care stătea, ca să-1 poată vedea mai bine pe 
căpitan şi dădu încet din cap. Vorbele 
căpitanului nu-1 luaseră pe nepregătite. 

Arbogast îşi lăsă capul în jos şi o luă în 
sus pe plajă, târşâindu-şi picioarele şi 
lăsând urme lungi în nisip. Oribilitatea 
pironită de sol îl simţi apropiindu-se şi 
încercă sâ-1 ajungă. 

- Hei, un moment! spuse Aldric furios, 
pornind după el. Nu-1 poţi lăsa pe Lex să... 

- Aldric! Lex îi rostise numele ca şi cum ar 
fi vrut să tragă o săgeată în aer. Aldric, lasă- 
1 în pace! 

- La toţi dracii! se răsti Aldric. Uite ce e, n- 
a fost ideea lui că el trebuie neapărat să 
meargă? Nu-i aşa? O să mai pierdem încă o 
oră încercând să găsim un costum care să 
se potrivească pe mine sau pe Cheffy, sâ-1 
legăm pe noi şi să căutăm o altă pereche de 
bocanci? leri n-am făcut decât asta, aproape 
toată ziua! 

- Ţine-ţi firea! ripostă Lex. Şi încearcă să 


te pui în pielea lui. Cum ti-ar plăcea să vezi 
că nava care ţi-a ţinut ani de zile loc de casă 
a ajuns o epavă, plină de creaturi stranii, 
care se târăsc prin toate colţurile? 

- Dar eu i-am propus asta? Eu? Aldric se 
şterse pe faţă. Şi... la dracu'! Ce să mai 
vorbim de case ajunse ruine! 

- Calmează-te, Aldric, spuse şi Cheffy. Lex 
are dreptate. Cel puţin noi nu suntem 
obligaţi să vedem ce s-a ales din casele 
noastre. 

Scuipă supărat peste copastie. Aldric 
inspiră adânc. 

- OK, zise el resemnat. Hai să căutăm un 
costum pentru mine. Lex ezită un moment, 
amintindu-şi cu acreală cum o admonestase 
cu numai câteva minute mai înainte pe 
Delvia, că îşi asumă riscuri inutile. Dar - îşi 
căută el scuze - era absolut necesară o 
recunoaştere în navă înainte de adunarea 
generală de mâine, când vor trece în revistă 
toate resursele de care dispuneau. Aşa că 
spuse hotărât: 

- O să mă duc singur. 


- Eşti nebun, îi răspunse Aldric. Fără să ai 
telefon? Când nu cunoaştem prea bine cum 
se comportă nici măcar jumătate din 
speciile de vieţuitoare marine? Şi exact 
acum când, aproape sigur, este perioada de 
împerechere pentru diverse monstruozităţi 
la fel de oribile ca porcăria aia pe care 
Bendle a fost obligat să o ţintuiascâ în 
nisip? Ai mari şanse să sfârşeşti pe post de 
provizii pentru vreun cuib cu ouă! 

- O să ţin tot timpul securea în mână. Hai 
o dată, suie-te în barcă! Lex devenise brusc 
nerăbdător. E neapărată nevoie să ştim care 
e situaţia în navă! Şi, ca ultim argument, 
care abia atunci îi venise în minte: Am mai 
făcut două scufundări astă-toamnă, fir-ar ale 
dracului. lar căpitanul nu a făcut nici una, în 
starea în care e el acum, poate că e mai bine 
pentru mine să mă duc de unul singur. 

Aldric dădu din umeri. 

- OK... dar asta nu înseamnă că trebuie 
sâ-mi şi placă ideea ta. 

Se aplecă spre pupa bărcii, se propti în ea 
cu toată forţa şi o împinse de pe nisip până 


când începu să plutească. Barca se balansa 
violent atunci când sări şi el în ea. Cam un 
minut, Cheffy păru să nu se descurce cu 
vâslele, nu reuşea să-şi  sincronizeze 
mişcările. Apoi brusc descoperi secretul, şi 
barca începu să înainteze constant pe 
suprafaţa liniştită a apei. Pe plajă, oamenii 
din echipa lui Bendle se opriseră din lucru şi 
priveau la ei. 

Arbogast îşi continua drumul, fără să se 
întoarcă spre ei. Lex le văzu pe Delvia şi pe 
Naline vorbind agitate - evident despre 
căpitan. Spera din tot sufletul ca nici una 
dintre ele, şi nici altcineva, să nu se ia după 
el şi sâ-i ceară explicaţii. 

Se răsuci hotărât pe banchetă şi privi spre 
suprafaţa pătată, dar încă strălucitoare, a 
navei. Vedea deja cum continuă curbura 
cocii sub apă, dar, ca să fie în stare să-şi 
dea seama care parte a navei era la 
suprafaţă, era nevoie să se mai apropie. Şi 
asta le va mai lua câteva minute bune, 
pentru că viteza bărcii era evident mai mică 
decât a unui om care mergea pe jos. 


- S-a mişcat cel puţin cinci sute de metri 
din locul în care am asolizat, zise Aldric de 
la pupă. Lex, cum crezi că s-a-ntâmplat 
asta? 

- Cred că prin rostogolire. Era prea grea 
ca sa poată pluti. Cine oare şi-ar fi putut 
imagina ca pe o planeta ca asta, lipsita de 
sateliți naturali - şi deci lipsită şi de maree - 
nici o plajă nu este constituită din sol ferm? 

Printre ei nu se găsea nici un geolog. 
Adevărul e că nu erau decât o mână de 
oameni cu pregătire de specialitate în grupul 
de fugari care se năpustiseră cuprinşi de 
panică în navă, aşa că un diletant ca Cheffy 
şi un meşteşugar de ocazie îndemânatic, 
precum Aldric, ajunseseră să se impună 
practic de la sine în calitate de coordonatori, 
atunci când era vorba de probleme tehnice. 

- Dacă îmi aduc bine aminte care era 
amplasamentul iniţial, continuă el, s-ar zice 
că toată porţiunea de teren pe care am 
asolizat era erodată. Şi între timp ne-am mai 
dat seama şi că fundul mării se înclină uşor, 
dar continuu. Cred că imediat ce s-a 


rostogolit destul ca să ia apă prin 
deschiderile libere, nimic nu mai putea 
împiedica scufundarea. lar stratul de nisip 
de pe fund cred că era la fel de fluid ca un 
terci, din cauza curenților puternici, aşa că 
probabil că acum e înfiptă bine în el. 

- Dacă blestematele alea de uşi de acces 
n-ar fi fost libere! exclamă Cheffy. Vă mai 
aduceţi aminte ce zgomot făceau? Vântul 
ăla cumplit, suflând puternic în teren 
deschis, făcea nava să sune de parcă era o 
orgă ce cânta la propriile ei funeralii. Sper 
să nu mai aud vreodată ceva atât de straniu. 

Lex şi Aldric râmaseră o clipă tăcuţi, 
aducându-şi aminte nu numai de zgomot - 
pe care-1 vor purta în minte până la sfârşitul 
zilelor lor - ci şi de altele... Cum îşi pierduse 
Arbogast cumpătul când îşi dăduse seama 
ce era cu sunetul acela straniu, cum 
încercase el să ajungă la navă în timpul unei 
furtuni, când vântul bătea cu o viteză de 
peste o sută patruzeci de kilometri pe oră şi 
valurile mării se spărgeau direct de coca 
navei. Cum tunase şi fulgerase împotriva 


nenorocitului care lăsase deschiderile 
neasigurate şi nu fusese în stare să tragă 
uşile după el, până când singur îşi dăduse 
seama că nenorocitul respectiv fusese chiar 
el, atunci când încercase sâ-i convingă pe 
toţi să se adăpostească pe navă în timpul 
iernii, să nu aibă încredere în colibele lor 
şubrede, improvizate în pripă, din bârne şi 
chirpici. 

- Dar, în fond, de ce a fost ales chiar locul 
ăsta pentru asolizare? mormăi Aldric. 

- Crezi că ne-ar fi mers mai bine pe un 
teren mai înalt? ripostă Cheffy imediat. 

- Nu. Nu... probabil că nu. Lex, ce crezi că 
s-o fi întâmplat cu ceilalţi? Crezi că au reuşit 
să iasă din iarnă? 

- Poate că da. De fapt, nu văd de ce n-ar fi 
reuşit. 

- Eu nu prea văd cum ar fi putut s-o facă, 
îl contrazise Aldric. N-au luat deloc legătura 
cu noi, de când s-au terminat furtunile, nu-i 
aşa? 

Poate câ li s-a defectat pur şi simplu 
antena, răspunse Lex. Nu uita că ei aveau 


un adăpost sigur, în navă. Greu de crezut că 
ar fi putut fi rostogolită de vreo furtună în 
halul în care era. 

- Aşa am auzit şi eu, zise Cheffy. Parcă 
era un ou turtit de sol! Şi nu era Arbogast 
de-a dreptul încântat? Până când a văzut ce 
făcuse celălalt căpitan din nava lui, îşi tot 
reproşa că asolizase prost. Dar oare cum îl 
cheamă... pe căpitanul celălalt? 

- Gomes, îl ajută Lex. Da, nava lor era 
crăpată râu de tot. 

- Şi pe deasupra, adăugă Aldric, probabil 
că ei vor avea parte de temperaturi sub zero 
grade mult mai multă vreme decât noi. Cred 
că toată iarna au fost îngheţaţi bocnă şi 
îngropaţi în nămeţi - cel puţin pe noi 
picăturile fine de apă de mare sărată ne-au 
scutit de asemenea „plăceri”. Dar am văzut 
cum veneau pe râu sloiuri de gheaţă, până 
acum două sau trei zile. 

- Nu-i nevoie să ne spui nouă toate astea, 
zise Cheffy încercând să privească peste 
umăr, să vadă cât mai aveau până la navă, 
pierduse controlul vâslelor şi trebui să se 


lupte niţel să rămână pe bancheta lui. Ha! 
Nu sunt făcut pentru mers cu spatele 
înainte! Cât mai avem? 

- Am trecut deja de jumătatea distanţei, 
spuse Lex. 

- La întoarcere o să vâslesc eu, se oferi 
Aldric. Cine ştie? Poate că barca o să fie mai 
uşoară, în loc să fie mai grea. 

Abia terminase el de vorbit, şi ceva se 
năpusti asupra vâslei din dreapta, ca un fel 
de subliniere la umorul lui cam macabru. 
Când vâsla se ridică din nou, văzură că de 
ea era atârnată o creatură roză, care se 
contorsiona în fel şi chip şi care-şi înfipsese 
colții în lemn. 

- Afurisită porcărie, zise Cheffy pe un ton 
resemnat. Aldric, ţi-am spus doar că ar fi 
fost mai bine dacă făceai minunile astea din 
metal. De preferinţă din aluminiu. Pentru că 
e şi uşor. 

- Când o sâ-mi pun în funcţiune turnătoria 
mea electrică, o sâ-ţi dau de veste, n-o să te 
uit, replică Aldric. Poţi să scuturi drăcia aia? 

Cheffy trase neîndemânatic vâsla stângă 


în barcă, apoi o apucă pe cealaltă cu 
amândouă mâinile şi o scutură cu putere. 
Creatura împroşcă un jet de fluid galben, 
care coloră rapid apa mării, însă continuă să 
se ţină bine. 

- Intoarce vâsla spre mine, zise Lex, 
punând mâna pe secure. Cu oarecare 
dificultate Cheffy se execută iar el lovi 
vietatea, făcând-o să zboare înapoi, în apa 
mării. Dar în lemnul vâslei rămăseseră două 
şiruri de găuri subţiri şi adinci, ca de cuie. 

- Ai mai meditat la ideea de a te scufunda 
de unul singur? se interesă Aldric. 

Lex scutură din cap. 

- Dinţii ăştia nu sunt în stare să perforeze 
materialul costumului deşi, dacă fălcile 
animalului sunt destul de puternice, m-aş 
putea alege 
cu o ciupitură extrem de neplăcută, sau cu o 
vânâtaie zdravănă. Dar, după cum s-a 
repezit la vâslă, cred mai degrabă că 
vietatea asta vânează, de obicei, pâsări- 
pescar. Şi fiindcă veni vorba! Se ridică în 
picioare, privind spre cer: Unde sunt? Astă 


toamnă golful era plin de ele! 

- Poate că sunt migratoare, sugeră Aldric. 
Dar acum, că vremea s-a schimbat, probabil 
că or să revină. 

- Aţi văzut vreo specie de pasăre de 
uscat? întrebă Lex. Eu am văzut câteva ieri. 

- Şi să fi văzut, eu tot nu le-aş fi remarcat. 
De când a venit dezgheţul, am fost tot timpul 
mult prea ocupat. Dar îl putem întreba pe 
Bendle, când ne întoarcem. Aldric manevră 
uşor cârma şi privi peste umărul lui Cheffy. 

- Ne apropiem, îi anunţă el. Pregăteşte 
ancora, Lex. 

- Bine. O ridică cu atenţie, evitând să 
atingă lamele ascuţite ca briciul. Probabil că 
vor constitui o surpriză şocantă - tăioasă - 
pentru orice răpitor marin care îi va obliga 
să pună dispozitivul în funcţiune. O capcană 
periculoasă, greu de bănuit. La fel cu cea 
care provocase scufundarea navei lor. 

Işi aminti că, de fapt, nu răspunsese clar 
la întrebarea lui Aldric: „De ce fusese ales 
tocmai locul ăsta pentru asolizare?”, şi nici 
Cheffy n-o făcuse. Il aleseseră fiindcă atât 


marea cât şi uscatul erau pline de 
vieţuitoare, ceea ce, potenţial, le oferea o 
gamă dublă de posibilităţi de hrană 
proaspătă. Şi, cum orice mare este un 
adevărat depozit de săruri minerale, în cazul 
în care nu ar fi putut digera protoplasma 
indigenă, sau ar fi avut nevoie s-o 
îmbogăţească, puteau obține elemente- 
trasoare pentru sintetizatoarele nutriţionale 
printr-o prelucrare relativ simplă a apei de 
mare. De asemenea, în apropiere se afla 
gura de vărsare a unui râu, care curgea 
printr-o vale adâncă şi adăpostită, iar malul 
unei ape potabile curgătoare era cel mai 
logic loc în care putea fi stabilită o mică 
aşezare. In plus, tot aproape, se aflau un fel 
de copaci, şi, cum lemnul era un material ce 
putea fi prelucrat uşor cu scule manuale... 
Oh, alegerea locului ăsta nu fusese făcută 
deloc la întâmplare şi era o alegere bună, 
din aproape toate punctele de vedere. 

Din păcate, singura particularitate ce se 
dovedise, până acum, necorespunzâtoare 
aşteptărilor - solul de sub navă - putea avea, 


în cele din urmă, consecinţe de-a dreptul 
catastrofale. 

Lex vedea acum bine toată coca navei, 
prin apa limpede. Aproape la limita de 
vizibilitate era o uşoară întunecime, şi un fel 
de mişcare, ce nu se datora în totalitate 
schimbării unghiului de refracție o dată cu 
deplasarea bărcii. Lex simţi cum îl trece un 
fior. 

Se pare că nu sunt făcut din aluat de 
erou! 

Vara trecută, când a fost nevoie să 
improvizeze la iuţeală o tehnică de 
scufundare - pentru a recupera trupul 
tânărului Bendle — fusese destul de simplu. 
Nu mai avusese timp sa se gândească a 
doua oară la ceea ce-şi pusese în cap, 
pentru că succesiunea era cât se poate de 
logică: aer comprimat, un costum etanş, 
nişte bocanci care să te ţină în poziţie 
verticală şi o centură lestatâ. După care îşi 
văzuse de treabă cu maximă urgenţă. 

Dar, între timp, avusese destulă vreme, pe 
timpul iernii, să se tot gândească la riscurile 


metodei folosite. 

Şi totuşi ceea ce avea el de gând să facă 
trebuia neapărat făcut de cineva, astăzi. 

- Gata cu vâslitul, Cheffy, zise el, mulţumit 
să audă că vocea nu-i reflecta deloc 
neliniştea. Aruncă ancora peste copastie, şi 
aceasta începu să se scufunde, în timp ce el 
dădea drumul la cablu, atent să nu cumva 
să-1 tensioneze prea tare şi să elibereze 
astfel piedica dispozitivului de deblocare. 
Când simţi că ancora a ajuns la fund, lega 
strâns cablul de ştiftul de la prova, destinat 
special pentru asta. 

- Poftim centura, îi spuse Cheffy. Cât timp 
ţi-o pui, eu o sâ-ţi fixez cilindrii cu aer. 

- Bine. 

Centura. Bocancii, securea, lanterna, 
plasa.  Cântărea probabil vreo cinci 
kilograme peste greutatea care i-ar fi 
asigurat o flotabilitate neutră, deci, o dată 
intrat în apă, se va scufunda uşor spre fund. 
Când va dori să revină la suprafață, nu avea 
decât să arunce lestul din centură şi se va 
ridica la fel de uşor ca la coborâre. Sau, 


dacă era „grăbit', putea să deschidă 
complet  regularizatoarele de aer ale 
costumului, acesta s-ar fi umflat şi atunci ar 
fi ţâşnit spre suprafaţă, ca o bulă de aer. 
Uşor. Atunci de ce transpira atât de mult? 
Pentru că era deja convins că sub apă va 
găsi un adevărat dezastru? 

- Ti-am cuplat rezervoarele de aer, îi 
spuse Cheffy. 

- Bine, uraţi-mi baftă, îşi puse casca pe 
cap şi o răsuci scurt, cu amândouă mâinile, 
etanşând costumul. 

Gata de misiune. 

Avea ochii roşii de nesomn, vocea îi era 
răguşită de cât vorbise inutil în microfon, 
capul i se clătina pe umeri, iar cuvintele pe 
care le rostea acum îşi pierduseră orice 
sens. 

Brusc, Ornella simţi că e la capătul 
puterilor. Aruncă microfonul, puse braţele 


pe masă, îşi lăsă capul pe ele şi începu să 
plângă, în ultima vreme viaţa o obligase să 
treacă prin emoţii intense, cărora nu era 
pregătită să le facă faţă. Işi dorea să fi murit. 
Cum muriseră şi ceilalţi. 


A fost odată - „aproape ca niciodată" era 
acum o realitate crudă - o planetă numită 
Zarathustra. Locuitorii ei îi spuneau, 
familiar, „Zara“, iar numele acesta era rostit 
cu afecţiune de două sute nouăzeci de 
milioane de oameni, în imaginaţia Ornellei 
apărură şiruri de siluete  carbonizate, 
mărşăluind printr-un deşert dogorâtor care, 
cândva, nu de prea multă vreme, fusese 
pământ fertil. Aproape că auzi ţipătul unui 
copil arzând. Nu asistase la asemenea 
scene. Dacă ar fi rămas acolo până ar fi 
putut vedea una ca asta, ar fi ars şi ea o dată 
cu ceilalţi. 

Zarathustra îşi găsise sfârşitul într-un 
asemenea coşmar încât - dacă realitatea s-ar 
fi dovedit până la urmă vis - cei care 1-ar fi 
visat ar fi fost în stare să-şi sfâşie carnea de 


pe ei ca să se trezească, şi, o dată treji, ar fi 
preferat să se arunce mai degrabă pe 
pământ gol, decât să revină în pat şi să se 
lase pradă somnului care-i putea duce la o 
nouă întâlnire cu acele orori de neimaginat. 
Totul fusese de-a dreptul incredibil, soarele 
lor strălucea alb-gâlbui pe cer ca în fiecare 
zi, rotund şi bun. Nu se vedea nici o 
schimbare. Dar, într-un observator, cineva 
rostise o vorbă cu valoare de sentinţă de 
condamnare la moarte: novă. Altcineva 
întrebase: peste cât timp? lar maşinile 
calculaseră şi dăduseră răspunsul. 

Curând. 

Apoi, prin viaţa lor, liniştită şi civilizată, 
haosul şi teroarea începuseră să treacă 
precum coasa prin iarbă. Plecaţi acum, li s-a 
spus. Nu, nu vă mai opriţi să luaţi câte ceva 
de acasă. Nu, nu vă mai căutaţi copiii sau 
părinţii, nici vreun iubit sau vreun prieten. 

Plecaţi imediat. 

Şi dacă nu o făceai, nu mai era nimeni să 
tragă de tine. 

Plecaţi imediat. 


Funcţionarii albi ca varul la faţa. 
Cosmonauţi care se mişcau ca nişte maşini. 
Maşini  mişcându-se ca nişte oameni 
cuprinşi de panică. Goleau calele navelor 
cargou pe câte un cosmoport aflat pe faţa 
întunecată a planetei. Mărfuri devenite 
inutile, aruncate claie peste grămadă, date 
pur şi simplu la o parte. Apoi lângă nave 
apăruseră camioane şi helicoptere, pline cu 
hrană conservată şi  deshidratată, cu 
medicamente, cu baloturi de îmbrăcăminte. 
Containerele  sintetizatoarelor  nutriţionale 
erau încărcate cu elemente-trasoare. Şi 
peste tot, tot timpul, nu se auzeau decât 
ţipete, vaiete, şi, din când în când, câte un 
urlet de furie sălbatică, cerând o clipă de 
calm şi de linişte. lar la sfârşit, oamenii 
înghesuiți ca nişte jucării stricate în 
pântecele navelor strălucitoare. 

Apoi, la orizont, începuseră să se ivească 
zorile şi toţi îşi dăduseră cu groază seama 
că în emisfera luminată a Zarathustrei 
căldura ardea ca o torţă, distrugând orice 
urmă de viaţă. 


Şi atunci apăruseră şi cei incapabili să-şi 
poarte singuri de grijă şi cei care 
rămăseseră, până atunci, pasivi - precum 
Ornella - şi care fuseseră obişnuiţi ca alţii să 
aibă tot timpul grijă de ei. Simţiseră, 
instinctiv, cât de crudă era realitatea ce-i 
aştepta şi sosiseră plângând şi văitându-se, 
goi - exact cum se smulseseră din pat - 
urlând ca lupii după o şansă de 
supravieţuire. Dar navele erau deja pline şi 
începuseră să decoleze, una după alta, spre 
nemărginirea spaţiului cosmic. 

In timpul călătoriei, avuseseră destulă 
vreme să se gândească la cei rămaşi în 
urmă, acasă. Calele aglomerate nu erau 
luminate şi întunericul era extrem de 
apăsător, nu atât fizic cât psihic. Mai târziu, 
aflaseră despre alte nave, care reuşiseră să 
ia legătura cu a lor, nave supraîncărcate, pe 
care oxigenul se dovedise insuficient şi 
refugiații începuseră să se sufoce, sau nave 
pe care începuseră să se răspândească tot 
felul de boli, devorând cu ferocitate trupurile 
slăbite de foame. Insă pe nava lor totul 


fusese suficient. La limită, dar suficient. 

Nu reuşiseră să afle veşti de la prea multe 
alte nave. Din nişte motive pe care Ornella 
nu le înţelegea prea bine, pentru a scăpa de 
distorsiunile continuumului spaţio-temporal 
produse de proaspăta novă, în care se 
transformase fostul lor soare, care acum 
arunca mase de materie fantastice, la 
distanţe şi cu viteze uluitoare, era necesar 
să se meargă drept înainte, pe prima direcţie 
aleasă imediat după decolare, cu motoarele 
hiperfotonice funcţionând în regim maxim. 
De fapt, direcţia spre care se îndreptaseră 
toţi era bezna necunoscută a spaţiului 
cosmic. 

In momentul în care soarele ei explodase, 
transformându-se în nova, Zarathustra se 
găsea într-un punct al orbitei ei aflat în 
opoziţie cu direcţia pe care se aflau 
Pământul şi marea majoritate a planetelor 
colonizate de oameni. Asta pentru că era o 
planetă deschisă destul de recent pentru 
colonizare, aproape de limita la care 
ajunsese explorarea spaţiului cosmic. Chiar 


părinţii Ornellei se născuseră pe Pământ şi 
emigraseră pe când erau tineri. Echipajul 
navei luase în consideraţie ideea de a 
încerca să ocolească nova şi să se îndrepte 
spre o planetă colonizată, dar aşa ceva era 
imposibil. Nava lor era un simplu cargou 
spaţial, nu una dintre acele nave-expres de 
pasageri, ale cărei rezervoare  stocau 
resurse energetice aproape egale cu cele ale 
unei mici stele. 

Apoi, strânşi între două uşi - rezervele de 
combustibil care scădeau şi sistemul de 
regenerare atmosferică al navei, care abia 
mai făcea faţă - ce se închideau rapid în faţa 
lor, îşi dăduseră seama că singura lor 
speranţă era să găsească o planetă - orice 
planetă - cu gravitație adecvată şi a cărei 
atmosferă să aibă un conţinut 
corespunzător de oxigen. Statistic, un 
sistem solar din şaizeci avea o planetă pe 
care fiinţele umane puteau supravieţui, şi 
aproximativ unul din două sute una pe care 
oamenii puteau duce o viaţă absolut 
normală. 


Aproape la capătul tuturor resurselor, 
asolizaserâ aici, într-un moment când vara 
era pe sfârşite. Nu mai avuseseră timp să 
determine dacă planeta făcea parte din 
categoria „unu-la-şaizeci"” sau din „unu-la- 
do-uă-sute". La început doar câţiva, hotărâți 
să supravieţuiască cu orice preţ, forţaseră 
marea majoritate să se comporte ca şi cum 
ar mai fi existat încă speranţe. Pentru că 
acei care alcătuiau această mare majoritate 
se simțeau nu numai izolaţi, ci de-a dreptul 
abandonaţi şi condamnaţi. 

Sosirea unei alte nave de pe Zarathustra, 
cea care asolizase pe un platou înalt, din 
interiorul continentului, fusese un 
eveniment cu totul deosebit pentru această 
majoritate, ca un fel de răsărit de soare. 
Dintr-o dată cei mai mulţi aveau senzaţia că 
era posibil nu numai să supravieţuiască un 
timp, ci chiar să reînceapă o viaţă normală. 
Şi, în timp ce refugiații, cuprinşi brusc de o 
vitalitate demonică, se  apucaseră să 
construiască un mic orăşel rudimentar, din 
lemn, chirpici uscat la soare şi câteva 


nimicuri demontate de pe navă, o mică 
echipă de cercetare îşi croise drum spre 
locul în care asolizase celălalt grup, dornici 
să se intereseze de prieteni sau de rude. 

Dar în celălalt grup nu erau nici prieteni, 
nici rude. Nava decolase de pe un alt 
continent al Zarathustrei. Dar simpla ei 
prezenţă era reconfortantă. Aşa că se 
înţeleseserâ să menţină o legătură radio pe 
o frecvenţă stabilită de comun acord şi 
păstraseră legătura tot timpul verii şi al 
scurtei toamne care îi succedase. 

larna, care venise brusc, îi făcuse să 
renunţe la o a doua expediţie pe platou. Mai 
mult, îngreuiată de gheaţă, antena lor 
principală se prăbuşise în timpul unei 
furtuni, cu luni în urmă. Dar imediat ce 
fusese posibil să o repare, puseseră din nou 
aparatul de radio în funcţiune. Ornella - 
pentru care prezenţa unor alte fiinţe umane 
pe această planetă avea o semnificaţie cu 
totul deosebită, deşi nu putea preciza exact 
despre ce anume era vorba - aşteptase 
nerăbdătoare să afle veşti de la ei. 


După câteva zile de apeluri intermitente, 
majoritatea oamenilor se resemnaseră sâ-i 
considere pe ceilalţi dispăruţi. Dar Ornella 
insistase să i se permită să continue cu 
apelurile şi, cum nu avea vreo pregătire 
deosebită într-un domeniu anume, o 
lăsaseră. Acum se găsea de aproape trei zile 
şi trei nopţi în faţa microfonului, chemând, 
chemând, chemând... fără să primească 
vreun răspuns. Dacă nu şi-ar fi auzit vocea 
în difuzorul receptorului de control, aflat în 
cealaltă parte a încăperii, ar fi fost poate 
tentată să creadă că aparatul de emisie era 
stricat. 

Asta nu era genul de viaţă care să-i dea 
senzaţia de siguranţă, cel puţin ei aşa i se 
părea. Era doar o iluzie. Planeta asta stranie 
reuşise deja să omoare jumătate din intruşii 
sosiți din spaţiu şi probabil că nu era decât 
o problemă de timp să le vină de hac şi 
celorlalţi. 

Ornella încercase din răsputeri să se 
convingă că, dacă părinţii ei fuseseră în 
stare să emigreze de pe Pământ, era şi ea 


capabilă să trăiască într-o lume străină. Dar 
părinţii ei sosiseră pe o planetă care fusese 
pregătită sâ-i primească şi pe care se 
stabiliseră deja cincizeci de milioane de 
oameni. Experții sterilizaseră mai întâi o 
insulă şi o trecuseră prin procesul de 
teraformare. Urmase apoi un întreg lanţ de 
insule, după care fiecare formă de viaţă 
indigenă fusese examinată din punct de 
vedere al riscului pe care-1 prezenta pentru 
fiinţele umane, şi toată flora şi fauna fusese 
catalogată în trei categorii: utilă, neutră şi 
periculoasă. In final, pe planetă se crease un 
sistem ecologic complet nou, în care 
fuseseră incluse diverse animale domestice, 
plante şi chiar bacterii aduse de pe Pământ. 
Chiar şi aşa, emigranții nu fuseseră invitaţi 
să se instaleze decât după încă o jumătate 
de secol de supraveghere atentă şi de 
organizare minuțioasă. lar atunci când 
aceştia începuseră să sosească, avuseseră 
la dispoziţie unul dintre acele fabuloase 
calculatoare umane - un polymath - gata sâ-i 
îndrume şi sâ-i protejeze. 


Ce şanse aveau câteva sute de refugiaţi - 
care nu dispuneau decât de câteva unelte şi 
arme, printre care nu se găseau decât o 
mână de specialişti şi care erau complet 
lipsiţi de experienţa în materie de existenţa 
la nivel primitiv - să facă faţă unei planete 
ostile şi complet imprevizibile? 


- Ornella! Ornella! 

işi săltă capul, tresărind vinovată. In 
pragul uşii, ţinând cu o mână perdeaua de la 
intrare şi cu nelipsita lui trusă în cealaltă, 
stătea doctorul Jerode. Cămaşa lui albă, la 
fel ca şi pantalonii, era îngălbenită şi arăta 
uzata de atâta purtare, ba chiar - din cauza 
ca nu mai putuse sa folosească eficientul 
tratament cu tricolenă - şi părul lui părea să 
fi fost uzat de şederea pe această planetă, 
deoarece coama bogată şi căruntă pe care o 
avusese la venire se redusese acum la un 
fel de creastă rară, ce nu-i mai acoperea 
decât o parte din pielea craniului, spre 
ceafă. Dar când îl vedeai, nu puteai spune 
despre doctor că nu arată bine, mai ales din 


pricina bronzului sănătos al tenului său, 
care începuse deja să înlocuiască paloarea 
iernii. 

- Te rog să mă ierţi, doctore. Nu te-am 
auzit venind. Ornella îşi trecu limba peste 
buze. işi simţea gâtul rigid din cauza 
plânsului şi vorbirea îi provoca dureri. Mă 
simt bine. Nu sunt decât puţin obosită. 

- Obosită! exclamă doctorul. Poate vrei să 
spui extenuată. Intră în încăpere - paşii lui 
erau însoţiţi de zgomotele podelei făcută din 
scânduri nefasonate - şi îşi puse trusa pe 
masă. 

- Vino încoace, trebuie să mă asigur că nu 
ai nici o infecţie în organism. Scoatecţi 
hainele! 

- Da, bine... Imediat. Ornella se ridică în 
picioare şi îşi descheie bluza. Ca toţi ceilalţi, 
în timpul iernii se încotoşmănase cu tot ce, 
avusese la-ndemână, hainele deveniseră de 
la o zi la alta tot mai murdare şi mai urât 
mirositoare, iar acum nu mai purta pe ea 
decât un minimum de veşminte, dictat de 
noţiunea personală de decenţă. Stătea 


apatică, în timp ce Jerode îi plimba pe trup 
senzorii unităţii de diagnosticare. 

- Nici o problemă în privinţa germenilor de 
cultură, doar nişte chestii minore, despre 
care ştim deja că sunt inofensive, zise el în 
cele din urmă. Insă continuă să o privească 
atent: Deci ai dreptate. Eşti pur şi simplu 
extenuată. Dar... de cât timp stai aici, la 
aparatul de radio? 

- Ah... de aproape trei zile, recunoscu ea. 

- In perioada asta ai dormit măcar ca 
lumea? Nu e nevoie să-mi răspunzi, văd şi 
singur şi e evident că nu ai fâcut-o. Doar te- 
am văzut cum îţi înfulecai până şi mâncarea, 
pe nerăsuflate, ca să te întorci mai repede 
aici... Ţine, înghite pastila asta. Jerode 
alesese un tub din trusă, în care se aflau 
nişte pastile mici şi albe, şi, în timp ce i-o 
întindea pe a ei, privea îngrijorat la cât de 
puţine îi mai rămăseseră. Fire-ai afurisită, 
femeie! De ce trebuie să mă laşi şi tu baltă? 

- Ce!? 

Ornella avea o cană cu apă pe colţul 
mesei şi se oprise în timp ce se întindea 


după ea, ca să înghită pastila. 

- Exact cum ai auzit, îmi tot spuneam că 
eşti unul dintre puţinii indivizi de aici pe 
care să mă pot bizui, la o adică, unul dintre 
puţinii oameni care şi-au păstrat mintea 
limpede, în ciuda faptului că erai complet 
nepregătită pentru situaţia în care ne găsim, 
în timp ce alţii, care se presupune că au 
beneficiat de o pregătire exact în acest sens, 
şi-au pierdut capul şi se învârt ca nişte căţei 
după propria lor coadă, fără a fi în stare să 
se smulgă din cercurile vicioase în care au 
intrat! Dar, cum spuneam, văd că şi tu mă 
laşi baltă. 

- Mi-e teamă că nu te înţeleg, murmură 
Ornella. 

- Păi, în primul rând, ce-i cu obstinaţia 
asta de a lua legătura cu celălalt grup? 
Probabil că la ei iarna a fost mult mai aspră 
decât aici. Antena noastră s-a prăbuşit din 
cauza gheții şi a vântului. Aşa că s-ar putea 
să li se fi întâmplat şi lor acelaşi lucru. Şi, 
cum probabil că încă mai sunt îngropaţi în 
nămeţi, s-ar putea să nu fi avut încă vreme 


să o repare. Sau, dacă au reparat-o, să nu-şi 
poată permite să se dispenseze de un om, 
pe care să-1 pună să stea zi şi noapte în faţa 
afurisitului de aparat de radio, doar ca să ia 
legătura cu noi. Lasă-le şi lor puţin timp, să 
scape de mizeria care s-a strâns peste iarnă, 
să se organizeze niţel... 

- Dacă au avut necazuri serioase, zise 
Ornella cu obstinaţie, primul lucru pe care ar 
fi trebuit să-1 facă ar fi fost să ia legătura cu 
noi, să afle dacă aici e totul în regulă. Dacă 
n-au avut necazuri, atunci tot asta ar fi 
trebuit să facă, să vadă dacă noi nu avem 
cumva nevoie de ajutor. Nu, mi-e teamă că 
dinspre partea lor nu mai avem nici o 
speranţă. Oftă adânc şi îşi înghiţi pastila pe- 
care o avusese în mână. 

- Deci asta e greutatea pe care o cari tu în 
spinare. Una pur imaginară. Exact cum mi- 
am închipuit. 

- Greutate în spinarea mea? Ce vrei să 
spui? 

- Că stai aici ca... ca o marionetă prost 
mânuită. Uite, priveşte ce ai făcut din tine. 


Jerode desfăcu din nou capacul trusei lui 
medicale şi-i pusa oglinda din interiorul 
acestuia în faţă. Ar trebui să-ţi fie ruşine că 
ţi-ai adus trupul într-un asemenea hal! 

Mohorâtă, Ornella fu obligată să privească 
imaginea pe care i-o arăta oglinda. Avea 
pielea palidă, ochii roşii de nesomn şi de 
plâns, cearcăne, iar sânii cu sfârcuri palide îi 
atârnau ca nişte pere fleşcăite, în timp ce 
pântecele i se revărsa spre înainte. Dar nu 
din cauza grăsimii. 

- Suge-ţi burta, femeie! îi ordonă Jerode. 
Respiră adânc, trage-ţi umerii spre spate şi 
uitâ-te să vezi cum arăţi acum. 

Aşteptă până când ea făcu ce-i spusese. 
Apoi, văzând cum i se schimbă expresia 
feţei, închise trusa. 

- Ai nevoie de soare, adăugă el. Zece sau 
cincisprezece minute pe zi la început - în 
nici un caz mai mult, am destule arsuri pe 
cap. Dar, în cel mult zece zile, vreau să te 
văd că ai aceeaşi culoare ca şi mine, s-a 
înţeles? Pe tot corpul, fără excepţii. Nu 
obţinem prea mult calciferol de la soare, dar 


trebuie să folosim tot ce ne stă la dispoziţie. 

Inroşindu-se, Ornella se întoarse să-şi ia 
hainele de pe scaunul pe care le atârnase. 

- Te rog să mă ieri, zise ea după o clipă 
de tăcere. Doar că... ştii... 

Jerode nu răspunse nimic, şi ea continuă: 

- Oricum, de ce aveai nevoie de mine? 

- Am nevoie de un sfat. De părerea unei 
femei, înainte să mă hotărâse ce să fac în 
legătură cu o problemă apărută recent. O ştii 
pe Delvia? 

Punându-şi bluza pe ea, Ornella chicoti 
amar: 

- Dacă o ştiu pe... exhibiţionista aia? Cine 
n-o ştie? 

- Da, comportamentul ei e cam atipic în 
grupul nostru, nu-i aşa? Cam sare-n ochi! Ei 
bine, a venit la mine - e unul dintre cazurile 
de arsură - şi i-am făcut un control general. 
E gravidă. 

Ornella îl privi ţintă, evident surprinsă. 

- Ei bine, la asta chiar că nu mă aşteptam! 
zise ea în cele din urmă. 

- De ce? Pentru că nu prea e genul 


matern? 

- Asta chiar că nu poate intra în discuţie! 
Nu, nu mă aşteptam ca tocmai ea să fie atât 
de neglijentă. Şi nu cred că e vorba de lipsă 
de experienţă, jur că nu e aşa. De fapt... 
Omella avu o uşoară ezitare: De fapt cred că 
e de-a dreptul nimfomană. 

- E adevărat că ai avut probleme cu ea în 
timpul iernii, la voi, în baraca femeilor 
celibatare? 

- Cine ţi-a spus asta? 

- Oamenii le spun doctorilor fel de fel de 
lucruri, nu ştiai? Şi, din moment ce nu avem 
nici un psiholog cu noi... Oricum, „cine" nu 
are nici o importanţă acum, ci cu totul 
altceva. La sosire, de comun acord, am luat 
hotărârea să nu se permită nici o naştere 
până când nu vom afla mai multe despre 
mediul în care trăim. Ţesuturile embrionare 
sunt deosebit de fragile şi nu cred că ne-ar fi 
folosit să apară malformații congenitale încă 
de la început. Dar adevărul e că acum cred 
că avem deja suficiente cunoştinţe ca să 
putem s-o lăsăm mai uşor cu regula asta, şi, 


la adunarea generală de mâine, mă gândesc 
să cer voluntari care să devină părinţii 
primilor noştri copii. Dar, pe moment, regula 
este încă strict valabilă. Şi, după cum 
spuneai şi tu, Delvia nu este nici genul de 
om potrivit ca pârinte. Aşa că întrebarea 
care se pune este următoarea: putem 
permite ca o hotărâre luată în colectiv să fie 
tratată de cineva cu uşurinţă, şi chiar 
încălcată? 

- Bineînţeles că nu! 

- Atunci mâ-ntreb dacă nu e cazul să 
creăm un precedent în privinţa asta, 
impunându-i Delviei un avort obligatoriu. 

Omella tăcu un moment. 

- Vrei să ştii care e părerea mea 
personală? zise ea în cele din urmă. Sau mă 
întrebi care ar fi reacţia celorlalte femei în 
cazul ăsta? 

- Şi una şi alta. 

- Ei bine... Cred că marea noastră 
majoritate - femei sau nu - sunt de acord că 
regulile pe care ni le stabilim noi înşine nu 
trebuie să fie încălcate, de nici un individ. Şi 


în acest caz particular, dat fiind că Delvia nu 
este un personaj tocmai popular... nu cred 
că ar fi nici o problemă cu aprobarea unei 
moţiuni în acest sens. 

- Şi părerea ta personală? 

Ornella închise ochii. 

- Dacă e să rămânem aici pentru 
totdeauna, aşa cum pare mai mult decât 
probabil, nu cred că mi-ar plăcea să ştiu că 
istoria noastră a fost pătată de un asemenea 
fapt, încă de la începuturile ei. Pe deasupra, 
unul dintre motivele pentru care iarna a fost 
aproape de nesuportat a fost exact ăsta: 
faptul că nu am avut copii cu noi. Pentru 
mine, să-mi ştiu copiii prin preajmă face 
parte integrantă din „a trăi”, şi este o parte 
absolut indispensabilă. Şi, din moment ce 
spui că ai de gând să recomanzi aprobarea 
primelor naşteri... 

- Da... Jerode se frecă pe obraz. Dacă ar fi 
fost oricine altcineva şi nu Delvia, poate că 
aş fi fost înclinat să trec cu vederea. Şi încă 
o mai pot face. Pentru că sunt aproape sigur 
că nici ea însăşi nu ştie - sarcina nu are 


decât cinci sau şase zile. Dar, cum ai spus şi 
tu, probabil că a fost negilijentă, sau că pur 
şi simplu a încercat să sfideze o regulă cu 
care nu este de acord. Ambele tendinţe sunt 
periculoase, nu crezi? Mai ales când e vorba 
de o personalitate atât de puternică. 

- Totuşi, un avort obligatoriu... Cred că 
trebuie să mă mai gândesc puţin în privinţa 
asta, înainte de a avea o opinie categorică. 

- Chiar te rog. Disearâ, după ce se 
întunecă, o să avem o întâlnire a comitetului 
de coordonare, pregătim materialele pentru 
adunarea de mâine. Te-aş ruga să vii şi tu şi 
să ne spui la ce concluzie ai ajuns, bine? 

- Da, bineînţeles. Şi, pe când el se 
întorcea către uşă, adăugă: Doctore, aveai 
copii... acasă? 

- Da. Şi ştiu că şi tu aveai. De asta am 
venit să mă consult cu tine. 


4 


Lex se lasă sa alunece în apa, şi imediat 


avu o senzaţie stranie, ca şi cum lichidul ar 
fi fost extraordinar de îndepărtat de trupul 
lui, pentru că izolaţia costumului era foarte 
eficientă. Dar a te afla în apă, fără sa îi simţi 
răcoarea, era de-a dreptul deconcertant. In 
timpul scufundărilor de anul trecut nu 
remarcase nimic din toate astea, dar atunci 
se gândea la cu totul altceva. Căuta trupul 
băiatului lui Bendle. Il găsise la prima 
scufundare, şi la cea de-a doua reuşise sâ-l 
recupereze - mai bine zis ceea ce mai 
rămăsese din el. Nu fusese nici o consolare 
să vadă că toate flămândele vietăţi marine, 
care se repeziseră să se înfrupte din carnea 
băiatului, atârnau încă de corpul lui, însă 
lipsite de vlagă, decolorate, pe moarte, 
pentru că una din componentele 
protoplasmei umane era otrăvitoare pentru 
ele. 

Trase adânc aer în piept, conştient că 
asemenea gânduri morbide sunt un 
handicap serios pentru viteza reacțiilor lui, 
de care acum avea nevoie să fie cât mai 
mare, şi se agăţă de cablul ancorei, ca să se 


oprească înainte de a ajunge la fund şi să 
arunce o privire atentă în jur. 
Silueta  ovoidalâ, argintie, a navei era 
îngropată cam o treime în nisip. Pe o 
distanţă considerabilă, fundul mării era 
acoperit cu acelaşi nisip verzui şi ferm ca şi 
plaja, dar în apă acesta era mai puţin stabil, 
mai nămolos şi acoperit de o masă vegetală 
impresionantă, în care coca navei se 
înfipsese adânc. Datorită luminii difuze şi 
insuficiente, nu-şi putea da seama dacă 
mişcările pe care le observase în vegetaţia 
de pe fund se datorau curenților sau 
prezenţei unor vieţuitoare ce se ascundeau. 

Nava nu avea decât patru puncte de acces 
prin care se putea pătrunde în ea: două 
pentru echipaj, şi alte două, mult mai mari, 
pentru marfă. Pe partea dinspre el, deasupra 
vegetației, se vedea una din uşile pentru 
marfă. Un adevărat noroc, deoarece dacă 
intra pe acolo, putea să cerceteze destul de 
amănunţit nava, chiar dacă în interior 
pătrunsese mult nisip. 

Pentru o clipa, îşi simţi fălcile încleştate 


de un acces de furie neputincioasă în faţa 
sorții aspre de care avuseseră parte. Ca şi 
cum nu le-ar fi fost destul că se treziseră 
azvârliţi pe o planetă complet necunoscută, 
având la dispoziţie doar resursele extrem de 
limitate ale unei nave cargou şi o mână de 
nimicuri aruncate la bord în graba de 
dinaintea decolării, până şi acest puţin le 
fusese luat, şi acum zăcea aici, să fie stricat 
de apa corozivâ a mării. Ceea ce scoseseră 
din navă fusese dictat exclusiv de necesităţi 
stringente şi imediate. Aparatura radio, de 
exemplu, fusese demontată încă de la 
început, pentru că prevâzuserâ că vor avea 
nevoie de ea pentru a ţine legătura cu 
diverse echipe de explorare, chiar înainte să 
se pună problema unui contact permanent 
cu ceilalţi refugiaţi. 

Dar la ce le-ar fi folosit amărâta asta de 
aparatură radio convenţională, atunci când 
se punea problema unor comunicări 
interstelare? Pentru asta ar fi fost nevoie de 
echipamentul de comunicaţii subeterice al 
navei. lar respectiva aparatură încă nu 


fusese demontată în momentul catastrofei, 
din două motive bine întemeiate: în primul 
rând factorul de atenuare al atmosferei şi în 
al doilea rând consumul lor extrem de 
ridicat de energie. Comunicaţiile folosind 
unde  subeterice permiteau transmisii 
practic instantanee la distanţe oricât de 
mari, dar eficacitatea lor era aproape 
complet nulă, dacă aceste unde aveau de 
străbătut atmosfera unei planete. De aceea, 
sistemul telefonic ordinar de comunicaţii 
interplanetare utiliza o tehnică mixtă: 
transmisii radio între solul planetar şi un 
satelit artificial folosit ca releu intermediar, 
demodularea mesajului şi mixarea lui pe o 
purtătoare  subetericâ, şi abia apoi 
transmisia la mare distanţă. Şi, pentru ca 
fasciculul subeteric să poată traversa hăul 
dintre stele, era nevoie de energia unui 
reactor cu fuziune - al satelitului-releu sau al 
motoarelor unei nave. Altfel... 

Ce bine ar fi fost dacă, înainte de 
asolizare, s-ar fi gândit să lase pe orbită o 
baliză de semnalizare subetericâ...! Evident 


că emiseserâ permanent, tot timpul zborului, 
dar viteza lor era atât de mare - doreau în 
primul rând să scape de efectele novei - 
încât aproape câ-şi depăşeau propriile lor 
semnale. lar când ajunseseră în acest 
sistem solar, pe jumătate sufocaţi de 
bioxidul de carbon a cărui concentraţie 
creştea continuu în interiorul navei, 
deoarece purificatoarele atmosferice ale 
acesteia nu fuseseră dimensionate pentru 
necesitățile unui grup de opt sute de 
oameni, nu se mai gândiseră la nimic 
altceva decât să asolizeze imediat. 

Şi poate că, oricum, n-ar fi contat prea 
mult existența unei balize de semnalizare pe 
orbită. Depăşiseră cu cel puțin douăzeci de 
paraseci limita oricărei explorări anterioare. 
Erau deci puține şanse ca semnale de la o 
asemenea distanță să fie recepționate 
vreodată de cineva. 

De aceea, aparatura de comunicații 
subeterice rămăsese pe navă. De aceea, 
această aparatură se găsea acum pe fundul 
mării şi probabil că apa sărată deja o 


corodase, dincolo de orice speranţă de a fi 
reparată. Sintetizatoare nutriţionale, panouri 
colectoare de energie solară, scule, unelte, 
acumulatori, echipament medical, cărti, 
benzi magnetice, instrumente ştiinţifice - 
puține câte fuseseră - toate fuseseră 
transferate la sol. Dar aproape nimic altceva. 

Lex oftă şi începu să coboare din nou. 
Când privi în jur, avu impresia că în apă e 
mai întuneric. Să fi fost vreun nor pe cer? 
Puțin probabil, cu numai câteva minute mai 
înainte era perfect senin. Aprinse imediat 
lanterna, dar îşi dădu seama că asta nu-i 
folosea la nimic. Parcă era înconjurat de 
ceaţă. Dar de ce? 

Râmase un moment nedumerit de ceea ce 
se întâmpla. Apoi, privind la lentilele 
lanternei, îşi dădu seama despre ce e vorba. 
Peste ele se aşternuse un film verzui 
uniform, care se ştergea cu uşurinţă, la cea 
mai uşoară atingere. La fel era şi cu casca 
lui. Şi, de fapt toată suprafaţa costumului pe 
care-l purta era acum acoperită cu o 
peliculă de aceeaşi culoare - probabil că 


tocmai făcuse cunoştinţă cu echivalentul 
indigen al planctonului. Asta nu i se 
întâmplase în timpul scufundărilor de anul 
trecut, dar atunci vara era aproape pe 
sfârşite, pe când acum desprimâvărarea 
bruscă revigorase puternic toată flora şi 
fauna. 

Nu-şi putea închipui că fenomenul s-ar fi 
putut dovedi periculos, doar neplăcut, 
îndreptă lanterna spre coca navei şi văzu că 
sub filmul superficial se zărea metalul 
strălucitor, ceea ce însemna că fenomenul 
în sine nu prezenta caracteristici de 
depunere în straturi succesive. Aşa că se 
linişti complet. 

Işi ataşă lanterna de cască, pentru a nu fi 
obligat să dea drumul cablului de ancoră, şi 
apoi scoase câteva din pietrele care-i lestau 
centura. In condiţiile astea era de preferat o 
flotabilitate neutră decât una negativă. Mai 
ales că nu-i plăcea deloc cum arăta masa 
vegetală aflată în partea de jos a uşii-cargo 
prin care se hotărâse să pătrundă în navă şi 
ar fi preferat să se strecoare înăuntru fără să 


fie obligat să atingă acele plante. 

Simţi o atingere pe mâna cu care se ţinea 
de cablu. 

Işi întoarse brusc capul şi lanterna de pe 
casca îi dezvălui despre ce e vorba. Era o 
creatură  roşiatică  multipodă, ale cărei 
picioare se terminau cu gheare şi al cărei 
corp arăta ca un fel de sac. Creatura mergea 
efectiv pe cablu, ţinându-se strâns de el cu 
câte patru gheare o dată. Ajungând la 
obstacolul reprezentat de mâna lui, se 
oprise să cerceteze despre ce e vorba. Avea 
un gât ca o lipitoare, în capul căruia se 
găsea o gură de tip ventuză, înconjurată de 
un grup de antene, care acum bâjbâiau pe 
lângă braţul lui. 

Lumina lanternei părea să nu fi afectat 
deloc creatura. Bendle spusese că la aceste 
vieţuitoare marine vederea este unul dintre 
simţurile care se dezvoltă foarte târziu, deşi 
unele dintre ele prezentau zone epidermice 
fotosensibile, care puteau distinge între 
lumină şi întuneric. 

Se putea ca fiinţa aceea sa fie total 


inofensiva, se gândea Lex. Dar ghearele ei 
arătau neplăcut de puternice şi de bine 
dezvoltate. Şi, în plus, probabil că lui Aldric 
şi lui Cheffy nu le-ar fi făcut nici o plăcere să 
se trezească cu ea năvălind în barcă. Avea 
peste un metru lungime, şi era posibil ca 
muşcătura ei să fie tot atât de otrăvitoare 
pentru om, pe cât se dovedise protoplasma 
umană pentru vieţuitoarele indigene. 

Aşa că apucă securea. Apoi, chiar în clipa 
în care animalul ajunsese la concluzia că 
braţul său este de preferat ca sprijin 
cablului, pe care-l folosise până atunci, o 
lovi cu lama metalică şi ascuţită ca briciul, 
tâindu-i primele şase sau opt picioare şi 
aşteptându-se să o vadă căzând la fund. 

Instantaneu, sacul ce părea să fie corpul 
creaturii se deschise, eliberând un fluid 
galben ce se împrăştie rapid în apă, orbindu- 
I în numai câteva secunde. Surprins, Lex 
dădu drumul cablului şi începu să cadă spre 
fund. Imediat ce ieşi din norul galben se 
răsuci şi putu sâ-l contemple de la câţiva 
metri ca pe un fel de glob galben şi scârbos. 


Dar din interiorul lui, asemeni unor săgeți 
trase spre el, ţâşneau mici replici 
miniaturale ale fiinţei pe care tocmai o 
atacase. Drept spre el. Işi agită violent 
securea în faţă, spintecându-le pe cele mai 
multe, dar două dintre ele reuşiră să se 
prindă de vizor. Văzu cum micile guri- 
ventuză se deschid larg, atingând,cam cinci 
centimetri în diametru, şi cum pereţii 
acestora încep să se retragă spre spate, ca 
şi cum micile creaturi ar fi vrut să se 
întoarcă pe dos. 

Intre timp continuase să coboare, şi acum 
simţi că atinge fundul cu picioarele. Se 
echilibra imediat şi trase de cele două 
creaturi până ce le desprinse, după care le 
aruncă pe cât de departe era posibil să le 
azvârle în apă. Părea că, din cauza efortului 
depus pentru sucţiune, pierduseră orice 
capacitate de a înota, aşa că picară printre 
ierburi până când ceva - Lex nu-şi dăduse 
exact seama ce anume, pentru că se 
mişcase foarte repede - se repezi la ele, le 
înghiţi, şi, o secundă după aceea, emise un 


jet din acel fluid galben şi opac. 

Lex începuse să regrete decizia de a se 
scufunda fără nici un însoțitor. Nu-şi 
închipuise nici un moment că va avea de 
înfruntat un mediu atât de neprimitor. De 
multe ori în timpul iernii îşi spusese că 
acum este momentul ca Omul să se arate 
superior altor specii în lupta pentru 
supravieţuire, dovedind că se poate adapta 
mai bine la mediu şi că este un animal mai 
eficient decât altele. Dar abia acum şi aici 
începea să-şi dea seama pentru prima data 
de dimensiunile reale ale acestui truism. 

Se afla la câţiva metri de uşa-cargo şi se 
clătina, pentru că aruncase din balast şi era 
prea uşor ca să fie stabil la verticală şi încă 
prea greu ca să plutească. Compromisul 
acesta părea satisfăcător şi îi permitea să 
facă mici salturi, ca şi cum s-ar fi aflat în 
condiţii de gravitație foarte scăzută. 
Picioarele îi erau înfipte aproape până la 
genunchi în ierburile de pe fund şi avea 
impresia că tălpile bocancilor îi alunecau în 
nămol, dar fără să se scufunde în el. 


Ceva se interpusese între el şi suprafaţă. 
Privi imediat în sus şi văzu o creatura 
rotundă şi plată, sub corpul căreia atârnau 
grupuri de tentacule, neuniform distribuite. 
Părea să nu-i acorde nici o atenţie. In jur, o 
serie de alte creaturi, unele mai mari, altele 
mai mici, îşi vedeau liniştite de propriile lor 
treburi. 

Ei bine, dacă ele îl ignorau, nu le va băga 
nici el în seamă. Treaba lui era să ajungă la 
uşa-cargo. O săritură calculată cu grijă, 
urmată de un zbor lent, ca de vis, îl aduse 
lângă colţul din stânga sus al deschiderii, 
unde se prinse de un mâner şi privi 
înăuntru. 

li reveni în minte tot timpul petrecut acolo, 
pe priciurile metalice montate în grabă, tari 
ca piatra. Era cala în care, pe toată durata 
călătoriei, fuseseră înghesuiți patru sute de 
bărbaţi. Acum podeaua înclinată era 
acoperita de nisip, punctat ici şi colo de 
mănunchiuri de ierburi şi de mici animale cu 
guri filtrante, care se hrăneau cu plancton. 
lar pe pereţi atârnau ciorchini de colonii 


simbiotice ale unei alge având rădăcini 
aderente cu un animal cu tentacule. 

Interiorul navei fusese deja năpădit de 
jungla acvatică şi începuse să se integreze 
în ea. De la prima privire, Lex îşi dăduse 
seama că operaţiile de salvare vor dura mult 
timp - cea mai mare parte a lungii veri care îi 
aştepta - şi că erau de-a dreptul lipsite de 
sens atâta vreme cât nu erau în stare să 
dispună sub apă de unelte electrice, cu 
ajutorul cărora să înceapă să demonteze şi 
să recupereze însăşi coca navei, construită 
din aliaje extrem de utile pentru ei. 

Cum podeaua era relativ curată, se 
împinse în jos spre ea şi se aventură un pic 
mai departe, în interiorul navei. Din fericire, 
câteva din uşile interioare erau încă închise. 
La apropierea lui, animale speriate, rătăcite 
pe culoare, dispăreau grăbite sau adoptau 
atitudini amenințătoare pe care - în alte 
condiţii majoritatea lor i s-ar fi părut 
caraghioase sau de-a dreptul ridicole - aici, 
pe această planetă, încă nu ştia cum să le 
aprecieze. Işi continuă drumul spre tunelul 


central al navei, fără să deschidă nici o uşă 
pe care o găsea închisă, în speranţa că 
măcar câteva din ele sunt încă etanşe, şi 
apoi spre compartimentele de control al 
zborului, din partea din faţă. 

Aici erau cele mai preţioase echipamente. 
Şi dezastrul era cumplit. 

Calculatoare demontate de pe şasiuri, 
gata să fie transferate la sol, apoi lăsate pe 
loc, atunci când iarna venise atât de brusc, 
căzuseră pe podele şi fuseseră făcute praf. 
Aparatura de comunicaţii subeterice era - 
aşa cum se temuse - corodată şi acoperită 
cu o crustă de sare de mare. In sala de 
navigaţie era un asemenea haos, încât nu 
putu să aleagă decât câteva nimicuri, pe 
care le aruncă în plasă. 

Deprimat de cele văzute, o pomi spre 
partea din spate, spre compartimentul 
motoarelor. Şi aici se întâmplase ceva 
extrem de neplăcut. In peretele rezervorului 
de combustibil se căsca o gaura suficient de 
mare ca să poată trece prin ea mergând, fără 
să se aplece. Era primul semn al unei serii 


de explozii, care distruseseră aproape 
complet cea mai mare parte a sistemului de 
propulsie. Nici o şansă să-l repare vreodată. 
La lumina lanternei văzu pete multicolore de 
coroziune, plăci metalice crăpate, panouri 
cu instrumente a căror tablă era deja 
ciuruită, ca şi cum ar fi fost împuşcate cu 
alice. 

Putea rezuma pe loc raportul pe care-l va 
prezenta la adunarea de mâine: nava lor nu 
mai merita să fie privită decât ca o grămadă 
de materii prime şi materiale. 

Da, poate ca vreun instrument ciudat va 
putea fi reparat şi, în nişte mâini capabile, va 
ajunge să îndeplinească cine ştie ce funcţie 
importantă şi utilă. Dar asta nu însemna că 
trebuie  sâ-şi concentreze inutil forţele 
asupra navei. 

Ştergându-şi filmul verde de pe cască, 
dezamăgit, se pregăti să se întoarcă de unde 
venise. 


Când se apropiase de uşa-cargo, venind 
din interiorul navei, avusese impresia că 


afară se întunecase, sau că apa devenise 
mai închisă la culoare. Abia mai apoi îşi 
dăduse seama că deschiderea era obturată 
de ceva. La lumina lanternei văzu o 
suprafaţă lucioasă, de culoare închisă, 
pulsând şi tensionându-se, care începu să 
se deschidă de-a lungul mai multor linii, 
ejectând hoarde întregi de „obiecte" mititele, 
care se zbăteau agitate şi spre care 
tentaculele şi filamentele de pe pereţi se 
întindeau cu nerăbdare. 
Când văzu asta, simţi cum îl cuprinde o furie 
vecină cu nebunia. Vorbi cu voce tare şi-şi 
auzi cuvintele reverberând în cască: 

- Lua-te-ar toţi dracii! E încă a noastră! 
Orice ar fi, încă mai e a noastră! 

işi ridică securea şi se năpusti la creatură, 
izbind şi spintecând la grămadă, în mulţimea 
de puieţi. Incepu să taie, să rupă, să sfâşie 
în pielea cărnoasă, şi cu securea şi cu 
mâinile.  Plonja chiar spre centrul 
deschiderii, şi, după o clipă în care crezu că 
era parcă în mijlocul unui vârtej întunecat, 
ajunse afară, în apa decolorată, unde 


carnivorele mai mici începuseră deja să se 
strângă, în speranţa ca se vor înfrupta din 
cadavrul încă proaspăt. Apoi, acoperit din 
cap  pânâ-n picioare de o secreție 
respingătoare şi cu câteva fâşii de ţesuturi 
agăţate de el - dovezi ale triumfului său 
inutil - o porni spre suprafaţă. 

Pe Zarathustra ziua avea o durata de 
aproximativ douăzeci şi două de ore terestre 
şi jumătate şi, aşa cum era obiceiul pe 
planetele colonizate, fusese împărţită în 
douăzeci de ore. Dar aici, ziua dura circa 
douăzeci şi opt de ore terestre. Făcuseră 
nişte încercări să modifice unul din 
ceasurile de la bordul navei dar renunţaseră, 
pentru că erau treburi mai urgente de 
rezolvat. Aşa că acum ceasurile pierduseră 
orice legătură cu timpul astronomic local, şi, 
în materie de timp, singurul lucru exact şi 
actualizat era o evidenţă a zilelor scurse de 


când sosiseră aici. 

Era oare o dovadă de adaptare faptul că 
oamenii începuseră să gândească în termeni 
de „zi" şi „noapte", sau era un prim semn al 
revenirii la primitivism? Jerode frământa 
întrebarea în cap pe când privea mica 
aşezare de pe veranda nefinisatâ a sediului 
administrativ. Cei mai mulți oameni 
începuseră să vină de la munca lor de peste 
zi la masa de seară, mergând încet, obosiţi. 
Doar echipa lui Fritch continua să lucreze pe 
malul celălalt al râului, reparând acoperişul 
de la baraca burlacilor. Se auzea zgomotul 
loviturilor de ciocan şi, din când în când, îi 
ajungea la urechi şi câte un strigăt. 

El mâncase deja, pentru că voia să aibă 
puţin timp de meditaţie înainte de întrunirea 
comitetului de coordonare. La masă 
avuseseră parte, ca de obicei, de o turtă 
umedă şi păstoasă de sintetizator, învelită în 
două frunze proaspete de copac-de-salată, 
şi de o bucăţică de gem de fructe, ceva mai 
mare ca un degetar. Până acum nu 
identificaseră decât puţine plante din flora 


locală ce erau atât inofensive biologic 
pentru ei, cât şi nutritive: copacul-de-salată 
şi încă vreo trei, mult mai puţin gustoase. 
Cea mai mare parte a vegetației conţinea un 
alergen care-i dăduse dureri de cap serioase 
la sfârşitul verii trecute, până când 
descoperise că are un medicament care-i 
neutraliza efectele. Ca toţi ceilalţi, când 
părăsise Zarathustra, înşfâcase pur şi 
simplu ce-i picase-n mână, şi, la momentul 
respectiv, aproape că habar n-avea ce luase 
cu el. 

Asta însă trebuia să se schimbe. Şi, ca o 
problemă de primă urgenţă în materie, unul 
dintre sintetizatoare va trebui modificat ca 
să poată produce un antidot pentru acest 
alergen. Incorporat de la început în orice 
hrană gătită, poate însoţit de nişte sare de 
mare, le va da posibilitatea să mai utilizeze 
încă aproape treizeci de vegetale în dieta lor. 

Şi containerele cu elemente-trasoare ale 
sintetizatoarelor erau aproape goale - în 
toiul iernii nu mâncaserâ nimic în afară de 
turtă de sintetizator - aşa că o altă problemă 


urgentă era să amenajeze nişte bazine de 
evaporare suplimentare, pentru a precipita 
mai multe săruri, pentru a  fracţiona 
precipitatul în componentele necesare, 
pentru a... 

Jerode îşi trecu obosit mâna peste faţă. 
Părea că lista cu sarcini urgente nu se mai 
termină. 

Fluxul de oameni spre şi de la bucătării 
devenise aproape constant, ceea ce era cam 
ciudat. Văzu câţiva oameni care ieşeau 
imediat după ce intraseră, şi abia atunci 
realiză că îşi luau cu ei porţia şi se duceau 
pe malul râului, să mănânce acolo, având 
drept singură companie umbrele prelungi 
ale amurgului. Bine cel puţin că soarele nu 
le mai putea provoca arsuri sau insolaţie! 
Nu putea să nu îi înţeleagă. In climatul 
controlat al Zarathustrei, asemenea seri 
lungi de vară erau mai mult decât obişnuite 
şi se obțineau la comandă. lar după lunga 
iarnă pe care o înduraseră, a nu profita de 
ele ar fi fost o adevărată risipă. 

Râul acela era ca o binecuvântare, cugetă 


Jerode. Nu era prea lat, excepţie făcând 
doar la vărsare, şi avea albia suficient de 
adâncă să nu se reverse nici măcar acum, 
când la izvoarele lui probabil că zăpada 
începuse să se topească. Bineînţeles că 
împărțea mica aşezare în două şi că în 
timpul iernii cele două părţi fuseseră mai 
mult izolate, dar asta durase doar până când 
aruncaseră peste el o punte de frânghii, ce 
se dovedise destul de zdravănă ca să reziste 
celor mai cumplite furtuni. Fusese însă, 
oricum, vorba de un risc calculat, pentru că 
nu vruseseră să fie obligaţi să transporte 
trunchiuri de copaci de la şi la distanţe prea 
mari. Şi cum pe fiecare mal era câte o mică 
pădurice, hotărâseră de la început sâ-şi 
construiască aşezarea pe ambele maluri. 

Cel mai important beneficiu pe care-l 
aveau de pe urma râului era apa potabilă 
proaspătă, chiar dacă uneori o aduseseră în 
clădiri sub formă de blocuri de gheaţă. Cu 
toate că, o dată ce vor avea destule 
rezervoare de evaporare şi de sedimentare, 
poate că ar fi mai bine să utilizeze pentru 


băut apă distilată, iar apa de râu să o 
folosească doar pentru spălat... 

Da, ţinând cont de condiţiile în care 
fusese fondată, aşezarea ce i se dezvăluia în 
faţa ochilor putea fi considerată ca un mic 
târguşor înfloritor. Târguşor? Ei bine, cel 
puţin nu folosise termenul de „orăşel"! Dar, 
pentru cele cincisprezece clădiri care 
alcătuiau aşezarea, chiar şi eticheta de 
„târguşor” reprezenta un fel de speranţă 
pioasă. La început dormiseră în navă, dar, 
după asolizare, înghesuiala începuse să 
provoace tensiuni de  nesuportat între 
oameni. Chiar el insistase să se înceapă 
imediat construirea unor locuinţe la sol. Aşa 
că lutul pe care-l găsiseră de-a lungul râului 
îl folosiseră pentru podele, iar restul 
construcţiilor era din lemn - nişte clădiri 
lungi, fără etaj, cu pereţii din scânduri fixate 
pe stâlpi din trunchiuri de copaci. lar Lex, 
care era extrem de descurcăreţ când era 
vorba de probleme mai puţin ortodoxe, îl 
ajutase pe el să „convingă" un sintetizator 
să producă un adeziv organic zdravăn care, 


în covârşitoarea majoritate a locurilor unde 
fusese utilizat, rezistase cu succes rigorilor 
iernii. O baracă pentru burlaci, o alta pentru 
femeile celibatare şi încă alte cinci clădiri 
divizate rudimentar într-un soi de separeuri, 
pentru cuplurile care fie că existaseră încă 
de la plecare, fie că se formaseră după 
aceea. 

Bineînţeles că apăruseră nişte probleme 
datorită legăturilor sentimentale ce se 
născuseră în timpul iernii. Dar cele câteva 
certuri care avuseseră loc puteau fi puse 
liniştit pe seama anxietăţii şi claustrofobiei. 
La fel ca pe majoritatea planetelor 
colonizate, pe Zarathustra tradiţiile se 
împotriveau hotărât geloziei violente cu 
motivaţie sexuală. lar acum se făceau deja 
planuri pentru extinderea locuinţelor pentru 
„familii”. 

Jerode ofta. Da, va fi nevoie de o anume 
disciplină pentru ca aceste cupluri să reziste 
în timp, o concepţie ceva mai rigidă asupra 
noţiunii de familie decât nonşalantele 
obiceiuri de genul „dacâ-ţi place, de ce nu?" 


existente pe Zarathustra. Pentru că, dacă 
adunarea de mâine va aproba ideea, de anul 
acesta vor apărea şi copii, iar creşterea 
acestora nu trebuie să pice în spinarea 
comunităţii. Deoarece vor fi prea multe 
resentimente din partea celor fără de copii. 

işi dorea să fi ştiut mai multe despre 
psihologia grupurilor umane primitive. 
Prinsese de la Cheffy câteva chestiuni 
interesante, dar, de fapt, întreaga lor 
evoluţie socială va fi un proces de eliminare 
prin încercări, ca toată evoluţia lor pe 
această planetă, de altfel. 

Patru dintre cele cincisprezece clădiri pe 
care le construiseră iniţial erau acum în 
ruină. Nu fuseseră terminate până la venirea 
iernii, şi, de atunci, Fritch şi echipa lui 
utilizaseră din materiale pentru a le 
consolida pe celelalte. Cea în care se găsea 
el acum - sediul administrativ, „birourile" - 
se prezenta într-o condiţie destul de bună. 
Jerode lovi mulţumit cu palma scândurile 
lungi ale peretelui. 

Ca şi cum atât ar fi aşteptat, una dintre ele 


se desprinse şi căzu cu zgomot pe jos. 

Ingrijorat, doctorul se aplecă imediat să o 
examineze mai atent. Pe pata maronie de 
adeziv, care fixase până atunci scândura la 
locul ei, erau nişte gângănii, care se mişcau 
alandala, ca şi cum ar fi fost orbite de 
lumină. Deci un parazit, căruia îi plăcea să 
se înfrupte din adezivul lor. încă un punct pe 
lista de urgenţe „urgente”. 

- Doctore, văd că ai făcut deja cunoştinţă 
cu cea mai recentă problemă cu care 
suntem confruntaţi, se auzi o voce în 
spatele lui. Se întoarse. Era Fritch, un 
brunet-mâsliniu care, pe Zarathustra, fusese 
arhitect şi care aici coordonase toată 
activitatea de construcţii. 

- Sunt multe cazuri? E ceva serios? îl 
întreba Jerode. 

- Destule. Fritch dădu din umeri. Işi ţinea 
mâncarea în mână ca pe un sandviş şi 
muşca din când în când din ea. Mica Hannet 
s-a sprijinit de o blană unde molia aia sau 
cum i-o fi zicând îşi făcuse treaba temeinic, 
lipitura a cedat, şi ea a căzut de la vreo trei 


metri şi jumătate. Din fericire n-a păţit nimic. 
A aterizat pe un pat. 

- Deci suntem pe punctul să ne cadă 
casele în cap? 

- Nu, nu cred că e chiar aşa de grav. De 
altfel, am pus deja câţiva oameni să taie cuie 
din tablă. O să putem ranforsa pereţii cei 
mai afectaţi fără probleme, până când tu sau 
Bendle o să găsiţi ceva de amestecat în 
adeziv, care să ne scape de „molii”. Bendle 
zicea că are impresia că unele plante marine 
conţin antimoniu şi că vrea să ardă câteva, 
să vadă dacă nu cumva cenuşa lor ajuta la 
ceva. Oricum, schimbă el concluzia, 
ducându-şi turta la gură, văd că m-am grăbit 
degeaba. Credeam că ceilalţi sunt deja aici. 

- Arbogast vine chiar acum, răspunse 
Jerode uitându-se spre râu. Bendle s-a 
întors de pe plaja, la fel Aldric şi Cheffy, i- 
am văzut acum câteva minute ducându-se la 
masă. Nu l-ai văzut tu cumva pe Lex? 

- Ba da. A reuşit să intre în navă. Spune 
că este într-un hal fără hal, imposibil de 
reparat. 


- Nici nu ne aşteptam la prea multe. 
Totuşi, continuă Jerode încruntându-se, 
dacă Lex spune asta, atunci o putem lua 
chiar ad litteram. Dacă mi-ar fi spus-o 
Arbogast, aş fi zis că e defetist. El ce zicea, 
n-ai aflat? Era de acord cu asta? 

- El nu s-a mai dus, zise Fritch cu gura 
plină. 

- Nu s-a mai dus? exclamă Jerode. De ce? 

- Cred că nu s-a mai simţit în stare să o 
facă. 

- Asta nu-mi place deloc, absolut deloc, 
murmură Jerode. Cred că ar fi mai bine să 
am o discuţie între patru ochi cu el pe tema 
asta. 

- N-o să-ţi placă nici ce-o sâ-ţi spun acum, 
zise Fritch. Nansseltine se tot agită să devină 
membru în comitetul de coordonare şi 
destul de mulţi oameni sunt deja de acord 
că, dacă acasă era manager continental plin, 
e destul de competent pentru a fi numit. De 
altfel, ăsta e singurul lui argument pro. 

- Nu e deloc competent. Chiar deloc. 
Tonul lui Jerode devenise tăios. Cineva care 


toată iarna n-a făcut decât să stea în fund şi 
să se plângă, nu poate fi în nici un caz 
destul de competent pentru asta. 

- Desigur, sunt perfect de acord. Dar mi-e 
teamă că mâine o asemenea afirmaţie va 
întâmpina o opoziţie serioasă. 

Pentru o clipă, tăcură amândoi. Apoi, de 
după colțul clădirii învecinate,  apăru 
Arbogast, mergând cu capul aplecat. Când îl 
salutară, le răspunse abia murmurând 
cuvintele şi intră imediat în încăpere, 
ducându-se la locul lui. 

Jerode îşi ridică o sprânceană, privind 
întrebător spre Fritch, care îi răspunse 
ridicând din umeri: 

- Fă ce ştii doctore, numai sâ-l pui pe 
picioare, murmură el. Avem mare nevoie de 
oameni capabili ca el. 

Jerode dădu din cap şi-i răspunse vorbind 
la fel de încet: 

- Fiindcă veni vorba de relaţii interumane, 
am invitat-o şi pe Ornella să vină aici astă- 
searâ. Am avut tot timpul o impresie bună 
despre ea şi cred că are mult bun-simţ. In 


plus, am aflat că a devenit administratorul 
defacto al barăcii femeilor celibatare. Şi o să 
fie nevoie de cineva care să se ocupe de 
viaţa oamenilor la fel de mult ca de 
organizare. 

- Nu-i rea ideea, îl aprobă Fritch. Dar eu, 
unul, îmi pun toate speranţele în Lex. Are 
cea mai creatoare minte dintre noi toţi. 
Restul - mă refer şi la noi, cei din comitet - 
suntem plini de rutina şi de prejudecățile de 
acasă. Dar el este deosebit de inventiv, nu 
crezi? 

- Taci din gură, zise Jerode. Uite-l că vine. 


Câteva minute mai târziu erau strânşi cu 
toţii în jurul mesei: Arbogast în capul ei, 
conform tradiţiei, şi Jerode la dreapta lui. 
Din moment ce în timpul călătoriei fiecare 
dintre ei se obişnuise să asculte de căpitan 
şi să se bizuie pe doctorul lor, ei doi 
preluaserâ aproape automat conducerea 
grupului. Urmau apoi Fritch, Bendle, Aldric, 
Cheffy, fiecare dintre ei autoimpunându-se 
cam de la sine, datorită cunoştinţelor lor 


deosebite sau îndemânării profesionale. 
Bendle arăta foarte obosit. Lângă el era 
Ornella, tăcută şi palidă, iar la urmă, în faţa 
lui Arbogast, Lex, pe care-l cooptaseră 
atunci când venise cu ideea punţii de 
frânghie peste râu şi care, de atunci, mai 
propusese nişte improvizații atât de 
igenioase, încât îl surprinseseră până şi pe 
Cheffy, cu toate vastele lui cunoştinţe în 
materie de istorie tehnică terestră timpurie. 
Nu, Nanseltine n-are ce căuta aici, nu s-ar 
potrivi deloc, se gândea Jerode. De fapt, 
singura justificare a faptului că noi ne aflăm 
aici este că lucrăm bine împreună. Pe când 
el nu ştie decât să dea ordine, şi nimic 
altceva. Nu e nici măcar un organizator bun. 
In realitate, chiar şi acasă, pe Zara, nu era 
decât purtătorul de cuvânt at unui calculator 
de genul celor de care noi nu dispunem aici. 
Dar îl îngrijora faptul că până acum nu 
apăruse încă nici o femeie care să-şi impună 
autoritatea în faţa celorlalţi, aşa cum se 
întâmplase cu ei. Gândindu-se un pic mai 
departe, la zilele când problemele vor trebui 


abordate cu mai multă diplomaţie şi chiar cu 
îndemânare politică - moment în care 
femeile celibatare ar fi putut constitui un 
grup de presiune deloc neglijabil - o alesese 
pe Ornella pentru că, aşa cum îi spusese şi 
lui Fritch, ea se dovedise o figură cu 
puternice înclinații materne faţă de cei din 
jur. Dar nu era deloc convins că făcuse cea 
mai bună alegere. Singur timpul va hotărî. 

Acum aştepta. Tăceau toţi şi-l priveau 
nerăbdători pe Arbogast, care continua să 
stea cu capul plecat. Cu glas răguşit, 
căpitanul zise brusc: 

- Cred... cred că ar trebui să eliberez locul 
pe care-l ocup, pentru cineva care-l merită 
într-adevăr. 

Apoi îşi împinse scaunul spre spate, se 
ridică şi ieşi fără să mai scoată un singur 
cuvânt, fără să se uite nici la dreapta, nici la 
stânga. 

Bendle şi Ornella, surprinşi, avură intenţia 
să încerce sâ-l oprească. Jerode îi aruncă o 
privire lui Fritch şi amândoi le făcură semn 
celorlalţi să nu scoată o vorbă. După ce 


Arbogast ieşise, Jerode se hotări rapid. Se 
mută în capul mesei şi îşi drese glasul. 

- Cred că domnul căpitan nu se simte prea 
bine, spuse el. A fost foarte afectat de... ei 
bine, de ceea ce s-a întâmplat cu nava lui. 
Cred că aţi aflat deja, corect? 

Lex, Aldric, Cheffy şi Fritch dădură din 
cap. Jerode privi la notele pe care şi le 
pregătise şi care erau împrăştiate pe masă, 
în faţa lui. 

- M-am hotărât să vorbesc cu el mai 
încolo. Pe moment aş prefera să nu mai 
discutăm nimic pe tema asta şi să ne vedem 
de treabă. Eu o să vă prezint situaţia în 
domeniul sănătăţii, Lex o să ne spună cum e 
cu nava, Fritch ne va vorbi despre 
construcţii, Bendle despre biosfera de vară, 
Aldric despre resursele materiale, şi Cheffy 
despre proiectele noi. Apoi vom alcătui o 
listă de priorităţi, şi, înainte de a încheia, va 
trebui să examinăm o problemă care se va 
ridica în adunarea de mâine, motiv pentru 
care am rugat-o pe Ornella să ni se alăture 
în seara asta. Sâ-i dăm drumul! 


Nu era râu. Nu era râu deloc. După ce 
ascultaseră rapoartele şi după ce lista de 
priorităţi fusese stabilită - singurele excepţii 
erau nişte neclarităţi legate de urgenţa 
relativă a câtorva puncte - Jerode considera 
că pot să asculte şi recomandările lui, legate 
de naşteri, despre care la început nu suflase 
o vorbă. După ce şi le expuse, adăugă că 
permisiunea trebuia acordată pe durată 
limitată şi destul de scurtă, astfel încât copiii 
concepuţi acum să se poată naşte până la 
sfârşitul verii. 

- Şi acum ajungem la o problemă 
deosebită, legată de disciplina de grup, 
urmă el. Avertizându-i că trebuie sâ-şi ţină 
gura în frâu, le povesti despre Delvia. Toţi îşi 
întoarseră ochii spre Ornella, aşteptându-i 
comentariile. Până acum femeia nu scosese 
nici măcar o vorbuliţă. 

- In privinţa copiilor, zise ea încet, cred că 
ar trebui să răspundem „da"”. Nu numai 
pentru că asta va contribui la adâncirea 
„rădăcinilor” noastre psihologice în acest 


loc... 

Bună remarcă! Şi capetele din jurul mesei 
se mişcară de sus în jos, aprobator. 

- „ „Ci şi pentru că, deşi eram destul de 
puţini, acum că iarna a reuşit să extermine 
celălalt grup... 

- Ornella, o întrerupse Jerode, văzând 
dezamăgirea din privirile celorlalţi. Incă nu 
avem nici o dovadă că ceilalţi nu au 
supravieţuit. 

- Ei bine, la întrunirea asta a voastră n-am 
auzit nimic despre vreo expediţie care să 
cerceteze asta! ripostă Ornella. Asta nu 
înseamnă că sunteţi deja convinşi că aşa e? 

- Nu, evident, îi răspunse Jerode. Dar 
avem nevoie de toată puterea de muncă de 
care dispunem ca să facem faţă necesităţilor 
noastre urgente. 

- Absurd. Dacă vreunul dintre voi credea 
că mai sunt în viaţă, ar fi fost mai mult decât 
nerăbdător să ajungă pe platou, să vadă 
dacă nu ne putem ajuta unii pe alţii. Ornella 
vorbea ca şi cum ar fi rostit o sentinţă. 
Oricum, nu cred că are rost să ne mai 


contrazicem pe tema asta. In pivinţa Delviei, 
nu cred că are rost să-i impunem un avort 
obligatoriu. Am întors problema pe toate 
feţele, şi sincer nu cred că are rost. Mai mult 
decât probabil, imediat ce-şi va da seama 
ce-i cu ea, va cere să avorteze din proprie 
iniţiativă. Pentru ea un copil n-ar fi decât un 
handicap major, care i-ar perturba... celelalte 
activităţi. Puteţi să mă credeţi că ştiu ce 
spun. Am avut-o sub ochii mei toată iarna. 

- S-ar putea să ai dreptate, zise Jerode. 
Dar sunt îngrijorat că, dacă se va afla ceva, 
resentimentele împotriva ei vor fi şi mai 
puternice, tocmai din cauză că noi nu am 
impus o decizie a întregii colectivităţi. 

- Ah, sigur! Ornella se aplecase în faţă şi- 
şi pusese coatele pe masă. Dar mai e ceva la 
care voi, bărbaţii, nu cred că v-aţi gândit. Nu 
toate femeile au optat în mod conştient să 
renunţe la copii. La cele mai multe era vorba 
de disperare. De apatie. De certitudinea că 
nu avea nici un sens să avem copii, pentru 
că tot vom muri cu toţii, adulţi şi copii la 
grămadă. Ei bine, cu planurile voastre 


frumoase şi ordonate sunteţi pe cale să 
convingeţi pe toată lumea că nu suntem 
chiar blestemaţi şi că avem nişte şanse. Dar 
va trebui să faceţi faţă unei noi probleme! îşi 
trânti palma de masă: Ce vă veţi face dacă, o 
dată ce le veţi reda oamenilor încrederea, ei 
vor decide - întreaga colectivitate! - că nu 
mai au de gând să facă exact ceea ce le 
spuneţi voi, experţii autopromovaţi? 

- Imi pare bine ca ai invitat-o pe Ornella, 
spuse Lex cu voce joasă. 

Jerode îşi ridică ochii de pe notele pe care 
încerca să şi le pună în ordine. Materialul pe 
care erau scrise fusese prima lor 
descoperire utilă pe această planetă: o 
plantă de apă dulce, ale cărei frunze 
creşteau sub forma unor suluri strânse, 
galbene care, derulate, puteau fi uscate şi 
erau un excelent înlocuitor al hârtiei. 
Singurul inconvenient era mirosul, neplăcut 


şi persistent. 

Ceilalţi erau lângă uşă. Ornella era deja 
afară şi nu mai putea să audă. Totuşi Jerode 
răspunse pe un ton la fel de scăzut: 

- Chiar crezi că a fost o idee bună? N-a 
avut o atitudine prea constructivă şi încep 
sâ-mi schimb părerea despre ea. 

- Prezenţa ei a fost extrem de utilă. Lex se 
aşezase pe colţul mesei şi-l privea cu o 
figură cât se poate de serioasă. Ştii care-i 
necazul cu cei mai mulţi dintre noi, doctore? 

- Sunt curios să te aud ce diagnostic pui, 
replică Jerode cu acreală în glas. 

- Indepărtarea de realitate, spuse Lex 
imperturbabil. Nu în sens clinic, vreau să 
spun că nu este vorba de vreo boală 
psihică, ci doar de o consecinţă a modului 
de viaţă pe care l-am avut. Se aplecă uşor în 
faţă: 

- Aminteşte-ţi cât de detaşaţi eram noi de 
necesităţile vieţii de zi cu zi acasă. Zara nu 
era o planetă prea bogată, dar, chiar şi aşa, 
tot nu munceam decât cinci ore pe zi, patru 
zile pe săptămână. Sarcinile noastre erau 


însă la nivel strict tehnic, manageriale sau 
de control. lar pe Zarathustra se muncea cu 
mult mai mult decât pe alte planete. 
Imagineazâ-ţi că am fi locuit, de exemplu, pe 
Pământ. Acolo eşti liber să alegi lenevia 
absolută, pentru că disponibilităţile 
materiale sunt atât de mari, încât efectiv nu 
mai contează dacă o anume persoană 
munceşte sau nu. 

- Şi acum uitâ-te la cei care au preluat 
diverse responsabilităţi aici, la noi. Ce avem 
noi în comun? Practic nimic, exceptând o 
singură trăsătură de caracter: flexibilitatea. 
Noi ne-am adaptat mai repede decât ceilalţi 
şi, în fiecare caz în parte, îţi poţi da seama şi 
de ce s-a întâmplat asta. Fritch este un 
creator, obişnuit  sâ-şi vadă ideile 
materializate şi capabil oricând să pună 
umărul, ca să fie sigur că realitatea va fi 
exact cum şi-o imaginase el. Bendle este un 
cercetător ştiinţific, şi, în cazul lui, interesul 
de o viaţă-ntreagă pentru noi flore şi faune 
constituie un mobil suficient de puternic ca 
să-l impulsioneze zi de zi. Chefry este un 


istoric amator, şi singurul care ştie câte 
ceva despre cum e viaţa când nu eşti 
înconjurat din toate părţile de fabrici 
automatizate. Aldric este un modelier, un 
meşteşugar înnăscut şi născut parcă într-o 
epocă anacronică pentru îndemânarea lui. 
lar tu munceai şi acasă în contul altor 
oameni, spre binele lor. Nu, să nu negi. 
Acum, că te-ai trezit pe cap şi cu 
responsabilitatea căreia Arbogast nu-i mai 
putea face faţă, modestia ar fi un handicap 
pentru tine. 

Jerode îl privi pe Lex cu atenţie, gânditor. 
Vorbele tânărului îi dezvâluiserâ o faţă a 
personalităţii lui cu care nu mai avusese de- 
a face până acum. Intr-un târziu, zise: 

- Destul de ciudat, înainte de întâlnirea 
noastră mă gândeam exact la problema 
asta. 

- Şi, întâmplător, nu era nici o legătură 
între Nanseltine şi gândurile tale? 

- Ba da. Cum ai ghicit? 

- N-am ghicit. Am mirosit chestia asta de 
multă vreme, ca să zic aşa. De aceea 


spuneam că sunt bucuros că a fost şi 
Ornella aici, în seara asta. Pentru că ea este 
un exemplu tipic pentru resursele umane pe 
care le avem la dispoziţie. Tu nu eşti. Fritch 
nu e. In schimb, mi-e teamă că Nanseltine e 
mai mult decât reprezentativ. 

- Sper din toată inima să greşeşti, zise 
Jerode după o clipă de tăcere. In ultima 
vreme n-am auzit de la el - sau de la soţia 
lui, ceea ce-i tot una - decât un şir nesfârşit 
de plângeri, deghizate sub forma unor critici 
constructive, şi o listă de descrieri ale 
simptomelor unor boli pur imaginare. N-o să 
înţeleg niciodată cum a reuşit să capete 
postul ăla de manager continental pe care-l 
avea, şi cum a putut să se şi menţină în 
funcţie. Doctorul ezită un moment, apoi 
continuă: 

- Dar, fiindcă tot vorbeam despre motivele 
care ne-au făcut să ne impunem ca membri 
ai comitetului de coordonare, despre tine ce 
poţi să spui? Imi pare bine că nu eşti de 
acord ca oamenii să fie exagerat de modeşti, 
pentru că asta îmi permite sâ-ţi spun că tu 


ai, de departe, cea mai inventivă minte 
dintre noi toţi. Spuneai că nu ai nici un fel de 
pregătire în domeniul spaţial, dar, la plecare, 
când s-a aflat că un membru al echipajului e 
în permisie şi că nu va mai reveni la navă, 
te-ai oferit imediat sâ-l înlocuieşti, corect? Şi 
nu-mi aduc aminte sâ-l fi auzit pe Arbogast 
plângându-se de tine! Ideea cu puntea de 
frânghii a fost extraordinară şi, din câte ştiu, 
parcă tot tu ţi-ai dat primul seama că putem 
adapta un costum spaţial pentru a-l folosi la 
scufundări, atunci când a trebuit sâ-l căutăm 
pe tânărul Bendle şi... ei bine, şi aşa mai 
departe. Acum am ajuns că, dacă ne izbim 
de ceva, aproape că preferăm să dăm fuga 
la tine, să te întrebăm ce să facem, decât să 
ne mai batem capul singuri sa găsim o 
soluţie. Şi totuşi îmi dau seama că nu ştim 
aproape nimic despre tine. 
Lex râse şi se ridică în picioare, 
întinzându-se. 
- Ei bine, doctore, nu-i nimic surprinzător 
în asta. In fond, suntem toţi nişte străini, nu- 
i aşa? Doar întâmplarea a făcut să nimerim 


împreună pe aceeaşi navă. 

- Cred că aş prefera sâ-mi răspunzi ceva 
mai direct. Jerode îl privea pe tânărul din 
faţa lui drept în ochi, şi pentru asta îşi 
dăduse bine capul pe spate. Ai explicat de 
minune de ce Fritch şi Bendle şi toţi ceilalţi 
sunt atât de potriviţi să fie aici, în comitet. Şi 
eu am enuntat puţin mai devreme motivele 
pentru care şi tu eşti potrivit. Dar... ei bine, 
poate că nu-i decât o prejudecată ingrată 
dar... câţi ani ai? 

Lex ezită un moment. In cele din urmă 
spuse: 

- Douăzeci de ani tereştri standard. 

- Ce? Jerode se dădu un pas înapoi. Uite 
ce e, Lex! Ai uitat că sunt medic? lţi baţi joc 
de mine? E evident că din punct de vedere 
biologic ai treizeci de ani standard - eroarea 
de apreciere nu poate depăşi un an - şi că 
eşti într-o formă fizică excepţională! 

- Nu, adevărul adevărat e că nu am vârsta 
asta. Lex părea ciudat de jenat. Asta e... 
hm... un fel de coloratură de protecţie. Ştii, 
sunt un polymath în pregătire. Gene 


tetraploide, neuroni modificaţi, vedere 
extinsă în infraroşu, reflexe amplificate, 
accelerarea transmisiei semnalelor 
nervoase, structură osoasă compactată, 
imunitate la aproximativ orice fel de germeni 
cunoscuţi sau nu... In fine, am avut parte de 
tratamentul biologic complet. Dar ăsta nu e 
un merit al meu. Toate astea au fost făcute 
pentru mine, de alţii. 

Gura lui Jerode se deschisese parcă de la 
sine şi rămăsese aşa. Acum, când realiză 
faptul, şi-o închise cu un clănţănit sec al 
dinţilor, după care explodă: 

- Un polymath! Şi de ce mama dracu' n-ai 
scos o vorbă până acum? 

- Pentru că nu sunt un polymath, eu am 
spus polymath în pregătire, şi asta e 
realitatea. Ai idee cât mai aveam până sâ-mi 
termin studiile? Evident că nu ştii. Mai mulţi 
ani decât vârsta mea actuală! Pentru un 
polymath studiile durează un sfert de secol, 
douăzeci şi cinci de ani. Daca în seara asta 
Arbogast nu s-ar fi ridicat din scaunul ăla, 
nu ţi-aş fi spus o vorbă. Şi vreau ca nici tu 


să nu vorbeşti cu altcineva despre asta. 

- Nu! Nu-mi poţi cere aşa ceva! Jerode 
începuse să transpire, în lumina unicului 
bec din încăpere, pe care nu-l aprindeau 
niciodată decât după ce se lăsa întunericul, 
faţa îi lucea umedă. Lex, dintre toţi oamenii 
de aici, tu eşti singurul care ai beneficiat de 
o pregătire specială - indiferent că ţi-ai 
terminat-o sau nu - pentru exact genul de 
situaţie în care ne găsim. Asta înseamnă un 
singur lucru: că eşti cel mai potrivit să preiei 
conducerea. lţi place sau nu, eşti oricum 
mult mai potrivit pentru asta decât mine! 

- la mai gândeşte-te! ripostă Lex cu 
încăpățânare. Gândeşte-te de ce, aparent, 
par eu să am cu zece ani mai mult decât în 
realitate. Chiar şi aşa, şi tu, şi ceilalţi, tot vă 
gândiţi la mine ca la „tânărul Lex". Câţi ani 
ai, doctore? Şaptezeci? 

- Şaizeci şi nouă. 

- Deci eşti încă departe de a fi bătrân. 
Speranţa medie de viaţă pe Zara este - era - 
de o sută doisprezece ani pentru bărbaţi şi 
de o sută optsprezece ani pentru femei. Ce- 


o să se întâmple cu asta aici, fără clinici 
geriatrice, regenerări de ţesuturi, diete 
ortofazice şi cu fel de fel de deficienţe, 
alergii şi infecţii pe care încă nu le 
cunoaştem? Intr-o singură generaţie se va 
reduce cel puţin la trei sferturi, şi cineva de 
vârsta ta va fi un om remarcabil de bătrân! 
Dar acum, în momentul ăsta, nimeni dintre 
cei mai în vârstă - şi în nici un caz cei care, 
pe Zara, aveau o oarecare funcţie - nu vor 
accepta să le comande un „tinerel”. O ştii 
prea bine! Şi încă ceva! Işi aţintise degetul 
spre Jerode: 

- Un polymath e pregătit să ia în primire o 
planetă nou-deschisă pentru colonizare. O 
anumită planetă! Până la patruzeci de ani, 
nici nu se duce pe planeta lui. Şi nu e lăsat 
singur la conducere decât după şaizeci de 
ani. La nouăzeci de ani de obicei se 
pensionează, pentru că şi-a terminat treaba. 
Şi, în general, câţiva ani mai târziu moare. 
Consumat, ars pe dinăuntru. Dar satisfăcut. 
Pentru că a avut o relaţie sentimentală de-o 
viaţă cu o întreagă planetă, ceva ce nu poate 


fi egalat de nici o relaţie interumană. 
Polymathul ajunge să-şi cunoască planeta 
mult mai intim decât reuşesc majoritatea 
soţilor să-şi cunoască soțiile! 

O porni către uşă - o umbră întunecată ce 
se pregătea să se  contopească cu 
întunecimea mai densă de afară. Se opri un 
moment şi se întoarse spre doctor, 
adăugând: 

- Incă ceva, poate cel mai important lucru 
în ceea ce mă priveşte: asta nu e planeta 
mea! Şi de aceea nu vreau să preiau 
conducerea! 


Afară stelele punctau cu un desen încă 
nefamiliar catifeaua cerului. Morocănos, Lex 
o porni către baraca burlacilor, de unde se 
auzea cum râde cineva. Dar abia făcuse 
câţiva paşi când îşi auzi numele rostit de o 
voce de femeie şi se întoarse, trezindu-se 
faţă-n față cu Omella, care-l privea 
stânjenită, ţinându-şi mâinile împreunate în 
faţă. 

- Te deranjează dacă te rog să facem 


câţiva paşi împreună? îl întrebă ea cu voce 
joasă. Aş vrea... aş vrea să te rog ceva. Nu- 
mi place sa mă amestec în treburile altora, 
dar cineva trebuie s-o facă şi... şi sinceră să 
fiu, după întâlnirea comitetului ăsta al vostru 
de astâ-searâ, cred că tu eşti singurul 
abordabil... 

Lex oftă, sigur că sunetul era prea 
estompat ca femeia din faţa lui să-l audă, şi 
răspunse politicos: 

- Ei bine, dacă te pot ajuta cu ceva... 

Ornella i se alătură şi începu să meargă 
fără sâ-l privească. 

- M-am hotărât sâ-ţi vorbesc numai din 
cauza discuţiei despre Delvia, spuse ea. O 
ştii pe Naline? 

- Bineînţeles. Deşi nu foarte bine. 

- Şi ce părere ai despre ea? 

Lex cugetă o clipă, întrebându-se ce vrea 
de la el, după care spuse: 

- Sincer să fiu, nu m-a impresionat în mod 
deosebit cu ceva. Probabil că, prin firea ei, e 
destul de timidă, chiar dacă 
supracompensează asta uneori, prin 


bruscheţe comportamentală. Mi se pare cam 
nesigură pe ea, întoarsă pe dos ca toată 
lumea şi fără să beneficieze de experienţa 
maturilor pentru a se echilibra psihic rapid - 
dar e explicabil, n-are decât şaisprezece ani, 
nu-i aşa? Insă, cum pare să aibă o 
inteligenţă peste medie, cred că o să se 
descurce. 

- O găseşti atractivă? 

Asta ce mai era? Lex simţi cum mintea 
începe sâ-i alerge. De fapt, fata era destul de 
ştearsă, o faţă rotundă care nu exprima 
nimic deosebit şi o siluetă absolut comună. 
Singurul lucru frumos la ea era părul lung şi 
negru, dar parcă dimineaţă spunea că vrea 
să şi-l tundă. 

- Cred că nu foarte tare, zise el pe un ton 
neutru, mai ales dacă judecăm după 
standardele de pe Zara. Dar asta o să se 
schimbe, ba, în condiţiile noastre, chiar 
foarte repede. 

Ornella se opri. Ajunseseră pe malul 
râului, în locul în care ea trebuia să se 
întoarcă şi s-o ia spre baraca femeilor 


celibatare. Se răsuci spre el şi-l privi drept în 
faţă: 

- Uite ce e, Lex. O să ţi-o spun direct. 
Naline nu e prea drăguță. E tânără, dar asta 
n-o să dureze o veșnicie. Eu... ei bine, acasă 
eu aveam două fete gemene, puţin mai mici 
decât ea, dar nu foarte mult. lar Delviei nu-i 
pasă prea mult de oamenii din jur. E 
obişnuită să se folosească de ei. Din 
fericire, cei mai mulţi dintre adulţi ştiu cum 
să se ferească singuri de asta. Dar Naline nu 
ştie. 

- Totuşi, încă nu-mi dau seama ce vrei să 
spui, murmură Lex. De fapt, începuse să 
bănuie încotro bate dar voia să audă din 
gura ei ce dorea, ca să fie sigur că nu se 
înşală. 

- Am încercat să trec totul sub tăcere, 
continuă Ornella. Nu voiam să mai fac şi eu 
atmosferă în baraca aia a noastră. Arătă cu 
mâna spre clădirea femeilor. Şi Delvia are, 
într-adevăr, o serie-ntreagă de calităţi: e o 
femeie foarte capabilă şi are o vitalitate 
excepţională. Dar e şi brutală şi insensibilă, 


însă Naline cred că s-a simţit flatată când 
Del a început să-i facă curte. 

- Chiar în sensul propriu al cuvântului? 

- Ţi-o poţi imagina pe Delvia umblând cu 
jumătăţi de măsură? Ah, nu e nici pe 
departe singura! Asta face parte din natura 
umană şi, cum suntem şi înghesuite toate 
claie peste grămadă... Dar pentru Del asta 
nu e decât un fel de înlocuitor temporar. 
Făcu o pauză şi chicoti scurt: Da, cred că 
asta e cea mai adecvată definiţie! Nu pot să 
neg că dă ceva semne că ar mai avea urme 
de conştiinţă în ea. Adică acum, că poate 
din nou să dispară prin tufişuri cu bărbaţii, 
n-a aruncat-o pur şi simplu pe Naline la o 
parte. Dar prietenia lor nu mai atârnă decât 
de un fir de păr, şi, mai devreme sau mai 
târziu, Naline o să aibă un şoc teribil, când o 
s-o vadă pe Delvia defilând cu partenerul 
preferat. 

- Nu crezi că partenerul ăsta există deja? 
întrebă Lex încruntat. 

- Te referi la sarcina ei? Am impresia că, 
de când se poate culca pe pământ fără să 


rişte să degere, pune mâna pe primul bărbat 
care-i iese în cale şi-l trage în tufiş. Cel puţin 
de două ori pe zi. Cred că vrea să-i încerce 
pe toţi. 

Lex se gândi că, dacă era adevărat, atunci 
Delvia se adaptase la realităţile noii lor vieţi 
mult mai bine decât Ornella sau decât 
oricine altcineva. 

- Ei bine, mi-ai spus care e problema, zise 
el. Dar tot nu văd ce pot face eu. 

- Chiar nu înţelegi? Ornella se apropie de 
el şi-i puse mâna pe braţ: Lex, nu cred că aş 
fi putut să-i cer aşa ceva unui alt bărbat, dar 
tu pari mai echilibrat, mai sigur pe tine şi 
ceva mai sensibil decât ceilalţi. Cineva 
trebuie să amortizeze şocul pe care o să-l 
sufere Naline. La vârsta ei, emoţiile sunt 
foarte puternice şi dominante, e încă în 
stadiul în care-şi caută idoli. Sunt convinsă 
că de asta s-a agăţat aşa de tare de Delvia. 
Are nevoie de cineva care s-o bage în 
seamă, s-o încurajeze... ei bine, s-o trateze 
cu puţină afecţiune. 

Se întrerupse brusc, ca şi cum ar fi fost 


jenată că fusese pe punctul să-i spună pe 
faţă că voia s-o seducă pe Naline, şi întrebă: 

- Am impresia că la voi, la bărbaţi, nu sunt 
probleme similare, nu-i aşa? 

- Nu... Cred că nu. Suntem toţi ceva mai în 
vârstă decât Naline. Şi cred că ştim deja ce 
vrem de la viaţă. Dacă tânărul Bendle n-ar fi 
murit, poate că situaţia ar fi fost alta. Dar 
toată iarna n-au fost decât vreo două 
scandaluri şi atât. 

- Două toată iarna! exclamă Ornella. Noi 
am avut parte de câte două pe zi, cel puţin 
mie aşa mi s-a părut. Dar... Ce zici, Lex? 

Nu-i răspunse imediat, începuse să 
calculeze, nu cinic, judeca doar nişte fapte 
reale. Femeile depăşeau uşor ca număr 
bărbaţii şi parcau să fie un pic mai 
rezistente. Nu muriseră decât şapte dintre 
ele, faţă de paisprezece bărbaţi. Pe de altă 
parte, trebuia ţinut cont de capacitatea lor 
de perpetuare a speciei... 

Simţi că se revoltă. Pregătirea lui nu 
ajunsese încă în stadiul în care să poată 
judeca complet detaşat asemenea probleme 


înainte de a lua o decizie, aşa cum se cerea 
din partea oricărui polymath înainte sâ-şi ia 
postul în primire. Şi nu putea accepta ideea 
de a şi-o lua de soţie pe cea mai tânără fată 
din grup, doar pentru că ea va avea o 
perioadă mai lungă de fertilitate. 

- Imi pare râu, spuse el, trecându-şi limba 
peste buze. Nu pot face una ca asta. 

- Foarte bine. Ornella oftă. Nu ştiam că ai 
deja o prietenă dar... 

- N-am nici o prietenă. Nici n-am pus 
măcar ochii pe cineva. E vorba de o 
chestiune de principiu. S-ar putea ca, în 
ultima instanţă, supraviețuirea noastră pe 
această planetă să depindă exact de 
sinceritatea noastră faţă de noi înşine, de 
capacitatea de a privi realitatea în faţă, exact 
aşa cum e ea. Repercusiunile oricărui act 
care porneşte de la o minciună se pot 
dovedi dezastruoase. Indiferent cât de 
lipsită de egoism este motivaţia care stă la 
baza unui asemenea act. Noapte bună, 
Ornella. 


Pe tot drumul spre clădirea lor se gândi 
dacă făcuse bine spunându-i Ornellei ce-i 
spusese, chiar dacă era adevărat. lnăuntru 
nu erau decât cinci sau şase oameni, care 
stăteau liniştiţi de vorbă. Ceilalţi erau pe 
afară, câţiva încă mai lucrau, cei mai mulţi 
încercau să se relaxeze. 

Nu se putu abţine să nu se întrebe dacă 
vreunul dintre absenţi nu era acum cu 
Delvia. 

- Ce părere ai, Lex? zise Jerode. 

Era vizibil sub tensiune, privind la 
oamenii care veneau la adunare. Incepuseră 
să se strângă toţi supraviețuitorii care 
rezistaseră iernii, otrăvurilor, bolilor frigului, 
să ia cunoştinţă de situaţia în care se 
găseau şi să  dezbată recomandările 
comitetului de coordonare. 

Lex stătea la umbra clădirii în care se 
găseau birourile şi se uita la oameni - cum 


se grupau înainte de a se aşeza direct pe 
jos, pe panta domoală din faţa clădirii - 
încercând sâ-şi dea seama de consecinţele 
acestor  comuniuni de idei  mărturisite 
implicit. Ca răspuns la întrebarea doctorului, 
scutură din cap: 

- Cred că Ornella s-ar putea să fi avut mai 
multă dreptate decât bănuia chiar şi ea, zise 
el. 

- Aşa am şi eu impresia. Jerode avea în 
mână un teanc de hârtii, peste care lovi cu 
palma liberă: Am întocmit toată lista asta de 
activităţi, dar mă întreb dacă nu trebuia să şi 
nominalizăm câte un responsabil pentru 
fiecare în parte. 

- Şi de ce n-ai propus asta aseară? 

- Unu: este genul de probleme de care, de 
obicei, se ocupa Arbogast. E mai firesc ca 
oamenii să fie numiţi de căpitanul unei nave. 
Doi: mie mi se pare mai normal să ne bazăm 
pe nuclee de voluntari pentru fiecare sarcină 
în parte şi să ne bizuim pe ei ca sâ-i 
coopteze pe toţi ceilalţi într-o activitate sau 
în alta, fie prin invitaţii directe, fie prin jena 


de a-i vedea pe unii muncind în timp ce alţii 
taie frunză la câini. 

- Nu pare gândit rău, spuse Lex. 

- Deci eşti de acord? Jerode părea 
nerăbdător să-i audă răspunsul. 

- Uite ce e, doctore, nu sunt ghicitor în 
stele, îi răspunse Lex cu oarecare iritare în 
glas. Tot ce se întâmplă aici e la fel de nou 
pentru mine ca şi pentru tine. Să vedem cum 
merge ideea ta. Dacă nu ţine, o să încercăm 
altceva, însă eu mă întreb - şi vocea lui 
devenise şi mai joasă, în timp ce continua 
să privească mulţimea din faţa lor - pentru 
cine ţine Rothers ocupate locurile alea două 
din primul rând. Cred că îl ştii, e tipul care 
lucra la centrul de calcul al cosmoportului 
de unde am decolat noi. Ah, bineînţeles! 
Asta trebuie să fie! 

- Ce anume? Jerode îl privea clipind 
nedumerit. 

- Domnul manager Nanseltine şi soţia sa 
încă nu au venit. Şi nici Delvia, fiindcă veni 
vorba de cine n-a sosit încă. Cei care au 
avut funcții importante acasă sunt 


nerăbdători sâ-şi facă rost de altele şi aici. 
Şi cred că ştiu unul care nu se va da în lături 
de la nimic pentru asta, doar de dragul de a 
putea să dea din nou ordine. Uite-i că vin. 

Mulțimea de oameni aşezaţi îşi întoarse 
capetele. Se apropia Arbogast şi, lângă el, 
sporovâind  volubil, înaltul şi  solidul 
Nanseltine, împreună cu înfloritoarea lui 
soţie. Era absolut clar că Arbogast nici nu-l 
bagă în seamă şi nici nu ascultă ce-i 
spunea. 

- Cum de a reuşit Nanseltine să fie încă 
aşa de împlinit, după foamea de astă-iarnâ? 
murmură Jerode. 

- Cei mai mulţi dintre noi n-am slăbit 
numai de foame, am mai dat jos din grăsime 
şi prin sudoare, răspunse Lex. Se pare că, 
dinspre partea asta, cu munca, mai sunt şi 
excepţii. 

- Cred că ai dreptate... Ei bine, hai să 
începem o dată. Jerode oftă şi făcu câţiva 
paşi în întâmpinarea căpitanului. 

Primul moment de rumoare fusese produs 
de scaunele familiei Nanseltine. Pe verandă 


se aflau doua scaune pentru Arbogast şi 
Jerode - nimeni nu se opusese vreodată ca 
aceştia doi să beneficieze de un asemenea 
privilegiu - dar toţi ceilalţi se aşezaseră în 
toate ocaziile similare direct pe jos. Cei care 
stăteau în spatele scaunelor aduse pentru 
Nansseltine şi pentru soţia lui începură să se 
plângă că nu mai văd nimic şi aşa izbucni o 
mică ceartă. Arbogast nu făcu nici o 
încercare să calmeze spiritele, stătea pur şi 
simplu imobil pe verandă, privind în gol. 
Situaţia are şi părţile ei bune, se gândi 
Lex. Sprijinit de colţul clădirii în care se 
găseau birourile - atent să nu cumva să 
dărâme vreo scândură de la locul ei - 
continua să studieze figurile din mulţime. 
Da, erau diverse facţiuni, era clar. Pe de-o 
parte cei „folositori“, precum Cheffy, Aldric, 
poate chiar şi Delvia: gata să privească 
realitatea în faţă şi să muncească din greu. 
Mulţi dintre ei erau adunaţi în jurul lui 
Bendle, având în mâini creioane şi bucăţi de 
„hârtie”, pregătiţi să ia note. Alţii erau 
adunaţi în jurul lui Fritch: echipele de 


constructori. Nu era penrtu prima dată că 
Lex mulțumea sorții că, printr-un ciudat 
accident statistic, cei mai mulţi din grupul 
lor erau oameni sub patruzeci de ani, 
aproape fără nici un copil. Bineînţeles, asta 
se datorase în primul rând anotimpului în 
care avusese loc catastrofa Zarei. La 
momentul respectiv, nouă copii din zece 
care locuiau în emisfera nordică erau 
departe de casă, la nişte cursuri speciale 
pentru adaptare la mediul înconjurător. 

Aşa că acum Naline, la cei şaisprezece ani 
ai ei, era cea mai tânără. Băiatul lui Bendle 
fusese cu câteva luni mai mic şi mai 
fuseseră încă patru copii mici. Dar muriseră 
toţi, din cauza unei infecţii pulmonare... 


Trăieşte în prezent, nu în trecut, îşi aminti 
el, nemulţumit că se lăsase furat de gânduri. 
Deci, de partea celor nefolositori - nu! 
greşeală: de partea celor mai puţin 
folositori, deoarece, mai devreme sau mai 
târziu, fiecare din cei de faţă va trebui să 
pună umărul - Nanseltine şi cei asemenea 


lui. Acum îi puteai vedea clar: toţi cei care 
începuseră să protesteze că nu aveau şi ei 
scaune, pentru ca nu vedeau nici un motiv 
ca soţii Nanseltine să aibă şi ei nu. Şi lingăii, 
de genul lui Rothers şi al celor strânşi în 
jurul soţiei lui Nanseltine, care susțineau că, 
evident, domnul MANAGER  Nanseltine 
trebuia să aibă un scaun! 

Şi la mijloc, între cele două categorii 
extreme, aproape jumătate din membrii 
grupului: indecişii. 

Vociferările se terminară abia când 
Cheffy, cu tactul lui caracteristic, propuse 
ca cele două scaune să fie mutate lateral, 
acolo unde nu vor mai putea să împiedice 
pe nimeni să vadă. Oftând uşurat, Jerode se 
întoarse spre Arbogast. Din mulţime se 
înălța un murmur de nerăbdare. 

Incet, Arbogast se ridică în picioare. 
Părea teribil de îmbătrânit, ca şi cum de ieri 
pentru el ar fi trecut cincizeci de ani şi nu o 
singură zi. Dar vocea îi era încă fermă şi 
domina mulţimea. 

- Tovarăşi... de naufragiu! Până în acest 


moment v-aţi pus, într-un fel, sub comanda 
mea directă. N-am avut nici o obiecţie în 
acest sens. In timpul călătoriei, şi imediat 
după sosire, cred ca eram şi potrivit pentru 
această sarcină. Dar toate cunoştinţele mele 
se limitează la navigația spaţială şi la nave 
cosmice. Acum, că ne aflăm stabiliţi ferm pe 
suprafaţa unei planete, cred că a sosit 
momentul să trec această sarcină în seama 
cuiva care-i poate face faţă mult mai bine 
decât mine, în aceste circumstanţe. 

Lex privi spre Nanseltine, să vadă dacă-şi 
dădea seama ce va urma. Nanseltine părea 
să nu reacționeze, nu însă şi soţia lui. 
Trebuia să-mi fi închipuit asta... 

- De aceea, continuă Arbogast, vă propun 
ca această adunare să fie prezidată de 
cineva care este respectat şi admirat de 
toată lumea, pentru modul în care ne ajută 
pe toţi. Doctore Jerode, vrei te rog să...? 

Căpitanul zâmbi scurt, apoi îşi luă 
scaunul şi o porni spre partea exact opusă 
celei în care se afla aşezat Nanseltine. 
Inţelegând, în sfârşit, ce se întâmplă, acesta 


îl privea cu ochii mari - iar soţia lui cu furie. 
Se auzi zumzetul scurt al unor comentarii, 
care se stinse rapid. 

Jerode privi spre Lex şi dădu din umeri; 
apoi, spre mulţime: 

- Se acceptă propunerea domnului 
căpitan? îi răspunse un ropot de aplauze. 

- Foarte bine, vă mulţumesc. Apoi 
doctorul îşi ridică notele: După cum ştiţi, 
situaţia noastră s-a îmbunătăţit simţitor în 
ciuda... 

Când Jerode începu să treacă în revistă 
problemele cele mai stringente, care 
trebuiau rezolvate în viitorul imediat, Lex 
avu posibilitatea să-i categorisească pe mult 
mai mulți dintre cei de față. Cei din categoria 
„utili” se încruntau dar se înviorau pe 
măsură ce îşi dădeau seama că aveau în față 
un plan de acțiune la care se gândise 
temeinic. Cei mai puţin se încruntau şi ei 
apoi, după un timp, încetau să mai asculte, 
şi începeau să murmure între ei, discutând 
în contradictoriu şi, evident, criticând. 
Totuşi, până ce Fritch n-a terminat de vorbit 


despre construcţii, n-au mai fost întreruperi. 
Nimeni nu avea nimic împotriva ideii de a 
locui cât mai confortabil. 

După aceea, Bendle vorbi mult despre 
posibile noi surse de hrană, cu detalii, 
folosind o droaie de termeni de specialitate, 
iar oamenii deveniră vizibil nerăbdători. 
Vocea lui Jerode nu era tocmai sigură când 
îi dădu cuvântul lui Aldric, pentru a prezenta 
situaţia legată de rezervele de apă, de 
fabricarea unor noi unelte şi de alte 
probleme tehnice. 

- Nava! strigă cineva din spate. Hei! Ce e 
cu nava? 

- Da! Da! 

Strigaseră pe puţin douăzeci de voci şi o 
mulţime de capete se mişcau de sus în jos, 
ca iarba sub suflarea vântului. Jerode, 
surprins, stătea clipind, iar Aldric - în 
picioare, pregătindu-se să vină pe verandă - 
ezita, cu notele lui în mână. 

- Foarte bine, spuse doctorul în cele din 
urmă. Dacă aşa doriţi, atunci o sâ-i dau 
cuvântul lui Lex, care a fost ieri la navă. 


Acum aplaudau cei mai puţin. Ceilalţi erau 
doar foarte atenţi. Lex făcu un pas mare, ca 
de uriaş, ajungând imediat lângă Jerode, pe 
verandă. 

- Nava, zise el clar şi cu voce vibrantă, 
este înfiptă în nisipul de pe fund cam o 
treime, şi o altă treime e sub apă. Apă de 
mare, sărată. Un lichid extrem de coroziv. 
Am pătruns înăuntru printr-o uşâ-cargo 
deschisă - ochii îi alunecaseră aproape fără 
să vrea către Arbogast, care tresări auzindu- 
I, dar el, unul, nu putea şterge faptele cu 
buretele - şi am văzut că tot ce nu era fixat 
solid a fost făcut zob, atunci când nava a 
început să se rostogolească. Ce nu a fost 
distrus prin lovire este aproape imposibil de 
reparat, datorita coroziunii intense. lar în 
compartimentul motoarelor au avut loc cel 
puţin două explozii, în zona rezervoarelor, 
încât sistemul de propulsie este complet 
distrus. In navă a pătruns nisip şi nămol - 
sute de tone - şi diverse creaturi, care au 
început să-şi facă cuib. Exact cum ne 
aşteptam. 


Făcu o pauză, pentru ca să priceapă toată 
lumea exact şi ce spusese, şi ce nu 
spusese. 

- Ca urmare, rezumă el, singurul mod în 
care nava noastră ne mai poate fi utilă este 
ca sursă de aliaje metalice şi de alte materii 
prime şi materiale. Şi nici acestea nu vor fi 
uşor de recuperat. Va trebui sa găsim o 
modalitate de acţionare a uneltelor noastre 
aşchietoare sub apă, o cale de a flotabiliza 
bucăţi mari de metal pentru a le aduce la 
țărm - probabil că folosind plute - şi să 
rezolvăm o serie de alte probleme care ne 
vor lua atât timp, încât nu pot recomanda să 
fie luate în consideraţie în viitorul apropiat. 
Tot ce recomand, pe moment, este să 
demontăm numai acele piese care pot fi 
aduse la mal cu barca. Se uită la Jerode: 

- Cred că asta e tot ce am avut de spus. 

- Mulţumesc, Lex. Cum spuneai şi tu, nu 
cred că raportul tău are ceva surprinzător în 
el. Acum să-i dăm cuvântul lui Aldric şi... 

- Un moment! Era Rothers, care rămăsese 
lângă cei doi Nanseltine când aceştia îşi 


mutaseră scaunele. Lex privi spre el. Soţia 
lui Nanseltine îi vorbea insistent soţului ei, 
şi o serie de oameni din jurul lor dădeau 
viguros din cap. După încă o clipă, 
Nanseltine se ridică, impozant, în picioare. 

- Cine a fost la navă? întrebă el, trăgându- 
şi umerii spre spate. Nimeni în afară de tine? 

- Exact, răspunse Lex în timp ce urca 
înapoi, pe verandă. 

- Deci doar tu! Vorbind, Nanseltine îşi 
recăpăta vechiul lui manierism: Atunci 
presupun că această... această opinie 
defetistă se bazează exclusiv pe observaţiile 
tale, care nu eşti chiar un expert în materie? 

- Poţi oricând să pui un costum pe tine şi 
să mergem să vezi cu ochii tăi despre ce e 
vorba. Sper să găsim unul care să ţi se 
potrivească. 

Deliberat, Lex rostise fiecare cuvânt pe un 
ton plin de sarcasm. 

- Tinere, nu te deda la atacuri personale! 
se răsti Nanseltine, în timp ce, în mulţime, 
cei care până atunci nu înţeleseseră încotro 
bătea Lex, începură, la rândul lor, să 


zâmbească, indiferent de partea cui erau, de 
fapt. Intre timp, fostul manager continental 
continuă: Ceea ce vreau eu să ştiu - şi mulţi 
dintre cei de faţă - este de ce nu ni se 
prezintă opinia de expert a unui cosmonaut 
ci doar această... evaluare de amator. 

Tăcere. Cineva şopti: 

- Care cosmonaut? 

Cuvintele rămăseseră parcă suspendate 
deasupra oamenilor şi Arbogast le auzi. 
Demn, cu capul sus, bătrânul - dintr-o dată 
părea cât se poate de normal să i te adresezi 
cu un asemenea apelativ - căpitan se ridică 
în picioare şi se răsuci spre Nanseltine. 

- Domnule manager Nanseltine! începu el. 
Cred că nu cunoaşteţi situaţia exactă a 
cosmonauţilor de care pomeneaţi. De altfel, 
am impresia că nu prea sunteţi la curent cu 
ceea ce se întâmplă pe aici! 

li răspunse un cor de vociferări. 

- In echipajul meu erau exact patru 
oameni! Unul a murit, cu capul crăpat de un 
container de mărfuri, care s-a prăbuşit pe 
când goleam calele, să facem loc pentru voi. 


Unul este aici de faţă, are un picior amputat 
din cauza degeraturilor. Unul a încercat să 
vadă care e situaţia cu puntea pe frânghii de 
peste râu, astă-iarnă, în timpul unei vijelii, a 
alunecat şi a căzut în apă. Putem presupune 
că s-a înecat. Şi unul a rămas pe Zara, fiind 
plecat în permisie în momentul decolării. Ca 
urmare, nu mai intră în discuţie decât 
propria mea persoană şi Lex, care s-a oferit 
voluntar să lucreze sub comanda mea şi în 
care eu, spre deosebire de dumneavoastră, 
tocmai datorită acestui fapt, am toată 
încrederea. 

- Nu pot nega că am avut intenţia să mă 
duc eu însumi sâ-mi inspectez nava. Dar n- 
am făcut-o din nişte motive... Căpitanul păru 
pe punctul de a se prăbugşi, dar, cu un efort 
teribil adăugă cu o voce mult mai joasă: ... 
pe care aş prefera să nu vi le explic. Dar îmi 
voi cere scuze pentru asta. Vă rog să mă 
scuzati! 

işi aplecase din nou capul şi, după ce 
tăcu, se îndepărtă imediat, dispărând din 
vedere, după colţul primei clădiri. 


Nanseltine avea suficientă minte să-şi dea 
seama că, dacă ar fi insistat în direcţia asta, 
şi-ar fi ridicat toată audiența împotrivă. Aşa 
că, încercând să salveze situaţia neplăcută 
în care fusese pus, spuse tare: 

- Din moment ce domnul căpitan are atâta 
încredere în părerea lui Lex, consider că 
asta e de ajuns. 

Din nefericire, nu toţi cei de faţă aveau tot 
atâta minte ca el.  Rothers, fostul 
programator, sări la rândul lui în picioare: 

- Vreţi să spuneţi că nici măcar n-o să 
încercăm să reparăm nava ca să scăpăm de 
pe... bulgărele ăsta pestilenţial de nămol? 

Cuvintele lui parcă îi loveau fizic pe cei 
din categoria „utili” şi îi răneau adânc. 

- E bună doar pentru fier vechi, n-ai auzit? 
strigă Cheffy la el. 

- Ah, mai bine taci din gură! se repeziseră 
alte zece sau douăzeci de voci tinere la el. 
Părea că totul se va opri aici. Dar, chiar 
atunci - Lex îşi încleşta pumnii, cuprins de o 
furie neputincioasă - se găsi Ornella să 
toarne gaz peste foc: 


- Şi ceilalţi, de pe platou, aveau o navă, 
zise ea tare. Aceea nu se poate să fie sub 
apă. Şi, cum nu au luat deloc legătura cu 
noi, e posibil ca ei să nu mai aibă ce face cu 
ea. De ce să nu trimitem un grup să vadă 
care e situaţia acolo? 

Propunerea asta tembelă păru sâ-i 
fascineze pe toţi cei care preferau să se 
amăgească cu nişte iluzii mai mult decât 
deşarte, decât să pună umărul la treabă, 
spre propria lor salvare. Imediat se auzi un 
vuiet de exclamaţii. Oamenii începură să 
sară în picioare unul după altul - Nanseltine 
din nou, Rothers din nou, patruzeci sau 
cincizeci alţii, cerând, toţi, să vorbească. 
Jerode striga în van să se facă linişte. 

Lex îşi muşca buza de sus şi privea la 
Ornella. Era albă la faţă de emoție, dar îl 
privea, la rândul ei, sfidător. Trase aer adânc 
în piept şi lasă să-i scape un fel de lătrat 
sonor, care surprinse şi amuţi pe toata 
lumea. Şi, înainte ca cineva sâ-şi revină, ii 
aruncă o întrebare lui Rothers: 

- Şantierul ăla de reparaţii, de la 


cosmoportul tău... deservea şi nave de 
asemenea capacitate? 

- Dar... dar bineînţeles! răspunse cel 
întrebat. 

- Cât de mare era? 

- Ah...Omul îşi trecu limba peste buze. 
Cred că vreo patru kilometri pătraţi. 

- Câte operaţii se efectuau manual? 

- Dar... dar... nici una, evident! 

Se auzi un hohot de râs. Delvia. Cel puţin 
ea era, evident, în toate minţile. 

- Doctore, propun o moţiune, zise Lex 
repede. Cred că este cazul să solicităm un 
vot de încredere în comitetul de coordonare. 

- Exact la asta mă gândeam şi eu, spuse 
Jerode cu uşurare în glas. Cei care... 

Nu mai putu să continue şi nici nu a mai 
fost nevoie să numere. Moţiunea era 
aprobată prin aclamații, cu o majoritate ce 
depăşea evident două treimi din numărul 
celor prezenţi. Lex observă că prima care 
începuse să aplaude fusese Delvia. 

Chiar dacă se simțeau oarecum frustraţi, 
cei mai puţin se supuseră majorităţii şi nu 


mai ridicară alte probleme. lar Lex era 
extrem de mulţumit că, până la urmă, nu se 
mai ridicase chestiunea sarcinii Delviei. 
Jerode pur şi simplu n-o mai menţionase. 
Nici n-ar fi fost prea înţelept s-o facă, în 
atmosfera deja încinsă a adunării. 

Deci, cel puţin de data asta, reuşiseră să 
se descurce! 


N-au găsit corpul lui Arbogast decât pe 
înserat, după ce se terminase adunarea. Era 
printre stâncile de pe plajă, cu o armă 
energetică în mâna dreaptă. De altfel; 
această mâna era singura parte a lui după 
care mai putea fi recunoscut. Deschisese 
diafragma armei la maximum, o întorsese 
spre el şi declanşase impulsul fatal. 

Avea impresia că toate zilele senine şi 
fierbinţi care  urmaseră fuseseră parcă 
umbrite cumva de moartea lui Arbogast. 


Acum, în timp ce trăgea pe nisip o sanie 
plină cu deşeuri aduse de la navă, 
îndreptându-se către locul în care Aldric şi 
echipa lui lucrau la boilerele solare, Lex se 
întreba câtă vreme va mai dura precarul 
echilibru în care se găsea grupul lor. 
Trecuseră de atunci mai întâi douăzeci de 
zile, apoi treizeci, şi încă nu avusese loc nici 
un dezastru. Dar avea presimţirea, care nu-l 
slăbea nici o clipă, că timpul le macină 
permanent moralul, şi în cele din urmă... 

Aldric îşi ridică spre el faţa pe jumătate 
ascunsă sub nişte ochelari negri şi-i 
mulţumi pentru noul transport. Lex răsturnă 
cu zgomot în nisip ce era pe sanie, se 
îndreptă de şale şi-şi şterse sudoarea de pe 
frunte. 

- Cum merg lucrurile la tine, Aldric? 
întrebă el cu voce joasă. De la distanţă, totul 
pare în regulă. 

Aldric ezită o clipă. Apoi, prefăcându-se 
că vrea să se uite mai bine la cele aduse, se 
apropie de Lex, destul ca să-i poată vorbi în 
şoaptă: 


- Adevărul e că nu e chiar în regulă. De 
fapt, chiar voiam să stau puţin de vorbă cu 
tine, şi nu văd de ce n-aş face-o chiar acum. 
Hai să facem câţiva paşi pe plajă. 

- Bine. Lex apucă mânerul săniei cu mâna 
şi o trase după el, alâturându-i-se lui Aldric. 
Săniile astea sunt bune pe plajă, murmură 
el, dar în curând o să avem nevoie de ceva 
care să se mişte pe roţi... Scuză-mă. Ce voiai 
să spui? 

- Printre altele, că mă întreb cât de cald o 
să fie în toiul verii. Aldric se oprise, 
considerând că ajunseseră destul de 
departe de ceilalţi ca să nu mai poată fi 
auziţi. Am început să am o mulţime de 
plângeri, legate de munca în perioada 
amiezii, şi nu de la oameni slabi de înger. 
leri am avut chiar un caz de insolaţie. Cheffy 
zicea că, pe Pământ, cândva, în ţările cu 
climat foarte cald, se obişnuia să se ia o 
pauză pentru odihnă, la amiază. Nu sunt 
sigur că e o soluţie. E mai uşor să te 
adaptezi la o zi de lucru mai lungă decât cea 
terestră, şi mai greu dacă e mai scurtă. lar 


dacă aplicăm o asemenea soluţie, am avea, 
practic, două zile de lucru scurte, în timpul 
fiecărei zile-lumină. Două jumătăţi de zi 
distincte. 

- Dacă Cheffy spune că asta e soluţia la 
care s-a recurs pe Pământ, probabil că nu se 
înşală, răspunse Lex. Dacă însă o să meargă 
şi aici, la noi... asta e o altă problemă. Dar 
dacă zăpuşeala devine de nesuportat... Ei 
bine, când nu munceşti, poţi face altceva 
decât să dormi? 

- Inţeleg ce vrei să spui, mormăi Aldric. 
Ori la muncă, ori la odihnă! 

Punându-şi mâna streaşină la ochi, Lex se 
uită pe plajă. In imediata lor apropiere era 
domeniul lui Aldric: boilerele solare - un 
păienjeniş de tevi şi de rezervoare 
voluminoase - care îndeplineau o funcție 
dublă, de distilare a apei şi ca sursă primară 
de abur pentru turbinele generatoarelor 
electrice. Cea mai mare parte a pieselor 
fuseseră demontate din sistemul de 
propulsie al navei, imediat ce toată lumea 
fusese convinsă că nu mai există nici o 


şansă, dar absolut nici o şansă, de ao 
repara. Ornella fusese ultima care cedase, 
după vreo săptămână. 

Mai departe se vedeau plase pescăreşti 
atârnate la uscat, pe stâlpi de lemn, şi fetele 
care le controlau, reparându-le nodurile 
desfăcute sau rupte. Bendle reuşise să 
prepare un antidot împotriva celor mai 
răspândiţi alergeni din protoplasma 
vieţuitoarelor marine, şi astfel pe lista lor de 
bucate fuseseră adăugate cinci sau şase 
specii care, chiar dacă arătau oribil şi atunci 
când erau fierte, erau destul de gustoase să 
fie considerate o variaţie binevenită în 
meniul zilnic. Echipa lui Bendle era acum 
departe de mal, în zona în care se defrişa 
solul, pentru diverse culturi. Studiau ciclul 
reproductiv al primei lor achiziţii - copacul- 
de-salată - sperând ca, prin selecţie, să 
poată mări cantitatea şi calitatea frunzelor 
produse de exemplarele cultivate. 

La o oarecare distanţă de boilere erau 
panourile colectoare de energie solară. 
Toate foile erau întinse şi acumulatoarele 


erau încărcate continuu. O văzu pe Delvia - 
era deja tuciurie - râzând şi glumind cu 
câţiva dintre băieţii lui Fritch, care aşteptau 
să-şi schimbe acumulatoarele de la sculele 
lor. 

Departe de țărm, se auzea zgomot de 
ferăstraie, şi, din când în când, bufnituri. Se 
tăiau copaci. Zărea de aici trunchiuri 
galbene, puse la uscat în bătaia soarelui. Pe 
ele se vedeau siluetele albe ciudate ale 
păsărilor-pescar. Intâlneai acum găinaţurile 
lor negre şi lipicioase peste tot, pe plajă, ca 
să nu mai pomenim de acoperişuri şi, mult 
mai neplăcut, de potecile micii aşezări. 
Prezenţa lor devenea o adevărată pacoste şi 
probabil că, în curând, vor fi obligaţi să 
găsească o cale de a le goni. 

- Mă întreb unde se duc păsările astea în 
timpul iernii, murmură el. Poate că n-ar fi rău 
să le urmăm exemplul. 

Aldric râse, cu superioritatea 
cunoscătorului. 

- Nu cred că ne-ar face prea mare plăcere, 
zise el. Mi-a povestit unul din oamenii lui 


Bendle ce-i cu ele. Nu sunt migratoare. Se 
încapsulează - secretă un fel de cochilie 
gelatinoasă - şi stau toată iarna lipite de 
stânci. Când le-au văzut prima dată, au 
crezut că sunt ouă, dar perioada cuibăritului 
abia acum începe. 

Lex dădu absent din cap. Şirul 
ciudăţeniilor faunei locale era prea lung ca 
să mai fie surprins de ceva. In plus, fusese 
educat, cu grijă, să se aştepte totdeauna 
exact la ce era mai de neaşteptat. 

- Ei bine, spuse el, dacă zăpuşeala e 
problema noastră, ori facem cum a spus 
Cheffy - şi nu cred că adaptarea o să fie aşa 
de grea cum ai tu impresia, ţinând cont că 
vara zilele sunt foarte lungi - ori punem la 
punct un program secundar de lucrări, astfel 
ca, pentru o oră sau două, toată lumea să 
stea la umbră. 

- Nu cred că o muncă alternativă e o 
soluţie bună, răspunse Aldric. Cred că 
problema reală e starea de încordare a 
oamenilor. Uite, i-am dat lui Rothers ceva de 
făcut, să stea potolit - l-am pus să topească 


deşeuri în cuptorul solar - şi i-am dat şi vreo 
cinci ajutoare. Mi-am zis că, dacă simte că 
are o oarecare autoritate asupra altora, o să 
fie satisfăcut. 

- Şi n-a fost? 

- N-a fost. S-a luat la ceartă cu unul dintre 
oamenii lui, şi-a pierdut cumpătul, l-a lovit şi 
l-a izbit de partea din spate a oglinzii 
cuptorului, care s-a deformat vizibil. De asta 
nu-l vezi acum la lucru. A trebuit să pun doi 
dintre cei mai îndemânatici oameni pe care-i 
am să repare oglinda. Şi, între timp, Rothers 
plânge în braţele nu ştiu cui şi mi-a încetinit 
şi mie ritmul de muncă. 

Făcu un gest, ca şi cum ar fi îmbrăţişat tot 
ce vedeau: -Toate astea arată formidabil. 
Sunt semne evidente de progres. Dar, 
dedesubt, lucrurile stau să explodeze. 

- Mie-mi spui, oftă Lex. Sunt absolut de 
acord cu tine, că o muncă alternativă nu va 
rezolva treaba. Cred că e timpul să ne 
înviorăm cumva... să găsim un pretext să ne 
putem autofelicita pentru măreţele noastre 
realizări. O să vorbesc cu Jerode, să 


pregătim un raport pentru următoarea 
adunare generală. Poate să iniţiem nişte 
hobbyuri, să stimulăm cumva competiţia 
între oameni, să producem câteva nimicuri 
de lux... Mă întrebam dacă muzica n-ar putea 
fi o soluţie. Cred că nu ne-ar fi greu să 
facem nişte instrumente. 

- In nici un caz, dacă-mi spuneţi cum sunt 
alcătuite, zise Aldric. Am prea multe pe cap 
ca să mă mai gândesc şi la chestii de genul 
ăsta. De aia am şi vrut să-ţi spun ţie. 


Da, se gândi Lex, problemele psihologice 
încep să treacă pe primul loc. Celelalte 
începeau să fie surmontate. Până la sfârşitul 
verii, aşezarea lor va deveni destul de 
confortabilă. Vor avea de două ori mai multă 
căldură până la iarna şi mult mai mult spaţiu 
locuibil, astfel că oamenii se vor putea 
răsfira. Problema hranei fusese aproape 
rezolvată. Apa era suficientă şi bună. Pentru 
îmbrăcăminte încă nu găsiseră o soluţie dar 
era de-a dreptul uimitor cât de mult puteau 
rezista fragilele lor materiale. Şi, oricum, pe 


căldurile astea nimeni nu umbla înhăimurat. 

işi aminti de ceva şi privi din nou spre 
Delvia. Da, Naline era şi ea acolo. Pe când 
oamenii lui Fritch îşi ridicau acumulatoarele 
acum încărcate, ea se ţinea mai în spate, pe 
jumătate întoarsă, ca să nu o mai vadă pe 
Delvia râzând şi sporovăind. 

Incă nu ajunsese la limită, dar probabil că 
în curând va exploda. Afurisită să fie Delvia! 
Vechea ei tunică ajunsese numai zdrenţe, 
însă ea, în loc s-o cârpească, aşa cum 
procedau toate fetele, preferase s-o reducă 
la dimensiunile unui soi de kilt. Şi astfel, 
toată lumea putea observa că are cei mai 
frumoşi sâni din tot grupul de refugiaţi! 

Şi totuşi femeia muncea din greu, te 
puteai bizui pe ea. Ce motiv te putea face să 
reprimi unul dintre cei mai utili oameni din 
grup? Nu-i fusese încredinţată nici o muncă 
în mod special. Dar, singură, îşi dăduse 
seama că acumulatorii erau unul din 
punctele lor sensibile şi că cineva trebuie să 
aibă grijă să-i încarce cum trebuie şi la timp, 
ordonat, ca să nu li se simtă lipsa, şi nici să 


nu se strice prea repede. lar Naline, evident, 
se ţinuse de coada ei. 

Ar fi fost oare bine să o coopteze în 
comitetul de coordonare? Jerode îi tot 
punea întrebarea asta şi, de fiecare dată, 
Lex îi dădea acelaşi răspuns: ea şi Ornella 
se vor certa ore-n şir din cauza unor 
diferendumuri personale şi vor ajunge toţi 
să piardă timpul degeaba. lar prezenţa 
Ornellei era utilă, pentru că se descurca 
bine în problema relaţiilor interumane, care 
îi fusese repartizată. Registrul pentru 
planificarea naşterilor, de exemplu, fusese 
ideea ei. Va mai fi deschis încă o lună. 
Deoarece, pe cât era omeneşte cu putinţă, 
doreau să evite naşterile pe timpul iernii. 

Dar Delvia... Până la urmă nu fusese nici o 
problemă cu sarcina ei. Când i se spusese, 
după adunare, suportase fără să crâcnească 
admonestările lui Jerode şi ceruse singură 
să i se facă imediat injecţia avortivă. 

Nu se punea problema unei comparații 
între cele două femei, pentru a stabili o 
ierarhie. Dar, instinctiv, Lex începuse să 


creadă că această colonie involuntară ar fi 
avut nevoie de ceva mai multe Delvii şi de 
mult mai puţine Ornelle şi Naline. 


Trăgând sania după el, se apropia de 
locul în care echipa lui de scafandri verifica 
echipamentul, după seria de scufundări de 
dimineaţă. Costumele spaţiale, chiar dacă 
erau făcute dintr-un material extrem de 
rezistent, se puteau rupe în contact cu 
obiecte tăioase sau cu colţuri ascuţite. 
Securile - articol esenţial acum că apa mării 
clocotea de viaţă, şi vegetală, şi animală - 
erau tocite şi trebuiau ascuţite. O cască era 
crăpată şi trebuia, cumva, peticită. Barca era 
trasă pe nisip, cu fundul în sus, şi una dintre 
fete - cu vârful limbii scos printre dinţi, de 
concentrare - râzuia atent masa de cochilii 
care se prinseseră de cocă. 

Fusese norocos, cugetă Lex. Avea o 
echipă foarte bună. Probabil că la asta 
contribuise din plin şi gradul ridicat de 
pericol fizic, palpabil, presupus de munca 
sub apă. Oamenii se selecţionaseră de la 


sine. 

Ca să nu mai pomenim de faptul că 
acceptaseră să lucreze sub conducerea unui 
om atât de tânăr... 

- Lex! Lex! 

Se răsuci pe călcâie. Dinspre râu venea 
fugind Cheffy, strigând şi dând din mâini, îşi 
dădu seama de la prima privire că e vorba 
de ceva grav şi urgent. Dădu drumul săniei 
din mână şi o luă la goană, în întâmpinarea 
lui. 

- Ce s-a întâmplat? strigă el, gândindu-se 
la tot felul de posibile catastrofe. Cheffy 
lucra la ceea ce ei - cu o oarecare exagerare 
- numeau proiectele de instalaţii urbane: 
instalaţia de aducțiune a apei, cea de 
canalizare şi cea de distribuire a căldurii. 

- Vino să vezi! se răsti Cheffy, râsucindu- 
se în loc şi pornind-o de unde venise. Chiar 
dacă era mult mai obişnuit cu efortul fizic 
decât atunci când sosiseră, omul fugea atât 
de repede încât nu mai avea capacitatea să 
mai şi vorbească. 

In câteva clipe ajunseseră pe malul a ceea 


ce doar ieri încă mai era o întindere de apă 
lată, care curgea liniştit la vale, colorată 
ciudat de o suspensie de larve ale unei 
specii de vieţuitoare acvatice care trebuiau 
să ajungă în apa sărată a mării înainte de a 
se metamorfoza în exemplare adulte. 

leri? Chiar şi azi-dimineaţă, când Lex 
venise la muncă! 

Acum nu mai era decât un firicel de apă. 
Se vedeau dâmburi neregulate de nămol, 
făpturi zbâtându-se sufocate în băltoacele 
ce se evaporau rapid şi ierburi care 
începuseră deja să se îngălbenească. Din 
cauza soarelui puternic, deja se răspândea o 
miasmă cât se poate de neplăcută. Prin 
estuar, debitul era, de obicei, atât de mare 
încât curentul de apă dulce putea fi observat 
uşor intrând până la vreo sută de metri în 
mare. Acum marea intrase în albia râului. 

Lex se opri împietrit. Toate speranţele lor 
erau legate de apa râului. Cheffy proiectase 
un sistem de rezervoare de sedimentare, 
amplasate la un kilometru şi jumătate în 
amonte, pentru a înlocui rudimentarele 


fântâni cu scripeţi pe care le utilizau acum. 
Se hotărâseră să introducă apă curentă în 
fiecare clădire şi câte un W.C. la fiecare 
douăzeci şi cinci de oameni. Pe moment, 
dacă tot nu puteau înota în mare, şi aceasta 
era lipsită de maree şi nu le putea astfel 
înapoia  dejecţiile, gura de scurgere a 
canalizării era chiar pe țărm, dispersarea 
resturilor menajere rămânând în grija 
curentilor. Era cel puțin mai igienic decât 
latrinele pe care le folosiseră în prima lună 
după ce sosiseră. Dar începuseră să fabrice 
conducte de canalizare - trunchiuri groase, 
găurite şi etanşate cu un film de material 
plastic - şi, în curând, o vor muta la aproape 
trei kilometri de mica lor aşezare. 

Dar acum... asta! 

Cheffy nu-l chemase numai pe el să vadă 
îngrijorătorul fenomen. Jerode era deja 
acolo. De-a lungul râului, toate echipele se 
opriseră din lucru, şi oamenii se strângeau 
în jurul lor, discutând cu voce scăzută, 
îngrijoraţi. Privind în sus, pe râu, Lex văzu 
că vreo doi sau trei oameni din echipa care 


lucra la rezervoarele de sedimentare 
coborau spre ei, de-a dreptul prin mijlocul 
albiei. 

Jerode dădu din cap salutându-l când îl 
văzu, după care îl întrebă: 

- Ce zici de una ca asta? 

- Când s-a întâmplat? replică Lex încă 
uimit. 

- Nivelul a început să scadă cam acum 
vreo oră, o oră şi jumătate cel mult, spuse 
Cheffy. La început scădea aşa de încet, încât 
cred că un timp nici n-am observat. Apoi a 
început sa scadă rapid, văzând cu ochii. Ca 
apa care se scurge dintr-o cadă de baie. 
Crezi că e vorba de un fenomen sezonier? 
Pentru că, în cazul ăsta, putem să aruncăm 
la gunoi toate proiectele noastre! 

- Nu, nu cred că e ceva sezonier, 
răspunse Lex. Adu-ţi aminte, când am sosit, 
vara era pe sfârşite, dar râul era larg şi 
adânc, în plus, dacă ar fi doar o problemă de 
alimentare la izvoare - deşi acum se topesc 
zăpezile pe înălţimi - debitul ar fi trebuit să 
scadă mult mai lent, în zile sau în 


săptămâni. Asta se datorează unui baraj. 
Unui obstacol solid. 

Jerode, care se apropiase de el, 
încuviinţă, dând din cap: 

- Aşa se pare. Dar care să fie cauza... vreo 
alunecare de teren? Sau... Se scarpină 
gânditor pe chelie: Parcă îmi aduc aminte 
că, pe Pământ, există un animal care 
zăgăzuieşte râurile, îi zice... castor? 

- Castor! exclamă Cheffy. Da, bineînţeles! 
Lex, crezi că există şi pe aici un animal care 
ştie să construiască zăgazuri? 

- Nu mai e vorba de o simplă bănuială, 
spuse Lex după o scurtă pauză. Sunt 
absolut sigur. 

Cheffy şi Jerode îl priviră surprinşi. 

- Omul, adăugă Lex. Dacă vă amintiţi, 
valea asta duce drept la locul unde a 
asolizat celălalt grup. 

- Dar e absurd, Lex! se răsti Jerode. Am 
tot încercat să luăm legătura cu ei - încă mai 
încercăm - dar tăcerea radio e absolută. 
Probabil că sunt morţi cu toţii! Şi adăugă pe 
un ton mai scăzut: Chiar dacă îmi displace 


că trebuie să fiu de acord cu părerea 
Ornellei. 

Lex dădu din umeri: 

- N-o lua chiar aşa, ad litteram, doctore. 
N-a fost decât un răspuns logic la întrebarea 
lui Cheffy: da, din câte ştim există un astfel 
de animal. 

- Uite ce-i! zise Chefry. Indiferent din ce 
cauză s-a oprit apa, noi avem mare nevoie 
de râul ăsta. Aşa că trebuie să înlăturăm 
obstacolul ăla, la nevoie chiar aruncându-l 
în aer! 

Jerode ezită o clipă. 

- Da, bineînţeles... Ei bine, mă gândeam ca 
la următoarea adunare să propun ca, din 
moment ce treburile merg destul de bine - 
adică mergeau bine - să organizăm o nouă 
expediţie spre platou. Să vedem dacă mai 
sunt supraviețuitori, şi, în caz că nu mai 
sunt, să vedem în ce stare e nava lor. De 
fapt, se întoarse el spre Lex, mă gândeam sa 
te rog pe tine să conduci expediţia asta. 

Vestea că râul a secat se răspândise cu 
iuţeala fulgerului. Intr-o jumătate de oră se 
întrerupsese orice activitate. Nu mai lucra 
decât una din echipele lui Fritch, dar doar 
fiindcă tocmai fixau grinda unui acoperiş, 
lungă de peste zece metri şi foarte grea, şi 
oamenii nu se puteau opri cu treaba făcută 
numai pe jumătate, în rest, veniseră toţi 
acasă, chiar şi scafandrii lui Lex şi cei din 
celelalte echipe ale lui Cheffy, care lucrau în 
amonte şi care voiau să ştie ce să facă 
acum. Aşa că era inevitabil să nu propună 
cineva să se ţină pe loc o adunare 
extraordinară. 

Ca de obicei, când se zvoni că e rost deo 
adunare, cei „importanţi” - gen Nanseltine, 
Rothers şi compania - se strânseră în jurul 
lui  Jerode ca  muştele la miere, 
bombardându-l cu tot felul de idei şi de 
rugăminţi, care mai de care mai imposibile. 
Dură mai mult de o oră sâ-i convingă pe 
oameni să se întoarcă la lucru şi să ţină 


adunarea abia pe înserat, ca să nu piardă o 
zi întreagă cu ea. 

Apoi Jerode trimise după membrii 
comitetului de coordonare şi-i chemă la 
„birouri”, ca să discute în detaliu singura 
cale rezonabilă de rezolvare a problemei 
apărute. 

- Nu prea văd ce avem de discutat, zise 
Fritch. Părea mai degrabă nemulţumit că 
fusese întrerupt din munca lui decât 
neliniştit de faptul că râul secase. Cineva 
trebuie să o pornească pe râu în sus, să 
găsească  zăgazul ăla afurisit şi sâ-l 
îndepărteze sau, dacă este prea mare ca să 
rezolve treaba pe loc, să vină înapoi, după 
ajutoare. Deci nu trebuie să hotărâm decât 
cine să plece. 

Jerode îşi drese glasul: 

- Eu mă gândeam sâ-l trimitem pe Lex. 

Cu excepţia Ornellei, toţi aprobară, dând 
din cap. 

- Deşi încâ nu mi-a spus dacă acceptă, 
adăugă Jerode. 

- Ei, bineînţeles că mă duc, răspunse Lex 


dând din umeri. Şi nici nu va fi o pierdere 
prea mare daca echipa mea îşi va întrerupe 
puţin activitatea. Am scos din navă aproape 
tot ce era de scos, cu posibilităţile noastre 
actuale. Pentru ce a mai rămas, avem nevoie 
de aparate de tăiat la cald, şi, până nu vom 
reuşi să stabilizam un arc electric sub apă, 
în condiţii de siguranţă pentru cel ce-l 
foloseşte, sau până când nu vom produce 
fluorină pură, nu ne putem atinge de coca 
propriu-zisâ. Flacăra oxiacetilenicâ nu are 
temperatura necesară pentru a o putea 
folosi. Aşa că, eu zic că n-ar fi o idee rea ca, 
după ce curăţim albia râului, să mergem mai 
departe, până pe platou. Dacă presupunerea 
Ornellei e corectă, experienţa pe care o are 
echipa mea, de la demontarea navei noastre, 
va fi extrem de utilă pentru a aprecia ce e de 
făcut cu cea de acolo. 

- Eu credeam că plecăm de la 
presupunerea că ceilalţi încă mai trăiesc, 
spuse Cheffy. Poate că barajul e construit 
chiar de ei. 

- Mai devreme eu n-am vrut decât să arăt 


că undeva, pe râu în sus, poate exista un 
animal care ştie să construiască zăgazuri şi 
baraje, explică din nou Lex cu răbdare. Imi 
cer scuze că nu m-am exprimat mai clar de 
la început. 

Cheffy părea surprinzător de nervos. Şi 
nici nu era de mirare, când îşi vedea toate 
proiectele lui, atât de meticulos întocmite, 
amânate pentru o perioadă absolut 
nedefinită. 

- Da, Bendle? spuse repede Jerode. 
Biologul se aplecă în faţă, frecându-şi o 
blândă maronie de pe obraz, amintire lăsată 
de o plantă pe care o botezaseră „iarbă-de- 
foc". 

- Nu sunt convins că Lex trebuie să ia cu 
el toată echipa de scafandri. Aş propune să 
meargă şi unul dintre oamenii mei, cineva 
care cunoaşte foarte bine şi flora şi fauna 
locului. Poate că n-ar fi râu să plece şi unul 
dintre oamenii lui Fritch, în cazul în care o 
să fie nevoie de un specialist pentru a 
demola barajul ăla. 

- Mi se pare corect, răspunse Fritch 


reticent. Dar sper să nu-mi ţii prea mult 
omul, Lex. 

- O să încerc, murmură Lex. 

Le putea citi părerea despre el pe feţe: E 
un tânăr foarte capabil, muncitor si cu capul 
limpede - şi mai bine să se ducă el decât eu. 

- Foarte bine, spuse Jerode. Acum, 
problema numărului de oameni. De câţi ne 
putem dispensa? 

Priviră toţi la Lex. 

- De câţi crezi că ai nevoie? îl întrebă 
Aldric. 

- Cel mult şase, e maximum posibil, 
răspunse Lex. Nu avem decât şapte arme 
energetice. 

- Şi vrei să le iei pe toate cu tine? izbucni 
Ornella. Să presupunem că, în timp ce voi 
sunteţi plecaţi... 

- Nu presupunem nimic! se răsti Fritch. 
Lex are dreptate. Armele sunt mult mai 
importante pentru nişte oameni care se 
aventurează într-un teritoriu necunoscut 
decât pentru noi, care rămânem pe loc. 

- Dar dacă pierdem... 


- Preferi să pierdem oameni, sau arme? 

Ornella amuţi, cu obrajii în flăcări. Fritch 
continuă: 

- Ce raţii luaţi cu voi, Lex, pentru o 
săptămână? 

- Cel mult. Am putea lua mai multă 
mâncare, dar nu cred că o să putem căra 
apă pentru mai mult timp. Apa e grea şi, pe 
căldura asta, se bea destul de multă. Vrei, te 
rog, să soliciţi un voluntar din echipa ta? Şi 
tu, Bendle? De cei din echipa mea, mă ocup 
eu. 

- Atunci asta e, rămâne aşa, zise Fritch 
satisfăcut. Doctore, pentru că tot sunt aici: 
clădirea aia, pe care vrei să o extindem şi să 
o transformăm într-o infirmerie... 


Adunarea începu după ce se lăsase seara. 
Becurile, pe care le luaseră de pe navă şi pe 
care le  utilizaseră în timpul iernii, 
începuseră să se ardă şi încă nu găsiseră 
nici o posibilitate de a le înlocui, deşi Cheffy 
pomenise ceva de filamente făcute din 
carbon. Ca urmare, în afara clădirilor 


fuseseră ridicaţi mai mulţi stâlpi, pe care 
acum erau fixate torţe din răşină aprinse, 
care fumegau. Curios, oamenilor părea să le 
placă modalitatea asta de iluminare, ca şi 
cum focul ar fi simbolizat un fel de apropiere 
prietenoasă de natura înconjurătoare. 

Nu fuseseră probleme cu alegerea 
oamenilor. Dintre scafandri, vorbise în 
primul rând cu Minty, o femeie robustă, de 
vreo treizeci de ani, cu siluetă de atletă, şi 
cu brunetul şi imperturbabilul Aykin. Cei doi 
erau unul din primele cupluri care dăduseră 
semne că vor să întemeieze o familie şi Lex 
considera asta ca o manifestare de hotărâre. 

Apoi, înainte să mai vorbească cu 
altcineva din echipa lui, îşi dăduse seama că 
neglijase ceva la întâlnirea de comitet. El îl 
însoţise pe Arbogast astă-toamnă, când 
făcuseră excursia aceea hazardată până pe 
platou. E drept, atunci era toamnă, ba chiar 
se apropia iarna, şi peisajul arăta complet 
diferit acum, vara. Totuşi, în cazul în care lui 
i s-ar fi întâmplat ceva, trebuia să mai fie 
cineva în echipă care să cunoască drumul, 


care-l mai făcuse şi astă toamnă. Şi ştia pe 
cine dorea să ia cu el: un bărbat înalt, blond, 
care se numea Baffin. Omul studiase 
hidraulică şi hidrodinamică şi n-ar fi fost rău 
să arunce o privire la râul lor. 

- Da, poţi să-l iei! îi spusese Cheffy fără 
nici o ezitare. Tot nu are nimic de făcut fără 
apă! 

Fritch îi recomandase un tânăr pe care-l 
chema  Aggereth, cu care Lex se 
împrietenise destul de mult în dormitorul lor. 
Considera că alegerea e foarte bună, pentru 
că Aggereth era un om pe care puteai pune 
bază şi nu se speria de greutăţi. lar Bendle i- 
o recomandase pe Lodette, o brunetă cu 
faţă plinuţă. Femeia îşi concentrase atenţia 
asupra studiului florei şi faunei de uscat, şi 
cunoştinţele ei în domeniu aproape că le 
egalau pe ale lui Bendle. 

In ultimul moment apăruse Jerode, care îl 
căuta grăbit, cu o nouă propunere: nu ar fi 
fost bine să fie cu ei una dintre fetele care, 
din iarnă, începuseră să se specializeze ca 
asistente medicale şi care acum îşi 


petreceau cea mai mare parte a timpului 
studiind medicină şi anatomie, din 
manualele care se găseau pe navă? Dacă el, 
Lex, era de acord, Zanice ar fi fost încântată 
să li se alăture. Era o femeie de vreo 
patruzeci de ani, blondă, cu ochii aproape 
gri, pe care Lex o ştia din vedere dar cu care 
nu-şi amintea să fi vorbit vreodată. 

Aşa deci: un grup foarte bine echilibrat, 
cu specialişti în diverse domenii. Lex era 
mulţumit de rezultat. 

Lex le ceru celor şase ca, în timpul 
adunării, să se împrăştie în mulţime şi să se 
ofere imediat ce va solicita el voluntari. 
Procedau aşa respectând principiul lui 
Jerode - voluntariat, când era vorba de o 
treabă grea şi periculoasă - chiar dacă 
luaseră deja o hotărâre. Nu era nici un risc 
să se trezească şi cu alţi amatori, pentru că 
oricum va exista o întârziere psihologică 
între momentul în care el îşi va prezenta 
cererea şi reacţia majorităţii. Era însă 
îngrijorat să nu se găsească cineva care sâ-l 


a 


conteste chiar pe el, în calitate de 


conducător al expediției, sub motiv că ar fi 
prea tânăr. Dar seara nu se întâmplă nimic 
de genul ăsta. 

Şi nimeni - nici măcar Ornella - nu se 
opuse obiectivului secundar al expediției, 
acela de a vedea cum stau lucrurile pe 
platou. Ideea fusese acceptată cu calm, 
exact cum le fusese propusă: dacă oamenii 
tot o porneau pe râu în sus, nu era logic să 
ajungă şi pe platou? 

Intrebările oamenilor fuseseră, aproape 
fără excepţie, exact cele la care se aşteptase 
el. Nu cumva secase râul din cauză că era 
vară? In fond nu mai plouase de aproape 
două luni. Cum se vor descurca cu apa de 
băut şi cu cea pentru spălat până când 
debitul râului va reveni la normal? De ce 
lăsaseră liderii autodesemnaţi ai comunităţii 
să se întâmple una ca asta? (Ultima 
întrebare nu fusese rostită, dar se citea pe 
faţa acidă a soţiei lui Nanseltine care, cea 
mai mare parte din timp, nu făcuse decât să 
se certe în şoaptă, dar cu furie, cu soţul ei. 
Acesta se pare că, între timp, mai învățase 


puţin cum e cu bunul-simţ şi nu rosti cu glas 
tare nimic din ce-i spusese ea.) 

Lex era foarte mulţumit de modul în care 
mergeau treburile când, după ce un hohot 
de râs îl redusese pe Rothers la tăcere - 
ridicase o problemă absolut stupidă şi fără 
nici o legătură cu cele discutate - Jerode îi 
dădu cuvântul, în calitate de conducător al 
expediției. 


Când ceru să se prezinte voluntari, cei 
şase cu care vorbise deja se ridicară în 
picioare - nu prea grăbiţi - şi râmaseră aşa, 
în timp ce el le nota numele şi le mulțumea. 
Dar mai apăruse un voluntar, cineva la care 
nu se aşteptase... adevărul e că era ultima 
persoană la care s-ar fi gândit că vrea să 
meargă, ba încă şi cu insistenţă. 

- Vreau să merg şi eu, zisese Delvia cu 
glas ferm, tare şi clar. 

Acum ce era de făcut? Lex începu să 
gândească febril. Observă cum Naline - în 
ciuda tuturor celor întâmplate fata continua 
să se ţină de Delvia - se întinde şi o apucă 


de mână, trăgând-o de ea, ca să o facă să 
stea jos. Enervată, Delvia se scutură, ca sâ- 
şi elibereze degetele. Lex începu să recite 
calităţile celor pe care-i alesese deja şi pe 
care şi-i dorea ca tovarăşi de drum, sperând 
să demonstreze astfel ce gamă largă de 
probleme sunt în stare aceşti oameni să 
acopere, dar nu-l mai băga nimeni în seamă. 
Toţi o priveau pe Delvia. 

Deşi soarele apusese şi era răcoare, nu 
adăugase nimic la veşmântul ei de lucru şi 
era aproape goală. Acum, cu câteva sute de 
perechi de ochi întorşi spre ea, părea să 
regrete asta. Poate că jena o va face să 
renunţe şi să se aşeze? Nu, observă Lex cu 
regret. Nu pe Delvia. 

Ei bine, trebuia să improvizeze rapid ceva, 
să o facă să stea jos. 

- Hm... nu cred că avem nevoie deo 
echipă mai mare... Oricum, vor lipsi de aici 
atâţia oameni cheie. Unul în plus... 

- Aiurea, îl întrerupse Delvia. Eu nu fac 
parte dintre „oamenii cheie". Treaba pe care 
o fac eu e atât de simplă, încât am fost în 


stare să mă descurc de una singură. lar 
Naline, care a lucrat cu mine încă de la 
început, poate să facă absolut tot ce fac eu 
acum. 

Neplăcut de adevărat. Lex aruncă o privire 
neliniştită spre Jerode, întrebându-se dacă 
nu e doctorul mai inspirat decât el. Dar, 
considerând că tăcerea lui momentană este 
o încuviinţare resemnată, Delvia începu să 
avanseze prin mulţimea de oameni care 
stăteau jos. 

- Nu! Ţipătul venea de la Naline, care 
ţâşnise în picioare şi se agăţase de spatele 
Delviei. Nu! N-o să pleci! 

Mâna ei, care prinsese cârpa ce alcătuia 
unicul veşmânt al Delviei, trase. Se auzi 
zgomot de țesătură sfâşiată, şi fusta 
minusculă se desprinse de pe cea care o 
purta. Injurând, Delvia se răsuci spre ea. 

Cu lacrimile curgându-i şiroaie pe obraji, 
cu vocea răguşită din cauza isteriei, Naline 
continua să ţipe: 

- De ce nu spui de ce vrei să pleci? De ce 
nu spui că vrei să scapi de mine? De ce nu 


spui că vrei să te culci cu Lex, aşa cum ai 
făcut-o cu orice bărbat pe care ai putut pune 
mâna? Ridică îmbrăcămintea ruptă la nivelul 
ochilor: Ce nevoie mai ai de asta? Nu te-a 
dezbrăcat până acum şi cine a vrut, şi cine 
n-a vrut? 

Fata aruncă zdreanţă din mână, se 
întoarse şi, cu mâinile înainte, ca o oarbă, 
dispăru în noapte. 

Se aşternu o linişte apăsătoare, ca şi cum 
cei de faţă încercau să se convingă că ceea 
ce urmăriseră nu se întâmplase în realitate. 
Tăcerea fu întreruptă de Delvia, a cărei voce 
era perfect controlată când rosti cât se 
poate de calm: 

- Imi puteţi da tunica, vă rog? 

li fu înapoiată imediat şi şi-o puse pe ea, 
aranjând-o şi înnodând-o pe şolduri, astfel 
că arăta aproape la fel ca înainte. Apoi, cu o 
aroganță care-i tăie respiraţia lui Lex, îşi 
continuă drumul început. 

- Ar fi bine să se ducă cineva după Naline, 
îi spuse Lex lui Jerode din colţul gurii. 

- Evident murmură doctorul. 


Se uita după cineva potrivit pentru asta, 
dar Zanice îi auzise şi se pusese deja în 
mişcare. 

Lex inspiră adânc. Ei bine, nu avea 
încotro! 

- Delvia! spuse el tare. Te rog să te întorci 
la locul tău! 

Ea se opri, ridicându-şi capul sfidătoare: 

- Ah! Deci ţi-e frică să nu fi spus Naline 
adevărul? 

- Nu cred că a spus ceva ce nu ştiam deja 
cu toţii, răspunse Lex cu brutalitate. Dar, 
Delvia, toată, lumea ştie cât eşti tu de 
impulsivă. Nu se pune acum problema să fii 
blamată pentru asta. Insă noi plecăm într-o 
expediţie printr-un teritoriu sălbatic, plin de 
pericole încă necunoscute. Prezenţa ta ar fi 
un risc, pe care nu ni-l putem permite. 

- Bine, zise Delvia după o clipă de tăcere. 
Foarte bine, tu eşti responsabil în privinţa 
asta. 

După care, cu o graţie aparent perfectă, 
se întoarse la locul ei şi se aşeză. Se auzi 
murmur de comentarii, dar glasul lui Jerode 


le reduse imediat la tăcere. După care 
adunarea continuă, fără nici un alt incident. 

Insă, tot timpul, Delvia continuase să 
zâmbească, şi asta îl deranja foarte tare pe 
Lex, mai ales pentru că nu reuşea sâ-şi dea 
seama de ce o face. 

- Să stau de garda lângă aparatul de 
radio! spuse acru Elbing. Ei bine, nici nu 
cred că mai sunt bun pentru altceva. 

Işi ridicase piciorul de lemn de pe pământ, 
ca să uşureze apăsarea de pe ciot. Era 
ultimul supraviețuitor din echipajul lui 
Arbogast şi, ca majoritatea cosmonautilor, 
suferea de diverse afecţiuni circulatorii. lar 
astă-iarnă, circulaţia proastă împreună cu 
degeraturile îl costaseră piciorul drept, care 
îi fusese amputat ceva mai jos de genunchi. 

Lex îl prinse de umăr într-un gest de 
îmbărbătare: 

- O să fim mai liniştiţi dacă ştim că, de 


aici, ne urmăreşte cineva care ştie cum 
trebuie făcută treaba asta. Intră înăuntru. 
Aykin se străduişete să încropească un 
dispozitiv de transport pentru aparatul 
nostru. 

li făcu semn lui Elbing s-o ia înainte, iar el 
aruncă o privire în jur. Aerul era apăsător, 
jilav, iar pe mare, departe, spre orizont, se 
vedeau nori  întunecaţi. Atmosfera era 
extrem de încărcată, şi asta parcă îi paraliza 
mintea. Avea impresia că mai are ceva 
extrem de necesar de făcut aici, înainte de a 
pleca, dar nu-şi putea da seama ce anume. 

Dădu din umeri. Necesar nu înseamnă 
neapărat şi posibil. Aşa că intră după 
Elbing. 

Aparatele lor de radio erau demontate de 
pe navă şi erau, evident, mari şi grele, 
pentru că nu fuseseră construite nici ca să 
fie mutate dintr-un loc într-altul, nici ca să 
funcţioneze cu acumulatoare portabile. 
Aykin făcuse un fel de ladă de lemn, de care 
erau prinse nişte bretele, cu ajutorul cărora 
o puteai fixa pe umeri. Când intră Lex, 


tocmai şi-o dădea jos din spate şi o aşeza 
cu grijă pe o masă. 

- Cum merge? îl întrebă Lex. De câte 
acumulatoare de rezervă o să avem nevoie? 

- De nici unul, îi răspunse Aykin cu 
satisfacţie în glas. Uite! Minty a avut ideea 
asta. Ridicase de pe masă o bucată scurtă 
de ţeava pe care era înfăşurată nişte sârmă: 
Nu avem decât să mărim lungimea antenei. 
Minty crede că ar fi chiar şi mai bine dacă 
am putea agăța sârma de un copac. Am 
făcut mai multe probe şi se pare că vom 
putea să şi emitem să şi recepţionăm, cu 
putere destul de redusă ca să putem 
renunţa la orice acumulator de rezervă. 

- Ingenios. Elbing dădu din cap, 
aşezându-se ţeapăn pe un scaun. Lex se 
încruntase, nu pentru că nu i-ar fi plăcut 
ideea, ci pentru că tot încerca să-şi dea 
seama de ce avea senzaţia că îi scapă ceva 
esenţial. 

- Aţi verificat şi ideea mea, zise el vorbind 
rar, să luaţi o foaie de panou colector, să o 
întindeţi şi să vedeţi dacă nu putem alimenta 


direct aparatul de radio? Exista, evident, un 
mare inconvenient legat de asta: ar fi fost 
obligaţi să transmită numai în timpul zilei, 
când interferența solară era maximă, în loc 
să transmită seara, comod, din tabăra de 
noapte. Şi, oricum, problema fusese 
rezolvată. Dar spera ca diverse asociaţii de 
idei să-i lumineze mintea şi sâ-şi dea seama 
ce era chestia aia care-i scăpa cu obstinaţie, 
înnebunindu-l. 

Minty şi Lodette, care stăteau într-un colţ 
al încăperii, îşi ridicară ochii spre el: 

- Lodette zice că, dacă o ţinem pe râu în 
sus, s-ar putea să nici nu vedem soarele, 
spuse Minty. 

- Aşa e. Biologa adăugă: Nu ştiu dacă ai 
mers ceva mai departe de mal în vara asta, 
dar pot să te asigur că vegetaţia este deasă, 
bine de tot. 

- Şi, în plus, se înnorează, zise Aykin, 
punând pe masă ghemul de sârmă pentru 
antenă. S-ar putea să vină furtuna. 

Lex pocni brusc din degete. Asta era! 
Sârmă - copac - furtună — paratrăsnet! 


- Mă întorc imediat, zise el şi ieşi, pornind 
în fugă după Jerode. 


Clădirea pe care Fritch avea intenţia s-o 
transforme în infirmerie era puţin mai spre 
marginea aşezării. Dacă aveai nevoie de 
doctor, era logic să-l cauţi acolo. Privind 
neliniştit la norii apăruţi la orizont şi 
întrebându-se dacă nu va fi cumva obligat 
sâ-şi amâne plecarea, Lex se apropia de uşa 
acoperită cu o perdea. Când se afla doar la 
câţiva paşi, perdeaua se dădu la o parte şi 
ieşi Ornella, palidă la faţă. 

Văzându-l pe Lex, păru să îngheţe pentru 
o clipă, apoi lăsă perdeaua să cadă în urma 
ei şi continuă să înainteze. 

- Jerode e aici? o întrebă Lex. 

- Da, dar nu poţi să vorbeşti cu el. Are 
treabă. 

In vocea ei era o amărăciune agresivă 
care-l luă pe neaşteptate. 

- Ce e? S-a întâmplat ceva grav? 

- Da. Ceva ce ai fi putut împiedica să se 
întâmple. Dar, pentru tine, au fost mai 


importante nişte principii. Naline a încercat 
să o ia pe urma lui Arbogast. Jerode spune 
că va supravieţui, dar se pare că a reuşit să 
se orbească. Eşti mulţumit de ce-ai făcut? 

- De ce? Din cauza Delviei? o întrebă Lex, 
făcând un efort să treacă peste învinuirea 
absurdă. 

- Tu de ce crezi? 

- Cum s-a întâmplat? 

- Ea şi Delvia încărcau armele pentru 
expediţia ta, zise Ornella acru. Imi închipui 
că s-au certat. Poate că Delvia i-a spus în 
faţă că a folosit-o ca jucărie, ca sâ-i treacă 
iarna mai uşor. lar Naline a luat o armă şi a 
plecat în pădure. A găsit-o Bendle, când a 
auzit-o gemând. Arma nu era încărcată. Abia 
a fulgerat puţin. Dar destul ca să-i ia ochii. 

- Şi Delvia? 

- Aia! Ornella bătu din picior. Cred că încă 
îţi încarcă armele. Mai devreme sau mai 
târziu o să-şi dea seama că lipseşte una. 
Poate că a şi observat deja. Dar n-am văzut- 
o venind s-o caute. 

Lex inspiră adânc. 


- Şi eşti hotărâtă să-mi pui mie în spinare 
toată vina? 

Ornella îl privea cu ochi ca de foc. 

- Expediția mea, armele mele, vina mea! 
se răsti Lex la ea. Uite ce e, Ornella! M-am 
săturat de toate astea şi nu am de gând să ţi 
le mai tolerez. Tu ai făcut ceva să o ajuţi pe 
Naline? Ai făcut ceva? Ai stat măcar de 
vorbă cu Delvia? 

Ornella tresări şi ripostă pe un ton 
defensiv: 

- Te-am rugat pe tine... 

- De ce pe mine? Ai avut totul sub ochi, de 
la început, şi nu ai luat nici o atitudine, nici 
tu, nici vreo altă femeie aşa-zis responsabilă 
din baraca aia a voastră. Ai stat toată iama 
şi te-ai uitat, şi apoi singurul lucru pe care ai 
fost în stare să-l faci a fost să încerci să-mi 
pui mie în cârcă întreaga responsabilitate. 
Dar eu n-am nici un chef să mă simt vinovat 
în locul tău. Nici în locul tău, nici în locul 
altuia. Ai înţeles? 

Buzele Ornellei se mişcau necontrolat. Şi 
brusc, masca ei cedă. Rostind o înjurătură 


porcoasă, se repezi la el şi-i trase o palmă 
peste faţă. Lex primi lovitura perfect 
impasibil. 

- Ticălosule, ţipă femeia. Voi, bărbaţii 
sunteţi toţi nişte mizerabili! Să nu zică 
nimeni o vorbă despre căţeaua aia, despre 
curva aia! 

Lex o prinse de încheieturi şi-i răsuci cu 
dexteritate mâinile la spate, unde i le prinse 
cu o singură mână şi o ţinu zdravăn. După 
care puse capăt torentului de obscenităţi ce 
se  revărsa acum din gura  Ornellei, 
astupându-i-o cu cealaltă mână. Perdeaua 
de la intrarea în infirmerie se dăduse la o 
parte, şi în uşă apăruse Jerode, nedumerit. 

- O injecție tranchilizantă, doctore. Urgent. 
E într-o stare proastă, rău - gelozie isterică! 
S-o aduc înăuntru? 

- Da... dacă poţi! spuse doctorul uimit. 

Putea. Câteva secunde după aceea, 
Ornella, drogată, zăcea moale pe unul din 
paturile din încăpere. 

- Ce dracu' s-a mai întâmplat? îl întrebă 
Jerode. 


Lex îi spuse repede. 

- Trebuia sâ-mi fi dat seama mai de mult, 
îşi sfârşi el povestirea. E geloasa la nebunie 
pe Delvia, pe care situaţia noastră nu o 
poate împiedica să se bucure cât poate de 
viaţă. La început m-a păcălit, zicea că e 
neliniştită de Naline, pentru că şi ea avea 
două fete pe Zara. 

işi dădu seama că nu mai spusese „acasă 
pe Zara". Şi că tot aşa zicea şi marea 
majoritate a celor de aici. Cu excepţia celor 
mai puţin. 

- Crezi că... începu Jerode, dar Lex i-o tăie 
scurt: 

- Doctore, cred că trebuie să afli repede 
de tot ce s-a întâmplat în realitate astâ-iarnă 
în clădirea femeilor. Cât mai amănunţit. 
Pentru ca la anu' să nu se mai repete. 
Ornella s-a prefăcut numai că era 
dezinteresată. De fapt, voia s-o mămeascâ 
pe Naline, ca pe un fel de surogat al fetelor 
ei, pe care le-a pierdut pe Zara. Şi, cum 
Nalinei nu-i convenea asta, s-a refugiat 
lângă cea mai puțin mâmoasâ dintre femei. 


Mi-e teamă că vom mai avea multe căderi 
nervoase printre femeile care şi-au pierdut 
familiile şi care, în subconştient, consideră 
o vină faptul că s-au salvat. Şi care, ca şi 
Ornella, încearcă să găsească înlocuitori cu 
orice preţ. 

- Se pare că ai dreptate, zise Jerode. 
Trebuia sâ-mi dau singur seama de asta, 
chiar dacă sunt generalist şi nu psiholog. 
Cred că munca administrativă mă împiedică 
sâ-mi văd ca lumea de meserie. Şi... Lex, îmi 
pare râu să ţi-o spun. Dar nu crezi că, în 
parte, e şi vina ta? 

Urmă un moment îndelungat de tăcere. 
Lex revâzu în minte tot ce i se întâmplase de 
când sosise pe această planetă. 
Dezamăgirea amară pe care o resimţise 
când îşi dăduse seama că nu-şi va putea 
îndeplini marea lui ambiţie încă mai persista. 
Şi probabil că va rămâne în el toată viaţa. Pe 
de altă parte însă, nu mai avea în faţă zeci 
de ani de studiu, de antrenamente, de 
analize, de examene, de teste... 

In fond, aici era o planetă. Nouâ-nouţă. Și 


care probabil că se va dovedi, până la urmă, 
locuibilă. Oare nu asta era esenţa marii lui 
ambiţii - să construiască o lume nouă? 

In cele din urmă se întoarse. Cu spatele la 
Jerode, spuse: 

- Ştiu. Ai dreptate. Te rog să mă ierți. 
Adineauri, Ornella încerca sâ-mi pună în 
spinare o responsabilitate ce nu-mi 
aparţinea şi mi-am pierdut cumpătul, pentru 
că mi-e ruşine că nu am fost în stare să 
accept acele responsabilităţi care într- 
adevăr îmi aparţin. Nu se mai poate să 
lăsăm pe capul tău toată munca 
administrativă. Când ne vom întoarce din 
expediţie, o sâ-i las pe Minty şi pe Aykin la 
conducerea scafandrilor şi eu o să-mi iau în 
primire treaba care e a mea. 

Jerode expiră prelung, ca şi cum ar fi 
revenit la suprafaţă după o scufundare 
aproape insuportabil de lungă. 

- Lex, nici nu-ţi închipui cât de bucuros 
sunt să te aud vorbind aşa. Cât de repede 
crezi că o să te întorci? 

Zâmbind, stăpân din nou pe sine, Lex se 


întoarse cu faţa spre el. 

- Ei... nu cred să dureze mai mult de şapte 
zile. Asta, presupunând că vom putea să 
înlăturăm zăgazul ăla de pe râu. Dacă 
vegetaţia e aşa de deasă cum spune 
Lodette, deşi cred că putem ajunge pe 
platou, acolo unde au asolizat ceilalţi, în cel 
mult două zile, o să ne ia probabil mult mai 
mult să ne întoarcem, pentru că va trebui să 
ne croim drum cu securea în mână. 

- Ei bine, să te grăbeşti! zise Jerode. Avea 
ochii strălucitori şi, brusc, izbucni în ras. 

Din colţul în care era Naline se auzi glasul 
supărat al Zanicei, care cerea linişte. 


De la infirmerie plecase dus pe gânduri. li 
spusese lui Jerode de paratrăsnete, şi el îi 
promisese că va vorbi cu Fritch. Probabil că 
un singur stâlp metalic, fixat pe una din 
colinele din apropiere, va fi suficient. 

Dar căderea nervoasă a Ornellei îi dădea 
noi motive de îngrijorare. Se întreba în ce 
măsură asta se datora faptului că toată iarna 
femeia sperase că celălalt grup li se va 


alătura, şi astfel viaţa va fi mai uşoară 
pentru toţi. Oare câţi alţi oameni, care încă 
nu se aflau - ca Ornella - la limita nebuniei, 
se vor simţi disperaţi, dacă ei se vor 
întoarce cu dovezi palpabile că toţi membrii 
celuilalt grup erau morţi? Contrar celor ce le 
spusese lui Cheffy şi lui Jerode despre 
animalul care ştia să construiască zăgazuri, 
el personal nu mai considera probabil să 
mai găsească pe cineva în viaţă pe platou. 

Şi, ţinând cont de ceea ce se aştepta să 
găsească acolo, nici nu era nerăbdător să 
ajungă în zona respectivă. 

Aproape fără să-şi dea seama, paşii îl 
purtaseră spre plajă, spre locul în care lucra 
de obicei Delvia. Ridicându-şi privirea, o 
văzu chiar în faţa lui, înconjurată de 
acumulatoare şi de foile panourilor 
colectoare. Pe un rastel, făcut din bețe 
legate cu sârmă, se aflau cele şapte arme 
energetice pe care le poseda comunitatea, 
încărcate ochi. 

Deci cineva i-o adusese înapoi pe cea pe 
care o folosise Naline şi îi povestise ce se 


întâmplase. Totuşi, ea îşi văzuse în 
continuare de treabă, fierbând în suc 
propriu. Nu avea pe ea, ca de obicei, decât 
tunica aceea ridicolă, legată strâns în jurul 
şoldurilor. 

Unul dintre acumulatoare era gata. lIl 
deconecta, îl puse pe un altul şi apoi peste 
încă unul şi le duse pe toate trei până la un 
cărucior din apropiere. Uşurinţa cu care se 
mişcase îl ului pe Lex. Lucrurile acelea erau 
grele, foarte grele. Dovadă că urmele paşilor 
ei în nisip erau aproape de două ori mai 
adânci când le avusese în braţe. 

- Delvia! o strigă el. 

Ea se îndreptă de şale şi se întoarse spre 
el, ştergându-şi palmele de transpiraţie pe 
tunica-fustă zdrenţuită. 

- Ai auzit ce s-a întâmplat cu Naline? 
întrebă el cu voce aspră. 

- Da. Un tip din echipa lui Bendle... mi-a 
adus arma înapoi. Făcu un semn spre rastel: 
Poţi să le iei, sunt gata. 

Lex stătea fără să scoată o vorbă şi o 
privea insistent. Ea rezistă un moment, după 


care se răsti la el: 

- Ce-i? Ce-i? Vrei să mă vezi izbucnind în 
lacrimi şi făcând o criză de isterie? 

- Nu tocmai, îi răspunse el. Ba chiar mai 
mult, mă întreb de ce şi-o fi ales Naline o 
armă despre care ştia perfect că e 
descărcată! 

II privi cu uimire. Şi, după o clipă, oftă 
uşurată: 

- iți mulţumesc, Lex. Ţi s-a spus şi că 
Naline a avut grijă să o vadă patru sau cinci 
oameni cu arma în mână, şi nici unul dintre 
ei nu şi-a dat osteneala s-o întrebe ce făcea 
cu ea? 

- Nu, dar asta nu mă surprinde. Lex se 
apropie de cărucior şi se aşeză pe un colţ al 
lui. Cred că trebuia să fi venit mai înainte 
chiar la tine, să te întreb cum s-a întâmplat. 
Dar nici acum nu e târziu. 

Ea ezită, apoi începu să vorbească: 

- Ai avut dreptate, când ziceai că nu sunt 
potrivită să vin cu voi în expediţie. Sunt, 
într-adevăr, impulsivă şi, cum, de când mă 
ştiu, n-am fost niciodată obligată să mă 


stăpânesc, nu prea mi-e uşor s-o fac. Din 
anumite puncte de vedere cred că semăn 
foarte mult cu un animal. Am instincte şi 
reflexe puternice. E mai uşor să te laşi în 
voia lor, decât să încerci să ţi le stăpâneşti, 
mai ales că, de multe ori, e şi mai nostim 
aşa. 

Lex dădu din cap. 

- Dar acum trebuie să înveţi să te 
stăpâneşti, Delvia. Pentru binele tuturor, 
inclusiv al tău. 

- Da, ştiu, ştiu, zise ea cu glas frânt. Se 
lăsase în genunchi pe nisipul fierbinte. Dacă 
aş fi ştiut în ce mă bag ... Ascultă, vede toată 
lumea că nu sunt genul de femeie mămoasă. 
Nu cred că am în mine nici măcar un dram 
de instinct matern. Dar toată gaşca aia de 
muieri - în frunte cu Ornella - tăbărâse pe 
Naline, se purtau cu ea de parc-ar fi fost 
păpuşă însufleţită sau copil de ţâţă. Şi 
Nalinei nu-i plăcea deloc asta, nu-i plăcea să 
fie tratată ca un copil. Voia să fie tratată ca o 
persoană independentă. Ca un om în toată 
firea. Ceea ce, evident, încă nu e. E o 


adolescentă care încă mai dramatizează 
orice, e capricioasă... Eu nu o cocoloşeam, 
şi din cauza asta s-a ataşat de mine. La 
început, asta a fost tot... 

- „apoi, s-a făcut într-adevăr frig. lţi 
aminteşti ce ger era în toiul iernii? Vorbea 
pe un ton jos dar vehement, într-o noapte m- 
am trezit cu ea în pat, lângă mine, îngheţată 
tun. Ştiu ce-ar fi trebuit să fac, ştiu prea 
bine! Instinctele mele îmi spun perfect când 
trebuie să mă opresc! Ar fi trebuit să-i dau ei 
pătura mea şi să ies afară, să stau cu fundu- 
n zăpadă până mă răcoream. Ei bine, n-am 
fâcut-o. Tremuram de frig până şi în somn, 
afară era o vijelie de nu vedeai la doi paşi, 
iar eu nu mă simţeam în stare de gesturi 
nobile. Şi, după ce s-a încălzit destul ca să 
poată să se mişte, ce dracu' ai fi vrut să fac 
eu, când a început să mă pipăie peste tot şi- 
mi mai băga şi limba prin ureche? Se lovi cu 
palma deschisă peste coapsă. 

- Insă, să ştii de la mine: dacă Ornella sau 
vreo altă „doamnă" îţi spune că n-ar fi făcut 
la fel, să n-o crezi, minte! 


- Continuă, spuse Lex pe un ton neutru. 

- Mulţumesc, asta şi am de gând să fac! 
Dacă tot e să punem lucrurile la punct, cel 
puţin s-o facem până la capăt. Uite ce e, eu 
am trecut de mult de adolescenţă - oricum, a 
mea n-a semănat nici pe departe cu a 
Nalinei - şi mi-a luat ruşinos de mult timp 
până mi-am dat seama de ce e aşa de 
ataşată de mine. Ea nu m-a văzut niciodată 
aşa cum sunt în realitate. A inventat o Delvia 
care n-a existat niciodată, blândă şi 
generoasă şi... aşa mai departe, totul în 
cantităţi suficiente ca să-şi poată justifica 
sieşi de ce se agaţă în halul ăsta de mine. 
De ce crezi tu că am început să culeg 
bărbaţii ca pe... ca pe nişte trofee, încă de pe 
vremea când era atât de frig încât nu era 
deloc plăcut să stai pe jos şi nu... nu era nici 
măcar o distracţie? Incercam să distrug 
imaginea aia ireală din capul Nalinei, s-o fac 
să o vadă pe Delvia-cea-reală. 

- Tu i-ai spus azi să vină aici să lucraţi 
împreună? 

- Nu. Nu i-am spus niciodată ce să facă. 


Dar nici nu i-am spus să plece. Speram să-şi 
fi revenit, după criza de isterie de ieri. Dar 
nu-şi revenise. A încercat să se certe cu 
mine, eu mi-am păstrat calmul, atunci m-a 
acuzat că o urăsc, a smuls o armă şi a fugit. 
lar eu nu m-am dus după ea. Nu credeam că- 
şi poate face vreun rău cu arma aia. Când 
îmi fuseseră aduse, mi se spusese că sunt 
complet descărcate. Lex, jur că nu ştiam că 
mai e vreo picătură de energie în ele! 

Era palidă la faţă şi buzele îi tremurau. 
Lex o privi îndelung, în cele din urmă îi 
spuse: 

- Del, du-te să vorbeşti cu Jerode. Ornella 
a suferit o cădere nervoasă şi a spus o 
mulţime de lucruri. Cred că acum e pregătit 
pentru ceea ce o să audă de la tine. Pentru 
că trebuie neapărat să găsiţi o soluţie, altfel 
rişti să fii linşată, când o să se afle de 
Naline. 

Dimineaţa, micul grup s-a pus în mişcare 
o dată cu prima geană de lumină, în parte ca 
să parcurgă o distanţă cât mai mare până la 
căderea serii, în parte ca să evite să 
transforme plecarea într-un fel de 
ceremonie. Lex fusese în recunoaştere până 
în vârful unei înălţimi, de unde văzuse bine 
prima porțiune a drumului şi ştia că, măcar 
la început, vor putea înainta rapid. Dar 
considerase că ăsta nu e un motiv să 
întârzie plecarea. 

Soarele nu se vedea. Vântul bătea dinspre 
mare şi împingea spre uscat mase mari de 
nori, pe care ieri le văzuseră doar la orizont. 
Cu puţin noroc, poate că nu se vor descărca 
decât după ce vor trece de înălțimile care se 
vedeau departe, în interiorul continentului. 

Lex şi tovarăşii lui înaintaseră în ritm 
susţinut. Din cauza norilor, în unele 
momente fusese atât de beznă, încât 
fuseseră obligaţi să folosească lanternele. 
Bine cel puţin că încă nu începuse să plouă. 

Dar oamenii pe care-i lăsaseră în urmă 
probabil că ar fi fost mai mulţumiţi dacă 


ploua. Asta ar fi însemnat apă proaspătă 
pentru spălat şi supliment la raţia de apă de 
băut, pe care o furnizau distileriile lui 
Aldric... supliment care însă n-ar fi durat 
cine ştie ce, dacă nu apărea soarele repede, 
să pună distileriile în funcţiune, la capacitate 
normală. 


Contrastul cu călătoria pe care o făcuse 
anul trecut era izbitor. Acum drumul era 
mult mai greu. Pe malurile râului se vedeau 
fel de fel de plante proaspât-râsârite, şi din 
bancurile din albie  răsăreau rădăcini. 
Dispariţia apei le făcuse să se usuce şi să 
capete un aspect fibros. In locurile în care 
se mai păstraseră, pentru un timp, mici 
băltoace de apă se vedeau grămezi de 
animale de apă dulce, moarte din cauza 
uscăciunii. Imediat după ce plecaseră, 
văzuseră un timp copaci înalţi, între zece şi 
cincisprezece metri, de care atârnau, ca 
nişte plase, mari cantităţi de plante 
agăţătoare, cărora încă nu le dăduseră un 
nume. Apoi râul se îngustase, panta albiei 


devenise mai abruptă, şi, puţin mai încolo, 
pe maluri îşi făcuseră apariţia tufe dese, 
având numai jumătate din înălțimea 
copacilor, dar la fel de împânzite de plante 
agăţătoare. 

Nămolul era uscat şi mergeau uşor. Au 
înaintat în forţă toată dimineaţa. Auzeau fel 
de fel de zgomote ciudate: păsări galbene, 
gri sau maro, care ciripeau sau ţipau, 
insecte cu carapace, care sâsâiau sau 
ţiuiau, şi, uneori, un horcăit, ca şi cum un 
animal ar fi fost strâns de gât. 

Lex şi Baffin treceau, pe rând, în frunte, 
cu armele în mâini, gata de tragere. Imediat 
după ei mergea Lodette, ai cărei ochi 
pătrunzători  scrutau permanent drumul, 
avertizându-i de fiecare dată când se 
apropiau de plante periculoase, precum 
iarba-de-foc, şi oprindu-i precaută atunci 
când zărea ceva ce nu mai întâlnise până 
atunci. Uneori utiliza câte unul din 
preţioasele cuburi pentru unicul lor aparat 
de fotografiat. Reuşiseră să recupereze 
peste cinci sute de cuburi de pe navă care, 


aproape toate, fuseseră utilizate deja de 
echipa lui Bendle. 

In urma ei veneau Zanice şi Aggereth, 
amândoi destul de înfricoşaţi. lar la urmă 
Minty şi Aykin, mână în mână, ultimul având 
în spate greoiul lor aparat de radio şi 
acumulatorul acestuia. 

Era aproape de amiază când, la numai 
câţiva metri în faţa lor, se auzi acel horcăit 
ce-i neliniştise de mai multe ori până atunci. 
De data asta, văzând şi nişte ierburi care se 
mişcau, se opriră ca împietriţi, aşteptându- 
se să se trezească faţă în faţă cu un monstru 
dintr-un moment într-altul. Lex auzi dinţii lui 
Aggereth clănţănind scurt, înainte ca acesta 
sâ-şi încleşteze fălcile şi să se stăpânească. 

Cu arma în mână, avansa spre mal. 
Vorbind peste umăr, spuse: 

- Lodette, până acum n-am întâlnit 
carnivore mari, nu-i aşa? 

- Nu. Şi nici mediul n-ar putea tolera 
asemenea vieţuitoare. Un animal de - să 
zicem - vreo cincisprezece kilograme, ar fi 
prea greu să se poată adapta la o viaţă 


arboricolă - ramurile sunt prea subţiri să 
reziste - şi prea mare să se poată mişca 
repede prin încâlceala vegetală de la sol. 
Carnivorele mari trăiesc în teritorii cu 
vegetaţie de tip savană. 

- Atunci ăsta ce e? zise Lex, surprins şi el 
de cât de calmă îi era vocea. Printre ierburi 
şi plante agăţătoare, la mai puţin de patru 
metri în faţa lor, se zărea capul unui animal. 
Acea parte anatomică putea fi identificată 
drept cap în primul rând datorită prezenţei 
gurii. Pentru că, în general, pe această 
planetă, evoluţia naturală nu dusese încă la 
apariţia unor organe anatomice specializate, 
aşa cum se întâlneau pe majoritatea 
planetelor locuite de oameni. Animalul din 
faţa lor era multicolor. lar capul acela, 
aşezat pe un gât scurt, se bălăbănea în toate 
părţile. 

- Ăsta... zise Lodette, după care făcu o 
pauză şi înghiţi în sec, ăsta e un ierbivor. 
Am mai văzut vreo două şi acasă. Se dădeau 
la arborii-de-salată. Dar i-am gonit fără 
probleme, se sperie uşor. 


Gura animalului se deschidea şi se 
închidea continuu, şi, în cele din urmă, 
înţepeni cu capul spre cer. Horcâiala se 
repetă... şi atunci Lex îşi îndreptă arma spre 
sol şi trase. Vegetaţia se chirci şi se retrase. 
Se înălţă un mic nor de fum, mirosind 
neplăcut, care se împrăştie repede. 

- Uite şi carnivorul nostru, zise Lex încet. 

Pe sol se vedea ascuns - sau încastrat 
sau pur şi simplu aşezat - ceva ca un sac 
negru, mai mult gură. Era închis în jurul 
părţii din spate a ierbivorului şi îl sugea, 
trăgându-l în jos. 

Priveau scena fascinaţi şi îngroziţi. Părea 
imposibil ca acel sac negru, chiar dacă era 
mare, să poată înghiţi complet animalul, 
care era cam de talia unui ponei. Şi totuşi 
asta se întâmpla. Cu un ultim „plop" acesta 
le dispăru din faţa ochilor. 

- Creatura asta trăieşte într-un bârlog 
subteran! realiză brusc Lex. Asta e doar 
gura! 

- Lex! Atenţie! Strigase Aykin, de la vreo 
cinci metri în spate, înainte de a se arunca 


spre el. Dar Lex, cu reflexele lui accelerate 
artificial, nu avusese nevoie decât de 
zgomotul unei pietricele ca să devină atent 
la ceea ce se întâmpla. 

La câţiva centimetri în faţa picioarelor lui, 
aproape perfect mascat de nămol, de ierburi 
uscate şi de rădăcini, se deschidea un alt 
sac negru. Mişcarea făcu să crape nămolul 
uscat. Gura aceea se deschise, se închise, 
apoi se deschise din nou, atingând un 
diametru de aproape un metru şi jumătate, 
astfel încât Lex putea să privească înăuntru. 
Interiorul era plin de filamente, ce atârnau 
moale. 

- Se pare că monstrul ăsta are nevoie şi 
de apă, nu numai de hrană, zise Lex 
gânditor. 

- Vrei să spui... vrei să spui că sunt gurile 
aceleiaşi creaturi? întrebă Aggereth îngrozit. 
Atunci înseamnă că-şi are bârlogul chiar 
sub noi! 

- Foarte posibil, încuviinţă Lex. E ceva 
greu de imaginat. De acum înainte va trebui 
să fim ceva mai atenţi. Lodette, poţi să 


găseşti nişte semne caracteristice după care 
să ne putem orienta? 

Biologa îşi muşca buzele. Se răsuci încet, 
scrutând împrejurimile. In timpul ăsta, sacul 
negru din mijlocul albiei - care continua să 
caute în van apă - se ridicase nedumerit din 
nămol, precum un ulcer, cam la un metru 
înălţime. Şi apoi „râgâi" prelung, emanând o 
duhoare groaznică. Ca o confirmare a 
spuselor lui Lex, prin nămolul tare le 
ajungeau la tălpi vibrații, produse de 
mişcarea gazelor în trupul animalului de sub 
ei. 

- Da, asta este, spuse brusc Lodette. 
Arăta spre o tufă bogată verde-albastruie, 
plină de inflorescențe, amintind vag de un 
asparagus. lerbivorele sunt înnebunite după 
planta asta. De obicei îi mănâncă toate 
inflorescenţele, până la înălţimea la care pot 
ajunge. Dar uitaţi-vă, asta le are intacte până 
la nivelul solului, nu-i lipsesc decât câteva. 

- Deci ierbivorele o mănâncă doar dacă nu 
sunt, la rândul lor, mâncate de altceva, 
corect? zise Minty zâmbind. Se ţinea de 


braţul musculos al lui Aykin cu amândouă 
mâinile. 

- Exact. Când o sa vedem vreuna tot aşa 
de plină de inflorescențe, să fiţi convinşi că 
trebuie să ne uităm bine pe unde călcăm. 

- Excelent, Lodette, încuviinţă Lex. In 
regulă, am stat destul aici. 

- Şi... monstrul ăsta? întrebă Aggereth, 
arătând spre sacul negru. 

- O să crape de sete, îi răspunse Lex. N- 
are rost sâ-l omoram noi. 


După cotul următor al râului văzură că se 
întîmplă exact ceea ce, de un timp, se 
aşteptau să se petreacă dintr-un moment 
într-altul: cele două ziduri de vegetaţie, de 
pe maluri, se uneau în partea de sus. Aveau 
în faţă gura unui tunel verde şi întunecat. 
Lex oftă şi, uitându-se la ceilalţi, le văzu 
privirile dezamăgite. 

- E mult mai râu decât anul trecut, zise 
Baffin. 

- Da, aşa e. Lex se uită la cer. Norii erau 
tot mai întunecaţi, însă ploaia nu se pornise. 


Dar putea să înceapă în orice moment. Se 
hotărî: 

- Ne oprim aici, să ne odihnim şi să 
mâncăm, spuse el. O să stăm în cerc şi o să 
supraveghem împreună împrejurimile, să nu 
apară ceva. Scoateţi rațiile, dar fiţi atenţi, s- 
ar putea să fie nevoie să le lungim niţel la 
întoarcere. Aykin, pentru că tot suntem 
destul de aproape, cred că e cazul să luăm 
legătura cu Elbing. 

Toţi erau uşuraţi şi nu-şi ascunseră câtuşi 
de puţin bucuria. Işi dăduseră rapid bagajele 
jos din spate şi se întindeau obosiţi. Doar 
Aykin, care continua să se uite ţintă la 
tunelul vegetal din faţă, nu făcu nici o 
mişcare, nici măcar nu-i răspunse imediat. 

- Lex, eşti chiar convins că râul e blocat 
de o alunecare de teren? 

- Pare cea mai plauzibilă explicaţie, 
răspunse Lex. 

- Da... dar uită-te la plantele astea, cât 
sunt de dese. N-ar fi posibil ca rădăcinile lor 
să se împletească, până la urmă, în 
asemenea hal încât să zăgăzuiască râul? 


Asta ar explica şi de ce acesta îşi reia cursul 
normal spre toamnă, când vegetaţia se 
răreşte. 

- Posibil, dar nu cred că asta este, zise 
Lex. Plantele ar trebui să crească cu o viteză 
de-a dreptul fantastică, pentru a seca tot 
debitul în ceva mai mult de o oră, aşa cum s- 
a întâmplat. 

- In plus, adăugă Lodette, dacă ar fi vorba 
de un fenomen sezonier, carnivorul acela 
din urma noastră ar trebui să fie deja 
adaptat la el. Dar aţi văzut că moare de sete. 

- Da, aveţi dreptate, răspunse Aykin şi 
începu să pregătească aparatul de radio. 

- De fapt cred că şi ştiu unde e alunecarea 
de teren, continuă Lex. Baffin, îţi mai aduci 
aminte de locul ăla, în care râul se apropie 
de marginea platoului? 

- Acolo unde a trebuit să ne strecurăm 
printre stânci şi lespezi masive? Da, 
bineînţeles. Acolo malurile sunt destul de 
înalte. Crezi că apa s-a strâns în spatele 
barajului? Sau şi-a găsit deja o nouă albie? 

- Sper să-şi fi găsit o noua albie, spuse 


Lex. Dacă a început să se formeze un lac, 
probabil că va inunda toata tabăra celuilalt 
grup. 

- Sunt gata, Lex, zise Aykin. Ridică 
antena, ochi cu grijă şi o aruncă spre vârful 
celui mai înalt copac din apropiere. Nu avea 
decât puţin peste cinci metri, dar, la distanţa 
la care erau, nici nu era nevoie de mai mult. 

Semnalul era foarte clar, deşi cam slab - 
proiectat pentru comunicaţii cu solul, de pe 
orbită, aparatul avea nevoie de o sursă 
energetică ceva mai puternică decât 
acumulatorul lor portabil. Lex rezumă rapid 
situaţia şi descrise „tunelul" în care se 
pregăteau să pătrundă. 

Elbing confirmă laconic recepţia tuturor 
informaţiilor şi le transmise urări de bine de 
la Jerode. 

- Cum se simte Naline? se interesă Lex. 

- Din câte am auzit, mai bine. Dar spiritele 
au început să se încingă serios. Doctorul a 
afişat peste tot o notă despre cum vede el 
treburile - ca fata ştia că arma e descărcată 
şi că, de fapt, n-avea nici un gând serios, 


doar să atragă atenţia asupra ei... şi tot 
restul. Totuşi, treaba e încă destul de 
neplăcută. 

Oare ce vor găsi la întoarcere? Isterie de 
masă? Tribunal? Linşaj? Nimic de bine, se 
gândi Lex. Se pregăti să întrerupă legătura. 

- Cum e vremea? îl întrebă Elbing. 

- Până acum n-a plouat, îi răspunse Lex. 
Cu puţin noroc... Exact în clipa aceea din 
aparat se auzi un pârâit. Işi ridică ochii spre 
înălţimi şi apoi sări în picioare. Da, norii se 
adunaseră în zona lor, şi acum erau 
străbătuţi de limbile argintii ale fulgerelor. 
Vag, destul de estompat, ajunse şi tunetul la 
ei. 


Aşezaţi pe bagaje, mâncară în grabă. 
Scuturându-şi firimiturile de pe buze, Baffin 
zise: 

- Lex, vreau să te întreb ceva. 

- Î...hi? 

- Dacă cei din grupul celălalt sunt morţi cu 
toţii, care crezi că a fost cauza? Pur şi 
simplu condiţii meteo proaste? 


- Eu aşa zic. Tu ce crezi, Zanice? 

- Da, sunt convinsă. Nu uitaţi că nici noi n- 
am scăpat aşa uşor. Gândiţi-vă la Elbing şi 
la piciorul lui. 

- Dar ar putea să fie vorba şi de o boală, 
zise Minty. Sau să fi mâncat ceva otrăvitor. 
Parcă ei nu aveau tot atâtea sintetizatoare 
nutriţionale ca noi, nu-i aşa? 

- Şi nici specialişti care să le modifice, 
pentru a produce tot felul de antialergeni, 
confirmă Baffin. Adevărul e că am încercat 
din toate puterile sâ-i convingem să coboare 
la noi, pe țărm, pentru că, la ei, nu sunt 
aproape nici un fel de resurse în apropiere. 
Nici urmă de copaci pe kilometri întregi, 
ceva apă, dar nu câtă avem - pardon, aveam 
- noi, doar piatră chioară... Dar se hotărâseră 
să rămână pe loc. 

- Ei bine, şi ei au ajuns aici la fel ca noi, 
adică pe jumătate sufocaţi, zise Lex. După 
ce îşi terminase porţia de turtă de 
sintetizator, îşi trecuse mâinile peste 
genunchi şi acum se legăna în faţă şi în 
spate. 


- Aşa că nu au avut vreme să se 
gândească amănunţit la toate, continuă el. 
Dar asolizarea pe un teren pustiu, atunci 
când ajungi pe o planetă complet 
necunoscută, nu e chiar o idee rea. Te 
scuteşte să intri imediat în contact cu 
plantele şi animalele indigene şi cu feluritele 
lor otrăvuri. Şi trebuie ţinut cont că, în 
grupul lui Gomes, singurii oameni cu 
pregătire superioară erau ingineri. Pe de altă 
parte, însă, nu pot să neg că are şi Baffin 
dreptatea lui. Pentru că, dacă au aflat că noi 
avem un doctor şi un biolog cu noi, a fost 
prostie curată să nu se mute. Evident că 
asta ne-ar fi solicitat nouă la limită toate 
facilităţile, dar ar fi fost şi o mulţime de 
indivizi apți de muncă în plus. 

- Cred că s-au comportat de-a dreptul 
nebuneşte, spuse Baffin. Şi eu, unul, le-am 
şi spus-o în faţă. Dacă ţineau neapărat să 
asolizeze pe teren descoperit, să fi ales 
măcar o zonă deşerticâ, cu o pânză freatică 
bună dedesubt. Platoul ăla stâncos, la 
înălţime atât de mare... e o adevărată 


catastrofă. 

Aggereth se ridică şi-şi puse bagajul pe 
umeri. Le zise aspru: 

- Nu credeţi că discuţia asta e cam cinică? 
In fond, se pare că drumul nostru duce chiar 
spre mormintele oamenilor de care vorbiţi. 

- Ai dreptate, încuviinţă Lex. O.K., sâ-i 
dăm bătaie. 

Avansau constant prin tunelul vegetal. 
Văzând cât de deasă e vegetaţia, Lex era din 
ce în ce mai încruntat. Planificase din start 
ca drumul la întoarcere să dureze cu o zi 
mai mult decât la ducere, dar, din câte vedea 
acum, subestimase mult dificultăţile. Aşa că 
ori se vor mulţumi cu o privire aruncată în 
treacăt în tabăra celuilalt grup, în loc să 
cerceteze atent şi să inventarieze articolele 
utile rămase acolo, ori vor fi obligaţi să tragă 
de proviziile lor pentru încă o zi. E drept, la 
întoarcere nu vor urca - de câtăva vreme 


panta se accentuase - dar mersul la vale nu 
va constitui un avantaj real, atât timp cât vor 
fi obligaţi sâ-şi croiască drum cu securea la 
fiecare pas. 

Pe sub vegetaţie se mişcau fel de fel de 
animale. Din când în când apărea câte unul 
chiar şi printre ramurile de deasupra râului. 
O dată, îşi smulsese arma şi trăsese - un 
impuls scurt şi bine ţintit - şi în faţa lor 
picase o creatură cu şase picioare simetrice, 
cu un corp ca o pernă de ace. De trup, din 
partea de dedesubt a acestuia, atârna un fel 
de tentaculă lungă şi elastică, la capătul 
căreia se găsea un fel de minge lipicioasă. 
Lodette confirmă imediat presupunerea lui 
că apendicele folosea la prinderea prăzii, 
deşi se îndoia că ar fi putut face vreun râu 
unei fiinţe umane, dacă nu cumva mingea 
din capul lui nu era otrăvită. Dar nimeni nu 
se oferi să testeze această posibilitate. 

Căzuseră, încă de la început, de acord să 
încerce să parcurgă o distanţă cât mai mare 
în această primă zi. Ca urmare, nu s-au oprit 
imediat ce apusese soarele, ci continuaseră 


să înainteze un timp, la lumina lanternelor. 
Dar albia începuse să fie plină de pietre, 
mari şi mici, şi, cum de multe ori mai 
degrabă se  câţărau decât mergeau, 
dificultățile mersului prin beznă erau prea 
mari ca să mai merite riscul de a înainta cu 
orice preț. 

- Ajunge pentru astăzi, spuse Lex în cele 
din urmă. Hai să curăţim un loc de tabără, 
bine? Rămânem aici. Baffin, hai să ardem 
niţel vegetaţia. Ceilalţi, daţi-vâ mai în spate 
şi fiţi atenţi, n-am vrea să va prăjim şi pe voi. 

II ascultară docili. Fasciculele orbitoare 
ale armei lui Baffin şi a lui Lex măturară 
covorul vegetal pe o distanţa de vreo 
cincizeci de metri, pe ambele maluri. Mirosul 
era oribil, dar în câteva minute se risipi. 

Făcură focul cu rădăcini uscate şi-şi 
încălziră nişte supă, stabiliră ordinea 
schimburilor de planton până-n zori, şi apoi, 
epuizați, se vârârâ în sacii de dormit. Cu 
excepţia ţipătului câte unui animal, era o 
linişte absolută. Pe când se strecura în 
sacul lui, Lex, care o lăsase pe Minty în 


primul schimb, îşi zise că era chiar plăcut. 

Dar, dintr-o dată, o auzi pe Minty 
exclamând surprinsă. Se ridicară toţi, să 
vadă despre ce e vorba, alarmaţi. 

- Apă! strigă ea, luminând solul cu 
lanterna. Priviţi! 

Prin nămolul uscat, printre pietre, îşi 
croiau drum firicele de lichid maroniu. 
Aggereth se ridică grăbit în picioare. 

- Dacă e râul, trebuie sa ne îndepărtăm 
rapid. Ne-am putea îneca! 

- Nu e râul, fii liniştit. N-o să se înece 
nimeni, zise Lex după ce se uitase atent. 
Sunt efectele ploii de la munte. Dacă n-o să 
stăm în partea cea mai de jos a albiei, chiar 
dacă acolo e mai neted, o să fie totul în 
regulă. 

Fornăind supărată, Lodette, care se 
aşezase pe o bucată foarte netedă de nămol, 
se sculă şi-şi trase echipamentul spre un loc 
mai sigur. 

- Crezi că e cazul să luăm legătura cu 
Elbing? întrebă Aykin. Ca să ştie şi ei când o 
să ajungă apa acolo? Decât deloc... Poate că 


o să le folosească la ceva un pic de apă de 
ploaie. 

Lex scutură din cap. 

- N-o să ajungă în nici un caz până pe 
coastă. O să fie absorbită de pământul 
uscat. 

- Eşti sigur? 

Din cauza oboselii, Lex fusese pe punctul 
sâ-i răspundă răstit: „Bineînţeles că sunt 
sigur”, fără nici o altă explicaţie, dar îşi 
reveni şi zise pe tonul lui normal, zâmbind 
ciudat: 

- Da! Dacă nu eram sigur, mi-aş fi mutat şi 
eu culcuşul, nu crezi? Hai mai bine să 
dormim! 

In timp ce vorbea, îşi dăduse seama 
surprins că era chiar sigur de ce spunea. 
Da, sunt sigur, încep să simt planeta asta. 
Ca şi cu creatura aia cu bila ei lipicioasă. N- 
am mai văzut nici una până acum. Dar parcă 
ştiam ce e cu ea, că e periculoasă! 


Şi avusese dreptate. Până dimineaţa nu 
mai rămăseseră decât câteva pete umede, 


pe care mai apucară să le zărească ici şi 
colo, în timp ce mergeau. Era evident că 
ajunseseră destul de sus. Trecuseră prin 
câteva defilee lungi şi întâlniseră mai multe 
cascade mititele. Incepuseră să vadă din 
nou cerul deasupra capului, uneori chiar şi 
pe distanţe mai mari de o sută de metri, 
pentru că vegetaţia se rărise considerabil. In 
timpul micului dejun vorbiseră cu Elbing, 
care le spusese că Jerode voia să 
vorbească neapărat cu ei în dimineaţa asta, 
dar că, pe moment, dormea, era foarte 
obosit după o noapte agitată. Ornella 
avusese încă un acces de isterie, cineva din 
clădirea femeilor îi umpluse Delviei patul cu 
iarbă-de-foc, şi de aici ieşise o tevatură 
nebună. 

Nu era nevoie decât să dea cineva un 
exemplu, se gândea Lex în timp ce se 
strecura printre pietroaie, şi toţi începeau să 
se poarte ca nişte copii proşti. Tâmpita aia 
de Naline! 

Către amiază, aproape că îşi atinseseră 
obiectivul. Vedeau din ce în ce mai des 


stâncile de la marginea platoului, şi, o dată, 
Lex zări chiar o strălucire, care putea fi luată 
drept o rază de soare reflectată de învelişul 
navei. Dar încă nu vedeau nicăieri ceea ce 
barase râul şi toţi priveau acum nerăbdători 
în faţă, în loc să fie atenţi mai mult la maluri. 
lar el trebuia să le reamintească tot timpul 
că malurile erau periculoase. 

In cele din urmă zări o stâncă masivă, 
aproape cubică, având latura de peste zece 
metri, care zăcea pe jumătate înfiptă în 
pământul moale, la un cot al râului. Era un 
loc ideal pentru popasul de prânz. Se 
căţărarâă toţi pe faţa netedă de piatră şi se 
eliberară de poverile din spate. 

Aykin puse imediat aparatul de radio în 
funcţiune. In timp ce-şi mânca raţia, Lex îl 
auzi pe Elbing confirmând recepţia, în ciuda 
paraziţilor ce afectau orice transmisie în 
timpul zilei, şi cerându-l pe el, pentru că 
Jerode voia sâ-i vorbească, urgent. 

- Doctore, zise Lex, cum merge treaba? 

- Prost, i se răspunse scurt. Aţi reuşit să 
localizaţi alunecarea aia de teren? S-a făcut 


iar cald şi avem urgent nevoie de apă. 
Canalizarea noastră pute de-ţi mută nasul. 

- Nu, încă n-am găsit-o, spuse Lex 
îngrijorat. Şi aproape că am ajuns sus, pe 
platou. Probabil că este exact în locul în 
care bănuiam. Lângă locul unde au asolizat 
ceilalţi. Dacă totul merge bine, probabil că în 
dupâ-masa asta suntem acolo, dar s-ar 
putea ca, din diverse motive, sa nu putem 
da drumul la apă până mâine dimineaţă. 

- Daţi-vâ toată osteneala, insistă Jerode. 
Lipsa apei nu face decât să pună capac unei 
situaţii care şi aşa e explozivă. l-am salvat 
Nalinei ochiul drept. Dar pentru stângul ar fi 
nevoie de un transplant de cornee şi, cu 
resursele noastre, nu pot face nimic. Dacă 
iarna trecută aş fi început să organizez o 
bancă de organe, în loc sâ-i îngropăm intacţi 
pe cei morţi... Ţi-a spus Elbing ce i s-a 
întâmplat aseară Delviei? 

- Da. 

- Ei bine, eu personal sunt foarte înclinat 
să accept versiunea ei, dar faptele rămân 
fapte, şi cele mai multe dintre femei îi sunt 


ostile. De dimineaţă a venit la mine 
Nanseltine, tunând, fulgerând şi sforâind, 
pentru că vreo câteva aiurite au apelat la el, 
cerând ca Delvia să fie judecată. N-am nici 
cea mai vagă idee ce acuzaţie i s-ar putea 
aduce - nici nu cred că a încălcat cu ceva 
Codul Galactic Unificat - dar lor nici nu le 
pasă. O să inventeze ceva, la nevoie. 

In ciuda paraziţilor, se simţea că doctorul 
e de-a dreptul dezgustat. 

- Şi bineînţeles că, fără apă, sunt cam 
mulţi oameni care stau degeaba şi dau din 
gură. Toţi oamenii lui Cheffy, şi alţii. 

Lex îşi muşcă buzele. Văzu că Baffin se 
încruntă şi că Minty şi Aykin schimbă priviri 
îngrijorate. Sperând să aibă vreo idee bună, 
îi privi întrebător. 

- Nansseltine ăla! spuse Minty şi scuipă 
peste marginea stâncii pe care stăteau. 

- Nu atât el, cât nevastă-sa, o corectă 
Zanice calmă. Ştiu prea bine asta. Doctorul 
m-a trimis pe mine de câteva ori, când l-au 
chemat. De fiecare dată, n-a fost vorba decât 
de o zgârietură, de o julitură sau de nişte 


banale dureri de cap, pe care le luau drept 
semnele vreunei boli terminale. Am văzut eu 
cum îşi fac ei socotelile şi cum îşi 
organizează scenariile!... Nu sunt buni decât 
să-i ia Lex în barca voastră, să-i ducă la un 
kilometru de mal şi s-o scufunde pe tăcute. 

Baffin chicoti. 

- Nici o propunere viabilă de la noi, 
doctore, spuse Lex în microfon. O să 
încercăm să găsim cât mai repede 
alunecarea aia de teren şi o să luăm legătura 
cu voi înainte de a da drumul la apă. OK? 

- Grăbiţi-vă, vă rog din suflet. O să punem 
pe cineva lângă aparat zi şi noapte. O pauză, 
apoi slab, ca şi cum doctorul ar fi avut capul 
întors de la microfon: Ce mai vrea şi ala?... 
Bine, spuneţi-i c-o să vin imediat! Apoi din 
nou tare, normal: Lex, mă caută Rothers. 
Trebuie să plec. Daţi-vă toată osteneala, 
grăbiţi-vâ şi întorceţi-vă cât mai repede! 

Terminară de mâncat în tăcere, îşi 
strânseră imediat lucrurile şi  plecară. 
Lumina soarelui le părea dintr-o dată 
apăsătoare şi rece. 


Baffin era în frunte, iar Lex încheia şirul. 
Acum, că vegetaţia se reducea doar la nişte 
ierburi pipernicite, nu mai era nevoie să fie 
atât de precauţi, dar tot nu puteau înainta 
mai repede. La fiecare câteva sute de metri 
întâlneau fie o cascadă secată, fie un zid de 
rocă friabilă, înalte de câte doi, trei sau chiar 
cinci metri, pe care trebuiau să se caţăre, 
folosind prize mai mult decât precare. 

Oprindu-se o clipă în faţa unei asemenea 
cascade secate, înaltă de aproape doi metri 
şi jumătate, Baffin se pregăti, ca de obicei, 
să o escaladeze. Sări cât putu de sus şi se 
prinse cu mâinile de partea de deasupra a 
cascadei. Apoi îşi ridică trupul, până când 
îşi trecu şi capul peste creastă, dar, în loc să 
se înalte mai departe, se opri, scoase o 
exclamaţie de uimire şi se lăsă să cadă 
înapoi. 

- Ce e? se repezi Lex la el. 

- Am ajuns la baraj! spuse Baffin, 
ştergându-se pe frunte. Du-te să vezi şi tu! 

Lex îi imită aproape fiecare mişcare, trecu 


complet peste creastă, apoi se ridică în 
picioare. Punându-şi mâna streaşină la ochi, 
privi spre ce văzuse Baffin. Din locul în care 
stătea el, albia râului ducea, drept ca o aţă, 
către tancurile ce mărgineau platoul. La 
câteva sute de metri în faţă, exact în locul în 
care-şi imaginase el că ar fi putut avea loc o 
alunecare de teren, era un perete. Care nu 
bloca numai albia râului, ci se prelungea mai 
departe, pe ambele maluri, până ce ajungea 
să se îmbine aproape natural cu pantele 
înălțimilor, ce mărgineau trecerea îngustă 
din acel punct. La baza peretelui se vedeau 
grămezi de pietre mari. Din loc în loc erau 
stâlpi de lemn, iar între ei Lex bănuia că 
sunt garduri de nuiele împletite, 
impermeabilizate cu frunze şi lut. Incă mai 
privea nedumerit, când Baffin se caţără 
lângă el şi se întoarse, sâ-i ajute şi pe 
ceilalţi. 

- Ce este? întrebă Minty de jos. 

- Un baraj, răspunse Lex scurt. 

Continua să-l privească atent. Pe ambele 
laturi erau câte doi stâlpi foarte groşi, iar 


gardurile dintre ele, din câte îşi putea da el 
seama, păreau să nu fie fixe, ci doar legate, 
jucând rol de stâvilare. 

Dar...! Făcu un pas înainte, extrem de 
nedumerit. O privire de la stânga la dreapta 
îi permisese să aprecieze până la ce nivel 
urma să se ridice apa. Admiţând cele mai 
fanteziste valori pentru rezistenţa stâlpilor şi 
a împletiturilor, barajul ăsta nu putea, pur şi 
simplu, să reziste! 

Acum erau toţi sus lângă el, exclamând, 
uimiţi de ceea ce vedeau. Aykin tocmai 
dădea glas gândurilor lor, când fură 
întrerupţi: 

- Dar ăsta e făcut de mână omenească. 
Asta înseamnă... 

- Staţi toţi pe loc şi nu mişcaţi! 

Incremeniră. Dintre stânci apăru un bărbat 
îmbrăcat cu o cămaşă gri pătată şi cu nişte 
pantaloni maro. Era ars de soare - aproape 
negru - şi-şi ţinea ochii aproape închişi, din 
cauza luminii puternice. Dar în mână avea o 
armă energetică, îndreptată spre ei. 

- Vă aşteptam, zise el nonşalant. V-am 


ascultat transmisiile radio, tot timpul, în 
regulă, veniţi şi luaţi-le armele! adăugă el 
ceva mai tare. 

Din ascunzători apărură şi alţi bărbaţi, la 
fel de bronzaţi ca şi el. 

- Ce ai de gând să faci? izbucni Baffin. N- 
ai nici un drept să ne tratezi ca pe nişte... ca 
pe nişte tâlhari! 

- Nu aveţi voi de gând să ne distrugeti 
barajul? zise omul. Nu aveţi voi de gând să 
ne furaţi singura resursă naturală de care 
dispunem? 

- Fă ce-ţi spune, Baffin, ordonă Lex. El îşi 
aruncase deja arma pe pământ. 

- Dar...! 

- Faceţi ce vă spune! repetă Lex ferm. 

Furioşi, în cele din urmă îl ascultară. 

- Foarte înţelept, aprobă omul care-i 
întâmpinase. Apoi se răsti la însoțitorii lui: 
Hai, mai repede! 

- Cred că ne-am cunoscut anul trecut, 
spuse Lex. ... Cardevant, nu-i aşa? 

- Exact. Omul îl privi atent. Ah, da, îmi 
amintesc şi eu, erai cu căpitanul Arbogast. 


Incercaţi să ne convingeţi să ne alăturăm 
afurisitei voastre de politici defetiste, să 
abandonăm tot ce avem aici, ca să ajungem 
să ne daţi voi ordine. Mi se pare că-l 
recunosc şi pe omul de lângă tine. 

Zâmbi acru şi-şi puse arma în holster. 
Toate armele noilor veniţi erau acum la 
tovarăşii săi. 

- De asta ce ziceţi? adăugă el, arătând 
spre baraj. Nu-i aşa că e ceva? Acolo e 
rezervorul nostru! 

- Şi vrei să zici că noi suntem tâlharii! 
strigă Minty. Când voi ne-aţi furat un râu 
întreg! 

- Ooo! Când o să se umple rezervorul, o 
să vă lăsăm să aveţi parte de scursură. 

- Mult mai înainte! spuse Lex calm. 

- Hei, nu crezi că vorbeşti fără să ştii prea 
multe? O să dureze foarte multă vreme, ţi-o 
spun eu. lzbucni în râs: Şi, după cum v-am 
spus, v-am ascultat toate transmisiile radio, 
de când aţi plecat. Acum câteva minute nu 
se plângea doctorul vostru că vă pute 
canalizarea? 


- Ce legătură are una cu alta? Apa o să 
ajungă înapoi, la noi, cu de la sine putere. 
Aş zice... hm!... Ei, bine, ca să fiu sigur 
trebuie să văd şi faţa cealaltă... dar nu cred 
că o să reziste mai mult de trei zile, în cel 
mai bun caz! 

Cardevant clănţăni din dinţi ca şi cum l-ar 
fi lovit cineva în plex, apoi inspiră adânc, 
şuierat: 

- Ticălos defetist şi ordinar! N-am de gând 
sâ-ţi mai ascult smiorcăielile! 

Se întoarse spre tovarăşii lui: 

- Luaţi-i! se răsti el. li ducem la domnul 
căpitan Gomes! 

Când fură împinşi în faţa căpitanului 
Gomes, Lex se simţea deja ca bolnav. Aici 
se depuseseră nişte eforturi de necrezut. 
Dar fuseseră dirijate de o minte care, fără 
ezitări, putea fi considerată dementă. 

Râul, ale cărui izvoare se găseau undeva, 


în munţii încă neexploraţi de dincolo de 
platou, inunda acum încet valea din spatele 
barajului. Se lămurise cum fusese construit. 
Mai întâi fuseseră ridicate părţile laterale, 
apoi în apa râului fuseseră aruncate grămezi 
de pietre mari, pe care  stătuseră 
constructorii şi ridicaseră partea de sus a 
secţiunii centrale, iar la sfârşit fuseseră 
coborâte împletiturile impermeabilizate cu 
frunziş şi lut în această porţiune şi legate 
rapid la locul lor. Probabil că lucraseră 
peste o sută de oameni, ca sclavii, ca să se 
poată înălța o construcţie de asemenea 
dimensiuni într-un interval atât de scurt. Şi, 
din păcate, în curând se va prăbuşi. 

Ca sclavii... Denumirea i se părea perfect 
adecvată lui Lex. Pe când erau mânaţi pe 
ultimele sute de metri până la platou, văzuse 
grupuri de bărbaţi şi de femei, murdari şi 
slabi, părând înfometați, trudindu-se să 
consolideze barajul, conduşi de câte un om 
care ţipa tot timpul la ei, dându-le ordine. lar 
o dată ajunşi pe platoul la marginea căruia 
se găsea nava - turtită ca un ou zdrobit pe o 


masă, îşi aminti el dezamăgit - deşi te 
aşteptai să vezi construcţii, nu întâlneai 
decât nişte bordeie mizerabile - din aceleaşi 
împletituri de nuiele acoperite cu lut - 
dispuse rânduri -rânduri, ca nişte grajduri. 
Aerul trăsnea de mirosul dejecţiilor umane 
şi de fum: din loc în loc vedeai oale 
rudimentare de lut nears, atârnate pe 
trepieduri deasupra focului care ardea în 
vetre, tot de lut. 

Femei şi bărbaţi cu feţe supte priveau cu 
ochii goi la intruşii ce treceau pe lângă ei, 
până când supraveghetorii urlau la ei să-şi 
vadă mai departe de treabă. 

In jurul navei fusese ridicat un cadru din 
trunchiuri de copaci de care atârnau, în 
dezordine, funii. Lex apreciase munca 
cerută de transportul trunchiurilor folosite la 
baraj remarcabilă. Dar când văzu câte 
trunchiuri erau  aici!... Depăşea orice 
imaginaţie. 

Acum se introduceau forţat sub cocă 
bucăţi mari de stâncă. Nişte oameni loveau 
în ele cu trunchiuri de copaci, pe care-i 


foloseau ca berbeci, alţii apăsau pe nişte 
pârghii lungi, din alte trunchiuri întregi de 
copaci, iar un copil de vreo zece ani bătea 
într-o cratiţă de metal ritmul în care acei 
sărmani, ce abia se mai ţineau pe picioare, 
trebuiau să se opintească. Era clar că 
încercau să ridice nava, ca să poată suda 
plăcile din partea de jos. 

Nebunie! Nebunie curată! Lex îşi încleşta 
pumnii. Se gândise la multe lucruri 
neplăcute când se întreba ce-i aşteaptă aici. 
Dar realitatea era infinit mai cumplită decât 
cele mai pesimiste presupuneri ale lui. 

Cardevant mergea în faţa lor încruntat, cu 
paşi mari, ca un om plin de importanţă. Prea 
îngrozită de ce vedea ca să se mai poată 
stăpâni, Minty exclamă, privind spre Lex: 

- Lex, n-o să reuşească în nici un caz să 
termine până la iarnă! Şi dacă nu se 
pregătesc în nici un fel, o să... 

Cardevant se răsuci pe călcâie, atât de 
repede că Minty nu avu nici măcar vreme să 
clipească, şi o lovi cu palma peste faţă. 

- O să rezistăm şi iarna ce vine, tot aşa de 


bine cum am rezistat şi iarna trecută! 
declară el. Şi dacă o să moară nişte 
slăbănogi, nu-i nici o pagubă, s-a-nţeles? 

- Indrăzneşti să dai în femeia mea? strigă 
Aykin. 

In ciuda staturii sale era foarte agil, şi 
greutatea aparatului de radio pe care-l căra 
în spate părea să nu-i încetinească deloc 
rapiditatea mişcărilor. Pumnii lui plecaseră 
înainte ca Lex să poată interveni, şi 
Cardevant se trezi brusc pe spate, cu 
picioarele în sus. 

Dinspre partea lui nu mai era nici un 
pericol, dar însoțitorii... Lex aprecie 
instantaneu care dintre ei era cel mai dispus 
să facă uz de armă şi se aruncă asupra lui. 
Lovi braţul omului exact la momentul 
oportun, astfel încât impulsul armei, în loc 
să se îndrepte spre Aykin, se pierdu 
sfârâind în înaltul cerului. 

- Cardevant! se răsti Lex la el, continuând 
să-l ţină de încheietura mâinii pe omul care 
trăsese. Ar fi bine să ai grijă să nu ni se 
întâmple nimic, s-a-nţeles? Nu uita că noi 


avem peste opt sute de oameni, bine hrăniţi 
şi bine adăpostiţi, pe când voi nu dispuneţi 
decât de cel mult patru sute, care mai sunt 
şi morţi de foame! 

- Defetist împuţit! ripostă Cardevant, 
ridicându-se cu greu în picioare. După cum 
remarcase deja Lex, cuvântul ăsta - 
„defetist” căpătase un substrat politic în 
toată regula. Bine hrăniţi şi bine adăpostiţi, 
da? Da' cu setea cum staţi? 

Lex îl privea fără să zică nimic. Văzu că în 
câteva secunde furia omului se calmase, 
deşi continua să vorbească pe acelaşi ton 
aspru: 

- OK, poate că n-ar fi trebuit s-o lovesc pe 
prietena asta cu gură mare a ăstuia. Da' să 
ştiţi că voi sunteţi graşi, frumoşi şi locuiţi 
confortabil pentru că aţi renunţat la orice 
speranţă. Pe când noi, nu! Muncim din greu 
să scăpăm de pe bulgărele ăsta de noroi, al 
dracului de greu. Şi n-o să lăsăm pe nimeni 
şi nimic să ne oprească din drum! 


Căpitanul Gomes stătea sub un baldachin 


improvizat din nişte  cearşafuri, pe o 
buturugă care ţinea loc de scaun, şi se uita 
peste nişte note, scrise pe bucăţi rupte de 
hârtie. Era clar că oamenii ăştia habar n- 
aveau de planta pe care o foloseau ei ca 
înlocuitor, acasă. Lângă căpitan mai era un 
bărbat, pe care Lex îşi amintea că-l 
cunoscuse anul trecut, ofiţerul secund, 
Probian. 

- Bună treabă, Cardevant, zise Gomes, 
lăsându-se pe spate atunci când cei şapte 
captivi fură împinşi în faţa lui. Era un om 
gras. Nu avea decât un şort pe el, şi pieptul 
lui păros lucea de sudoare. Silueta lui 
contrasta izbitor cu a celor din jur. 

- Deci ăştia sunt bandiții care voiau să ne 
dărâme nouă barajul? Să nu lase pe nimeni 
să demonstreze că are mai multă vlagă ca 
ei! 

Lex şi ai lui tăceau. 

- Le-ai căutat în bagaje? continuă Gomes. 

- Nu, şir. Mi-am zis că e mai bine să şi le 
care ei până aici. 

Gomes chicoti: 


- Ei bine, atunci fă-o acum. Haide, daţi-vă 
bagajele jos! Işi încrucişase braţele pe piept. 

- Armele lor sunt la noi, domnule căpitan, 
spuse Cardevant, pe când cotrobăia prin 
bagajul lui Lex. Aveau câte una de căciulă. 

- Şapte arme! Gomes ridicase din 
sprâncene. Şi voi nu aveaţi decât una 
singură, nu? Bun! pare să fi fost o investiţie 
rentabilă! Şi un aparat de radio pe deasupra, 
nu-i aşa, Probian? 

- Da, şir. Probian controla bagajul lui 
Aykin. Cu un acumulator în cea mai bună 
stare. O să ne prindă foarte bine. 

- Mult mai bune o să fie armele, mormăi 
Gomes. 

Dacă asta era părerea lui sinceră, se 
gândi Lex, atunci orice altă explicaţie despre 
ce se întâmplă în locul ăsta e inutilă. 

- Cred că aici au materiale medicale, 
murmură Cardevant, care trecuse la bagajul 
Zanicei. Le scoase pe toate afară: câteva 
tuburi cu tablete, câteva pansamente sterile, 
câteva instrumente, un borcan cu o cremă 
regenerantâă şi câteva alte nimicuri de care 


se putuse dispensa Jerode. Şi... Ce-i asta? 

Tinea în mână un borcan plin cu 
antialergenul sintetic al lui Bendle, cu 
ajutorul căruia puteau mânca liniştiţi o serie 
de plante. Substanţa arăta foarte ciudat. Era 
o pulbere cristalină purpuriu-vineţie cu 
granulaţie mare - o sare de mare, modificată 
şi colorată artificial. 

Toţi se întorseseră, către Lex, aşteptând 
lămuriri. După ce se gândi un moment, le 
spuse: 

- E un antialergen. Se pune pe un 
pansament umed şi se utilizează la tratarea 
inflamaţiilor produse de iarba-de-foc. Ceea 
ce, de altfel, era perfect adevărat, otrava din 
frunzele acesteia fiind similară cu substanţa 
din cauza căreia nu puteau fi consumate 
direct plantele indigene. Poate că voi nu-i 
spuneţi aşa plantei ăsteia. E o plantă 
târâtoare, care pişcă atunci când o atingi. 
Arată ca... 

- Ho! Nu vreau să aud nimic despre 
plantele voastre blestemate! îl întrerupse 
Gomes. N-o să mai rămânem aici prea mult 


timp, să ne facem griji din cauza lor! 

Lex tăcu, ascultător. 

- Acolo ce-i? îi zise brusc Probian lui 
Cardevant, vâzindu-l că scoate o pungă de 
plastic transparentă, plină cu frunze verzi- 
gâlbui. Am găsit şi eu una la fel. 

- Eşantioane botanice! mugi Gomes, 
începând să râdă de propria-i glumă. 

Dar, gândindu-se că, dacă tot era câte una 
de om, ar putea conţine ceva interesant, 
Cardevant deschise o pungă. Se linse reflex 
pe buze. 

- Surpriză, e mâncarea lor! 

Drep răspuns, Gomes se aplecă înainte şi- 
şi puse mâinile pe masă. Insă Probian, 
văzând turtele de sintetizator, oftă şi începu 
să desfacă grăbit punga pe care o ţinea în 
mână. Turtele erau învelite în frunze de 
copac-de-salată, pe care le privi cu 
suspiciune. 

- Astea pentru ce sunt? întrebă el. Să nu 
se usuce turtele? Nu sunt periculoase? Nu 
ştii niciodată ce ţi se poate întâmpla, dacă 
mănânci aşa ceva! 


- Nouă nu ni s-a întâmplat niciodată nimic, 
murmură Lex, uluit de atâta neştiinţă. 

Probian îl privi neîncrezător şi, după o 
clipă, aruncă toate frunzele şi puse turtele 
pe masă. Câteva firimituri i se lipiseră pe 
mâini. Le linse cu poftă. 

- Mai e ceva, zise Probian. Ajunsese 
labagajul lui Baffin. Explozivi! Scosese patru 
blocuri extrem de preţioase, recuperate din 
caseta de dezastru a navei lor. Incărcăturile 
erau proiectate pentru a scoate în afara razei 
de acţiune a unei explozii a sistemului de 
propulsie - sau a oricărui alt gen de 
catastrofă - un înregistrator de zbor şi o 
baliză de semnalizare funcţionând în benzi 
subeterice special rezervate. Puterea lor 
explozivă era suficientă pentru a putea 
degaja cursul râului, chiar dacă ar fi fost 
astupat de un munte. Dar acum erau 
dezamorsate şi te puteai juca liniştit cu ele, 
fără nici un pericol. 

Lex îşi reproşa tot timpul faptul că acele 
încărcături rămăseseră în navă până la 
asolizare. Fusese aşa de zăpăcit de 


atmosfera din ce în ce mai săracă în oxigen, 
îl durea atât de tare capul pe când erau încă 
pe traiectoria de apropiere, încât şi el, şi toţi 
ceilalţi, neglijaseră să lase baliza pe orbită. 
Când îşi adusese el aminte, nu mai avusese 
timp sa calculeze nici o traiectorie de 
lansare. 

Explozivii fură, la rândul lor, aduşi şi 
depuşi ca o ofrandă pe masa din faţa 
căpitanului. 

- Asta e tot? se interesă Gomes. 
- Tot ce era interesant. 

- Păcat. Totuşi, nu e chiar râu. Mă întreb 
ce alte chestii valoroase mai au acolo la ei... 

Gomes îşi frecă obrazul bărbos. Pe 
Zarathustra se obişnuia ca pilozităţile faciale 
să fie extirpate. Dar nu i se putea cere lui 
Gomes - un cosmonaut, un om al spaţiului - 
să se conformeze obiceiurilor de pe 
Zarathustra. 

- Opt sute de oameni bine hrăniţi şi 
perfect sănătoşi, răspunse Lex. 

Ce neşansă formidabilă că nu-i putuseră 
lua pe toţi cu ei până aici, să vadă cu ochii 


lor! Acum îşi dădea seama de tot ce se 
întâmplase aici. Nu fusese nimeni capabil să 
facă nişte planuri raţionale pentru o şedere 
îndelungată - dacă nu definitivă - pe această 
planetă, şi atunci se lăsaseră în seama lui 
Gomes, iar acesta, în loc sâ-i îndrume, 
începuse să dea ordine. Şi, cum Gomes era 
cosmonaut, nu putea concepe altceva în 
afara ideii de a-şi repara nava. Fie că-şi 
dăduse sau nu seama că asta e imposibil, 
mizase totul pe această idee şi depăşise de 
mult stadiul în care ar mai fi fost în stare să 
renunţe. La ora asta, probabil că ideea se 
transformase în obsesie. Şi, după toate 
aparențele, era chiar contagioasă. lar cei 
care i se împotriviseră (şi, judecând cât se 
bucurase Gomes când auzise de arme, erau 
mulţi) fuseseră forţaţi să muncească. Ca 
urmare, nu se întreprindea nimic util pentru 
salvarea oamenilor! 

- Da, zise Gomes. Opt sute de oameni, 
care nu mai au nici o navă! 

- De unde ştii tu? ripostă Minty. 

- De la voi, evident! replică Gomes. Aveam 


intenţia să vă cerem ajutor, să cooperăm şi 
să ne reparăm navele. Chiar dacă nu puteam 
parcurge tot drumul până într-o zonă 
civilizată, am fi putut măcar să le ridicăm pe 
orbită, şi apoi să emitem pe benzile 
subeterice către expedițiile de salvare care 
trebuie să fi fost trimise în zona noastră. Nu 
credeţi? 

Intrebarea asta fusese întoarsă pe toate 
feţele în aşezarea de pe malul mării. Nu-i 
răspunse nimeni. Nu aveau cum să ştie. 
După decolare, toate navele care 
evacuaseră Zarathustra emiseseră aproape 
continuu. Dar aveau o viteză atât de mare - 
singura şansă de a scăpa de novă - încât 
probabil că semnalele erau distorsionate 
într-un hal fără de hal, şi se confundau cu 
zgomotul de fond. 

Şi oricum, emitea şi nova, în toate benzile, 
şi radio şi subeterice, cu o putere fantastică. 

- Şi...? zise Lex. 

- Ei bine, imediat ce a venit dezgheţul, ne- 
am montat repede antena şi, ce să vezi? 
Sau, mai exact, ce sa auzi? O femeie care se 


tot văicărea la microfon şi zicea că nava 
voastră a ajuns pe fundul mării! Gomes 
hohoti cinic. Ah, mi-ar fi plăcut sâ-l văd la 
faţă pe Arbogast, după tot ce mi-a zis 
despre asolizarea meal Mare păcat că nu l- 
aţi adus şi pe el! 

- Nu-l mai putem aduce, spuse Lex 
mohorât. S-a sinucis. 

- Păi, dacă ar fi trebuit să ţin piept unei 
şleahte de defetişti, fără urmă de şira 
spinării, ca voi, cred că şi eu aş fi făcut la 
fel! zise Gomes. Au vrut şi aici câţiva să 
renunţe, să se simtă ca acasă... animalele! 
Dar am pus capăt ideilor ăstora, încă de la 
început. Ha! l-am pus s-o asculte pe femeia 
aia. li întorcea stomacul pe dos cu 
miorlâielile ei! De aia nu v-am răspuns. Nu 
era să lăsăm nişte idioţi, care-şi lăsaseră 
nava să se rostogolească în mare, să profite 
ca nişte paraziți de a noastră, pentru care 
noi am plătit şi cu sudoare, şi cu sânge! 

- N-aţi mâncat decât turtă de sintetizator? 
se interesă Lex. 

Gomes clipi din ochi. Apoi, dându-şi 


seama că realitatea este, oricum, evidentă, 
răspunse răstit: 

- Bineînţeles! Suntem pe jumătate morţi 
de foame. Şi am avut şi boli şi degeraturi, 
dar, în ciuda tuturor necazurilor, ne 
continuăm treaba! 

- Cum staţi cu elementele-trasoare? îşi 
continuă Lex interogatoriul şi, cu colţul 
ochiului, văzu cum Zanice începe să dea 
viguros din cap. N-aveţi nici un doctor sau 
biolog pe aici, nu-i aşa? Sintetizatoarele 
nutritionale nu trebuie folosite decât în 
cazuri extreme. Un om poate rămâne în viaţă 
circa doi ani dacă nu mănâncă decât turtă 
de sintetizator, dar, după şase luni, începe 
să aibă deficienţe de nutriţie. Şi, din clipa în 
care se golesc containerele, turtele nu mai 
au nici o valoare nutritivă, sunt apă chioară. 
Poţi mânca în neşitire, că tot mori de foame. 

- Morti de foame? Gomes părea să nu-l fi 
ascultat. Da, ne e foame tot timpul, dar de 
murit, n-o să murim. Şi uite ce putem face 
noi! Se ridică pentru prima dată în picioare, 
şi Lex se uită atent. Gambele îi erau umflate 


şi decolorate, iar în jurul genunchiului stâng 
avea înfăşurată o zdreanţă. Când se mişcă, 
şchiopăta. Dar când arătă spre navă, avea 
ochi strălucitori. 

- O s-o punem noi pe orbită! O să punem 
comunicațiile subeterice în funcţiune ş-o să 
cerem ajutor! O să dureze ceva, da' o să 
reuşim! Şi asta o să vă folosească şi vouă, 
defetişti afurisiţi! O să trageţi foloase, fără 
să fi contribuit cu nimic la asta! 

- Dar unde ţi-e docul antigravitaţional? 
spuse Lex calm. Unde-ţi sunt aparatele de 
sudură cu plasmă? Şi unde-ţi sunt electrozii 
de crom, de care ai nevoie? Dacă o să 
astupaţi fisurile cu lut, o să crape, la fel cum 
o să crape şi barajul ăla al vostru. 

- N-o sa crape! O să ne furnizeze energie 
electrică! Ha... nu s-a gândit nici unul dintre 
voi la aşa ceva? Gomes aproape tipa. Acum 
construim turbinele şi generatoarele. 

- Noi am făcut generatoare eoliene, zise 
Lex. Am avut suficientă energie electrică 
toată iarna. Şi nici n-am furat râul de la alţii. 

O clipă crezu că Gomes o să-l lovească. 


Nu-l îngrijora perspectiva, căpitanul era atât 
de lent din cauza malnutriţiei şi atât de 
extenuat, încât ar fi rezistat uşor unei 
lovituri de la el. Dar acesta, furios, se 
întoarse cu spatele la ei, urlând: 

- Minte! Minte! Li s-a făcut ruşine de ce 
facem noi aici, pe cînd ei s-au resemnat să 
rămână aici pentru totdeauna! Cardevant! 
Probian! Luaţi-i pe defetiştii ăştia revoltători 
din faţa mea. Legaţi-i şi puneţi pe cineva de 
pază lângă ei. Dacâ-mi mai apar azi în faţa 
ochilor, precis că fac o congestie! 

- Ce să se fi întâmplat? zise Jerode pentru 
a douâzecea oara. 

Elbing îşi ridică, obosit, capul. 

- Doctore, trebuie sa repeti întrebarea asta 
la nesfârşit? Mâ termini! Pe o planeta 
necunoscută se poate întâmpla orice! Ăsta e 
unul din motivele pentru care preferam să le 
vizitez cât mai scurt timp posibil şi să mă 


întorc în spaţiu cât mai repede. 

- lartâ-mă. Jerode se şterse pe faţă şi se 
lăsă să cadă pe un scaun. Privi din nou la 
aparatul de radio, care tăcea cu obstinaţie. 
Nu e posibil să li se fi defectat antena, sau 
ceva de genul ăsta? 

- M-ai mai întrebat deja şi asta, murmură 
iritat Elbing şi se aplecă sâ-şi frece piciorul 
amputat. Dar peste o clipă adăuga: Te rog 
să mă scuzi. Şi îşi desfăcu proteza de lemn, 
punând-o pe masă. 

- lar ţi s-a iritat? întrebă Jerode, 
amintindu-şi brusc de responsabilităţile lui 
de doctor. 

- Ce? Ah, nu... nici vorbă. Pielea se 
întăreşte frumos. Ai făcut o treabă 
formidabilă, ţinînd cont că n-ai auzit de 
amputări din cauza degeraturilor decât din 
cărţi. Nu, e mai degrabă un fel de 
mâncărime. Elbing zâmbi amar: Nu o 
mâncărime adevărată, una psihologică. 
Pentru că am ajuns în halul ăsta, nu mă mai 
pot plimba de colo-colo când sunt agitat. 
Cloncănitul lemnului ăstuia mă scoate din 


minţi. 

Jerode se forţă să chicotească scurt în 
loc de răspuns şi continuă să stea cu ochii 
aţintiţi la aparatul de radio, de parcă ar fi 
vrut sâ-l facă să prindă viaţă printr-un efort 
de voinţă. 

- Doctore? 

Prin perdeaua ce acoperea uşa se auzea o 
voce ezitantă de femeie. Recunoscând-o, 
Jerode tresări. 

- Da, Delvia. Sunt aici. 

Işi făcu apariţia ca un animal sfios, 
strecurându-se pe uşă şi privind cu un gest 
reflex peste umăr. Era trasă la faţă, 
încordată şi avea picioarele pline de iritaţii 
maronii făcute de iarba-de-foc, până pe 
pulpe. l-o pusese cineva sub pătură. Nu 
descoperiseră cine. 

- Am venit... am venit să te rog să-mi 
acorzi azil, zise ea, strâduindu-se să 
vorbească pe un ton nonşalant. Doctore, nu 
mai pot rămâne încă o noapte în clădirea 
aia. Parcă e un spital de nebuni. 

- Delvia, nu cumva te gândeşti să te muţi 


în clădirea bărbaților? spuse Elbing 
tărăgănat. Ai fi binevenită acolo! 

- Elbing! se răsti Jerode. Ridicându-se în 
picioare, se uită la Delvia. Te doare, nu-i 
aşa? 

- Din când în când. Se strâmbă şi îşi ridică 
un picior, începând să se frece pe el. Şi mai 
sunt şi petele astea tâmpite. 

- Ameţeli? 

- Nu... cam de pe la prânz n-am mai avut. 

- Te-a ajutat cu ceva unguentul? 

- Da, bineînţeles. Foarte mult. Dar am 
încasat o doză al dracului de masivă. 

- Să fii convinsă. N-a mai avut nimeni 
parte de atâta. Şi când mă gândesc că a fost 
ceva deliberat! Jerode îşi încleşta pumnii. 
Ce n-aş da să aflu cine a făcut-o! 

- Nu-ţi pierde timpul de pomană. Chiar şi 
cele care n-au făcut-o cu mâna lor, tot s-au 
uitat liniştite cum mi-o face cineva. Ce bine 
ar fi fost s-o fi lăsat pe Naline în grija lor 
tandră. Şi-ar fi dat seama repede că nu e 
genul de copil pe care şi-l închipuiau ele. 
Vocea ei era plină de amărăciune. Ea cum se 


mai simte? 

- Până dimineaţă o s-o ţin tot sedată, 
spuse Jerode. Vreau să se mai întremeze 
puţin înainte de a afla că şi-a pierdut, 
practic, un ochi. 

- Dar cu cealaltă pacientă a dumitale cum 
e? interveni Elbing. Mă refer la Ornella. 

- Ah, despre Ornella îţi pot spune eu 
destule! exclamă Delvia. Probabil că s-a 
repus în circulaţie şi... Nu, nu trebuie să 
vorbesc aşa! Bătu cu piciorul în podea. 
Doctore, ai vreun tratament cu care să 
împiedici pe cineva să ajungă o ticăloasă 
vindicativă? Pentru că în curând asta o să 
fiu, şi nu vreau. Dar pur şi simplu nu mă pot 
stăpâni, pentru că sunt împunsă tot timpul. 
Deşi ştiu că nici ele nu se pot stăpâni să nu 
facă asta. 

Elbing o studia gânditor, înainte ca 
Jerode să poată zice ceva, exclamă: 

- Hei, Del! Da ştii că eşti plină de surprize? 

- Aşa să fie? Se mişcă ţeapănă, se aşeză 
pe scaunul de pe care se ridicase Jerode şi 
îşi încrucişa picioarele, ca sâ-şi poată freca 


din nou inflamaţiile. Nu ştiu decât că am 
ajuns să mă simt ca o străină faţă de mine 
însămi. Doctore, poţi să-mi dai un pat în 
infirmerie sau ceva de genul ăsta? Am mare 
nevoie de un pic de odihnă. 

Elbing scoase o exclamaţie trădând 
nemulţumire. 

- Şi tu? sări Delvia. Crezi că Naline a 
încercat să se sinucidă din cauza mea? Nu-i 
nevoie sâ-mi răspunzi, ţi se vede pe faţă. 
Dar spune-mi un lucru! Vorbea din ce în ce 
mai înfierbântată: Cum îţi explici că a luat o 
armă despre care ştia perfect că nu e 
încărcată? Mai erau alte trei acolo, încărcate 
ochi! Le încărcasem sub ochii ei! 

- Nu ştiu, zise Elbing mohorât, decât că 
nu-mi place să i se întâmple ceva rău unui 
copil, indiferent din ce cauză. 

- Tu...! Dar, extenuată, Delvia abandonă 
orice replică. Privi spre Jerode, cu umerii 
căzuţi: 

- Vezi doctore? Asta e genul de atitudine 
în faţa căreia nu mai ai nici un argument. 
Cred că şi, asistentele medicale gândesc la 


fel, aşa că ideea mea de a dormi în infirmerie 
nu e prea bună. Poate că ar fi mai bine să 
mă duc undeva, afară, sub cerul liber. 
Trebuie să mă odihnesc cumva, altfel mă 
prăbuşesc. 

Dădu să se ridice. Jerode o opri, apăsând- 
o cu mâna pe umăr. 

- Stai puţin aici, îi zise el. Până găsesc o 
soluţie. Şi tu, Elbing, să taci din gură. Sunt 
convins că Delvia spune adevărul, aşa că, 
dacă ai chef de discuţii, cu mine trebuie să 
te cerţi, însă şi tu trebuie să fii îngăduitoare 
cu el, Del. Lex nu ne-a mai chemat de la 
prânz şi suntem foarte îngrijoraţi. 

Se auzi o bufnitură pe acoperiş şi 
tresăriră toţi. Apoi se liniştiră, privindu-se 
parcă ruşinaţi de propria lor nervozitate. 
Probabil fusese o pasăre-pescar, care se 
uşurase. Se obişnuiseră deplin cu prezenţa 
oamenilor, ba chiar unele începuseră să le 
fie de un oarecare folos, ciugulind din 
gunoaie. Dar trebuiau să termine repede cu 
asta, pentru că, altfel, probabil că în curând 
vor începe să fure de la bucătării. 


- N-ar fi trebuit să insiste atât să plece, 
zise Jerode, vorbind mai mult cu sine însuşi. 
Dacă-l pierdem, suntem... 

işi dădu seama că vorbeşte cu voce tare 
şi că nu e singur, şi tăcu brusc. Dar Delvia 
ascultase atent: 

- Doctore, cu Lex e ceva foarte deosebit, 
nu-i aşa? spuse ea aplecându-se spre faţă. 
Ce anume? Am observat şi eu ceva! 

- Ei...! Jerode îşi trecu limba peste buze. 
Ei bine, doar e cel mai inteligent şi mai 
capabil dintre tinerii care sunt cu noi, nu 
crezi? E-n stare să rezolve cele mai multe 
probleme parcă din instinct! 

- Să fie vorba doar de instincte? murmură 
Delvia. 

Jerode, ca să-i abată atenţia, îşi frecă 
palmele şi zise brusc, aparent preocupat: 

- Nu-mi place deloc cum arată încă 
iritaţiile tale. Hai cu mine la infirmerie să-ţi 
mai dau nişte unguent şi să vedem dacă nu- 
ţi pot face rost de un pat acolo. Elbing, poţi 
să mai rămâi puţin lângă aparat? O să trimit 
imediat pe cineva să te schimbe. 


Cosmonautul dădu din cap. Intorcându-se 
spre aparatul de radio, acţiona plictisit 
comutatorul principal, sa fie sigur. Dar nu 
era vorba de o pană de curent. 


Lex şi însoțitorii lui fuseseră duşi într-un 
fel de fundătură despicată printre stâncile 
de la marginea platoului, la o oarecare 
distanţă de navă şi de bordeiele nenorocite 
în care locuiau oamenii. Era clar că, cel 
puţin în parte, fuseseră izolaţi pentru ca 
oamenii de aici să nu-i vadă şi să nu le 
compare înfăţişarea cu halul de înfometare 
şi de slăbiciune în care se găseau ei înşişi. 

Se simţise şi mai îngrozit când apăruseră 
lanţurile cu cătuşe, cu care fuseseră legaţi. 
Astea nu făceau parte din echipamentul 
standard al unei nave şi, cu certitudine, nici 
nu fuseseră aduse la bord în timpul 
pregătirilor pentru evacuare. Deci fuseseră 
făcute aici! Cum puteai aprecia o situaţie în 
care asemenea lucruri erau considerate ca 
fiind mai importante decât hrana, hainele, 
casele? Un mic grup îşi impusese o hotărâre 


fanatică şi îi conducea pe ceilalţi utilizând 
nişte metode de neconceput pe nici o 
planetă, a lumii civilizate, pe care omenirea 
le abandonase de mii de ani. De unde oare 
luase Gomes ideea cătuşelor, unde oare o 
găsise? 

Ca şi cum lanţurile nu ar fi fost de ajuns, 
lângă ei stătea un paznic înarmat. Până la 
apusul soarelui fusese unul dintre cei care îi 
capturaseră, stătea în vârful unei stânci şi-i 
privea ameninţător. Apoi fusese înlocuit de 
un bărbat tânăr, cu păr aspru, care avea un 
dinte lipsă în faţă. Acesta pusese lângă el o 
lanternă care-i lumina în plin. Nu li se 
adusese mâncare, nici apă, nici sacii lor de 
dormit. 

- O să ne lăsaţi să dormim aşa, sub cerul 
liber? îl întrebă Baffin pe noul lor paznic. 

- Nu aveţi de îndurat nimic în plus faţă de 
noi! îi răspunse omul, răstit. Şi, pe aici, nu e 
prea sănătos să umbli cu tot felul de 
văicăreli, că tot nu obţii nimic! S-a-nţeles? 

In ultimele ore, Lex fusese atât de necăjit 
că nu scosese aproape nici o vorbă. Dar se 


gândise mult. Acum, sesizând nişte 
inflexiuni ciudate în tonul noului lor paznic, 
deveni alert. 

- Probabil că are dreptate, îi spuse el lui 
Baffin pe un ton indiferent. Gomes îi face pe 
oamenii ăştia să sufere în mod deliberat, 
probabil că speră că cei mai mulţi dintre ei 
vor muri, dar el, împreună cu câţiva, vor 
reuşi să se întoarcă în lumea civilizată. 

- Dar, şi cu foarte puţini oameni la bord - 
Baffin se prinsese imediat în jocul lui Lex - 
nava aia n-o să zboare niciodată fără 
reparaţii serioase, care nu se pot face doar 
cu nişte prăpădite de scule manuale. 

- Exact, zise Lex. Ceilalţi se apropiarâă 
unul de altul, zăngănindu-şi lanţurile şi se 
pregăteau să intre în discuţie. Ceea ce 
înseamnă că... 

- Gura! Nu vreau să aud nimic din 
vorbăria voastră defetistă! strigă paznicul. 
Se conformară, privindu-se cu subinţeles. 
Se apropia lumina unei alte lanterne, şi, din 
modul în care se mişca, puteai deduce că se 
află în mâna unui om care şchiopăta. O clipă 


mai târziu paznicul sări în picioare. 

- Bună seara, domnule căpitan, spuse el 
respectuos. 

Răspunsul mormăit al lui Gomes se auzi 
cu o clipă înainte de a-l putea vedea şi ei. 
Era însoţit de Probian şi de Cardevant. 

- Aşa-i mai bine, zise el satisfăcut. Peste o 
zi sau două s-ar putea să fie chiar doritori să 
muncească, dacă vor să mănânce ceva. Nu 
ne-ar strica nişte bărbaţi sănătoşi şi solizi. 
Şi femeile or să ne fie utile, ale noastre au 
ajuns cam osoase. 

- Am impresia c-o să mai punem mâna pe 
câţiva, când o să sosească expediţia de 
salvare trimisă în căutarea ăstora, zise 
Cardevant rânjind. Să vadă de ce nu a 
început râul să curgă din nou! 

- Ţi-am spus deja, îi răspunse Lex. O să 
înceapă să curgă când o să se rupă barajul, 
în cel mult trei zile! 

- Gura! Paznicul îşi îndreptă arma spre el 
cu un gest smucit. 

Gomes îl privi aprobator. 

- Aşa trebuie să vorbeşti cu ăştia, Hosper. 


Noapte bună. O să trec pe aici în zori, să văd 
cum s-au distrat peste noapte. 

- Noapte bună, şir. 

Dinspre Zanice se auzi clănţănit de dinţi. 
Aggereth se dădu mai aproape de ea şi-i 
puse un braţ încătuşat pe după umeri. Lex 
aşteptă până când dispăru orice zgomot de 
paşi, după care i se adresă din nou 
paznicului: 

- Ei bine, Hosper, nu avem dreptate? 

Paznicul privi nervos de mai multe ori în 
jur. Ceilalţi se încordară, crezând că omul 
înnebunise brusc. Dar Hosper se aplecă 
spre ei, punându-şi arma lângă el. 

- Bineînţeles că voi aveţi dreptate! 
Maniacul ăla şi echipajul lui ne-au 
transformat pe toţi în sclavi. De ce credeţi că 
am găsit aşa de repede lanţuri să vă legăm? 
Lanţuri, biciuiri, arme... asta e limba pe care 
o vorbim noi aici zi de zi! Eu nu m-am dat de 
partea lor decât... ei bine, pentru că am o 
fată. Ei îi e ceva mai uşor dacă eu sunt unul 
dintre... dintre boşi. Dar noi doi am făcut 
absolut tot ce puteam face noi doi, singuri. 


Dacă nu ne ajută cineva, suntem pierduţi! 

- Cum au reuşit să vă încalece în halul 
ăsta? întrebă Aykin. 

- Tu cum crezi? ripostă Hosper. In afara 
echipajului de cosmonauţi, nu s-a găsit 
nimeni în stare să preia conducerea. Când 
am  asolizat, eram pe jumătate nebuni, 
disperaţi, înfometați. Cînd a apărut expediţia 
voastră, astă toamnă, am crezut c-o să fie 
mai bine, că avem pe cineva să ne ajute. Dar 
a venit brusc iarna şi nu s-a mai putut face 
nimic. Singurul nostru adăpost era nava. Am 
început să ducem lipsă de energie electrică. 
Chiar dacă dormeam înghesuiți câte şase 
sau câte opt laolaltă, să ne mai încălzim, tot 
au murit oameni degeraţi. A fost mai rău ca- 
n iad. Gomes şi oamenii lui dădeau ordine şi 
impuneau ascultare cu arma-n mână, 
deoarece spiritele erau foarte încinse. Şi au 
dat afară doi bărbaţi - singurii doi oameni 
care aveau, într-adevăr, vlagă în ei - să 
moară în frig şi-n zăpadă. Vocea omului 
începuse să tremure. 

- Nu ştiu dacă eu am fost isteţ sau laş pur 


şi simplu. Eu nu sunt cosmonaut, eram 
administratorul navei, mai mult om de 
afaceri. Dar mi-am dat seama repede încotro 
bate vântul şi m-am dat de partea lor. Imi era 
aşa de ruşine... Totuşi, aşa am putut s-o ajut 
un pic pe Jesset. Fata mea. 

Inghiţi cu greutate în sec şi se luptă să-şi 
recapete controlul. 

- Inapoi la Epocile întunecate în numai 
câteva luni! murmură Lodette sumbru. Până 
acum nu mi-am dat seama nici o clipă cât de 
norocoşi am fost noi. 

- Ei bine, acum puteţi să vedeţi pe viu, 
insistă Hosper. Trebuie să scăpăm de aici, 
s-o luăm pe râu în jos până la ai voştri, să le 
spunem şi sâ-i aducem aici, să scăpăm de 
Gomes, şi de Cardevant, şi de cei de teapa 
lor. 

Linişte mormântalâ. In cele din urmă Lex 
zise: 

- Legat de asta, sunt două probleme, în 
primul rând, nu aveam decât exact şapte 
arme. Le-am luat pe toate cu noi. Pe coastă 
nu e nevoie de ele, ca aici. 


- Ah, nu! Hosper îşi muşca buzele. Apoi 
continuă cu înflăcărare: Dar sunteţi opt sute 
de oameni, sănătoşi şi puternici, pe când 
aici nu mai sunt decât nişte schelete 
ambulante. Nimeni n-o sâ-i ţină partea lui 
Gomes... doar vreo douăzeci! 

- Dar cu armele... zise Aykin încet. Aveţi 
multe? 

- Tot câte aveaţi şi voi, spuse Hosper 
mohorât. Şapte. 

- N-am putea ajunge la un aparat de 
radio? se interesă Lex. 

- Nici o şansă. Gomes şi camarazii lui 
locuiesc în navă. Şi nu e nici un aparat de 
radio afară, ar fi prea periculos pentru ei. 
Cineva a încercat să ia legătura cu voi, dar l- 
au prins, şi Gomes a pus să fie biciuit până 
a leşinat. Lui Hosper i se frânse o clipă 
glasul, apoi continuă: Toate armele stau în 
navă. Cu excepţia âsteia şi a celei de la 
Probian. El e de gardă la „cuiburi”. Aşa le 
zicem noi bordeielor în care dorm oamenii. 

- Totuşi tu ai ceva în cap, insistă Lex. 

- Nu prea mare lucru... Hosper se apropie 


şi mai mult de ei. Uite ce e. Am cerut să fiu 
eu primul schimb de pază la voi. Şi o să mă 
schimbe Jesset. Gomes are încredere şi în 
ea, şi în mine. Sunt puţini oamenii pe care 
crede el că se poate baza, şi, din cauza 
voastră, a fost nevoie sa se dubleze gărzile. 
Când o sa vină Jesset, o să vă ardem 
lanţurile cu arma. Cheile sunt la Cardevant, 
doarme cu ele. Şi poate că vom putea sâ-l 
doborâm pe cel care păzeşte „cuiburile” - 
acum e Probian, v-am zis, şi nu ştiu cine-l 
schimbă, trebuia să-l schimb eu, dar m-am 
oferit să vin aici. Mă gândeam că, după ce 
sunteţi liberi, sâ-i sculăm pe toţi ceilalţi şi să 
năvălim peste Gomes, dar nu e posibil să 
facem asta înainte să audă ei şi să pună 
mâna pe arme. 

- Nu, nici nu se pune problema, încuviinţă 
Lex. Dar restul nu-i râu. Ţi-aş propune să ne 
strecurâm până la o anumită distanţă pe râu 
în jos şi să ne ascundem. După aia euo să 
mă întorc şi o să sparg barajul. E o bagatelă, 
nu-i nevoie de explozivi. Şi după aia... ştim 
drumul. N-o să ne ajungă nimeni din urmă 


până pe coastă. 
- Noaptea? zise Baffin cu îndoială în glas. 
- Trebuie, răspunse Minty. Nu avem altă 
soluţie, nu-i aşa, Lex? 

Se auzi zgomotul unei pietre ce se 
mişcase de la locul ei. Se încordară toţi, 
privind în beznă. Dar Hosper şopti sigur pe 
el: 

- E Jesset! l-am recunoscut paşii. 

Prizonierii se relaxară. Erau ţepeni din 
cauza orelor de aşteptare şi obosiţi, în plus, 
aici, pe platou, noaptea, era mult mai frig 
decât pe ţărmul mării. Se uitară curioşi la 
fata care apăruse lângă Hosper în lumina 
lanternei. Era o fiinţă cu o siluetă felină, cu 
faţă feciorelnică, cu păr negru tuns scurt şi 
ochi mari, negri şi strălucitori. Era foarte 
slabă, şi, sub sânii mici, i se vedeau 
coastele. Nu avea pe ea decât o pereche de 
pantaloni scurţi, jerpeliţi. 


Hosper o împinse în faţă şi-i explică grăbit 
că Lex fusese de acord cu planul lor. Acum 
trebuia să le taie lanţurile şi să-l doboare pe 
paznicul de la adăposturile muncitorilor. 

Jesset zâmbi, arătându-şi dinţii ascuţiţi, 
ca de animal tânăr: 

- Ce crezi că am făcut eu în ultima 
jumătate de oră? Nu ţi-ai dat seama că am 
întârziat? Şi ce crezi că s-a întâmplat cu 
bluza mea? 

Dădu la vedere mâna dreaptă, pe care 
până atunci şi-o ţinuse la spate şi, o dată cu 
ea, o armă. 

- N-am avut cum să vorbesc cu tine 
despre asta, îi zise ea lui Hosper. Dar mi s-a 
părut că e mai bine aşa. Pe Probian trebuia 
să-l schimbe Cardevant, aşa că m-am dus la 
el. Evident, a trebuit să mă culc cu el. Dara 
meritat, în noaptea asta n-o să ne mai dea 
nici o bătaie de cap. 

- Ce i-ai făcut? o întrebă Hosper cu glas 
stins. 

- L-am strâns de gât. Doar cât să leşine, 
adăugă ea repede, ca o scuză. După aia l-am 


legat cu fâşii din bluza mea şi i-am astupat 
şi gura cu o bucată mare. Dar poate că tot o 
să reuşească să se desfacă, aşa că mai bine 
să nu mai pierdem timpul. Tu ia-o din partea 
asta, eu de dincolo. 

Mai mult decât impresionați de ferocitatea 
acestei tinere femei cu înfăţişare nevinovată, 
prizonierii îşi mişcară cu grijă lanţurile, 
încercând să nu facă nici un zgomot, pentru 
ca cei doi să le taie cu cât mai puţine 
impulsuri. 


La lumina stelelor, platoul li se părea cel 
puţin straniu. Se  strecurau cu grijă, 
temându-se la fiecare pas să nu audă vreo 
mişcare în navă, să nu vadă vreo lanternă 
sau vreo armă îndreptată spre ei. Dar 
Hosper şi Jesset îi asiguraseră că atât 
Gomes cât şi ceilalţi sunt într-o stare de 
toropeală adâncă - se pare că nici măcar ei 
nu mai aveau alte resurse în afara voinţei de 
a continua - aşa că ajunseră la râu fără nici 
un fel de probleme. La baraj nu era nici un 
paznic. 


- Rămân aici, le spuse Lex, dându-se în 
lături. Coborâţi vreo doi kilometri, până ce-o 
să vedeţi un luminiş pe malul stâng. Mai ţii 
minte unde e, Baffin? Vara trecută am făcut 
acolo un popas, pe când veneam încoace. 
Am observat că nici acum nu e vegetaţie 
prea multă acolo. 

Baffin dădu din cap. 

- Aşteptaţi acolo până ce auziţi că se 
sparge barajul, după aceea porniţi la drum. 
Eu o să vă ajung în cel mult şapte minute, 
înaintați cât puteţi mai repede, eu o să vă 
prind oricum din urmă. Sper să punem cam 
doi kilometri între noi şi urmăritori şi să 
păstrăm distanţa asta până ce ajungem la 
țărm. Astfel încât nici măcar să nu ne poată 
zări vreunul, nu să ajungă să tragă spre noi. 
Drumul o să fie greu. Mi-e teamă că o să 
bem apă din râu, filtrată prin haine şi n-o să 
mâncăm decât frunze de copac-de-salată, 
când îl găsim. Dar sunt convins că o s-o 
scoatem la capăt. 

La lumina lanternei, al cărei fascicul era 
acum aproape tot atât de subţire ca un 


creion, văzu îngrijorare pe faţa Lodettei. O 
prinse protector cu mâna de umăr. 

- Nu mai fă mutra asta atât de nenorocită! 
Tu eşti oricum mai plinuţă decât ceilalţi, aşa 
că o să rezişti cel mai bine. Bine? Hosper, 
vrei te rog, să-mi dai arma ta? 

Hosper i-o întinse. Păru că vrea să-i mai 
spună ceva, apoi se răzgândi. Dispăru 
împreună cu ceilalţi în beznă. 

Lex râmase o vreme pe loc, să se asigure 
că vederea i se adaptase complet la 
întuneric. Vederea lui în infraroşu fusese 
îmbunătăţită artificial, aşa că acum putea să 
se descurce în întuneric mult mai bine decât 
un om normal. Dar adaptarea completă dura 
cam cinci minute după ce privea orice urmă 
de lumină artificială, cât de mică. Se depărta 
în linişte de malul râului şi se adăposti în 
spatele unor stânci, de unde putea cerceta 
şi faţa barajului pe care nu o văzuse până 
atunci. 

Despre şansele pe care le aveau ei să 
ajungă pe coastă, nu era tocmai sigur. Dacă 
ar fi putut măcar să facă rost de ceva 


mâncare şi de vreun vas cu apă... Dar 
proviziile erau tot atât de păzite ca şi armele. 
Hosper le spusese că fuseseră atâtea 
încercări de furturi, încât, în cele din urmă, 
Gomes  decretase pedeapsa cu moartea 
pentru asemenea delicte. Şi nimeni nu se 
îndoia că va trece şi la fapte. 

Lex se simţea copleşit de enormitatea 
forţelor împotriva cărora lupta. Până acum 
nu auzise de oameni care, din disperare, 
reveniseră la primitivism, decât din cărţi. O 
idee care-i fusese predată la un curs 
oarecare, fără precedent în istoria recentă. 
Acum însă o văzuse ca realitate crudă şi-l 
îngrozise. Şi pe coastă s-ar fi putut întâmpla 
acelaşi lucru. In loc de adunări şi discuţii, 
Arbogast promulgând noi şi noi decrete, 
despre ziua de lucru obligatorie de 
cincisprezece ore pentru a putea primi o 
bucată de turtă, oameni recalcitranţi biciuiţi 
la cel mai mic protest... 

Fără să vrea, atunci când se gândi la 
recalcitranţi, în minte îi apăru figura Delviei. 

Le lăsase destul timp celorlalţi. Zărea apa 


din spatele barajului - era încă puţin mai 
caldă decât solul - ca şi cum ar fi fost nişte 
cărbuni arzând mocnit, ascunşi sub un strat 
de cenuşă. Ochi cu grijă, sprijinindu-şi cotul 
pe stâncă, şi trase - un singur impuls, exact 
în punctul pe care-l simţise ca fiind cel mai 
slab. 

Nu mai aşteptă să vadă ce se întâmplă. 
Ştia că nu greşise. Se întoarse şi începu să 
fugă pe albie-n jos, cu câţiva paşi în faţa 
unui firicel de apă. 


Lutul cu care fuseseră acoperite 
împletiturile de nuiele fusese spălat. Cel 
care fusese aruncat peste pietrele de la bază 
se impregna cu apă, devenea alunecos şi 
începea să acţioneze pe post de lubrifiant. 
Cronometrând în minte procesul de 
distrugere, Lex fugea ca un cerb, fără să se 
uite înapoi. Patru minute de sprinturi şi 
sărituri. Cinci. Presiunea apei îndoia acum 
din ce în ce mai tare împletiturile, le scotea 
de pe stâlpi. 

Şase minute... Lex se năpusti afară din 


albie, pe mal, zdrobind la întâmplare plante 
necunoscute, sperând din toată inima să nu 
dea peste vreo tufă de iarbă-de-foc. Primele 
valuri ale viiturii purtau cu ele împletituri 
rupte, bețe, frunziş şi fel de fel de alte 
resturi. Pietrele, izbite una de alta, gemeau 
ca nişte animale rănite. Deasupra 
cascadelor se înălţau nori de picături fine de 
apă, pe măsură ce râul îşi relua în primire cu 
furie vechiul lui curs. 

De pe înălțimile din spate se înălța un fel 
de murmur. Incercă sâ-şi încordeze auzul şi 
sâ-şi dea seama dacă erau cumva ţipete 
omeneşti, dar nu reuşi şi nu avea timp de 
pierdut. Mergând ca pe o altă lume, în care 
totul se vedea ca prin ceaţă, în care solul era 
gri-închis şi apa gri-deschis, începu să-şi 
croiască drum prin vegetaţia de pe mal. 

Incă două minute şi-i prinse şi pe ceilalţi 
din urmă. Nu mai avansaseră prea mult din 
locul în care le spusese el sa aştepte 
trecerea viiturii. Le ignora felicitările, îşi 
închise ochii să nu vadă cumva lumina 
lanternei şi se strecură printre ei, ca să 


ajungă în frunte. 

- Ţineţi lumina aia departe de mine, le 
ceru el. Am vederea complet adaptată la 
întuneric şi aşa trebuie să-mi rămână, până 
în zori. Nu contează cât zgomot facem, nu 
contează decât să mergem cât mai repede. 
Lodette, uitâ-te după iarbâ-de-foc. Jesset, 
dâ-i arma ta lui Baffin. Cu excepţia mea, el e 
singurul care a mai făcut drumul cu râul 
curgând şi o să poată să fie ceva mai atent 
la alte pericole. Să mergem! 

Se aruncă înainte. 

Insă câteva minute mai târziu din spate 
începu să se audă gălăgie. Acum, că râul 
curgea aproape normal, se auzeau clar 
strigăte puternice, deşi nu se puteau 
distinge încâ cuvinte. Din spate, Hosper 
strigă, la rândul lui, că văzuse un impuls de 
armă. 

- Mergeţi mai repede! răspunse Lex 
laconic. 

Spera din toată inima că Gomes nu va fi 
atât de aiurit încât să le ceara oamenilor lui 
sâ-şi croiască drum prin vegetaţie cu 


ajutorul armelor. Bateriile ar fi repede 
secătuite, dar urmăritorii ar avea avantajul 
unei viteze sporite, care se putea dovedi 
decisiv, în fond, lor nu le trebuia decât să 
ajungă sâ-i aibă pe fugari în bătaia armelor, 
ca să-i doboare pe toţi. 

Inaintau aşa de repede încât drumul 
deveni un fel de coşmar, în care ramuri se 
arcuiau şi-i izbeau peste faţă şi peste 
picioare, frunze tari le tăiau pielea sau îi 
urzicau, şi animale - infinit mai 
îngrijorătoare, pentru că nu le vedeau - se 
strecurau pe lângă ei, lipite de pământ. 
Gâturile li se uscaseră, piepturile îi dureau, 
respirau gâfâit şi, din spate, zgomotul făcut 
de urmăritori se auzea din ce în ce mai tare. 

- Lex! strigă Jesset alarmată. Au început 
să folosească armele ca sâ-şi deschidă 
calea! 

In loc de răspuns, el începu să meargă 
încâ şi mai repede, dar ştia că nu asta e 
soluţia. Nu se punea problema să 
folosească şi ei armele ca să-şi taie o potecă 
- nu aveau decât două, nici măcar complet 


încărcate - pentru că urmăritorii ar fi ajuns, 
la rândul lor, la poteca aceea şi ar fi folosit-o 
şi ei, de-a gata. 

- Au, au, auu! 

Fusese un țipăt de spaimă, dar stăpânirea 
de sine a omului îl transformase într-un 
geamăt. Suna însă ca o sentinţă de 
condamnare la moarte. Lex se răsuci pe 
călcâie, amintindu-şi că trebuie să închidă 
ochii. 

- Ce este? 

- Imi pare râu, Lex. Aggereth făcea eforturi 
să vorbească normal, luptându-se cu 
durerea. Glezna mea. Am călcat într-o 
groapă. Totuşi cred că pot merge mai 
departe. 

- Zanice! ceru Lex. Repede, vezi ce are! 

O scurtă pauză, timp în care femeia palpa 
rana. 

- E grav, spuse ea oftând. O întindere 
serioasă, muşchiul e rupt. O să fie foarte 
dureros, Aggereth. 

- Mă doare deja destul, recunoscu el 
printre dinţii încleştaţi. 


Ce era de făcut? Nu-l puteau abandona. 
Dar nici nu-l puteau căra în spinare, dacă 
voiau să înainteze la fel de repede... O 
adevărată catastrofă! 

Şi totuşi...! Lex îşi deschise ochii mari şi 
privi vegetaţia din jur. Işi reamintea vag de 
ceva. Tufele astea! Tufele astea semănând 
cu un asparagus, pline de inflorescențe! 

- Zanice, poţi face ceva pentru el pe loc? 
întrebă Lex. 

- Il pot bandaja strâns. O să poată să 
meargă şontâcăind. Poate rupem o creangă 
mai groasă, drept baston. 

Unde era? Lex se mişca în dreapta şi-n 
stânga, dând la o parte plantele mai înalte, 
ca să poată să vadă solul. Era acoperit de 
un fel de muşchi, formând un covor 
spongios, şi detaliile nu puteau fi distinse 
decât foarte greu. Aproape se hotărâse să 
folosească lanterna şi să-şi sacrifice, pe 
moment, adaptarea ochilor, când fluieră 
uimit. Era unul enorm! Aproape trei metri în 
diametru, sub covorul de muşchi, dar totuşi 
vizibil, pentru că era o idee mai cald decât 


solul. Şi nu numai unul, ci încă unul şi încă 
unul, ca nişte semne de boală a pământului. 

Vorbi spre ceilalţi, străduindu-se din greu 
să-şi ascundă uşurarea din glas: 

- Bine că ţi-ai ales măcar loc bun să te 
accidentezi, Aggereth! Baffin, ia uitâ-te aici. 

Inchise ochii şi Baffin se apropie cu 
lanterna în mână. 

- Dar sunt cinci, şase... Oare câţi dracu' 
sunt? 

- Destui! zise răstit Lex. Aykin! la-l pe 
Aggereth şi du-l peste râu... 

- Aici? exclamă Baffin. 

- Da, aici! Luaţi o prăjină să sondaţi fundul 
şi fiţi foarte atenţi unde puneţi picioarele. 
Asiguraţi-vâ că pe malul celălalt nu sunt alţi 
monştri din ăştia şi depărtaţi-vă vreo câteva 
sute de metri. Zanice, îi legi glezna dincolo. 
Hai, daţi-i drumul! Toţi! Rămâneţi pe loc şi 
ne aşteptaţi, pe Baffin şi pe mine. 

- Ce-ai de gând să faci? întrebă Hosper. 

- O să vezi. 

Ceilalţi îl ascultară, fără alte întrebări. 
Imediat ce îi văzu în siguranţă, pe celălalt 


mal, Lex începu să rupă ramuri şi să le 
arunce pe jos, ca să acopere şi mai bine 
gurile monştrilor. Baffin făcu întocmai ca el. 

- Destul, spuse Lex în cele din urmă. 
Flăcăii se apropie. O să ardem niţel 
vegetaţia, să creadă că am început să intrăm 
în panică. Şi apoi o luăm şi noi în jos. 

Armele urmăritorilor aruncau impuls după 
impuls, din ce în ce mai aproape. In tăcere, 
ţinându-şi respiraţia de încordare, Lex şi cu 
Baffin îi văzură apărând în capul falsei 
poteci pe care o deschiseseră propriile lor 
arme. Se opriseră nesiguri şi priveau 
nedumeriţi. 

- Mergeţi înainte, dobitocilor! urlă cineva - 
Cardevant, cu voce încă răguşită din cauza 
„drăgălăşeniei” pe care i-o aratase Jesset. 
Aţi uitat că noi avem douăsprezece arme, şi 
ei nu au decât două? 

Lex se întoarse şi trimise un impuls scurt 
spre un punct situat undeva, la vreo sută de 
metri mai jos, pe malul pe care se aflau ei. 

- Uite-i! urlă Cardevant şi urmăritorii se 
năpustiră înainte. 


Dar, sub picioarele lor, solul păru să se 
deschidă, flămând. Patru... cinci... şase 
dintre ei dispărură până la brâu. Cei aflaţi 
imediat în spatele lor se opriră brusc şi 
începură să ţipe. Cei căzuţi în capcane urlau 
de spaima morţii. Dinspre râu se auzi un 
bolborosit - unul dintre carnivore înghiţea 
apa de care avea nevoie pentru digestie. 

Cei scăpaţi trăgeau de braţele captivilor, 
dar nu reuşeau sâ-i clintească. Dăduseră la 
o parte crengile pe care le aruncaseră ei pe 
jos pentru camuflaj şi începuseră să tragă în 
îngrozitorii saci negri. Unul dintre cei smulşi 
astfel îşi pierduse un picior din cauza 
fasciculului armei care-l eliberase. Altul 
fusese  regurgitat de animalul intrat în 
agonie, dar era deja mort. 

- Nu... nu mai pot suporta să mă uit, şopti 
Bafiin, alb la faţă ca un mort. 

- Nici eu, zise Lex. Cu un rânjet ca de 
călău pe buze, se întoarse şi-l conduse pe 
Bafiin către ceilalţi, pe celălalt mal. 

In curînd gemete şi ţipete se estompară 
undeva, în urmă. 

- Am fost un tâmpit, spuse Cheffy cu 
amărăciune. Am considerat că dacă echipa 
lui Lex n-a mai luat legătura cu noi, nici n-o 
să reuşească să dea drumul la apă, pe râu. 
Aşa că azi-noapte, când a venit viitura, ne-a 
luat o mulţime de scule, de ţevi şi de alte 
lucruri gata pregătite, la care muncisem din 
greu şi pe care le lăsasem în albie. 

- Nu se mai poate face nimic, spuse 
Jerode, aruncând o privire în jurul mesei 
comitetului. Cel puţin revenirea apei i-a mai 
potolit niţel pe pescuitorii noştri în apă 
tulbure. 

- Te referi la mine? zise Ornella, de la 
celălalt capăt al mesei. 

Deşi era convins că face o prostie, cedase 
rugăminţilor ei de a participa şi ea la 
întâlnirea comitetului. Păruse să-şi fi revenit 
după căderile ei nervoase, dar, până acum, 
contribuţia ei la discuţii fusese total 


neconstructivă, şi, pe deasupra, avea 
tendinţa să considere orice remarcă, drept o 
insultă personală. 

- Te referi la mine? repetă ea mai tare, 
atunci când încercară să o ignore. Sau de 
fapt speri că, dacă a venit apa, oamenii n-or 
să mai facă ce trebuie făcut pentru Naline? 

- Despre Naline am spus tot ce aveam de 
spus, o dată pentru totdeauna, i-o tăie 
Jerode scurt. Acum discutăm cu totul alte 
probleme. Deci, după cum vă spuneam: o 
serie de oameni cer să se întrunească o 
adunare generală, să discutăm despre 
revenirea apei şi despre dispariţia lui Lex şi 
a echipei lui. 

Fritch trânti cu palma în masă. 

- In curând n-o să mai facem nimic decât 
să ne certăm, în loc să ne vedem de treabă! 
Mă opun. 

- M i-e teamă că de data asta nu prea 
contează dacă noi suntem sau nu de acord, 
spuse Aldric. Aceste câteva zile fără apă, 
efectele psihologice ale vremii închise şi tot 
restul... Se pare că oamenii au început să se 


lămurească niţel că nu avem în faţa noastră 
doar ceva muncă mai dură, ci o întreagă 
viaţă al dracului de dură. Şi, mulţi, au 
început să fiarbă. Câţiva dintre cei mai buni 
lucrători ai mei abia-şi mai vorbesc. Cred că 
trebuie să găsim ceva ca oamenii sâ-şi mai 
descarce presiunea acumulată, doctore. 

Urmă o pauză, după care Bend.le zise: 

- Ce să se fi întâmplat cu echipa lui Lex? 
Să fi fost surprinşi de ape? Asta dacă 
blocajul de pe râu s-a năruit de la sine, 
evident. 

- Nu, mormăi Aldric. Dacă ar fi fost prinşi 
de ape atunci când n-au mai luat legătura cu 
noi, viitura ar fi trebuit să ajungă aici într-o 
oră, cel mult două, adică pe înserat, şi nu în 
puterea nopţii. E mult mai probabil să li se fi 
defectat aparatul de radio sau să-şi fi 
scurtcircuitat acumulatorul. 

- Nu e oare o adevărată ruşine că nu l-am 
obligat pe Lex să o ia pe Delvia cu el? zise 
Ornella. Asta ar fi fost o soluţie perfectă. 

- Cred că aş prefera să te duci la plimbare! 
se răsti Fritch la ea. Nu vezi că ai început să 


ne calci pe nervi? 

Ornella se năpusti la arhitect de parcă ar 
fi vrut să-l facă fărâme: 

- Ah, dar nici nu mă surprinde, Fritch, că o 
preferi pe Delvia! 

Cred că şi tu eşti unul dintre clienţii ei, n-am 
dreptate? Şi cum o s-o plăteşti? O să-i 
construieşti un mic bordel? 

- Taci din gură, Omella! se răsti şi Cheffy. 

Jerode începu să bată cu mâna în masă în 
timp ce toţi ceilalţi se porniseră să 
vorbească simultan. Ornella  ţâşni în 
picioare, îşi propti pumnii pe masă şi se 
aplecă înainte, cu ochii în flăcări: 

- N-o să mă reduceţi la tăcere! exclamă ea. 
M-am săturat să ascult vorbăria voastră 
chioară! Toate mizeriile de genul „trebuie să 
găsim ceva ca oamenii să-şi mai descarce 
presiunea" şi „ce să se fi întâmplat cu 
echipa lui Lex?". Mi se întoarce stomacul pe 
dos când vă aud. Eu ştiu al dracului de bine 
ce s-a întâmplat cu ei! 

- Atunci spune-ne şi nouă! strigă Fritch. 

Ornella se răsuci spre el: 


- Unde erai azi-noapte când a venit apa? 
Dormeai? Eu nu dormeam. leşisem să mă 
plimb. Nu puteam dormi de grijă pentru 
sărmana Naline. Trase adânc aer în piept, şi 
pe faţă îi trecu un zâmbet scurt, oribil. Aici 
nu mai era înnorat şi nici spre înălţimi. Se 
vedea bine, până departe. Pe râu, în sus, am 
văzut un fel de străfulgerări. 

- Şi? interveni Aldric. Erau chiar fulgere! 

- Nu erau fulgere. Furtuna se terminase de 
mult. Erau fascicule de armă. La un moment 
dat vegetaţia a luat chiar foc, a ars vreo 
două minute. 

- Ce!? se răstiră răguşit la ea două sau 
trei voci. 

- Eu... Vorbind parcă împotriva voinţei lui, 
Cheffy se opri şi-şi trecu limba peste buze. 
Eu am ieşit azi-noapte, imediat ce am auzit 
apa. Şi... m-am uitat şi eu în susul râului, şi 
am văzut ceva. Am crezut că sunt fulgere, 
dar acum, dacă mă gândesc mai bine, ar fi 
putut fi şi descărcări de arme. Nu sunt sigur. 
Dar ar fi putut fi. 

-  Mul-ţu-mesc! Vocea  Ornellei era 


mieroasă şi plină de sarcasm. Cred că ai 
fost prea preocupat de sculele şi de ţevile 
pe care le-ai pierdut să te mai gândeşti la 
asta, nu-i aşa? Ei bine, eu n-am fost aşa de 
neglijentă. Şi mi-am dat seama care este 
realitatea. De ce era Lex aşa de nerăbdător 
să plece spre platou? Pentru că voia să dea 
drumul la râu? Nu cred! Trase din nou aer 
adânc în piept: Ei nu aveau în cap decât 
nava cealaltă. N-au mai luat legătura cu noi 
atunci când trebuia, pentru că şi-au dat 
seama că poate fi reparată. Dar când s-au 
mai gândit puţin, şi-au imaginat că o să 
trimitem după ei, sâ-i căutăm. Aşa că au 
încercat să ne facă să credem că s-a zis cu 
ei. Şi au montat acea mică dramă cu armele, 
să credem noi că i-a mâncat cine ştie ce 
animal feroce. Erau siguri că o să vedem 
totul, că suntem treji, din cauza zgomotului, 
pentru că doar ei dăduseră drumul la apă. 
lar acum or să ia nava cealaltă şi or să 
plece! 

Izul puternic de paranoia din discursul ei 
îi şoca pe toţi. O clipă nu avu în faţa ochilor 


decât guri căscate şi figuri îngrozite. 
Undeva, aproape în subconştient, Jerode 
începuse sâ-şi facă socoteala de ce are 
nevoie urgent aici, pentru tratarea nebuniei, 
când, de afară, auzi un strigăt ce-l făcu să se 
simtă dintr-o dată uşurat. 

Ornella încă mai stătea în picioare şi-i 
privea,  interpretându-le exact pe dos 
reacţiile, convinsă că ceea ce vedea pe 
feţele lor e uimire şi furie provocată de 
revelaţiile ei, când strigătele de afară putură 
fi auzite clar: 

- S-au întors! Lex şi Baffin şi toţi ceilalţi! 
S-au întors cu toţii! Aerul păru să se curețe 
de ceva greu şi întunecat. Săriră în picioare, 
nerăbdători. Doar Ornella rămăsese 
împietrită. Fritch încercă să spargă vraja 
care părea să o fi lovit, dându-i un ghiont 
către uşă: 

- Poate că o sâ-ți fie învăţătura de minte, 
Ornella, şi o sâ-ți mai ţii dracului în frâu gura 
aia mare şi proastă! Hai! 

Pe când ceilalţi se înghesuiau să ajungă 
pe verandă, ea se lăsă să pice înapoi pe 


scaunul pe care şezuse până atunci, îşi 
puse capul pe braţe şi începu să plângă. 


Marea noutate - echipa lui Lex nu numai 
că se întorsese, ci mai aflaseră şi că grupul 
de pe platou  supravieţuise, ba chiar 
aduseseră doi dintre cei de acolo cu ei - se 
răspândi ca fulgerul. Oamenii lui Cheffy, 
care lucrau la rezervoarele de sedimentare, 
îi văzuseră primii - şchiopătând, murdari, 
zgâriaţi, Aggereth şontâcâind, cu o mână pe 
după umerii lui Aykin. Veniseră imediat la 
aşezare, lăsând baltă treaba, şi acum acelaşi 
lucru îl făceau toţi, pe măsură ce aflau 
vestea. Chiar şi cei din echipa de scafandri a 
lui Lex, care erau la navă, trasând semne 
pentru tăiere - nu erau încă scule pentru 
asta, dar Aldric avea în cap o idee nouă şi 
promițătoare - se întorceau acum în grabă. 

Nu era însă vorba de o simplă nerăbdare 
generală. Ci mai ales de zvonul care, ajuns 
la urechile lui Elbing, îl făcuse să se 
năpustească imediat în infirmerie, unde 
Jerode examina atent glezna lui Aggereth, şi 


cei reveniţi din expediţie erau controlaţi şi 
pansaţi. 

- Doctore! spuse  cosmonautul cu 
răsuflarea tăiată, apucându-se de tocul uşii. 
E adevărat că ceilalţi încearcă sâ-şi repare 
nava şi să o pună pe orbită? 

Lex, pe faţa căruia se citea numai 
slăbiciune, privi spre el din scaunul pe care 
stătea şi mânca, în timp ce una dintre 
asistentele lui Jerode îi curăța tăieturile de 
pe picioare: 

- Aşa e. Intreabă-l pe Hosper. A fost 
administratorul lui Gomes. 

- Atunci sunt nebuni, zise Elbing cu 
convingere. Căpitanul Arbogast mi-a spus în 
ce hal era nava, când v-aţi întors de acolo, 
anul trecut. Nu te poţi gândi să o pui pe 
orbită fără o lună de reparaţii într-un doc 
antigravitaţional. Poţi să roboteşti cât vrei 
pe lângă ea cu scule de mână, tot n-o să se 
poată ridica la mai mult de doi kilometri. 

Hosper, care stătea într-un colţ, ţinând-o 
pe Jesset de mână, privea cu ochii mari la 
tot ce realizaseră ei. Nu era nici o surpriză 


că sunt amândoi copleşiţi - se gândea Lex - 
după atâtea luni în care văzuseră cum se 
chinuiau ei, în zadar, pe platou. 

Şi, totuşi, mai erau atâtea de făcut! 

- Eşti cosmonaut? îl întrebă el pe Elbing. 
Şi când acesta dădu din cap, continuă: 
Atunci ascultă. Plăcile din partea de jos a 
navei sunt toate torsionate. Are o crăpătură 
care se întinde cam pe trei sferturi din 
lungimea cocii. Sistemul de propulsie s-a 
deplasat în feruri... 

- Nu-mi mai zi nimic, spuse Elbing. Sunt 
nebuni. 


Se însera, dar era încă foarte cald când 
oamenii se strânseseră cu toţii la adunare. 
Lex îşi dădu imediat seama că situaţia se 
înrăutăţise în timpul absenței lui. Oamenii se 
grupau diferit. Cele două facţiuni erau acum 
aproape perfect distincte. De-o parte cei 
utili, strânşi în jurul celor din comitetul de 
coordonare - supli, arătând obosiţi, foarte 
bronzaţi şi degajând un fel de calm 
responsabil din felul în care vorbeau între ei. 


De partea cealaltă, focalizarea era total 
diferită. Nanseltine şi Rothers, tot împreună, 
şi soţia lui Nanseltine, care arăta foarte 
furioasă, pentru că fusese repartizată să 
lucreze la făcut săpun din cenuşă şi 
grăsime, şi era extrem de nemulțumită, deşi, 
practic, nu exista nici o altă muncă mai 
uşoară pentru o femeie fără nici o calificare, 
ca ea. 

Asta era de aşteptat. Dar noutatea era că 
lângă Nanseltine stătea Naline, cu faţa pe 
jumătate ascunsă sub un bandaj care-i 
acoperea ochiul pierdut. Incredibil, din 
atitudinea fetei se degaja un aer de 
satisfacţie, ca şi cum atenţia pe care i-o 
acordau Nanseltine, Rothers, Omella - care 
stătea şi ea de cealaltă parte a fetei - şi mulţi 
alţi oameni ar fi putut fi o consolare pentru 
faptul câ-şi pierduse un ochi. Lex citise în 
istoria psihologiei despre  automutilări 
practicate pentru a atrage atenţia şi simpatia 
oamenilor, dar secole de educaţie reuşiseră 
să eradicheze practic asemenea gen de 
comportament patologic. Dacă n-ar fi văzut 


cu ochii lui ce făcuse Gomes, i-ar fi fost 
greu să creadă că decăderea umană putea fi 
atât de rapidă şi că putea merge atât de 
departe. 

Şi totuşi era vorba de oameni civilizaţi şi 
educați. Se schimbaseră ei atât de mult? Nu, 
doar condiţiile în care trăiau. 

Grupul care-l avea în centru pe Nanseltine 
era mult mai numeros decât se aştepta el şi, 
gândindu-se la ce-i spusese Jerode pe 
scurt, cât timp stătuseră la infirmerie, se 
simţi de-a dreptul descurajat. Dacă el şi 
însoțitorii lui ar fi avut măcar posibilitatea să 
doarmă câteva ore, după drumul ăla ca de 
coşmar... Dar începuseră să circule cele mai 
fanteziste zvonuri şi era imperios necesar să 
fie curmate încă din faşă. 

Se încruntă atunci când îşi dădu seama că 
lipseşte o persoană pe care, inconştient, o 
căuta. Delvia. Dar o văzu făcându-şi apariţia, 
apropiindu-se sfioasă de marginea mulţimii, 
cât mai departe cu putinţă de Naline. Câţiva 
oameni o salutară, dând scurt din cap. Ea 
rămase tăcută şi se aşeză, parcă un pic de-o 


parte, cu braţele încrucişate pe genunchi. 

Dinspre Nanseltine se auzi bâzâit de voci, 
şi fostul manager continental se ridică în 
picioare, roşu la faţă ca un rac şi începu să 
vorbească pe un ton ostil: 

- Doctore Jerode! Din moment ce întârzii 
cu deschiderea acestei adunări, cred că e 
cazul ca cineva responsabil să ia această 
iniţiativă. Dorim să fim informaţi cît mai 
amănunţit în legătură cu ultimele noutăţi. 

Alb la faţă ca varul, Jerode îşi ridică ochii 
din notele lui. Dar Nanseltine continuă, 
înainte de a putea fi întrerupt: 

- Ni s-a spus că celălalt grup, în loc să se 
lase furat de planurile astea neavenite de 
şedere permanentă care ne-au fost impuse, 
fac o încercare îndrăzneață şi hotărâtă, în 
ciuda unor dificultăţi enorme, să-şi repare 
nava şi să se întoarcă la confortul şi 
siguranţa oferite de civilizaţie. 

Se auzi un val de încuviinţări. Aşteptă să 
se facă linişte, după care îşi  reluă 
peroraţiile: 

- Am aflat de la o persoană care a fost 


chemată chiar de tine să se alăture 
comitetului ăla autonumit al vostru - o 
persoană care în nici un caz nu poate fi 
acuzată de rea-credinţă! - că v-aţi hotărât să 
recurgeţi la orice cale ca să diminuaţi 
însemnătatea acestei importante informaţii. 
De ce aţi hotărât să adoptați un asemenea 
comportament laş, nu ştiu. Ori sunteţi lipsiţi 
de spirit întreprinzător - aş zice mai degrabă 
de vlaga - ori v-aţi pus în gând să distrugeţi 
cu orice preţ toate mijloacele de care 
dispunem şi care sunt de neînlocuit - dâ-mi 
voie să citez în acest sens că echipa pe care 
aţi trimis-o sub conducerea tânărului şi 
neexperimentatului Lex a plecat cu şapte 
preţioase arme energetice, şi nu s-a mai 
întors decât cu două, aducând în plus o 
pereche de dezertori din grupul celălalt, care 
reprezintă guri în plus ce trebuie hrănite, şi 
care a pierdut un aparat de radio, materiale 
medicale şi dracu mai ştie ce altceva, şi 
bineînţeles că nu trebuie să uităm munca 
aruncată pe Apa Sâmbetei atunci când 
echipamentul pentru uzina de apă potabilă a 


fost luat de viitură... 

Şi vorbea, şi vorbea... şi un număr 
îngrijorător de mare de oameni păreau să-i 
aprobe elucubraţiile isterice. Jerode privea 
ca prostit la Lex, cerându-i ajutor. 

Ce era de făcut? Hosper şi Jesset erau 
palizi de furie auzindu-l pe Nanseltine. Să le 
dea lor cuvântul? Elbing mormăia în barbă. 
Mai cântărea ceva părerea unui cosmonaut 
în faţa acestor oameni, în starea de spirit în 
care se aflau? Dintre membrii echipei lui, 
Baffin şi Minty stăteau cu feţele în palme - 
adevărate personificări ale suferinţei - iar pe 
faţa celorlalţi se citea cea mai adâncă 
disperare. 

Nu, era inutil să încerci să faci apel la 
rațiune în faţa acestor oameni. Nu vor crede 
nici măcar nişte martori oculari atunci când 
le vor povesti cum hotărâse Gomes că 
trebuie să se trăiască pe platou. Probabil că 
ar fi început să urle la Hosper şi la Jessset, 
cerându-le să tacă. Probabil l-ar fi contrat pe 
Elbing, spunându-i că nu văzuse nici o clipa 
nava de care era vorba şi că, deci, spunea 


prostii... Ornella nu mai putea fi considerată 
ca fiind în toate minţile, şi, din păcate, într- 
un fel, nici oameni ca Nanseltine sau ca 
Rothers nu erau întregi la cap. Incă mai 
tânjeau după statutul pe care-l avuseseră pe 
Zarathustra, şi pe care nici acolo nu-l 
meritaseră. 

In ciuda oboselii cumplite; Lex se ridică în 
picioare. Trase adânc aer în piept şi aruncă 
spre mulţime nişte cuvinte care o izbiră cu 
puterea unui trăsnet: 

- Atunci plecaţi o dată pe platou, toţi ăştia 
deştepţii! Şi vă doresc o călătorie al dracului 
de sprâncenată! 

Pasiunea din vorbele lui îi uimi pe toţi cei 
de faţă şi-i reduse la tăcere. Chiar şi 
Nanseltine, pierzând şirul din cauza 
întreruperii, rămase o clipă împietrit. 

Jerode era încă şi mai mirat. 

- Lex, sper că nu vorbeşt serios! îi zise el 


încet. 

- De ce nu? se stropşi Lex la el. Să nu ne 
mai dăm după deget! Oameni care întorc 
spatele unicei şanse de supravieţuire pe 
care o au pur şi simplu nu merită să 
trăiască! 

- Jerode! Nanseltine îşi revenise şi 
încerca să recapete atenţia de care se 
bucurase puţin mai înainte. Jerode, spune-i 
acestui tinerel prost că nu avem timp de 
pierdut cu istericale! Noi... 

Şi exact în acea clipă se întâmplă ceva ce 
sparse atmosfera încărcată. Ca de obicei, pe 
acoperişurile din apropiere stăteau cocoţate 
vreo duzină de păsări-pescar. Una dintre ele, 
plictisită să tot răsucească-n creieri ce 
gânduri era ea în stare să gândească în 
timpul digestiei, îşi întinse aripile albe şi-şi 
luă stângaci zborul. lar când trecu pe 
deasupra lui Nanseltine, dădu drumul unuia 
dintre acele gogoloaie negre de găinaţ, de 
care te împiedicai acum la tot pasul. 

Gogpoloiul, negru şi lipicios, îi ateriza lui 
Nanseltine drept în creştetul capului. 


Audienţa fu străbătută de un hohot de râs 
enorm, în timp ce el se bâlbâi şi-şi duse 
mâinile la cap, încercând să scape de 
mizeria din pâr. Se murdări pe palme, apoi 
pe frunte şi, în cele din urmă, rămase cu 
materia lipiciosă şi urât mirositoare lipită de 
degete. In câteva clipe ajunsese un biet 
clovn, la vederea căruia mulţimea îşi 
descărca tensiunea psihică acumulată 
îndelung într-un enorm val de ilaritate. 

Probabil că el - se gândea Lex - era 
singura persoană de față care ştia că râsul 
fusese declanşat de acel scurt chicotit pe 
care se forţase chiar el să-l scoată, 
fulgerător, imediat după ce se petrecuse 
hazlia întâmplare. 

Nu. Mai era cineva. Văzu ca Delvia nu 
râdea. Se uita fix la el. Şi, când observă că o 
priveşte, îşi ridică, întrebător, o sprânceană. 

Simţea cum îl părăseşte furia şi cum este 
cuprins de o hotărâre lucidă. Trebuia - acum 
sau niciodată - să-şi stabilească un 
ascendent definitiv asupra lui Nanseltine, a 
lui Rothers, a Omellei şi a tuturor celor ca ei, 


să se asigure că toată lumea îşi dădea 
seama de stupiditatea ideilor promovate de 
aceştia, astfel ca nimeni să nu-i mai trateze, 
de acum încolo, decât cu disprețul şi 
complezenţa pe care le meritau din plin. 

lar un moment în care liderul facțiunii 
celor mai puţin ajunsese subiect de 
distracţie pentru toată lumea nu era o ocazie 
de neglijat, deoarece nu ştia când şi dacă va 
mai întâlni vreuna similară. 

Din marea de râsete începură să se ridice 
strigăte - lui Lex i se păruse că primul care 
începuse fusese Cheffy - care erau preluate 
şi repetate de tot mai mulţi: 

- Linişte! Tăceţi din gură! Staţi jos! 

Aşteptă până ce intensitatea strigătelor 
crescu, şi  hohotele aproape că se 
stinseseră, apoi vorbi repede, ridicându-şi o 
mână, pentru a atrage atenţia asupra lui: 

- Gata, calmaţi-vă. Totuşi, nu mă pot 
împiedica să nu vă spun că aş considera 
oportun ca acea pasăre-pescar să fie 
cooptată în comitetul nostru de coordonare. 
Pentru că ştie clar când aude o tâmpenie, şi 


nu se sfieşte deloc să o sancţioneze cu 
comentariile de rigoare. 

Se produse un nou val de chicote şi captă 
complet atenţia mulţimii din faţă. Se suise 
pe verandă, se aşezase pe un colţ al mesei 
la care stătea Jerode, cu un picior atârnând 
şi legănându-se în aer, exultând autoritate în 
toate felurile în care fusese învăţat că se 
poate face asta. 

Continuă pe un ton confidenţial, ca şi cum 
ar fi căutat o înţelegere - de la om la om - de 
la fiecare membru al audienței: 

- Cred că a sosit momentul să lămurim 
ceva ce trebuia lămurit de multă vreme. Au 
existat totdeauna oameni care iau hotărâri 
înainte de a şti exact pe ce fapte se bazează. 
Pe Zara, sau pe oricare altă planetă 
civilizată, asemenea oameni pot fi toleraţi. 
Cea mai mare parte din timp se trăieşte 
departe de mediul înconjurător şi de 
realitatea lui imediată. Există zeci de niveluri 
de izolare, de la locuinţe automatizate la 
haine de unică folosinţă, de la fabricile de 
hrană la staţiunile cu climat controlat şi 


condiţionat, toate gândite exact pentru a 
ţine cât mai departe de noi asprimea naturii. 
In asemenea condiţii cineva care visează 
numai la proiecte imposibile poate fi tolerat, 
deoarece există totdeauna nişte 
calculatoare şi nişte oameni cu mai mult 
bun-simţ, care să le explice respectivilor că 
se fac de râs, ceea ce-i priveşte, dar că nu li 
se poate permite să-i târască şi pe alţii după 
ei. 

- Aici însă, pe această planetă, e cu totul 
altfel, suntem în contact permanent şi direct 
cu mediul în care trăim. lar realităţile acestui 
mediu sunt aspre şi potrivnice nouă. Aici 
oamenii care confundă visele din capetele 
lor cu realitatea sunt o povară. Dacă aţi fi 
studiat istoria timpurie a Pământului, v-aţi fi 
dat seama ce handicap au fost astfel de 
oameni pentru umanitate. Şi v-aţi fi dat 
seama imediat cât de repede a avansat 
civilizaţia noastră, după ce am scăpat de 
dominaţia lor. Dar asta nu s-a întâmplat 
decât după ce nişte oameni de bun-simţ şi- 
au dat seama că toţi aceşti „vizionari” uzau 


de un truc banal - încurcau lucrurile, divizau 
oamenii şi-i făceau să se încaiere, în loc să-i 
lase sâ-şi vadă liniştiţi de treabă. 

- Uitaţi-vă la voi - la noi toţi - şi vă veţi da 
seama că aşa e. Pentru că pe sub nasul 
nostru, al tuturor, acum şi aici, exact asta se 
întâmplă, se foloseşte asupra noastră exact 
acest truc. Am fost azvârliţi de soartă pe o 
planetă ostilă nouă. Şi, ce facem noi? Ne 
dirijăm toate eforturile pentru a ne face viaţa 
suportabilă, lucrând umăr lângă umăr, ca o 
comunitate unită? Nu prea cred. Deoarece 
chiar acum, în această adunare, se disting 
clar două facţiuni. Şi una dintre ele nu face 
decât să se străduiască din răsputeri să o 
tragă înapoi şi pe cealaltă. 

In centrul mulţimii, un număr de oameni - 
satisfăcător de mare -începură să privească 
stânjeniţi în jurul lor şi să se mişte uşor, 
pentru ca linia de separație dintre ei să nu 
mai fie atât de evidentă. 

Ei bine, era cel puţin un început. 

- Cred că vă întrebaţi deja de ce 
îndrăznesc să vă vorbesc astfel, ce drept am 


să fac asta. Ei bine... Lex îşi cronometra 
pauza cu mare grijă: Acum câteva minute l- 
aţi auzit pe Nanseltine încercând să mă 
reducă la tăcere, sub pretext că sunt tânăr, 
lipsit de experienţă, nepotrivit să conduc 
nici măcar o echipă de şase oameni, care 
întâmplător m-au acceptat de bunăvoie în 
această calitate. N-am fost deloc surprins 
să-l aud vorbind aşa, eram prevenit. Este 
unul dintre primele lucruri asupra căruia eşti 
prevenit în decursul pregătirii de polymath. 

Ultima propoziţie o rostise cu mare grijă, 
articulase clar fiecare cuvânt, astfel ca toată 
lumea să audă şi să priceapă complet ce 
spusese, să nu se mai poată îndoi de nimic. 
Chiar şi aşa, şocul afirmației nu putea fi 
resorbit pe loc. Şi profită de asta, căutând 
să discearnă câteva dintre reacţiile-cheie 
care-l interesau. 

Jerode: uşurare şi relaxare, ceva ce s-ar fi 
putut traduce ca: „în sfârşit, s-a hotărât să 
dea lucrurile pe faţă!" Hosper şi Jesset: „Nu- 
i de mirare că au realizat atâtea aici, dacă au 
şi un polymath cu ei!" Nanseltine: groază în 


stare pură, dându-şi seama în ce hal se 
făcuse de râs. Delvia: dădea gânditoare din 
cap, cu buza de jos prinsă între dinţi. Aldric, 
Cheffy, Fritch, Aykin, Minty şi mulţi, mulţi 
alţii: uimire moderată, uşurare şi nerăbdare. 

Era inevitabil să nu fie contrazis de 
cineva. Cea care-l atacă fu Ornella, ţâşnind 
în picioare, cu mâna întinsă acuzator spre 
el: 

- Minti! ţipă ea. E un complot pe care l-ai 
pus la cale cu Jerode, sa muşamalizezi ce i- 
ai făcut Nalinei. O apucase pe fată cu mâna 
liberă şi o scutura convulsiv de umăr. Dacă 
eşti un polymath, de ce n-ai zis asta de la 
bun început? E o minciună, o minciună 
neruşinată. 

- N-am spus nici un moment că sunt un 
polymath pentru că nici nu sunt aşa ceva, o 
corectă Lex. Am fost un polymath în 
pregătire, şi asta e cu totul altceva, chiar 
dacă am beneficiat de modificări fizice 
complete. Să lămurim de la-nceput ce e un 
polymath, deoarece, dacă tu nu ştii, îmi 
închipui că sunt şi mulţi alţii în aceeaşi 


situaţie. Un polymath este un bărbat sau o 
femeie - deci un om obişnuit - pregătit până 
la vârsta de patruzeci de ani pentru a 
îndeplini o anumită sarcină, pe o anumită 
planetă. Nu e un superman, nu e un 
calculator cu picioare, nu e decât un om 
obişnuit, cu o misiune specială, asupra 
căruia a acţionat o vastă echipă de experţi 
din punct de vedere fiziologic, chirurgical şi 
intelectual... Nu vă puteam spune asta de la 
bun început, pentru că v-aţi fi aşteptat 
imediat să fiu capabil de minuni. Şi aşa ceva 
nu pot face, ca şi voi, de altfel. Oricum, era 
obligatoriu să mă cunoaşteţi mai întâi ca 
om, să vă obişnuiţi cu mine ca persoană 
umană, nu credeţi? Altfel m-aţi fi privit ca pe 
o maşină. 

- Şi încă ceva. Chiar şi după ce pregătirea 
lui s-a încheiat, un polymath trebuie să mai 
stea încă douăzeci de ani pe planeta ce-i 
este repartizată, pentru a o cunoaşte în cele 
mai mici detalii, înainte de a prelua 
conducerea. Şi, ca să zic aşa, cred că 
planeta pe care ne aflăm noi acum a fost 


deschisă pentru colonizare oarecum în 
grabă. 

Zâmbete acre. Le estima cam la patru 
sute. Asta însemna că are deja jumătate din 
comunitate de partea lui. Trebuia să-i tragă 
şi pe ceilalţi. 

- Sarcina polymathului, după ce parcurge 
toată această pregătire minuțioasă, este de 
a supraveghea şi de a coordona activitatea 
primilor manageri continentali, de a avea 
grijă ca aceştia să nu o ia cumva razna, 
începând să se comporte ca nişte tâmpiţi. 

Na! Lui Lex îi era aproape scârbă de 
transparenţa afirmației şi de adresa precisă 
pe care o ghicea toată lumea, dar nu avea ce 
face, era esenţial să bată fierul cât îl avea 
cald. In schimb Nanseltine, încă ştergându- 
se pe faţă cu o cârpă, încerca să se facă cât 
mai mic cu putinţă, să treacă neobservat. N- 
avea nimic cu el personal, dar omul trebuia 
expus şi despuiat, o dată pentru totdeauna, 
de pretenţiile lui de autoritate. 

- Aproape cel mai important lucru pe care- 
I învaţă un polymath - şi care-i este repetat 


cu obstinaţie, tot timpul, pe parcursul 
întregii lui pregătiri - este că există un risc 
teribil, pe care el trebuie să-l evite şi de care 
trebuie să-i ferească pe ceilalţi. Este exact 
fenomenul care are loc acum, aici, la noi: 
divizarea oamenilor, în ciuda faptului 
evident că „îmblânzirea” unei planete nu 
poate fi decât rezultatul unui efort unitar, al 
întregii comunităţi. Sunt profund dezamăgit 
că managerul Nanseltine - când rostise titlul 
avea vocea încărcată de cel mai amar 
sarcasm - nu este, la rândul său, conştient 
de acest risc. Probabil că asta se datorează 
faptului ca n-a lucrat niciodată cu un 
polymath. 

Simţea că ultimele fraze ale lui 
pătrunseseră adânc în conştiinţa tuturor 
celor de faţă. Şi acum trebuia să se ocupe 
de Ornella, sa scape şi de ea. Ura atacul 
calculat pe care-l gândise, dar era eficient şi 
le economisea cel mai preţios bun al lor la 
ora actuală: timpul. 

işi aducea aminte de un proverb 
preistoric, ceva de genul: „Te faci frate cu 


dracu' până treci lacu". Şi, dacă pe această 
planetă exista vreun drac, el se găsea cu 
siguranţă în minţile celor care refuzau să-şi 
deschidă ochii, şi să privească în faţă lacul - 
mai degrabă oceanul - de probleme ale 
realităţii pe care trebuiau să o înfrunte. 

- Dar ceea ce se-ntâmplă aici nu-i nici pe 
departe cea mai periculoasă divizare de pe 
urma căreia are de suferit prezenţa umană 
pe această planetă. Există una mult mai 
adâncă şi mai periculoasă, cea care ne 
separă de tovarăşii noştri întru supravieţuire 
de pe platou. Cred că mulţi dintre voi v-aţi 
întrebat ce i-a făcut pe acei oameni să nu 
mai răspundă la apelurile noastre prin radio, 
ce i-a făcut să nu ni se alăture, pentru a 
munci împreună. Ei bine, cred că oamenii 
cei mai potriviţi să vă vorbească despre asta 
sunt cei doi străini de aici, Hosper şi Jesset, 
care au venit cu noi. Vă rog să-mi daţi voie 
să le pun câteva întrebări. 

Hosper se ridică, sprijinindu-se de unul 
din stâlpii pentru făclii. Se întunecase 
aproape complet, dar încă nu aprinsese 


nimeni torţele. Lex îi şopti lui Jerode să 
trimită pe cineva să facă asta. 

- Hosper! continuă el tare. Căpitanul 
Gomes ne-a spus de ce a refuzat să reia 
legătura radio cu noi. Eşti bun să-i informezi 
şi pe cei de faţă ce-a spus? 

Arătând obosit, pe punctul de a se 
prăbuşi, omul începu să vorbească pe un 
ton monoton, lipsit de orice fel de emoție: 

- Când a venit dezgheţul, ne-a ordonat să 
reparăm antena şi am crezut că vom putea 
să apelăm la voi, să ne ajutaţi să scăpăm de 
el, pentru că nu mai e-n toate minţile, după 
cum de altfel cred că aţi şi aflat. Rostea 
vorbele una după alta, aproape fără urmă de 
inflexiune în glas: Dar la aparatul de radio 
am auzit o femeie, vâicărindu-se cât e de râu 
aici la voi, că v-aţi pierdut nava, care se 
rostogolise în mare, şi că eraţi toţi pe 
moarte, din cauza foametei, a bolilor, şi 
multe altele de genul ăsta. Aşa că lui Gomes 
i-a intrat în cap că o să năvăliţi cu toţii peste 
noi, să-i furaţi nava, şi atunci n-a mai lăsat 
pe nimeni să ia legătura cu voi, nici măcar 


să vă spunem că suntem încă în viaţă. N-am 
crezut nici o clipă că asta era adevărat, şi 
acum, că am văzut de ce aţi fost voi în stare 
- părea, în sfârşit, că vocea lui prinde un pic 
de viaţă - nici nu mai sunt sigur dacă femeia 
aia transmitea chiar de aici, sau dacă n-a 
fost un truc al lui Gomes, ca să ne lase fără 
nici o speranţă. 

- Transmisia era chiar de aici, zise Jerode, 
şi vorbele lui sunau acuzator. In voce i se 
desluşea o uşoară uimire, ca şi cum abia 
atunci îşi dăduse seama de ceva grav. Am 
găsit-o pe Ornella plângând la microfonul 
aparatului de radio şi-mi aduc aminte că am 
fost obligat să o pun pe tranchilizante, 
pentru că era aproape isterică. 

Capete întoarse. Toţi cei opt sute de 
oameni priveau spre Ornella şi privirile erau 
acuzatoare. 

- Se afla acolo de trei zile, adăugă Jerode. 

- Vrei să spui că asta ne-a făcut-o? Lângă 
Hosper se ridicase Jesset şi arăta spre 
Ornella, spre care erau îndreptate toate 
privirile. Slabâ-moartă de foame, cu ochii 


negri arzând de ură, arăta exact ca o fiară 
sălbăticită de suferinţă. Din cauza ăsteia a 
trebuit să fim noi biciuiţi, înfometați, legaţi în 
lanţuri? Să nu îndrăznim să stăm nici măcar 
o clipă locului, de frică să nu fim loviți de 
supraveghetori? Să fim amenințați cu 
armele dacă ne odihneam fie şi numai o 
clipă? Din cauza ăsteia! 

O clipa Lex se temu să nu sară la Ornella, 
să o strângă de gât, aşa cum îl strânsese pe 
Cardevant. O întrebă răstit: 

- Jesset! Pe platou! Unde dorm oamenii? 

- In bordeie murdare, pe pământul gol! 

- Gomes şi ofiţerii lui? 

- In navă, la adăpost! 

- Cât se munceşte? 

- Din zori pânâ-n noapte, sănătos sau 
bolnav! 

- Ce mâncaţi? 

- Turtă de sintetizator! Două pe zi! 

- Ce beti? 

- Apă de râu! Fiartă în aer liber, în oale de 
pământ! 

- Dacă refuzi să munceşti? 


- Eşti pus în lanţuri şi forţat s-o faci! 

- Dacă eşti prea bolnav să te ţii pe 
picioare? 

- Eşti bătut până te ridici! 

- Dacă nu te poţi ridica? 

- Eşti lăsat să mori! 

Apoi brusc faţa i se schimonosi şi începu 
să plângă. Hosper o trase spre el, o luă în 
braţe şi o strânse la piept. Toată lumea îi 
auzi vorbele: 

- Linişteşte-te, Jesset! Acum eşti în 
siguranţă! Nu mai ai de ce să-ţi fie frică! 

Când tăcerea ce se aşternuse deveni 
aproape de nesuportat, Lex vorbi din nou, 
surprins până şi el de tonul grav al vocii lui, 
ce-i suna nefamiliar: 

- Propun să le punem la dispoziţie celor 
ce doresc sa se ducă sa participe la 
repararea navei tot ce este necesar pentru 
drum - hrană, apă, aşternuturi şi aşa mai 
departe. Doctore, vrei să te ocupi tu de 
asta? De ajuns acolo, nu e greu. O ţii pe 
lângă râu, până ajungi pe platou. De fapt, 
coca navei se vede de la o distanţă destul 


de mare. N-am vrut şi nu vreau să împiedic 
pe cineva să urmeze această cale. Dar am 
considerat ca ar fi bine să ştie fiecare la ce 
să se aştepte la capătul drumului. 

Privi spre mulţime. Acel scurt dialog cu 
Jesset îi dusese munca la bun-sfârşit. 
Ferocitatea fetei fusese mai concludentă 
decât ore-n şir de explicaţii raţionale. 
Oamenii abia mai îndrăzneau să mişte. 
Totuşi, se observa o mişcare de recul, în 
jurul lui Nanseltine şi al Ornellei se căsca 
parcă un gol. Ei doi fuseseră pomeniţi pe 
nume, aşa că acum erau ostracizaţi. Până şi 
Naline îşi întorsese unicul ei ochi către 
Omella şi se uita la ea ca la o străină. 

Cândva, cugetă Lex trist, existau nişte 
creaturi sărmane, numite tapi ispăşitori. 
Acum, peste secole şi peste paraseci, aici, 
în numele binelui comunităţii, el crease tapi 
ispăşitori. 

Când totul se terminase, se simţea 


complet stors, drenat şi de ultima picătură 
de energie. Şi totuşi era încă atât de 
surescitat, încât nici măcar nu putea să se 
gândească la relaxare şi la odihnă. Reuşise 
să soluţioneze, pentru un timp, cea mai 
gravă problemă cu care se confrunta mica 
lor comunitate, cea a relaţiilor interumane. 
Şi acum, ca şi cum până atunci aşteptaseră 
cuminţi ca mintea lui să scape de această 
obsesie ce i-o înceţoşa, îi apăruseră în cap o 
sută de alte probleme. Pe când oamenii se 
împrăştiau în noapte, se lăsase să cadă fără 
vlagă într-un scaun şi privea în gol, undeva 
spre infinitul cerului  înstelat. Noaptea 
trecută el şi însoțitorii lui  merseseră 
continuu, să ajungă cât mai repede pe 
coastă, şi nici cu o noapte înainte nu 
avuseseră parte decât de câteva ore de 
somn. Acum tânjea după puţină odihnă, dar 
mintea refuza încă să i se odihnească. 

Mai mult, membrii comitetului începuseră 
să se strângă în jurul lui, puţin sfioşi, pentru 
că acel Lex pe care-l cunoscuseră ei se 
dovedise a fi una dintre acele creaturi 


aproape fantastice, inuman de supraumane - 
un polymath. Ştia clar că, în ciuda tuturor 
eforturilor sale, nu va putea scăpa de 
adulaţia aproape superstiţioasă cu care erau 
priviţi cei cărora li se putea încredința soarta 
unei întregi noi planete. 

II izbi faptul că se grupaseră în faţa lui, în 
semicerc, aşteptându-i parcă ordinele. Vorbi 
iritat, fără să se adreseze cuiva anume: 

- Mai întâi de toate să lămurim un lucru. 
Să nu începeţi să veniţi la mine pentru orice 
fleac de care vă loviți, e clar? Sunteţi toţi 
oameni în toată firea, bine pregătiţi. Aţi 
realizat adevărate minuni aici. Dacă n-aveţi 
încă încredere în propria voastră judecată, 
atunci eu m-am înşelat grav, iar voi nu 
sunteţi cei ce păreaţi a fi. De exemplu... 
Bendle! Pusese ochii pe unul dintre ei, la 
întâmplare: dacă vrei sâ-ţi spun cum să faci 
analiza structurală a moleculelor proteice, 
folosind trei oale de pământ şi un 
acumulator, poţi să nu-ţi mai dai osteneala 
să întrebi. Nu sunt o cutie magică cu mâini 
şi picioare, îţi pui o dorinţă, apeşi pe buton 


şi „plop!" iese ce ţi-ai dorit! M-am trezit şi 
eu, ca noi toţi, aruncat pe planeta asta. O 
situaţie pe care nu mi-am dorit-o, şi numai 
cu greu pot simţi vreo urmă de bucurie la 
gândul că încă mai sunt în viaţă. Pentru că, 
în ceea ce mă priveşte, asta nu e planeta 
mea. Şi să ştiţi, dacă sunt sâcâit, pot să fiu 
la fel de scârbos ca oricine altcineva. 

Cei din faţa lui priviră unii la alţii. După un 
moment de tăcere, Fritch zise parcă vinovat: 

- S-a marcat, Lex. Cred că toţi cei de aici 
vrem ca lucrurile să meargă la fel ca până 
acum, adică prin consimţământ popular, să 
nu dea unul singur ordine, ca pe platou. 

- Şi cred că până acum o mulţime dintre 
noi nu şi-au dat seama ce noroc am avut, şi 
cu asta, şi în general, adăugă Bendle. Când 
mi-a murit băiatul, am fost dărâmat rău de 
tot. Dar dacă n-aş fi fost prea ocupat cu 
munca, ca să mai am când să mă frământ şi 
să jelesc, probabil că aş fi sfârşit-o şi eu ca 
Arbogast. 

Vorbeau toţi cu mult bun-simţ, raţional. Pe 
faţa lui Lex apăru un zâmbet firav de 


uşurare. 

- Ei... dar acum tot nu scapi de ce ne 
frământă, continuă Fritch, nu numai pe noi 
ci şi pe mulţi alţii. Ce facem cu celălalt 
grup? Câţiva s-au aprins atât de tare, încât 
se gândesc să organizăm un fel de armată, 
să-i eliberăm pe oameni din sclavie. Şi 
bineînţeles că Hosper şi mâncâtoarea aia 
mică de flăcări, care-i e fată, susţin ideea din 
răsputeri. Dar, din câte am înţeles eu, v-au 
urmărit cu arma-n mână, şi probabil că v-ar 
fi omorât fără nici o ezitare, dacă nu i-ai fi 
aruncat în gura...  mâncătorului ăla 
subpământean de oameni. 

Lex nu zise nimic, doar dădu din cap. 

- Dar mie mi se pare, insistă Fritch, că, de 
fapt, există o problemă mult mai stringentă. 
Nu cumva ticăloşii ăia or să se hotărască să 
ne atace? Imi închipui că atât timp cât 
credeau ce o auziseră pe Ornella spunând la 
radio, că viaţa aici e oribilă, nici nu le-a dat 
prin cap că ar avea ceva de luat de la noi. 
Dar acum, că au văzut cum arăta echipa ta, 
Lex, că au stat de vorbă cu voi şi ştiu că nu 


mai avem decât două arme să ne apărăm, nu 
crezi că ar putea încerca să ne jefuiască de 
ceva echipament şi mâncare? 

- In orice caz, nu în noaptea asta, mormăi 
Lex. Au pierdut prea mulţi oameni când au 
căzut în capcana noastră. Hosper spunea că 
Gomes nu se bizuie decât pe câţiva, doi din 
ei au murit şi cred că alţi trei au fost răniţi 
destul de grav. Dar ai dreptate. Trebuie să 
organizăm paza. 

- Şi ce-o să facem ca să-i ajutăm pe 
sărmanii ăia năpăstuiţi? murmură Jerode. 
Nu putem să-i lăsăm aşa! 

- Dar nici nu organizăm o armată peste 
noapte! zise Lex oarecum iritat. Da, trebuie 
să ne gândim la asta, şi cred că a venit 
vremea să redactăm o constituţie. Să găsim 
o cale de a evita ca vreun nebun să ajungă 
să conducă comunitatea, sau vreo parte din 
ea! Va trebui sâ-i includem şi pe ei în 
planurile noastre şi să fim gata să primim şi 
să îngrijim o mulţime de oameni bolnavi şi 
înfometați şi... Şi! Se lovi cu palma pe 
coapsă şi se ridică: Dar acum vreau să fac 


câţiva paşi pe plajă, să mă relaxez şi să 
dorm. Altfel risc să spun numai prostii. 
Noapte bună! 


Când ajunse pe plajă, se opri. La lumina 
stelelor putea zări siluetele boilerelor şi 
păienjenişul de ţevi din jurul lor. Ca nişte 
schelete de antice corăbii, pe jumătate 
îngropate în nisip. Cineva inspirat inventase 
un dispozitiv simplu - un flotor în valuri, o 
sârmă şi o bucată de tablă agăţată de 
boilerul principal, de care se lovea la 
intervale neregulate datorită mişcării 
valurilor - pentru a goni păsările-pescar de 
aici, unde găinaţurile lor puteau mânji 
oglinzile. Din apă, dinspre locul în care era 
scufundată nava, se ridicau la suprafaţă 
bule gazoase fosforescente. Un animal 
marin care se hrănea, eliberând gazul din 
carcasa unuia dintre târâtoarele de pe 
fundul oceanului. In ultimele două 
săptămâni ajunseseră la nişte dimensiuni 
alarmante, şi a le evita tentaculele devenise 
o adevărată problemă pentru cei ce lucrau la 


navă. 

Nişte schelete de antice corăbii... 
Imaginea îi stăruia în minte şi simţi un fior 
de gheaţă pe şira spinării, un fior care n- 
avea nici o legătură cu briza răcoroasă ce 
începuse să bată dinspre mare. 

Nu recunoscuse aşa ceva în faţa nimănui 
dar şi el - până când îşi dăduse seama ce 
face, de fapt, Gomes - sperase că ar fi 
posibil ca peste un an, sau peste doi, să fie 
capabili să pună pe orbită o staţie de emisie 
subetericâ şi o sursă de energie adecvată, 
pentru a-i înştiinţa pe cei ce probabil îi 
căutau că au supravieţuit şi că sunt aici. 

Dar acum îşi dădea seama că nu fusese 
decât o speranţă zadarnică. Ce nu se va 
realiza în nici un caz cât timp va mai trăi el. 
Pentru prima dată privea realitatea în faţă şi 
din perspectiva asta. Fără nici un punct de 
reper şi neavând nici un motiv să bănuie că 
de pe Zarathustra existaseră şi alți 
supraviețuitori, în afară de cei ce părăsiseră 
planeta suficient de devreme ca să poată 
înconjura nova, mai mult decât probabil că 


echipele de cercetare vor presupune că nu 
mai au ce căuta în zonă şi se vor retrage pe 
planetele de pe care veniseră. 

In cele din urmă, în cinci sute sau o mie 
de ani, mareea expansiunii rasei umane va 
înghiţi şi această planetă. Dar ce vor găsi 
echipele de cercetare la sosirea lor? O nouă 
societate civilizată, stăpânind deplin o 
planetă domesticită şi supusă, ce tindea 
înapoi, spre stele? Sau... 

- Schelete? se întrebă el cu voce tare. 
Bucăţi de metal corodat? Nimicuri de plastic 
îngropate în nisip? 

Din spate auzi zgomot de mişcare. 
Surprins, se răsuci pe călcâie şi, din bezna 
adâncă de lângă boilerul mare, auzi o voce: 

- Lex, tu eşti? 

- Delvia!... Te rog să mă ierţi, n-am ştiut 
că... 

- Ah, sunt singură, dacă asta te 
îngrijorează. Se ridicase la rândul ei. Cred că 
încep să devin o adevărată figură. Stau 
destul de mult aici, singură cu mine însămi. 
Şi mă gândesc. Uneori chiar şi dorm aici. 


- Doar ca să fii singură! Atunci cred că e 
cazul s-o şterg. 

- Nu! Dădusse cu piciorul în nisip. Se auzi 
cum zuruie pe una din oglinzi, ca nişte 
grăunţe uscate de grâu curgând într-un coş. 

- Vin aici mai ales ca să mă uit la Zara, 
continuă ea. Mi se pare de-a dreptul absurd 
ca steaua pe care eram obişnuită s-o 
numesc „soare“ să fie încă acolo, strălucind 
cuminte, când, de fapt, s-a transformat într- 
un cataclism cosmic. Cam în cât timp vom 
ajunge să o şi vedem Lex? Şaizeci de ani? 

- Mai degrabă spre şaptezeci, răspunse el. 
Din primele zile de când sosiseră, aproape 
că uitase sau evitase să-şi mai arunce ochii 
spre steaua primară a Zarathustrei, care 
strălucea galben pe cerul nopţii, laolaltă cu 
mii de alte stele. 

- Deci probabil că noi n-o să mai apucăm 
s-o vedem, zise Delvia. 

- Nu. Nu ştiu dacă trebuie sau nu să ne 
bucurăm din cauza asta. 

- Nu! Delvia pronunţase cuvântul cu multă 
convingere. Dacă am putea s-o vedem 


acum, ne-am da seama mai repede care este 
realitatea. Eu nu sunt încă sigură că o 
percep în totalitate. Uneori, stând aici şi 
privind cerul, încerc să-mi aduc aminte cum 
era să trăieşti într-o lume civilizată, ordonată 
şi ocrotitoare. Şi, pentru că încă văd Zara pe 
cer, aproape că mă conving de una singură 
că aceea este realitatea, că ce e aici nu este 
decât un coşmar din care trebuie să mă 
trezesc odată şi odată. 

Privi spre el. 

- Eşti de acord cu mine, Lex, că de aici ni 
se trag mai mult de jumătate din necazurile 
noastre? Că încă nu percepem asta ca pe o 
realitate? Şi că - eu, una, aşa cred - încă ne 
mai jucăm? Bineînţeles, muncim ca să ne 
simţim mai bine aici, să avem hrană, apă, un 
adăpost. Dar în adâncul sufletului încă mai 
tratăm totul ca pe o excursie cu cortul, în 
mijlocul naturii, care trebuie să se 
sfârşească odată. 

- Da, cred că ai dreptate. 

- Dar, de fapt, are vreo importanţă dacă 
am dreptate? Vocea ei suna neaşteptat de 


pesimistă. Nici măcar în vis nu mi-am 
imaginat să mi se întâmple vreodată aşa 
ceva, să mă trezesc naufragiind pe o planetă 
străină, fără nici o speranţă să mă mai întorc 
vreodată la acele lucruri care mi se păreau 
normale şi esenţiale pentru viaţă. Asta mă 
face să mă simt ca... ei bine, ca un 
puşcăriaş. Ca un om condamnat pe nedrept, 
fără să fi avut nici o vină. Nu te-ai simţit 
niciodată de parcă universul ăsta imens ne- 
ar fi condamnat pe nedrept? 

Lex ezită, apoi zise cu voce joasă: 

- Da, de multe ori. 

- Cred că pentru tine e mult mai greu de 
îndurat, continuă ea. Dar te stăpâneşti foarte 
bine. De asta am avut tot timpul impresia că 
e ceva deosebit cu tine. Sau greşesc? Te-ai 
adaptat mai bine pentru că ştiai deja, de ani 
de zile, că-ţi vei trăi viaţa sub lumina unui alt 
soare? 

- Ah, nu. Lex chicoti uşor, dar amar. Abia 
de curând am reuşit să trec de şocul de care 
vorbeai tu, şi a fost foarte greu. Am încercat 
tot timpul să mă conving, să mă 


sugestionez, să-mi imprim în minte că ceea 
ce facem noi aici nu este numai spre binele 
nostru. Ci spre binele copiilor ce se vor 
naşte la toamnă şi al copiilor lor - sper. Că 
trăim într-un fel de trecut deja şi că avem 
obligaţia să construim un viitor, chiar dacă 
noi înşine suntem lipsiţi de prezentul nostru. 

- Parcă am fi fost aruncaţi într-un trecut 
îndepărtat, zise Delvia. Nu al nostru propriu- 
zis, aduce mai degrabă cu vremurile când pe 
faţa Pământului începuseră să se 
răspândească primele triburi sălbatice. 

- Nu, nici nu se pune problema unei astfel 
de comparații. Oamenii aceia nu aveau 
sufletul sfâşiat, ca noi. Şi nici nu aveau 
propriul lor trecut, şi nici nu concepeau 
ideea de a schimba viitorul printr-un act 
strict volitiv. Noi suntem unici, Del. De asta 
e atât de dificilă treaba pe care o avem noi 
de făcut. 

Tăcere. Delvia o porni de lângă boiler şi, 
reflex, începu şi el să meargă lângă ea, 
privind marea. 

- Oare avem vreo speranţă, Lex? spuse 


ea, după ce merseseră o bucată bună. 

- Să ce? Să ne atingem scopul pe care ni 
l-am propus aici, sau să reuşim să trimitem 
un semnal spre casă, să vină cineva să ne 
salveze? 

- Orice fel de speranţă. Avem nevoie la 
disperare de asta. Pentru că n-avem nici una 
reală, de care să ne putem agăța. Dacă 
reuşeşti să ne dai o speranţă, vom fi salvaţi, 
indiferent ce se va întâmpla după aceea. 

O privi ca şi cum atunci o vedea pentru 
prima oară. 

- Te-ai schimbat mult, îi zise el. Sau... nu, 
stai puţin! Mă întreb dacă nu cumva noi 
suntem cei care ne schimbăm, pe când tu 
reuşeşti să fii cu un pas înainte. 

- Nu te înţeleg. Se oprise, se întorsese cu 
faţa spre el şi acum se scărpina cu un picior 
pe gamba celuilalt. 

- Imi aduc aminte, zise Lex, că mă 
gândeam, nu cu multă vreme în urmă, că am 
avea nevoie de ceva mai multe Delvii pe aici 
şi de mult mai puţine Ornelle şi Naline. 

- Sunt de-a dreptul flatată. Vorbise pe un 


ton ironic, dar fără vlagă. Şi, sigur, nu-mi 
dau seama care e cauza, pentru care 
gândeai aşa. 

- Până acum nici eu nu mi-am dat exact 
seama, dar acum cred că încep să mă 
lămuresc. Tu trăieşti aici şi acum, şi de asta 
cred că sunt ceilalţi atât de geloşi pe tine. 
Pentru tine faptul că te afli încă în viaţă a 
fost un motiv suficient să continui să doreşti 
să trăieşti, şi când lucrurile au început să se 
înrăutăţească aici. Am văzut cum ţi-ai găsit 
ceva să munceşţti, de una singură, în timp ce 
noi încă ne mai certam în legătură cu 
planurile noastre. Şi s-a dovedit a fi o treabă 
importantă, ceea ce nouă nici măcar nu ne 
dăduse prin cap. 

- Şi din cauza asta trebuie să fiu 
considerată un geniu sau ceva de genul 
ăsta? Pentru că nu sunt deloc, pe cuvântul 
meu. 

- Şi ai continuat să te bucuri de viaţă, 
spuse el, ca şi cum n-ar fi auzit-o. 

- Oare? Nu, îmi închipuiam numai că asta 
fac. Dar nu m-am ales decât cu nenorociri. A 


trăi în prezent - dacă asta am făcut eu -nue 
deloc nostim. Şi, în plus, acum viitorul 
contează şi asta depinde de tine... Lex, ce 
ai? 

Incepuse brusc să tremure, se scutura din 
cap până-n picioare ca o maşină dereglată, 
gata să se smulgă din locaşul ei. Nu se 
simţea în stare să scoată o vorbă. Avea 
fălcile încleştate şi pumnii strânşi, luptându- 
se din greu să-şi stăpânească tremuratul 
acela oribil. Avusese senzaţia că vorbele 
Delviei transformaseră în materie solidă, 
palpabilă, sarcina enormă ce stătea acum pe 
umerii lui, aşa că trebuia să se lupte din 
greu să rămână în picioare. Işi închise ochii 
şi, o clipă, crezu că o să înceapă să urle. 
Orice, numai să scape de frica asta oribilă! 

Apoi o auzi pe ea, rostindu-i numele: 

- Lex, Lex, Lex, Lex... 

Şi simţi braţele ei înconjurându-l. Vag, 
prin valurile de teroare ce-l dominau, simţi 
că-i atinge pielea. Aruncase de pe ea acel 
unic veşmânt pe care-l purta, şi îi luase 
mâinile, şi i le apăsa pe trupul ei. Un reflex 


arhetipal îl făcu să se agate de carnea ei. lar 
apoi îşi aplecă fruntea spre sânii ei, să le 
perceapă căldura şi să-i simtă mirosul de 
femeie. 

Când el încetă să mai tremure, ea, 
continuând să-i rostească numele, parcă în 
neştire, îl trase în jos, pe nisip. 

In zilele imediat următoare simţi de mai 
multe ori, în faţa şirului aparent nesfârşit de 
probleme ce le ridica viitorul, că este 
paralizat de aceeaşi teroare. Şi, dacă lui i se 
întâmpla asta, ce să mai zică de alţii? Pentru 
prima dată înţelegea ce pot simţi oamenii 
copleşiţi de ceea ce li se întâmplase, şocaţi 
de calamităţi, întinşi până dincolo de limita 
îndurării, cărora tensiunea nervoasă le 
înnoda dureros muşchii fălcilor, le usca 
gurile şi le făcea ghem stomacurile, dar care 
totuşi reuşeau să se stăpânească şi să nu 
se lase cuprinşi de accese de agresivitate 


împotriva unora la fel ca ei, şi nici să cedeze 
în faţa circumstanțelor oprimante. Sau, cum 
spusese Delvia pe scurt: simțindu-se ca şi 
cum universul ăsta imens îi pedepsise pe 
nedrept. 

Pentru bărbaţi era mai rău decât pentru 
femei. Imperceptibil, obiceiuri ancestrale, 
vechi de milenii, îşi croiseră drum prin 
crusta egalitarismului datorat educaţiei, şi 
aceştia erau acum priviţi ca organizatori, 
conducători şi ocrotitori de majoritatea 
femeilor. 

In timpul acelor groaznice clipe de pe 
plajă, Lex fusese conştient că se afla în 
pragul nebuniei. Apăruse în el acea 
slăbiciune de spirit care-l făcuse pe 
Arbogast să se sinucidă, care-i făcuse pe 
refugiații de pe platou să se lase dominați şi 
brutalizaţi ca nişte animale, fără să opună 
nici o rezistenţă. 

Dar Delvia îşi dăduse seama ce trebuia să 
facă cu el. Oare realizase asta din 
„instinct"? (Ea spusese cândva - nu cu mult 
timp în urmă, deşi lui i se părea că de atunci 


trecuse atâta vreme, că parcă era vorba de o 
altă existenţă a lui - că, din anumite puncte 
de vedere, seamănă foarte mult cu un 
animal.) 

Nu, nu fusese ceva instinctiv. Era vorba 
de experienţă. Lex se întreba - deşi nici 
măcar în vis nu şi-ar fi permis să rostească 
aşa ceva - din ce trup, gemând şi tremurând, 
reuşise ea pentru prima dată să dreneze 
astfel teroarea. 

Acum nu avea decât extrem de puţin timp 
liber, să se mai gândească la propria-i 
persoană. De când preluase conducerea, era 
ca şi cum universul ar fi funcţionat diferit. 
Intr-adevăr, tovarăşii lui de refugiu nu aveau 
un prezent, acesta era înlocuit doar de o 
iluzie. Trecutul îi făcuse pe câţiva să o ia 
razna, şi pentru restul singura justificare de 
a-şi trăi viaţa era viitorul. 

Intr-adevăr, era groaznic de greu să 
trăieşti aşa. Cine altcineva, pe parcursul 
istoriei întregii umanităţi, mai fusese obligat 
la aşa ceva? 

Şi aşa, în căldura de cuptor a verii, care 


înfierbânta aerul până ce-l vedeai 
înălțându-se unduitor spre cerul pe care 
marea îşi proiecta, uneori, propria ei 
imagine răsturnată, totul părea să-i spună şi 
sâ-i repete cu obstinaţie: 

- Imaginează! Prognozează! Planifica! 

Planuri imediate, planuri de viitor, planuri 
pentru situaţii de urgenţă. Proceduri de 
rutină, proceduri normale, proceduri de 
urgenţă. Işi putea imagina un plan, începea 
sâ-l rafineze, şi se întâmpla ceva ce demola 
dintr-un foc toată schema elaborată cu atâta 
grijă de el. Această muncă necesită această 
unealtă, şi, utilizând-o, poate fi făcută în 
câteva zile. Din nefericire această unealtă a 
fost lăsată în albia râului şi a fost luată de 
viitură, împreună cu restul echipamentului 
pierdut de Cheffy. Era mai rapid să se 
găsească o metodă alternativă sau era mai 
bine să fie înlocuită unealta? Pentru asta, 
Rothers trebuia să topească nişte oţel în 
cuptorul solar, Aldric să o toarne, şi una 
dintre femei să o ascută şi să o finiseze cu 
un polizor împrumutat de la Fritch şi 


acţionat de unul dintre panourile colectoare 
de energie solară utilizate de Delvia pentru a 
încărca acumulatoarele, apoi lama trebuia 
prevăzută cu un mâner, pe care cineva 
trebuia să-l facă dintr-o creangă tăiată, 
şmirgheluită şi legată apoi strâns, cu sârmă, 
ceea ce va mai dura o oră. Lipsa polizorului 
putea afecta ritmul de lucru la noile clădiri, 
lipsa panoului colector putea reduce 
numărul acumulatoarelor de schimb 
încărcate, şi oricând se puteau ivi necesităţi 
suplimentare în privința acestora, la 
laboratorul lui Bendle, la uzina de 
sedimentare, oriunde! 

Peste tot se vedeau o serie de proiecte de 
importanță crucială, demarate deja de 
Jerode. Dar Lex îşi dădea seama îngrozit că, 
în ciuda muncii extraordinare a doctorului, 
în minte îi veneau mereu obiective noi, la fel 
de importante. 

Şi tot timpul, mai ales când se întâlnea cu 
Hosper sau cu Jesset, dar şi în rest, era 
preocupat de soarta celorlalţi refugiaţi, cei 
de pe platou, conduşi de nebuni şi care-şi 


risipeau în zadar energia, poate şi viaţa. 

Dar era ferm hotărât să nu întreprindă nici 
un fel de acţiune împotriva celor de pe 
platou decât după ce vor fi făcut absolut 
toate pregătirile necesare primirii unui 
număr de trei până la patru sute de 
supraviețuitori, cei mai mulţi bolnavi sau 
răniţi, toţi extrem de slăbiţi. Mai mult, dacă - 
aşa cum părea extrem de probabil - spre 
sfârşitul verii sintetizatoarele lor nutriţionale 
suprasolicitate vor începe să se strice, vor fi 
obligaţi să pună cantităţi mari de hrană la 
conservat, suficient de mari să le ajungă 
până la primăvară. Şi era de-a dreptul 
revoltător să vezi energia utilizată pentru 
încălzire pierzându-se în aer, din cauza 
izolaţiilor proaste, şi, în plus, deşi 
generatoarele lor eoliene  funcţionaseră 
uimitor de bine, nu vor mai putea satisface 
nevoile unei comunităţi mărite... Şi numărul 
de cupluri căsătorite era în continuă 
creştere, de aceea Fritch era obligat să 
construiască tot mai multe locuințe 
separate, şi asta absorbea o cantitate mai 


mare de materiale şi mărea şi cererea de 
încălzire, pentru că existau mai mulţi pereţi 
exteriori, expuşi la vânt... Şi, aproximativ în 
aceeaşi perioadă în care vor trebui să facă 
faţă valului de refugiaţi „refugiaţi” de pe 
platou, vor veni pe lume şi primii copii, iar 
de nou-născuţi vor trebui să aibă o grijă 
practic exemplară, pentru că toţi cei patru 
copii mici care existaseră la sosire 
muriseră... 


Putem neutraliza încă unul dintre alergenii 
locali, dar pentru a produce compusul pe 
scară largă trebuie să modificăm unul din 
sintetizatoare. La posibilitățile noastre, 
modificările vor fi ireversibile, dar anti- 
alergenul ne va permite să consumăm 
cutare plantă de uscat, cutare plantă de 
mare şi cutare animal. Să o facem? Nu. O să 
avem nevoie de sintetizatoare la iarnă, când 
nu vom găsi altceva de mâncare. 

Despre Ornella. A furat o grămadă de ţevi 
de la boilerul principal şi a luat-o la fugă cu 
ele, strigând că o să facă o navă spaţială, cu 


care să ne întoarcem acasă. Deci până la 
urmă... Spuneţi-i lui Jerode. 

Optsperezece oameni bolnavi la pat, 
datorită unei diaree însoțite de febră 
moderată. Printre ei Aykin, Fritch, Zanice şi 
Lodette. Credem că e ceva asemănător 
dezinteriei amoebice. Se vindecă cu aceleaşi 
medicamente, dar nu mai avem decât exact 
cinci doze. Jesset zice că pe platou e 
epidemie de aşa ceva, caz în care vom avea 
nevoie de cantităţi mari. Putem folosi un 
sintetizator să producem o sută de doze, să 
ne ajungă mai mult timp? Da, dar să vă 
grăbiţi. Nu ne putem permite ca o serie de 
oameni-cheie să fie bolnavi. 

Astăzi avem şaizeci şi cinci de oameni 
bolnavi. Repetăm cererea de ieri. Fritch se 
simte deja mai bine, deci suntem pe calea 
cea bună. De data asta, nu. Dacă pe platou 
nu a murit nimeni din cauza asta, n-o să 
moară nici aici. Treceţi-i pe toţi pe turtă de 
sintetizator şi pe apă fiartă, să vedem cât 
timp durează până când se vindecă pe cale 
naturală. Identificaţi microorganismul care 


produce boala şi găsiţi o modalitate de a-l 
anihila înainte de a fi introdus în organism. 

In legătură cu cei de pe platou: nu i-am 
putea elibera dacă... îmi pare râu, Hosper. 
Nu merge din cauza asta şi din cauza aia. Nu 
are sens să facem vreo mişcare, înainte de a 
fi complet pregătiţi. 

Câte sarcini sunt înregistrate până acum? 
Nu-mi mai aduc aminte. Treizeci şi opt. 
Ajunge, închideţi registrul! 

Cu cât se măreşte suprafaţa locuibilă? 
Până acum, cu treizeci la sută. Nu ajunge. 
Nu mai avem cherestea. Găsiţi nişte copaci 
potriviti pe râu în sus şi coborâţi-i încoace 
pe apă. Plute. Facem şi nişte cuptoare 
pentru ars chirpici, şi fabricaţi cărămizi. 
Utilizaţi siliciu topit pentru izolaţii. 

Lodette, nu mai avem decât zdrenţe pe 
noi. Cândva, ţesăturile se făceau din fibre 
naturale, obţinute din plante, prin putrezire, 
zdrobire, uscare la soare etc. Vreau să 
găseşti ceva de genul ăsta. 

Minty, uite o fibră bună şi rezistentă. O 
roată de tors se foloseşte aşa, o vârtelniţă 


aşa, şi un război de ţesut funcţionează în 
modul ăsta. 

Jesset, uite nişte pânză ţesută. Găndeşte- 
te la un soi de haine, care să poată fi croite 
şi cusute în cel mult două ore. 

Bendle, ţesăturile se pot impregna cu 
seva unor anumiţi copaci, şi, cu un 
tratament termic minim, devin mult mai 
rezistente şi chiar impermeabile. In iarna 
asta o să avem nevoie de încălţăminte nouă. 

Rothers, Jesset o să facă îmbrăcăminte. 
Am nevoie de ace de cusut şi de foarfeci. 
Uite nişte schiţe. 

Da, Bendle? Ah. Ei bine, ce zici de scoarță 
de copaci? Paraziţi animali? Orice se poate 
coase sau mula sau tăia în formă de 
încălţăminte. 

Da, Jesset? Vopsele? Bine, dar înainte de 
a le utiliza, verificaţi să nu existe cumva 
reacţii alergice. 

Da, Minty? Ah, o moară hidraulică! Da, de 
ce nu? O să fac nişte schiţe. Vei putea folosi 
o curea de transmisie făcută chiar din fibrele 
cu care lucrezi pentru acţionarea războiului 


de țesut. 
Cel puţin de idei nu duceau lipsă... 


Propunere: să construim un batardou în 
jurul navei, să pompăm apa afară şi să tăiem 
coca cu reflectorul de la cuptorul solar, în 
focar sunt trei mii cinci sute de grade. S-ar 
putea să meargă, Aykin, dar mi-e teamă că 
nu vom avea timp vara asta. 

Propunere: rezervoare hidroponice în 
toate locuinţele, să avem hrană vegetală 
proaspătă tot timpul iernii. Ideea e bună, dar 
întreabă-l pe Bendle dacă ştie destule 
despre necesităţile florei indigene, pe 
Jerode dacă suplimentui de nutriţie merită 
efortul, şi pe Aldric dacă poate furniza 
destulă lumină să întreţină creşterea algelor. 
De trei oh da, şi poţi să te apuci de treabă 
fără să mai dai pe aici. 

Propunere: să ne strecurăm pe platou 
într-o noapte şi să-i răpim pe Gomes şi pe 
acoliţii lui. Ah, nu mă mai plictisiţi! 

Propunere: să aruncăm în aer nava 
cealaltă, pentru ca Gomes să nu mai aibă 


nici un motiv sâ-i asuprească pe muncitori. 
Ai înnebunit? 

Propunere: atunci găseşte tu o cale să-i 
ajutăm pe nenorociţii aia de pe platou! 
Promit. Da, da, o s-o facem, jur! 

Propunere: ridică-te din scaunul ala şi hai 
să ne plimbăm, pentru că o să te 
îmbolnăveşti dacă nu faci şi câte o pauză. 


Lex se lăsă pe spate şi zâmbi privind în 
sus la Delvia. 

- E cea mai bună idee pe care am auzit-o 
în ultimele trei zile! 

Apoi continuă să o privească atent. 
Pusese pe ea una din „creaţiile” dintr-o 
bucată produse de Jesset, o tunică fără 
mâneci până la jumătatea coapsei, cu 
buzunare mari şi folositoare, făcute prin 
întoarcerea în sus a materialului din partea 
din faţă. larna, la asta se va mai adăuga o 
pereche de pantaloni încheiaţi pe şold şi un 
palton. Cei mai mulţi îşi schimbaseră cu 
mare plăcere hainele uzate, deşi încă nu se 
aruncase nimic ce se mai putea dovedi cât 


de cât util. 

Avea pârul decolorat de soare - aproape 
alb - şi era extrem de bronzată, la fel ca toţi 
cei ce munceau în aer liber. Legătura dintre 
ei devenise repede cunoscută - era 
imposibil să se ascundă, şi nici nu vedeau 
de ce ar face-o - şi, deşi unii păreau puţin 
nedumeriţi, cei mai mulţi trăseseră singura 
concluzie logică posibilă, anume că poate o 
judecaseră greşit. Acum situaţia ei era mult 
mai bună şi scăpase de aerul de 
sălbăticiune hăituită de mai înainte. 

Lex îşi împinse scaunul în spate şi le 
spuse celor două femei care-i erau secretare 
că revine într-o jumătate de oră. Apoi o luă 
pe Delvia de braţ şi ieşiră. 

Porniră spre râu. După ce merseră vreo 
sută de metri, Lex zise îngândurat: 

- Ai dreptate, trag cam mult de mine. Dar 
ştii ce e, de fapt, înfiorător? 

Ea scutură din cap. 

- Numărul de articole disparate de care 
avem nevoie. Săpun, cherestea, adezivi, 
cuie, ciocane, ace, mosoare pentru aţă, oale 


de gătit, cazmale şi lopeţi, prosoape, lenjerie 
de pat, pături, bandaje, încălţăminte... Am 
calculat că, până la sfârşitul verii, va trebui 
să începem să fabricăm peste o mie de 
articole. 

- Ca să putem trăi confortabil, zise ea. 

- Ca să putem trăi pur şi simplu, o corectă 
el. Aici, unde nu doreşte să trăiască nici 
unul dintre noi. Tăcu o clipă, după care 
schimbă brusc subiectul discuţiei: Naline a 
început să vorbească cu tine? Am auzit că e 
mult mai... calmă. 

- Da. Pare că şi-a dat seama ce prostie a 
făcut. Cred că o să se maturizeze repede şi, 
până la urmă, va deveni un om rezonabil. Aş 
dori să pot spune la fel şi despre Ornella. In 
cazul ei nu mai e nici o speranţă? 

Lex dădu necăjit din cap. 

- Doctorul zice că e peste posibilităţile 
noastre de aici. A ajuns să fure tot ce-i pică- 
n mână, pune toate lucrurile grămadă şi zice 
că vrea să facă o navă, să ne întoarcem 
acasă cu ea. Ezită un moment şi adăugă cu 
voce joasă: N-am dat niciodată ochii cu 


nebunia incurabilă până acum. E oribil. 

- Nici nu cred că mulţi oameni din ziua de 
azi au avut ocazia să vadă aşa ceva, zise 
Delvia. Dar cred că şi mai puţini oameni îşi 
dau seama ce înseamnă să faci - pornind 
aproape de la zero - tot ceea ce este necesar 
pentru viaţa de zi cu zi a unei comunităţi, 
chiar aşa restrânsă cum este a noastră - 
practic un sat. Eu, una, nu făceam cu 
certitudine parte dintre ei. Dar, Lex... vreau 
să te întreb ceva... Nu ştiu... ori sunt eu 
foarte proastă ori întrebarea mea are, totuşi, 
un sens. Mă tot întreb şi mă minunez dacă 
n-am putea să lansăm o baliză subeterică pe 
orbită. Cred că dacă am reuşi, atunci asta... 
Arătă spre mica aşezare pe care o lăsaseră 
în urmă. 

Lex se gândi o clipă apoi o întrebă: 

- Ai un ceas? 

- Da. Dar nu-l mai port pentru că... doar 
ştii! Nimeni nu mai poartă ceas aici. 

- Crezi că un aparat pentru comunicaţii 
subeterice e mai simplu? 

- Bineînţeles că nu! 


- Ei bine... în orice ceas modern, 
măsurarea timpului este asigurată cu 
ajutorul vibraţiei unui cristal de cuarţ pe 
frecvenţa de rezonanţă, prelucrat în nişte 
tolerante extrem de strânse, moleculare. 
Pentru a ajusta un asemenea cristal la 
durata zilei locale de aici am avea nevoie 
de... şi începu să-şi îndoaie pe rând 
degetele: scule de tăiere cu ultrasunete, pe 
care nu le avem; microscoape, pe care nu le 
avem; un interferometru de suprafaţă, pe 
care nu-l avem; un calibru cu precizie de o 
miliardime de micron, pe care-l avem, dar 
este îndoit; o incintă de lucru sub vid; un 
ceas etalon; aproximativ cinci ani de 
observaţii astronomice permanente, pentru 
a calibra ceasul etalon. Acum, pentru o 
sculă aşchietoare cu ultrasunete ai nevoie 
de... 

- Bine, bine, îmi ajunge! Zâmbind, Delvia 
îşi astupase urechile cu mâinile. Dăr uite ce 
e! Aparatura de comunicaţii subeterice o 
avem... adică o aveam în navă. N-am putea 
s-o luăm şi să o lansăm pe orbită, cu o 


înregistrare şi un panou solar? 

- Ba da, am fost chiar pe punctul să ne 
apucăm de treabă, răspunse Lex. Aldric s-a 
gândit o vreme la asta, imediat după ce am 
sosit. Dar, din păcate... Se gândea să facem 
un lansator utilizând materiale din caseta de 
dezastru a navei, un fel de tun. Incărcăturile 
erau suficiente să putem pune cincizeci de 
kilograme pe orbită. Dar acceleraţia de la 
lansare ar fi fost atât de mare, încât orice 
sarcină utilă ar fi fost zdrobită, făcută piftie. 

- Atunci de ce n-am lăsat o baliza pe 
orbită, înainte de a asoliza? insistă Delvia. 

- Pentru că eram epuizați, morţi de foame 
şi pe jumătate sufocaţi când am ajuns, 
răspunse Lex răstit. Ai uitat? 

- Bineînţeles că nu, dar mă gândeam că 
tu... 

- Am încercat, zise Lex. Dar eram într-un 
asemenea hal, încât a trebuit să renunţ. lar 
dacă o să spui cuiva una ca asta să ştii... că 
n-o să-ţi mai spun o vorbă toată viaţa mea. 

Mărturisirea părea să fi pus un nor între 
ei. Ajunseseră pe malul râului şi priveau 


către uzina de sedimentare, ce începuse să 
prindă rapid contur. li puteau vedea pe 
oamenii lui Cheffy cum montează manual 
conductele din lemn şi, din când în când, îi 
auzeau cum strigă. 

Dar, brusc, ritmul muncii lor fu perturbat. 
Unul dintre paznicii care supravegheau râul 
spre amonte - şi de care Lex aproape că se 
străduise să uite pentru că problema 
celuilalt grup ajunsese să fie obsedantă - 
cobora în fuga pe mal, dând din mâini şi 
strigând: 

- Vin oameni pe râu în jos! Vreo 
doisprezece. Am văzut un impuls de armă. 
Alarmă! Alarmă! 

Lex inspiră adânc şi uită instantaneu de 
orice altă preocupare. In cele din urmă, erau 
forţaţi să acţioneze când încă nu erau 
complet pregătiţi. Era evident că Gomes nu 
mai putuse sta în expectativă. Nu-şi putea 
permite ca nişte fugari să dispară cu arme 
cu tot, pentru a doua oară! Deci era exact 
atacul pe care-l aşteptase şi de care se 
temuse atât. 

Abia îşi mai amintea cum găsise timpul 
necesar sa dea nişte dispoziţii atât de 
amănunțite. Dar reuşise să o facă, şi toate îi 
fuseseră duse la îndeplinire cu 
conştiinciozitate. In plus faţă de posturile de 
pază din copaci - de unde fusese descoperit 
grupul care se apropia - hotărâse să 
pregătească, pentru eventualii intruşi, un fel 
de capcană de avertizare. La vreo doi 
kilometri în aval de posturile de pază, într-un 
loc unde paznicii vedeau ca-n palmă, se 
sâpaserâ peste douăzeci de găuri pe malul 
râului, amplasate în aşa fel încât oricine 
venea spre aşezare dinspre platou era 
imposibil să le evite, şi care fuseseră 
acoperite cu folie neagră de plastic, folosită 
şi atât de uzată încât nu mai era bună decât 
de aruncat la gunoi. | se găsise însă această 
ultimă utilizare, iar locul acela arăta acum ca 
şi cum ar fi adăpostit un număr 


impresionant de carnivore subterane de 
care era plin malul râului. 

Cum  Cardevant şi grupul pe care-l 
condusese el în timpul urmăririi 
descoperiseră pe propria lor piele cât de 
periculoşi erau monştrii subterani, Lex se 
gândise că oricine ar fi fost trimis de Gomes 
pe râu în jos va intra în panică la vederea 
unui „cuib“ atât de mare. Şi, oricât de 
precaut s-ar fi apropiat oamenii lui Gomes 
până în acel punct, nu-şi vor ţine firea şi vor 
„arde"” cu armele monștrii imaginari. Astfel 
încât, până sâ-şi dea ei seama că au în faţă o 
sperietoare, impulsurile armelor le vor trăda 
prezenţa. 

Capcana îşi făcuse perfect datoria. Avea 
marele avantaj că nu depindea nici de 
existenţa unui aparat de radio, ale cărui 
transmisii puteau fi interceptate şi de 
intruşi, nici de cea a unui telefon, pe care 
nu-l puteau instala, din cauză că nu 
dispuneau de cablul necesar. Şi, ca urmare, 
putuse s-o trimită pe Delvia la aşezare, să 
dea alarma, cu mult înainte ca grupul care 


se apropia venind de pe platou să poată auzi 
că se întâmplă ceva şi să ajungă aproape 
imediat la postul de pază de pe malul drept, 
pe când ceilalţi abia-şi dădeau seama că 
fuseseră traşi pe sfoară 

La acel post de pază se găsea Elbing. 
Suferea din ce în ce mai mult din cauza 
infirmităţii lui şi se oferise bucuros voluntar 
pentru a sta de pază, eliberând astfel de 
această grijă pe cineva care era în stare să 
facă o muncă mai utilă decât el. Pe când Lex 
se căţăra lângă el, în cuşca adăpostului, 
făcută din crengi groase, care-şi mai păstrau 
frunzele pe ele, îi zâmbi în semn de salut. 

- Incă nu şi-au dat seama ce-i acolo, zise 
el. Vrei să arunci o privire? Se dădu lao 
parte din faţa telescopului navei, care 
fusese adus aici. 

Mulţumindu-i, Lex se aplecă spre ocular. 
Telescopul nu fusese conceput pentru a fi 
întrebuințat la distanţe atât de mici, aşa că 
mărea atât de mult, încât abia putea vedea în 
întregime un om stând în picioare. Dar acest 
dezavantaj era compensat din plin de faptul 


că se puteau distinge absolut toate detaliile, 
astfel încât feţele intruşilor îi apăreau ca şi 
cum s-ar fi aflat la doi paşi. 

- Gomes! exclamă el. Şi Probian! Poate că 
totuşi nu au de gând să ne atace. Poate că 
au ajuns la disperare şi au venit să poarte 
tratative. 

- Sper să ai dreptate, mormăi Elbing. Dar 
au toţi arme, iar noi nu avem decât două. 

Adevărat, observă Lex. Oamenii lui 
Gomes încă mai stăteau grămadă pe celălalt 
mal. Probian ridicase supărat o bucată de 
plastic zdrenţuită şi înjura modul în care 
fuseseră păcăliţi, în timp ce ceilalţi vârau cu 
grijă bețe în gropi, încă neîncrezători. 

Erau unsprezece oameni cu toţii, îi 
numără el. Numărul era neobişnuit, dar asta 
însemna că pe platou nu mai rămăsese 
decât o singură armă. Pe cine oare lăsase 
Gomes la conducere în absenţa lui? După 
ce Hosper şi Jesset dezertaseră, probabil 
câ-i era foarte greu să mai aibă încredere în 
cineva. Era şi Cardevant acolo? Lex privi 
fiecare figură pe rând şi văzu că nu era. Deci 


probabil că el rămăsese pe platou ca şef 
dacă nu cumva murise între timp, sau dacă 
nu era prea bolnav să mai poată umbla. 

- In primul moment, zise Elbing, am sperat 
că poate i-au gonit de pe platou şi vin 
încoace să ne ceară un fel de azil politic. Dar 
când am văzut că au toţi arme... Tu ce crezi, 
Lex? 

- Ei bine, am impresia că cea mai 
plauzibilă explicaţie ar fi că Gomes începe 
să se simtă depăşit de evenimente. Dar dacă 
pe platou lucrurile au început să meargă 
într-adevăr râu, probabil câ-i e frică sâ-şi 
trimită vreunul dintre locotenenţi încoace - 
nici chiar pe Probian - de teamă să nu se 
trezească fără el. Probabil că e mai puţin 
îngrijorat la ideea că şi-a părăsit baza decât 
sâ-şi permită să mai piardă fie şi un singur 
susţinător. 

- Totuşi, de ce-o fi având nevoie în 
asemenea hal, încât s-a simţit obligat să 
vină personal până aici? 

- Ei... poate să fie vorba de o mulţime de 
lucruri... Mâncare, medicamente, date 


tehnice... Lex dădu din umeri. 

- Crezi ca o sa încerce să ia ceea ce are 
nevoie ameninţându-ne cu arma-n mână? 

- Posibil. Dar, dacă ar mai avea ceva 
minte-n cap, n-ar trebui să facă asta. Ar 
putea susţine că e pe punctul să-şi termine 
de reparat nava, sau fie şi numai să lanseze 
pe orbită o baliză subeterică, şi că are 
nevoie de ajutor să termine treaba. Şi va 
lăsa ca armele să vorbească prin simpla lor 
prezenţă. 

- Deci tu crezi că mai are vreo urmă de 
bun-simţ în el? Din ce-am auzit eu, nu pare 
deloc să mai fie-n toate minţile! 

- Dacă ar fi pur şi simplu nebun, probabil 
că până acum s-ar fi găsit vreunul dintre 
acoliţii lui să-i ia locul. Nu, cred că încân-a 
luat-o razna, excepţie făcând obsesia lui de 
a-şi repara nava şi tendinţa spre brutalitate. 
Lex se îndepărtă de telescop. 

- Şi sunt convins că e aproape disperat. 
Nici nu poate fi altfel, în fine... Aş vrea ca 
grupul să ajungă la aşezare într-o stare cât 
mai proastă, pe punctul de a le ceda nervii. 


Sunt cu siguranţă şi obosiţi şi destul de 
bolnavi... Ai ceva pe aici cu care să-i 
„înviorezi" puţin? 

Elbing rânji, arătând spre o serie de corzi 
legate de una din crengi. 

- Avem vreo douăzeci sau treizeci legate 
prin tufişuri. Pot mişca oricând ramurile, să 
nu se vadă decât cu colţul ochiului. Dacă 
pun mâna pe arme şi trag, corzile or să fie 
retezate, or să se strângă ca un elastic, 
retrâgându-se către mine, şi ei tot n-o să 
poată afla ce a provocat mişcarea. 

- Perfect. Şi noi o să le pregătim un 
spectacol de întâmpinare. Vreau ca prima 
impresie pe care or să şi-o facă aici să-i 
copleşească, bine de tot. Incearcă să-i 
întârzii cât mai mult cu elasticele tale, bine? 
O să dureze ceva până organizăm noi totul. 

Se lăsă să alunece peste marginea cugştii 
şi sări pe pământ. 


Gomes şi însoțitorii lui ajunseseră la 
uzina de sedimentare a apei, acum pustie. 
Se opriră să se sfătuiască, aruncând priviri 


nervoase în jur. Pe ultimii doi kilometri 
vegetaţia se mişcase aproape imperceptibil, 
dar continuu, pe lângă ei, parcă prinsese 
brusc viaţă. Se simțeau supravegheați. Şi, 
de fapt, chiar şi erau. Muncitorii lui Cheffy 
se ascunseseră în apropiere şi erau cu ochii 
pe ei. 

Apoi, înaintând încă puţin, ajunseră într- 
un loc de unde puteau vedea aşezarea: 
clădiri solide de lemn, cu ferestrele 
acoperite de obloane, acum deschise pentru 
aerisire; fum ridicându-se vesel din coşurile 
de chirpici; zgomot de ciocane, de 
ferăstraie, de securi. Priviră spre locul de 
unde fuseseră doborâţi primii copaci, acum 
curăţat de buturugi şi plantat cu copaci-de- 
salată în rânduri drepte, ordonate. Văzură 
oameni sănătoşi, bine hrăniţi, îmbrăcaţi cu 
haine curate şi funcţionale ce păreau 
aproape noi şi-şi dădură seama că ei erau 
împuţiţi, slabi şi plini de bube. 

Oamenii pe care-i vedeau nu părură să-i 
bage prea mult în seamă, le aruncau o 
privire şi-şi vedeau mai departe de treaba 


lor. „Intâmplător” se distribuia mâncare 
pentru muncitori - porţii mari, mirosind 
apetisant în farfurii mari şi adânci, şi raţii de 
apă din bidoane mari. 

Priviră câteva minute aşezarea din faţa 
lor, neştiind ce să facă. Apoi, din tufişurile 
de lângă ei, îşi făcură apariţia oamenii lui 
Cheffy şi intruşii se răsuciră spre aceştia, 
înjurând şi ameninţându-i cu armele. 

Cheffy se apropie calm de Gomes şi-i 
zise: 

- Vă aşteptam. Haideţi cu noi, vă ducem la 
polymathul nostru. 

- Ce? Cuvântul plecase din gura lui 
Gomes ca şi cum i-ar fi smuls buzele. Aveţi 
voi un polymath aici? Asta n-o mai cred! 
Nimeni n-a... 

- Domnule căpitan! zise Probian aproape 
în şoaptă, punându-şi mâna pe braţul lui 
Gomes. Făcu un semn către mica aşezare 
din faţa lor şi nu mai zise nimic. 

Privind atent la confuzia din mintea lui 
Gomes, oglindită aproape în amănunt de 
faţa lui bârboasâ, Cheffy îi vorbi din nou: 


- Vă puteţi păstra armele. Ni s-a spus că 
nu vă simţiţi prea siguri fără ele. Dar n-o să 
aveţi nici un motiv să le folosiţi. Poftiţi pe 
aici. 

Nu mai aşteptă sâ-i vadă cum 
reacţionează, le întoarse spatele şi începu 
să coboare panta. O dată cu el se puseră în 
mişcare şi oamenii lui, înconjurându-i pe ai 
lui Gomes, ca şi cum aceştia ar fi fost o 
turmă de animale nemaiîntâlnite, pe care le 
duceau la paradă, să le vadă toată lumea. 
Oamenii care lucrau la clădirile în 
construcție de la marginea aşezării se 
străduiau să întărească această impresie, 
improvizând, conform ordinului lui Lex: 
„Faceţi-i să se simtă ca nişte barbari, exact 
asta sunt!" 

- Salut, Cheffy! strigă Zanice, strângând 
bucăţi de săpun din tăvile în care fuseseră 
preparate. Arată cam rău tipii ăştia, nu 
crezi? 

- Cam împuţiţi! încuviinţă Cheffy. 

Gomes strânse din dinţi şi degetele i se 
încleştară pe patul armei. 


- AĂştia sunt indivizii? întrebă Minty 
strâmbând din nas, pe când împărțea supă 
caldă pe scara de la clădirea femeilor 
celibatare muncitorilor ce puneau pereţi 
despărțitori înăuntru. Am impresia că nu le- 
ar strica o masă bună... dar numai după o 
baie zdravănă, cu săpun mult. 

Unul dintre oamenii lui Gomes înghiţi în 
sec, atât de sonor, încât zgomotul răsună ca 
o împuşcătură şi-l făcu pe Probian să se 
răsucească pe călcâie spre el, privindu-l ca 
şi cum ar fi vrut să-l strângă de gât. 

O ţinură tot aşa pe tot drumul până la 
clădirea birourilor - nimic agresiv, doar nişte 
remarci personale, niciodată adresate direct 
străinilor, simple comentarii legate de faptul 
că erau murdari, că puţeau, că erau slabi- 
morţi, într-un cuvânt că arătau ca vai de 
lume - în timp ce oamenii lui Cheffy erau tot 
timpul cu ochii pe Gomes, sa nu cumva sâ- 
şi piardă controlul. 

Dar acesta rezistă. Era însă la limită. Aşa 
cum sperase Lex, când străinii ajunseră în 
faţa clădirii unde-i aştepta el nu erau doar 


furioşi. Erau pur şi simplu copleşiţi. 

Din locul în care stăteau acum, puteau 
zări instalaţiile de pe plajă - boilerele, 
distileriile, cuptorul solar şi toate celelalte - 
şi puteau să-şi facă o idee completă de cât 
de multe se realizaseră aici, în timp ce ei se 
luptau nebuneşte să repare nava. 

Lex îi lăsă să aştepte în soare cam un 
minut. Apoi dădu la o parte perdeaua ce 
acoperea uşa şi ieşi pe verandă. 

- Tu?! zise Gomes abia audibil. Tu eşti 
polymath? 

- In pregătire, îi răspunse Lex, privindu-l 
de sus şi până jos. 

De la prima privire observă ceva ce nu 
văzuse prin telescop: cea de-a 
douăsprezecea armă se găsea în vârful 
raniţei grosolane legată cu sfoară în 
spinarea lui Gomes. Deci ori dezertaseră din 
tabăra lor, ori născociseră o altă armă, cu 
care sâ-i ţină pe sclavi sub ascultare pe 
timpul absenței lor. Interesant! 

- Ei bine, ce vreţi? E evident că aveţi 
nevoie de o baie bună, de mâncare şi de 


haine curate, continuă el, amuşinând aerul 
şi strâmbându-se exagerat. 

Gomes îşi înăbuşi o înjurătură şi zise 
supărat: 

- Ce drac de idee aţi avut să săpaţi gropile 
alea pe malul râului? 

- Ce? Ah, gropile! Sunt sperietori pentru 
animalele care se dau la grădina noastră. 
Toate ierbivorele sunt îngrozite de monştrii 
ăia subterani. V-aţi speriat şi voi? Din cauza 
unuia din ăsta aţi mai pierdut un om pe 
drum? 

Gomes îl privi furios, fără a da vreun 
semn că avea de gând sâ-i răspundă. Dar 
unul dintre însoțitorii lui, pe care Lex îşi 
amintea că-l văzuse cu Cardevant, când 
fuseseră ei luaţi prizonieri la baraj, făcu un 
pas înainte şi-l întrebă nedumerit: 

- De unde ştii, cum ai aflat? 

- Tacă-ţi gura, Dockle! se răsti Gomes la 
el. Nu vorbeşte nimeni în afară de mine, ai 
înţeles? 

Cu o privire enigmatică pe faţă, încercând 
să sugereze că el însuşi pregătise capcana 


în care-şi găsise moartea cel de-al 
doisprezecelea om al lor, sau cel puţin că 
asistase la eveniment, Lex îi supraveghea 
atent fiecare reacţie. Era într-o situaţie 
extrem de delicată. Trebuia să le submineze 
însoţitorilor lui Gomes încrederea în şeful 
lor, şi totuşi nu putea împinge lucrurile până 
la a risca să se facă uz de arme. Chiar dacă 
acestea erau mai mult descărcate, aşa cum 
bănuia, tot mai puteau face mult râu, 
distrugând destule vieţi omeneşti şi clădiri 
ridicate cu multa truda. 

- Nu tac deloc din gură! zise Dockle 
aproape isteric. Oamenii ăştia au un 
polymath cu ei, şi uită-te cum sunt! Sunt 
flămânzi, bolnavi, murdari cum suntem noi? 
Sunt...? 

- Am zis să taci din gură! Gomes îşi 
ridicase arma, şi mâna i se crispase pe patul 
ei. 

- Gomes, disputele voastre nu ne privesc 
şi nici nu ne interesează, zise Lex calm. 
Dacă ai ceva de spus, spune. Dar grăbeşle- 
te, am treabă, sunt foarte ocupat. 


- Ticălosule! izbucni Gomes. Dacă aş fi 
ştiut asta când erai în mâna mea, pe platou! 

- Dacă ai fi ştiut că sunt polymath? De ce 
să-ţi fi spus? Ai fi vrut să te ajut la proiectele 
tale absurde, să fiu de acord cu brutalitatea 
cu care-ţi tratezi tu sclavii? Nu, m-am 
hotărât să aştept până o să ajungi în halul în 
care ai ajuns acum. Să nu mai poţi controla 
lucrurile acolo sus, pe platou. Pentru că 
oamenii se întreabă cine o să mai fie în viaţă 
când or să sosească echipele de salvare, 
dacă or să sosească vreodată, presupunând 
că o să fii în stare să lansezi măcar o baliză 
subeterică pe orbită. Au ajuns să pice de-a- 
mpicioarelea în timp ce muncesc, de 
oboseală, din cauza malnutriţiei şi de boală. 
Ai venit aici să cerşeşti ajutor - hrană, 
medicamente, pături, orice - pentru că în 
fiecare seară ţi-e frică să nu te trezeşti 
dimineaţa cu gâtul tăiat. 

Expresia de pe faţa lui Gomes îi confirma 
lui Lex că fiecare vorbă rostită de el era 
adevărată. Aşa cum le ceruse, oamenii se 
strânseseră în jurul grupului lui Gomes, şi 


acum vedeau şi auzeau tot ce era de văzut şi 
de auzit. O ocazie în plus de a-şi întări 
autoritatea. Nu îndrăznea să rateze nici una. 

- Sunt căpitanul acelei nave! urlă Gomes. 
Ştiu bine că poate fi reparată! 

- Eu nu prea cred! îl contrazise Lex cinic. 
- Tu nu eşti cosmonaut! Nu te pricepi... 

- Pe parcursul pregătirii de polymath 
înveţi o mulţime de lucruri, zise Lex 
categoric. Şi acum, ascultâ-mă! Nu putem 
accepta propunerile tale. Insă vreau să te 
gândeşti la ce-ţi propunem noi. Suntem 
nerăbdători să-i ajutăm pe tovarăşii noştri 
de naufragiu - fraza asta o rostise Arbogast, 
îşi reaminti el - dar resursele noastre sunt 
încă limitate şi este în joc şi propria noastră 
supravieţuire. Vom pune la dispoziţia 
supravieţuitorilor de pe platou hrană, 
îmbrăcăminte, locuinţe şi absolut tot ce e 
strict necesar. In schimb veţi preda armele 
acum, pe loc. lar tu, Gomes, tu, Probian şi o 
serie de alţi indivizi - se vor găsi probabil 
sute de martori care sâ-i numească - veţi fi 
judecaţi formal, conform Codului Galactic 


Unificat sub diverse acuzaţii: omor cu 
premeditare, utilizarea muncii sclavilor, 
violenţă faţă de persoane fizice, cruzime şi 
aplicare de pedepse ilegale, exercitarea 
ilegală de autoritate. Ei bine? 

- Ticăloşule! zise Gomes aproape în 
şoaptă. Eşti...! 

işi ridicase arma şi o îndreptase drept 
spre pieptul lui Lex. Din mulţime se ridică un 
murmur de teamă. 

- Condiţiile mele sunt astea, continua el: 
ori ne daţi ce vrem, ori te omor şi dau foc şi 
orăşelului vostru împuţit, în chip de rug 
funerar pentru tine. Noi avem arme. 
Douăsprezece. Voi nu aveţi decât două. 
Mişcaţi-va! 

Pentru tot restul vieţii, Lex îşi va aduce 
aminte de acel moment ca fiind clipa în care, 
pentru el, cunoaşterea despre sine se 
transformase în cunoaştere de sine. ll 


presaseră toţi, din toate părţile, să facă ceva 
împotriva lui Gomes şi sâ-i elibereze pe 
ceilalţi refugiaţi, fie conducând o armată a 
răzbunării, fie o grupă de comando. De fapt, 
de când se întorsese de pe platou, nu 
trecuseră decât vreo douăzeci de zile. 

Şi totuşi lui i se părea că trecuseră ani, 
pentru că oamenii veneau la el cu tot soiul 
de propuneri, care de care mai fanteziste. Le 
respinsese pe toate, uneori arâtându-le 
autorilor şi care sunt punctele slabe, alteori 
refuzând, pur şi simplu să discute, dacă era 
prea ocupat şi nu avea timp. Insă undeva, în 
subconştient, începuse să se simtă vinovat, 
ştiind că fiecare zi de întârziere însemna o 
altă viaţă sau alte vieţi pierdute datorită 
cruzimii lui Gomes. Dar a te năpusti 
împotriva unor nebuni bine înarmați 
însemna sinucidere curată, cel puţin pentru 
câţiva dintre atacatori. 

Insă acum, dintr-o dată, îşi dădea seama 
că avusese dreptate să stea în expectativă, 
nu numai din cauza pierderilor ci şi dintr-un 
alt motiv, mult mai subtil şi mai dificil de 


sesizat la prima vedere. 

Hotărârea lui în privinţa asta putea 
influenţa întreg viitorul prezenţei umane pe 
această planetă. 

Nu se temea pentru propria lui viaţă, nici 
chiar acum, cu arma lui Gomes îndreptată 
spre el. Pe parcursul pregătirii lui ca 
polymath, viteza de reacție îi fusese 
crescută mult, artificial, şi un bătrân bolnav, 
pe jumătate mort de foame, nu reprezenta 
un pericol pentru el. In zecimea de secundă 
de care avea nevoie Gomes ca să apese pe 
trăgaciul armei pentru a declanşa impulsul 
distrugător, putea să se ferească în lături şi 
apoi să sară la căpitan, sâ-i smulgă arma şi 
să-l facă prizonier, înainte ca vreunul dintre 
însoțitorii acestuia să apuce să schiţeze cel 
mai mic gest. 

Dar obiectivul pregătirii de polymath nu 
era salvarea vieţii individului care beneficia 
de ea. 

Până acum reuşise să întocmească 
planuri pentru numeroase proiecte, unele 
intraseră în execuţie, altele îşi aşteptau 


rândul, astfel ca această mână de 
naufragiaţi să ajungă, în cele din urmă, să 
devină o societate înfloritoare. Dar nici ăsta 
nu era obiectivul final al pregătirii lui. Fără 
să stea să cugete prea mult, presupusese că 
ăsta este. Dar greşise. 

Totuşi, cum putea fi un om potrivit pentru 
a i se încredința soarta unei întregi planete, 
nouă-nouţâ? Ce anume facultate putea 
îndreptăţi un om sâ-şi asume o asemenea 
responsabilitate? Nici reacţiile ultrarapide, 
nici superioritatea fizică, nici cunoştinţele 
enciclopedice. Oricine putea dispune de 
oricare dintre ele. Şi, în ceea ce priveşte 
cunoştinţele, existau biblioteci şi bazele de 
date ale calculatoarelor, înmagazinând mult 
mai mult decât orice creier omenesc. 

Nu. Facultatea care se cerea de la un 
astfel de om era capacitatea de a avea 
întotdeauna dreptate. 

Intrebat care este rezultatul exact al 
operaţiei doi plus x, un om obişnuit 
răspundea că soluţia este nedeterminată. 
Polymathul era un om care dădea un 


răspuns clar la această întrebare. Şi corect. 

Fiind dată o planetă complet neexplorată 
şi o navă cosmică deteriorată, polymathul 
zicea: „Domesticiţi planeta". Omul obişnuit 
zicea: „Reparaţi nava”. Planeta putea fi 
îmblânzită. Nava nu se mai putea repara. 

Fiind date două personalităţi puternice în 
conflict, astfel încât ajungeau să pericliteze 
siguranţa refugiaților, polymathul zicea: 
„Asta e valoroasă, asta reprezintă un 
handicap". Omul obişnuit zicea: „Ar fi multe 
de spus în favoarea  amândurura...” 
Personalitatea valoroasă lucra de parcă ar fi 
fost  posedată. Cealaltă înnebunea şi 
ajungea © povară pentru întreaga 
comunitate. 

Lex nu parcursese decât destul de puţin 
din pregătirea de polymath. Dar ceea ce 
învățase îi fusese destul ca, asociat cu 
realităţile cotidiene, să-l ducă la cristalizarea 
ideii de existenţă a acestei calităţi ca o 
necesitate indispensabilă pentru un 
conducător - realitățile cotidiene şi 
confruntarea cu ceea ce se întâmplă atunci 


când omul aflat la conducere o ia razna. 

Deci, în cazul de faţă: fiind dat un nebun, 
care domina patru sute de oameni cu arma- 
n mână, omul obişnuit zicea: „Trebuie sa-i 
eliberăm pe oprimaţi, chiar dacă o să moară 
câţiva dintre noi şi încă şi mai mulţi dintre 
ei". Dar polymathul zicea: „Un om care 
poate greşi atât de grav se va spânzura cu 
mâna lui”. 

Şi în faţa lui se găsea acum un om care 
greşise atât de grav, încât consecinţele 
propriilor lui acţiuni îl împingeau inexorabil 
să-şi vâre singur gâtul în lat. 

Calm, foarte încet, Lex începu să 
zâmbească. 

In primul moment ceilalţi crezuseră că e o 
prostie să-i spună lui Gomes că poate lua 
tot ce vrea. Apoi crezură că încearcă să 
câştige timp, astfel încât, din cauza oboselii 
şi a încordării, ceilalţi să nu mai fie destul de 
atenţi la armele lor şi să poată fi atacați prin 
surprindere. Apoi, când realizară că nici una 
dintre aceste explicaţii nu corespunde 
realităţii, începură să se întrebe dacă nu 


cumva îi era frică. 

li îndeplineau dispoziţiile... dar începuseră 
să se întrebe. 

Frica de care dădeau continuu dovadă 
Gomes şi însoțitorii lui era de-a dreptul de 
compătimit. Nu putuseră refuza o baie 
fierbinte cu săpun din belşug - un adevărat 
lux, de care ei nu mai avuseseră parte de 
luni de zile pe platou. Dar refuzaseră să intre 
în cabinele de baie. Ceruseră să le fie adusă 
apa afară, în căzi, astfel încât să se poată 
păzi reciproc. 

Lex le spuse oamenilor să facă exact ce li 
se ceruse. 

Nu putuseră refuza o masă bună, dar 
refuzaseră ca mâncarea să le fie adusă gata 
preparată. Intraseră bănuitori în bucătării, 
verificaseră că  reglajele sintetizatoarelor 
sunt normale, şi, când unul din băieţii din 
echipa lui Bendle aruncase nişte antialergen 
pe o salată de verdeţuri indigene, îl 
obligaseră să guste, ca să se convingă că 
nu le otrăvise mâncarea. 

Nu putuseră să refuze nişte injecții cu 


polivitamine, care să-i ajute să scape de 
dermatitele de care sufereau toţi (abia când 
se dezbrâcaserâ să se spele văzuseră în ce 
hal erau, plini de pete şi de bube). Dar, şi 
aici, insistaseră ca Jerode să-şi injecteze 
personal prima doză. 

Insoţindu-i dintr-un loc într-altul, Lex nu 
îndrăznea să lase să i se vadă pe faţă că în 
adâncul lui jubila. Era îngrijorat ca nu cumva 
oamenii să nu înţeleagă care-i erau 
adevăratele intenţii. Părea însă că reuşise să 
câştige în suficientă măsură încrederea 
comunităţii şi nimeni nu îndrăzni să i se 
opună pe faţă. 

Hainele voastre sunt într-un hal fără hal. 
Vedeţi dacă vi se potrivesc astea... Vă vin 
bine? Luaţi-le! 

Sacii voştri de dormit sunt sub orice 
critică, rupti şi murdari. Noi ne-am făcut 
pături. Luaţi câteva. 

La întoarcere drumul o să fie greu. Noi 
avem destulă mâncare. Poftim! 


Reveniţi la „birouri", Gomes privea 


satisfăcut la cele ce-i fuseseră date. Incă 
mai ţinea arma în mână. Privind la Lex, 
începu sa vorbească, gesticulând cu ea: 

- Cred că ar fi trebuit să aduc mai mulţi 
oameni cu mine, să putem lua mai multă 
marfă cu noi! zise el pe un ton batjocoritor, 
în cele din urmă, se pare că e adevărat ce se 
spune, că o armă valorează în medie cât 
zece oameni, daca nu şi mai mult, cu puţin 
noroc. 

Scuipă cu dispreţ în praf şi continua: 

- Deci tu eşti un polymath. Dar poţi să 
mori la fel ca orice alt om. Aşa că suntem 
egali. 

Lex era perfect conştient că mulţi, foarte 
mulţi ochi sunt aţintiţi asupra lui. Toată 
lumea părăsise lucrul şi venise să asiste la 
groaznicul spectacol oferit de Gomes şi de 
oamenii lui, care se pregăteau să plece 
încărcaţi cu bunuri aparţinând comunităţii. 
Spre regretul şi îngrijorarea lui, păreau să 
nu fie în stare să gândească dincolo de asta, 
nici măcar Jerode, Fritch, Aldric sau Cheffy 
nu-şi puneau întrebarea ce însemna în 


realitate această „pradă" pentru Gomes. 

Dar nu mai fu deloc surprins să vadă că 
Delvia, care stătea la umbră lângă clădire, 
zâmbea ironic atunci când n-o privea nici 
unul din oamenii lui Gomes. 

- Nu mai avem nevoie decât de încă două 
lucruri, spuse Gomes. Doar două. Voi mai 
aveţi două arme energetice, Lex. După cum 
merg treburile acum, cred că nouă ne vor fi 
mult mai folositoare decât vouă. Daţi-le! 

- Nu! Nu, nu se poate! 

Din primul rând de  privitori se 
desprinsese Hosper, oprindu-se în faţa lui 
Gomes, palid şi cu pumnii strânşi. 

- Tu! zise Gomes. După ce mi-ai făcut, ar 
trebui să folosesc arma asta pe tine! îşi 
țuguie buzele. Dar de ce să irosesc o 
încărcătură? 

Şi, întorcând arma, îl lovi pe Hosper cu 
patul ei în plină faţă. 

Un țipăt, şi Jesset încercă să se repeadă 
după tatăl ei. Dacă ar fi ajuns la Gomes, 
probabil că i-ar fi scos ochii. Dar se găsi 
cineva să o prindă, să o ţină şi să o 


convingă să se calmeze. 

Delvia. 

Dacă s-ar face o evaluare a potenţialului 
de supravieţuire al tuturor celor prezenţi, se 
gândi Lex, probabil că Delvia ar fi cel mult 
pe locul doi, după el însuşi. 

Gomes privi la Hosper, întins pe pământ 
în faţa lui, apoi la Jesset, care se zbătea, 
ţinută bine de Delvia de mâini. 

- Dâ-mi armele alea, spuse el, sau îi ard pe 
ăştia doi. 

- Dă-i drumu”! urlă Jesset la el. Oricum, e 
o moarte mai uşoară decât ce le faci tu 
oamenilor de pe platou! 

- La cine sunt armele? spuse Lex calm. 
Aldric, la tine? Dă-i-le! 

- Mulţumesc, zise Gomes, pe cât de 
sarcastic era el în stare, ştergându-şi 
sudoarea de pe faţă. Aveai gura foarte mare 
când am sosit, domnule polymath! Dar se 
pare că armele astea ţi-au băgat minţile în 
cap, nu-i aşa? 

In tăcere, aruncându-i lui Lex o privire ca 
şi cum l-ar fi considerat un trădător, Aldric 


aşeză cele două arme peste unul din 
pachetele pregătite pentru oamenii lui 
Gomes. 

- In regula, asta e aproape tot ce doream, 
spuse Gomes. Acum să lămurim un lucru. 
Să nu cumva să ne urmăriţi. Să nu încercaţi 
să veniţi pe platou. Acum, că avem toate 
armele, ne putem permite să facem serios 
de pază. Şi, fiindcă am văzut că v-aţi 
gospodărit bine aici, văd că merită să ne 
întoarcem. Aşa că ne vom întoarce, cu arme 
şi cu tot ce trebuie, şi o să luăm tot ce vrem, 
când vrem. Data viitoare probabil că vom lua 
mai multe. Şi când o să ne punem nava pe 
orbită, s-ar putea să fim destul de amabili să 
spunem că mai sunt şi alţi refugiaţi pe 
bulgărele ăsta mizerabil de noroi. Depinde 
de cât de frumos vă purtaţi. S-a-nţeles? 

Chicoti bine dispus. In clipa aceea 
Hosper, care-şi revenise după lovitura 
primită, încercă să se arunce din nou asupra 
lui, să-l apuce de picioare. Dar Probian se 
mişcă mai repede. Piciorul lui îl izbi în plin, 
şi Hosper căzu din nou la pământ, ţinându- 


se cu mâinile de faţă şi gemând. 

- Mulţumesc, Probian, zise Gomes dând 
din cap. Văd că am reuşit să-l fac pe Hosper 
să capete o urmă de vlagâ-n el, chiar dacă 
voi, ăştilalţi, nu sunteţi în stare decât să vă 
păziţi pielea şi să vă îngrijiţi de confortul 
vostru atât de drag. 

Se întoarse spre însoțitorii lui: 

- Gata, luaţi bagajele. Plecăm, trebuie să 
ne îndepărtăm înainte de a se înnopta. 

Se conformară toţi şi se apropiară de 
pachete - cu excepţia lui Dockle. Acesta 
rămăsese pe loc, ca împietrit. Era foarte 
tânăr, aproape un bâieţandru, bronzat şi 
firav. Totuşi acum îl privea hotărât pe 
Gomes. 

- Asta te priveşte şi pe tine, Dockle, se 
răsti căpitanul. 

- Eu nu mai plec, zise băiatul. Nu sunt 
nebun. 

Deşi era foarte cald, atmosfera deveni 
brusc ca de gheaţă. Toate privirile se 
întoarseră spre Dockle. 

- Eu nu mai plec! repetă băiatul mai tare, 


cu voce răguşită, ca şi cum ar fi fost gata să 
izbucnească în lacrimi. Nu vreau să mă mai 
întorc în iadul ăla al vostru! N-o să reparaţi 
niciodată nava! Am muncit luni de zile pe 
lângă ea, şi n-am reuşit decât s-o ridicăm de 
la pământ, ca să vedem cât de râu e 
avariată. Chiar dacă o să lucrăm la ea tot 
restul verii, n-o s-o putem repara, şi dacă nu 
ne pregătim deloc pentru iarnă, o să murim 
toţi de frig. Eu nu mă mai întorc acolo! 

Se simţea că mulţimea e cuprinsă de 
furie. Şi Lex ştia că furia asta e îndreptată 
împotriva lui. Cum mai putea el să împiedice 
un atac sinucigaş asupra grupului lui 
Gomes, după cele spuse de Dockle? Deşi, 
chiar şi acum, era convins că raţionamentul 
lui fusese corect. Şi că acest raţionament 
evita tocmai ca opt sute de oameni, lipsiţi de 
orice armă, să fie masacrați de unsprezece 
indivizi cu arme energetice în mână. 

Şi atunci, exact când începuse să se 
îndoiască de capacitatea lui de a avea 
dreptate, pe care şi-o descoperise cu nici 
două ore în urmă, Gomes îl scoase din 


încurcătură. 

- Ridică-ţi pachetul, Dockle, zise el cu 
voce joasă, amenințătoare. Pentru că, 
începând de azi, viaţa n-o să mai fie aşa 
veselă pe aici. Evident că e greu să repari o 
navă, fără dotările corespunzătoare. Dar se 
zice că un polymath poate ţine loc de 
aproape orice. 

Se răsuci pe călcâie şi-şi îndreptă, din 
nou, arma către Lex. 

- Tu! Vino aici! Eşti o marfă prea prețioasă 

să nu te luăm cu noi! 
De data asta mulţimea părea cuprinsă de 
disperare. Lex aşteptă o clipă, să fie linişte. 
Voia să vadă toată lumea şi să înţeleagă 
exact - toţi, cu excepţia lui Gomes şi a 
oamenilor lui - în ce mod înţelegea el să dea 
ascultare ordinului. 

- Foarte bine, zise el. Dacă eşti sigur că 
asta vrei... Dar să ştii că nu răspund de 
consecinţe. 

- Atunci nici eu nu răspund de viaţa ta! se 
răsti Gomes la el. O să ai tot timpul doi 
oameni înarmaţi lângă tine, să faci ce ţi se 


spune. Şi să ştii că pe platou nu mai sunt 
alţii d-alde Hosper. Am făcut curăţenie 
serioasă. 

II privi pe Dockle şi-i făcu un semn, 
smucindu-şi capul. Reticent, dar incapabil 
să mai reziste ordinului, băiatul îşi ridică 
pachetul şi şi-l puse în spate. 

Probian avea o frânghie la el. In timp ce 
ceilalţi ţineau mulţimea la distanţă cu 
armele, o fixă pe încheieturile lui Lex, 
legându-i-le strâns la spate, după care luă 
capătul liber în mână, ca pe un fel de lesă. 

- Mişcă! ordonă scurt Gomes, şi adăugă 
imediat cu glas tare: Dacă încercaţi să ne 
opriţi, primul care o să aibă de suferit e Lex. 
Daţi-vă la o parte! Toţi! 

Neajutorată, mulţimea îi urmări până la 
ieşirea din aşezare, sperând tot timpul ca 
Lex să le facă un semn cât de mic, pe care l- 
ar fi urmat fără nici o ezitare, în ciuda 


amenințării armelor. Dar Lex mergea liniştit 
printre cei ce-l luaseră prizonier, fără să se 
uite înapoi. 

Strângându-şi pumnii, pradă unui acces 
de furie neputincioasă, Fritch izbucni 
primul: 

- Ce l-o fi apucat? N-o să-l mai eliberăm în 
veci de acolo! Am impresia că şi-a pierdut 
minţile! 

- Ştie foarte bine ce face! îl contrazise 
Delvia, răsărind lângă el. 

- Cum poţi fi aşa de sigură? se răsti Fritch 
la ea. 

- E doar un polymath! 

- Polymath sau ba, e foarte tânăr. Şi nu-şi 
terminase pregătirea. 

- Exact, zise Rothers de la câţiva metri de 
ei. Mai mult, se pare că ţine prea mult la 
viaţa lui ca să mai fie în stare să opună vreo 
rezistenţă, când vede o armă îndreptată spre 
el. 

- Cred că greşeşti, replică Cheffy. A văzut 
cu ochii lui cum se trăieşte pe platou. Tu 
doar ai auzit - de la Hosper, Jesset şi ceilalţi 


- şi ştii că e de preferat să mori, decât să 
cazi în mâinile lui Gomes. Eu cred că s-a 
gândit el la ceva! 

De undeva, din spatele mulţimii, 
Nansseltine îşi croia drum spre ei, împingând 
în stânga şi-n dreapta. De când fusese făcut 
de râs de Lex, nu prea se mai auzise de el. 
Dar acum, după maniera în care se mişca, 
părea că e gata să-şi ia revanşa, mai ales în 
lipsa adversarului. 

- Bineînţeles că s-a gândit la ceva! 
exclamă el. Din păcate, nu cred că ne va fi 
nouă de vreun folos! Şi dacă Gomes 
reuşeşte totuşi sâ-şi repare nava, cu ajutorul 
lui Lex? O să decoleze bine mersi, cu 
Gomes şi echipajul lui, şi noi... 

Işi termină vorbele cu un țipăt de durere, 
după care se trase înapoi câţiva paşi, 
ducându-şi mâna la obrazul care începuse 
deja să i se înroşească. Lângă el stătea 
amenințătoare Delvia, cu mâna ridicată, gata 
să-i administreze şi a doua palmă: 

- Nu-l acuza pe Lex de una ca asta, doar 
pentru că exact de asta ai fi tu în stare! Şi 


nici altcineva să nu îndrăznească să o facă! 
Se răsuci pe călcâie, întorcându-se spre 
membrii comitetului de coordonare, care o 
înconjuraseră: Şi voi sunteţi practic la fel ca 
şi ăsta. l-aţi pus toată răspunderea lui Lex în 
cârcă, şi acum, dacă face ceva mult mai 
inteligent decât puteţi voi pricepe, intraţi 
imediat în panică! 

O clipă se făcu linişte. Apoi Aldric îl 
întrebă pe Jerode: 

- Doctore, crezi că Delvia s-ar putea să 
aibă dreptate? 

- Nu ştiu, zise Jerode, trecându-şi mâna 
peste chelie. Dar trebuie să vă spun că mi se 
pare greu de crezut ca Lex să fi cedat aşa, 
pe toată linia, fără un motiv anume, bine 
întemeiat. Insă oricum, am impresia că a 
intrat într-un fel de joc disperat şi, sincer să 
fiu, n-am nici cea mai vagă idee ce are de 
gând să facă. 

- Eu vă pot arăta cel puţin un motiv foarte 
bine întemeiat pentru ca Lex să procedeze 
aşa cum a făcut-o, spuse Delvia. Să zicem 
că am fi încercat să-l atacăm pe Gomes şi pe 


oamenii lui. Ar fi omorât cincizeci dintre noi 
uşor şi, probabil, câţiva dintre ei ar fi scăpat 
bine-mersi. Ne-ar fi făcut praf echipamentul, 
ar fi dat foc la clădiri - acum am fi fost într- 
un bucluc de mai mare dragu'! Lui Lex îi 
pasă foarte mult de ce se întâmplă cu noi. 
Incă nu ştiaţi asta? Şi la fel de mult îi pasă şi 
de cei de sus, de pe platou! Nu vă vine să 
credeţi? Doar pentru că a refuzat să discute 
nişte planuri făcute de unele capete de 
găină, care n-ar fi dus, oricum, la nici un 
rezultat? 

Captase atenţia întregii mulţimi. Continuă 
să vorbească furioasă, cu glas sonor: 

- Gomes zicea că a făcut curăţenie pe 
platou, că i-a eliminat pe toţi trădătorii! Dar 
n-aţi văzut cu ochii voştri cum s-a purtat 
Dockle cu Gomes? Dacă oamenii lui îl urăsc 
pe Gomes în halul ăsta, ce-o să se întâmple 
când s-o întoarce cu „prada" pe care a luat- 
o de aici? Credeţi ca ăla are de gând s-o 
împartă cu toată lumea? Da? Or sâ-l urască 
toţi chiar mai mult decât înainte! Şi cu Lex 
acolo, în mijlocul lor... 


- Dar nu e decât el singur, spuse Fritch 
îngrijorat. 

- Lex nu e un om obişnuit, insistă Delvia. 
Baffin, nu v-a condus el încoace noaptea, pe 
toţi, opt oameni dintre care unul rănit, cu 
oamenii lui Gomes după voi? 

- Aşa e, încuviinţă Baffin. Zicea că poate 
vedea pe întuneric. 

- Mi-a spus şi mie asta, întări Jerode. Este 
una din modificările lui de polymath. 

- Ei bine, atunci! Delvia se adresă 
mulţimii. Gomes nu trebuie să facă faţă unui 
om obişnuit, ca noi toţi. Are lângă el o 
adevărată bombă cu efect întârziat, pe 
punctul de a exploda! Şi habar n-are ce-l 
aşteaptă! Eu cred că, cel mult într-o 
săptămână, Lex o să pună lucrurile la punct 
pe platou. 

- Pledezi de minune cauza băiatului tău 
minune, Delvia, mormăi Fritch. Dar, aşa cum 
zicea şi Gomes, Lex e o marfă mult prea 
prețioasă. Nu-l putem lăsa să se descurce 
de unul singur. 

- Eu zic că putem şi că exact asta ar trebui 


să facem, ripostă Delvia răstit. 

Jerode se gândi o clipă. Apoi se hotărî: 

- Mi-e teamă că Fritch are dreptate, zise el. 
Trebuie să trimitem o echipă după el. Ce-or 
să poată face oamenii ăştia fără nici o armă, 
nu ştiu, poate cel mult să încerce să-i 
surprindă pe ceilalţi în timp ce dorm. Dar cel 
puţin vom şti ce se întâmplă. Baffin, tu ai 
mai făcut drumul, de mai multe ori. Alege-ţi 
oamenii! 

Hosper, cu faţa plină de vânâtâi, făcu 
imediat un pas înainte şi, după el, Jesset. 
Fritch îi urmă imediat, apoi Aykin, Cheffy, 
Aldric şi alţii. 

- Baffin, îl rugă Delvia, fă tot ce poţi, dar 
nu interveni cu nimic! El dădu din umeri, 
fără sâ-i răspundă. 


Le mai luă ceva timp până să se 
pregătească, aşa că echipa nu plecă decât 
după-amiaza, târziu. Baffin porni imediat 
într-un ritm susţinut. Trecură pe lângă 
posturile de pază, apoi pe lângă ingenioasa 
capcană a lui Lex, care-i forţase pe oamenii 


lui Gomes sâ-şi dezvăluie prezenţa. 
Puțin după aceea, Baffin scoase un strigăt şi 
arătă în faţă. 

- Ce e? întrebă Fritch. 

- Am văzut un impuls de armă, murmură 
Baffin. Mai repede! Hai! Cu gurile uscate de 
teamă, cu inimile bătând să le spargă pieptul 
şi cu plămânii în flăcări, se străduiau să ţină 
pasul cu el prin vegetaţia deasă care li se 
agăța de haine. Mai avură de mers încă 
aproape trei kilometri înainte de a găsi 
cadavrul. 

Dintr-un tufiş se zăreau două picioare 
ieşind prin frunzişul des. Picioare goale, pe 
care începuseră deja să umble diverse 
insecte. 

Ingroziţi, se opriră. Baffin dădu la o parte 
ramurile şi recunoscură imediat despre cine 
era vorba. 

- E bâieţandrul, zise Fritch, înghițind în 
sec. 

Dockle fusese despicat de un impuls de 
armă, de la gât până-n talie. Fusese despuiat 
de tot ce purta, cu excepţia cămăşii 


zdrenţuite. Şi gura îi încremenise într-un 
strigăt mut de groază. 

- Să nu mai pierdem timpul! zise Hosper 
cu violenţă. Hai să punem mâna pe ei, 
următorul probabil că va fi Lex! 

Dar Baffin continua să se uite la cadavru, 
încruntat şi gânditor. 

- M-aş... mira, spuse el în cele din urmă. 
Ştii, nu cred că o să fie chiar aşa. Incep sâ- 
mi dau seama ce voia, de fapt, să spună 
Delvia. 


Necazurile începuseră mult mai devreme 
decât îndrăznise Lex să spere. Imediat ce 
aşezarea pe care o părăsiseră se pierdu din 
vedere, oamenii lui Gomes se scindaseră în 
două grupuleţe distincte. Gomes, Probian şi 
majoritatea celorlalţi, avându-l la mijloc pe 
Lex, mergeau în frunte, Probian ţinând mai 
departe în mână frânghia-lesâ. Dar Dockle şi 
alţi doi, cei mai tineri din grup, rămăseseră 
ceva mai în spate, vorbind cu voce scăzută. 

Gomes se răstise de mai multe ori la ei, să 
ţină pasul şi să nu mai rămână în urmă. 


Totuşi Dockle rămânea din ce în ce mai mult 
în urmă, până când, într-un loc unde 
vegetaţia era deosebit de deasă, dispăru 
complet din vedere. 

Incă douăzeci de paşi, şi Gomes înţelese 
ce se întâmplă. Aruncă o privire înapoi, îşi 
dădu seama că Dockle dispăruse, se 
întoarse şi, cu o înjurătură, trecu pe lângă 
Lex, ridicându-şi arma. Pachetul greu pe 
care-l avea în spate se agăța de crengi, 
îndoindu-le, şi, după ce trecea el, acestea 
reveneau la poziţia iniţială, şuierând prin aer 
ca şfichiuri de bici. 

Nimeni n-a văzut ce s-a întâmplat, dar de 
auzit, au auzit toţi: Gomes strigă după 
Dockle, înjurându-l şi spunându-i să se 
întoarcă. Tânărul îi răspunse urlând isteric, 
şi apoi se zări fulgerarea armei. 

O clipă după aceea, Gomes se întorsese 
lângă ei. 

- Duceţi-vâ şi luaţi-i bagajele, le zise el, 
gâfâind, celor doi tineri care merseseră 
lângă Dockle. Daţi-i-le lui Lex să le care. Şi 
uitaţi-vă bine la Dockle. Asta o să vi se 


întâmple şi vouă, dacă o să faceţi ca el. 

Cei doi se supuserâ, deşi arătau ca şi cum 
ar fi fost gata să vomite. 

Unul doborât, zece încă în picioare. Ar fi 
de dorit să mai dispară unul înainte de a se 
însera, calculă Lex, rece. Ar fi preferat ca 
Dockle să trăiască, pentru că avusese 
curajul sâ-l înfrunte pe Gomes nu o singură 
dată, ci de două ori. Dar ştia destule despre 
situaţia de pe platou, ca sâ-şi închipuie ce 
trebuie să fi făcut Dockle, pentru ca Gomes 
sâ-l treacă printre apropiații lui. Totuşi, 
acum nu se gândea la răsplată şi la 
răzbunare. Viitorul omenirii pe această 
planetă era mult mai important. 

După această întâmplare, o bună bucată 
de vreme nimeni nu mai scoase o vorbă. 
Continuau să înainteze în tăcere. Drumul era 
mai uşor decât ultima dată când îl 
parcursese el. La venire, Gomes arsese mult 
din vegetaţie, şi aceasta nu avusese timp să 
crească la loc, deşi era atât de luxuriantă 
încât, în cel mult o săptămână, va fi refăcută. 

La o oră de mers de aşezarea lor trecură 


pe lângă resturile sfârtecate ale unui 
monstru subpământean, probabil cel care le 
omorâse un om la venire. Erau uimitor de 
numeroşi. Probabil că, până la urmă, va fi 
nevoie să facă ceva pentru a-i feri pe oameni 
de ei, deşi nu se punea problema eliminării 
lor - funcţia lor ecologică era mai mult decât 
evidentă: împiedicau ierbivorele să se 
înmulțească prea mult şi să copleşească 
vegetaţia. Următorul monstru nu era decât 
cu vreun kilometru mai sus. Auzul 
ultrasensibil al lui Lex identifică imediat o 
bolboroseală venind dinspre râu şi privi 
atent la oamenii din jur, încercând să-şi dea 
seama dacă aceştia ştiau ce înseamnă acel 
zgomot. După toate aparențele nu ştiau. Şi 
nu ştiau nici să se ghideze după 
inflorescenţele tufelor acelea verzi-albăstrii, 
aşa cum descoperiseră ei. La venire, 
probabil că reuşiseră să evite animalul fără 
sâ-şi dea măcar seama de existenţa lui, 
ascuns cum era sub stratul de 
pseudomugşchi ce acoperea solul. Poate că 
avuseseră norocul să treacă pe lângă 


carnivor imediat după ce acesta se hrănise 
şi nu-l mai interesa o nouă pradă. Dar 
acum...? 

Nu Gomes. Nu Probian. Fără să pară că 
face ceva deosebit, Lex păşea repede, dar 
cu atenţie, printre gurile animalului, şi, 
pentru că erau în linie cu el, Gomes şi 
Probian scăpară de pericol. Dar omul din 
spatele lor păşi un pic alături, şi piciorul 
păru sâ-i dispară brusc într-o groapă. 

Izbucniră imediat ţipete, şi armele intrară 
în acţiune. Şi era absolut normal ca Lex să 
sară speriat într-o parte, ca toţi ceilalţi de 
altfel, şi sărind, să-l smucească pe Probian, 
care ţinea încă de frânghia cu care era legat 
el, astfel încât impulsul pornit din arma 
acestuia arse nu numai monstruoasa gură 
neagră semănând cu un sac, ci şi piciorul şi 
pântecele omului prins în ea. 


Când începu să se lase întunericul şi se 
opriră, oamenii lui Gomes erau într-o stare 
aproape deplorabilă. Arseră vegetaţia cu 
armele pe o suprafaţă destul de mare, apoi 


făcură focul, nu atât din cauza frigului cât 
pentru protecţie. 

Bombănind, Probian îl legă pe Lex cu 
restul de frânghie, lăsându-i mâinile aşa 
cum erau, adică la spate. Nu i se dădu nimic 
de mâncare, doar o gură de apă, măsurată 
cu grijă. Ceilalţi mâncau fără să vorbească, 
aruncându-şi din când în când priviri 
înspăimântate. Şi nimeni nu îndrăznea să se 
uite spre Gomes. 

Bine! 

Gomes stabili ordinea plantoanelor pentru 
paza lui Lex. In faţa lui, până-n zori, urmau 
să stea permanent câte doi oameni, cu 
armele în mâini. El - Gomes - nu făcea de 
pază, iar cei doi tineri, care merseseră o 
vreme cu Dockle, nu erau în acelaşi schimb. 
Ştiau de ce, şi ei, şi toţi ceilalţi. Şi mai bine! 
Cu cât le treceau prin cap mai multe gânduri 
legate de ideea de a-l părăsi pe Gomes, cu 
atât mai bine. 

Lex observă atent care dintre paznicii săi 
vizitară tufişurile, să se uşureze înainte de a 
se culca. Unul n-o făcuse, ba chiar băuse 


îndelung din bidon înainte de a se arunca 
obosit sub pătură. 

Perfect. Era vorba de un om care va face 
de pază cu Probian, imediat după miezul 
nopţii. Lex se lăsă pe spate şi aţipi uşor. 

Aşa cum îşi închipuise el, cei doi oameni 
din primul schimb erau mult prea 
nerăbdători să se culce ca să-l lase pe omul 
lui să se uşureze, înainte de a-şi lua postul 
în primire. Din ce în ce mai presat, omul se 
foi neliniştit, cu arma în braţe, până când îi 
auzi  sforâind şi pe cei doi pe care-i 
schimbase. Lex se prefăcea ca doarme 
adânc. 

In sfârşit, omul păru să nu mai poată 
îndura chinul. li spuse ceva lui Probian, îi 
întinse arma şi dispăru din cercul de lumină 
al focului care încă mai ardea. 

La adăpostul întunericului, Lex îşi frecase 
fără nici un zgomot legăturile, slăbindu-le. 
Acum, smuci o dată de ele şi se aruncă 
asupra lui Probian. Omul nu avu vreme să 
scoată nici măcar un sunet. Capul i se 
smuci scurt şi violent spre spate, după care 


se prăbuşi, inconştient, la pământ. 

Morala, se gândi Lex, în timp ce se 
strecura după cel de-al doilea paznic: o 
frânghie ordinară nu poate ţine prea mult în 
loc un polymath. 

Deşi putea servi admirabil pe post de 
ştreang. 

Cel de-al doilea paznic, surprins de 
asaltul neaşteptat din spate, nu-i puse nici o 
problemă. Nu făcuse aproape nici un 
zgomot, şi ceilalţi oameni din grup erau prea 
obosiţi să se trezească uşor. Şi continuară 
să doarmă liniştiţi sub păturile lor, chiar şi 
atunci când Lex trecu de la unul la altul, 
luându-le toate armele, în afară de cea a lui 
Gomes, şi legându-le cu frânghia lui. 

Apoi dispăru în noapte, ca o fantomă. 
Auzise nişte zgomote, venind de undeva, 
din spate. Erau slabe, abia le sezizase. 
Probabil că Jerode sau altcineva trimisese o 
echipă de „salvare” după el. Trebuia să 
ajungă rapid la ei, sâ-i oprească înainte de a 
se apropia prea mult pentru a-i trezi pe 
Gomes şi pe ai lui. 

Atunci când descoperiră cel de-al doilea 
cadavru, în parte ars de armă şi în parte 
digerat de monstrul rănit, echipa lui Baffin 
era deja pregătită moral să accepte că 
Delvia avusese dreptate. Nu puteau sâ-şi 
imagineze cum de reuşea Lex să facă una ca 
asta, dar îşi dădeau seama că încearcă să-i 
demoralizeze pe cei care-l capturaseră, 
astfel încât, până la urmă, Gomes să piardă 
controlul. 

Văzuseră, pe înserat, cum ceilalţi îşi 
pregătiseră locul de popas cu ajutorul 
armelor. Apoi cum aprinseseră focul, ale 
cărui flăcări se  reflectau pe frunzele 
copacilor de lângă ei. Baffin se hotărâse să 
nu le urmeze exemplul ci să-şi continue 
drumul, cu mare atenţie, sperând să se 
poată apropia suficient de ceilalţi, ca să-i 
atace prin surprindere. 

Insă, pe când ei se strecurau cu greu prin 


noapte, în faţa lor răsări Lex, zâmbind larg şi 
ținând la vedere armele pe care le 
capturase, şi care erau înşirate pe frânghia 
lui ca nişte peşti pe o aţă. 

Fuseseră atât de surprinşi încât, o clipă, 
au rămas fără grai. Fritch îşi reveni primul şi 
rupse tăcerea, murmurând cu sinceră 
admiraţie: 

- Eşti dracu gol! Cum ai reuşit să faci aşa 
ceva? 

Lex le povesti pe scurt ce se întâmplase, 
împărțindu-le armele pe când vorbea. Acum 
avea aproape fiecare om arma lui. 

- Nu le-ai luat pe toate? întrebă Baffin 
după ce le numără atent. 

- Nu, i-am lăsat una lui Gomes, răspunse 
Lex. Dintr-un motiv bine întemeiat, nu te 
nelinişti. Acum, ascultaţi-mă cu atenţie. 
Probabil că celor de pe platou o să li se 
dărâme toată şandramaua, şi noi trebuie să 
fim pregătiţi să salvăm ce mai e de salvat 
din ruine. Vreau ca vreo câţiva să vină cu 
mine - Hosper, tu şi Jesset, pentru că ştiţi 
amplasamentele de pe platou, şi tu, Aldric şi 


tu, Cheffy. Baffin, restul rămâneţi aici, pe 
loc, faceţi popas şi aşteptaţi. Imediat după 
ce-o să se face ziuă, or să-şi dea seama şi 
ăia ce s-a întâmplat. Gomes s-ar putea să-i 
termine, pentru că va fi nebun de furie. Dar, 
cel mai probabil, unii dintre ei vor scăpa, vor 
fugi şi o vor porni la vale. Aşteptaţi aici, 
până sosesc la voi. Când ajung, îi luaţi în 
primire şi îi duceţi la aşezare, sub pază. Şi-i 
spuneţi lui Jerode să organizeze imediat o 
grupa de salvare mare, din care sa facă 
parte obligatoriu toate asistentele medicale 
care nu sunt însărcinate. Şi s-o pornească 
imediat ce e posibil spre platou, cu pături, 
haine, mâncare şi tot ce se poate căra în 
spinare. Când vor ajunge ei acolo, o să fie 
nevoie disperată de orice vor fi în stare să 
aducă. Şi să se pregătească să facă faţă la 
cel puţin două sute de bolnavi şi răniţi, şi să 
aibă în vedere că absolut toţi cei de pe 
platou sunt extenuaţi. 

Chicoti scurt şi trist: 

- Când a plecat spre coastă, situaţia lui 
Gomes probabil că era apropiată de 


dezastru total. Vă imaginaţi ce se va 
întâmpla, când se va întoarce cu o singură 
armă şi, aproape sigur, cu un singur 
însoțitor. 

li răspunseră zâmbetele celor cărora li se 
adresase. Făcu un semn cu capul spre 
oamenii pe care-i numise sâ-l însoţească, 
întorcându-se spre ei: 

- Veniţi după mine. Să nu faceţi zgomot. 
Ne apropiem, să vedem ce se întâmplă când 
o să se trezească Gomes. 


Gomes se răsturnă pe spate, mormâind, 
deschise ochii, şi clipi des. O secundă după 
aceea era în picioare, cu arma în mână, 
urlând din toţi bojocii. Abia se crăpase de 
ziuă şi lumina era încă slabă, gri-apoasă. 
Probian zăcea întins pe spate, respirând 
zgomotos. Cel de-al doilea paznic nu se 
vedea nicăieri, iar ceilalţi şase oameni 
dormeau încă tun. lar prizonierul, 
bineînţeles, dispăruse. 

De la două sute de metri, din vârful unui 
copac, Lex urmărea atent ce se întâmplă, 


mulţumit că modificările auzului şi vederii îi 
dădeau posibilitatea să observe totul în 
detaliu. Pe parcursul ultimei ore liniştea 
fusese aproape mormântalâ. Acum, tăcerea 
dimineţii era întreruptă de glasurile furioase 
ale celor ce-l capturaseră cu o zi în urmă. 
Urlau toţi o dată. Gomes îşi ieşise practic 
din minţi de furie. La început strigase că 
omul lipsă e un trădător, ca şi Dockle, apoi, 
când îl găsiseră zăcând, la rândul lui, pe jos, 
că şi el şi Probian erau nişte idioţi, lipsiţi de 
orice urmă de competenţă. 

II treziseră pe Probian aruncând apă pe el, 
dar omul era încă atât de zăpăcit, încât nu 
era în stare să le spună ce se întâmplase. 
Incoerenţa lui îl făcu pe Gomes să 
explodeze. Se năpusti şi-l pocni în plină 
figură. Dar un altul sări la el, pe la spate, 
prinzându-l în braţe şi întrebându-l dacă 
avea de gând sâ-i trateze pe toţi chiar ca pe 
nişte animale. 

Tovarăşii lui îi împărtăşeau părerea. 
Urlând isteric, Gomes îi ameninţă cu arma, 
numindu-i defetişti vânduți celor de pe 


coastă. Oamenii schimbară priviri speriate 
între ei. Unul singur trecu lângă Gomes, mai 
mult din pricina armei decât din convingere. 

Apoi Gomes încercă să-şi convingă 
oamenii să se întoarcă pe coastă şi sâ-l 
captureze din nou pe Lex, susţinând că 
acesta, oricum, nu putea să fi ajuns prea 
departe. Nici nu ştie câtă dreptate are, îşi 
zise Lex zâmbind. Dar, pentru oamenii lui, 
ordinul se dovedi picătura ce umplu 
paharul. 

Se depărtară de el ca şi cum ar fi 
intenţionat sâ-i dea ascultare şi începură sâ- 
şi strângă lucrurile. Apoi unul dintre ei, 
trscând pe lângă foc, apucă o creangă ce 
încă mai ardea şi o aruncă spre căpitan. 
Aproape descărcată, arma acestuia nu mai 
era capabilă să emită decât o străfulgerare, 
care nu-i făcu nici un rău celui ce-l atacase, 
orbindu-l numai, pe moment, însă ceilalţi 
săriră la căpitan, doborându.-l. 

Urmă o discuţie scurtă între ei. Nu mai 
aveau nici urmă de curaj. Erau bolnavi şi se 
saturaseră sâ-l mai tot slugărească pe 


Gomes, chiar şi cei care până acum îi 
îndepliniseră cu  scrupulozitate ordinele. 
Acolo, pe coastă, era un polymath, şi, dacă 
scăpase de sub ochii unei perechi de 
oameni înarmaţi, în timp ce alţi şapte 
dormeau lângă ei, probabil că putea să facă 
orice, probabil că avea o capacitate fără nici 
o limită. 

li lăsară pe Gomes, pe Probian şi pe 
paznicul pe care-l ştrangulase Lex să zacă 
acolo unde se găseau, şi luară arma 
descărcată cu ei. Apoi începură să coboare 
spre țărm, în şir indian. 

Perfect. 

Cei şase dezertori fuseseră de mult făcuţi 
prizonieri de grupul lui Baffin, când Gomes 
începu sâ-şi revină. Era o zi senină şi 
călduroasă. Omul se ridică, clâtinându-se, în 
picioare, îşi dădu seama că acum nu mai 
avea decât doi însoțitori şi-i înjură pe 
oamenii care-l părăsiseră. Se duse 
împleticindu-se până la râu, îşi dădu cu apă 
pe faţă, apoi îl stropi şi pe Probian, care 
aproape că intrase în comă. 


Cu lovituri şi cu înjurături, îi făcu, în cele 
din urmă, şi pe ceilalţi doi să se pună pe 
picioare, îşi strânseră bruma de lucruri ce le 
mai lăsaseră dezertorii şi porniră pe râu în 
sus. 

Lex şi oamenii lui îi urmau, ascunzându- 
se cu grijă, ajungând doar rareori să-i vadă 
şi orientându-se, în majoritatea timpului, 
după zgomot. 

Dupâ-amiazâ, omul care fusese ştrangulat 
se prăbuşi şi, cu toate strigătele şi insultele 
lui Gomes, nu mai fu capabil să se ridice în 
picioare. Gomes şi Probian îl abandonară, 
iar Lex îl desemnă pe Aldric sâ-l 
îmbărbăteze, sâ-i lase mâncare şi apă şi sâ-i 
spună că va fi cu siguranţă salvat de grupa 
ce urma să vină după ei. Dar că asta nu se 
va întâmpla decât mâine. 

Ajunseseră în porţiunea în care vegetaţia 
se închidea ca un tunel deasupra râului. 
Susţinuţi doar de disperare, Gomes şi 
Probian continuau să înainteze, cu echipa 
lui Lex la câteva sute de metri în spatele lor. 
Când se lăsă noaptea, ajunseseră într-un loc 


pe care-l curâţiseră la venire. Erau atât de 
extenuaţi, încât nu mai erau în stare nici să 
bea, nici să mănânce. Se prăbuşiră pe jos şi 
adormiră pe loc. Tortura la care-i supuneau 
pe cei doi începu să-i tulbure pe oamenii lui 
Lex. Chiar şi Jesset, care la început 
susţinuse cu ardoare că nimic nu era prea 
râu pentru asemenea diavoli cu chip de om, 
era acum tăcută, văzând în ce hal 
ajunseseră cei doi. 

Privind neîndurător spre luminişul în care 
dormeau aceştia, Lex le spuse tovarăşilor 
săi: 

- Dacă o să-i sculăm pe la miezul nopţii, 
putem ajunge pe platou exact când se crapă 
de ziuă. Hai să apucăm câteva ore de somn. 
O sâ-i duceţi foarte curând dorul, vă promit. 


In puterea nopţii, se strecuraseră până la 
Gomes şi la Probian, trezindu-i cu lanternele 
în ochi. Erau mult prea slăbiţi să le mai 
opună vreo rezistenţă. Le dăduseră să 
mănânce, să bea, apoi îi legaseră şi o 
porniseră din nou la drum. Curând după 


aceea ajunseseră pe înălțimile stâncoase 
din apropierea platoului şi continuaseră să 
înainteze, căţărându-se la lumina stelelor, 
conduşi de Lex, trăgând uneori prizonierii 
peste stânci ca pe nişte baloturi. Dar au 
reuşit să înainteze totuşi bine, aşa că în zori 
se găseau la intrarea pe platou, în 
apropierea barajului inutil şi de tristă 
amintire al lui Gomes. Râul curgea liber şi 
destul de zgomotos ca să acopere câteva 
cuvinte rostite încet. 

- Eu mă ridic primul, şopti Lex. După aia 
împingeţi-i pe Gomes şi pe Probian şi urcați 
şi voi, cât de repede puteţi. 

Ceilalţi dădură din cap. Hosper o trase 
grijuliu pe Jesset spre el cu mâna dreaptă, 
şi cu cealaltă îşi scoase arma. 

- Şi nu folosiţi armele decât dacă nu mai 
aveţi încotro, ordonă Lex. 

Se caţără peste treapta de stâncă şi 
ajunse la acelaşi nivel cu barajul dărâmat. 
Se gândise că trecerea de aici era păzită şi 
avusese dreptate. Pe când se întorcea sâ-l 
tragă pe Gomes lângă el, auzi respiraţia unui 


om, apoi cineva zise tare: 

- Hei, se pare că s-a întors domnul 
căpitan! 

Işi făcu apariţia fasciculul unei lanterne - 
abia se distingea prin lumina crepusculului - 
ce se îndreptă spre Gomes şi spre Probian, 
care stăteau parcă ameţiţi pe marginea 
stâncii. O clipă după aceea apărură doi 
oameni, înarmaţi cu arcuri făcute din fâşii 
elastice de tablă. 

O chintesenţă a întregului fenomen ce 
avusese loc aici: atâta energie şi 
ingeniozitate cheltuită pentru a face arme... 

Lex aşteptă o clipă, considerând că e mai 
bine să ajungă şi ceilalţi sus, lângă el, 
înainte de a întreprinde ceva. Dar greşi. 
Gomes îşi trecu limba peste buze şi strigă: 

- Inapoi! E o cursă! 

II lovi în spatele genunchilor, făcându-l să 
cadă la pământ. Probian se năpustise 
înainte, încercând să scape. Il prinse de 
mână, îl răsuci şi-l arunca şi pe el jos. 
Datorită acestor mişcări rapide, evită o 
săgeată cu vârf de metal, care pornise din 


arcul celui mai apropiat dintre paznici. 

Treburile nu mergeau aşa de simplu cum 
sperase Lex să meargă. Dar ar fi putut fi şi 
mai râu. 

Pe jumătate căţărat şi el peste treapta de 
stâncă, Cheffy ochea cu grijă şi era pe 
punctul de a trage în paznici. Lex îl lovi 
uşor, fâcându-i semn să stea cuminte. 

- Ce dracu' e asta? zise el tare şi parcă 
ofensat, sperând că, datorită 
semiintunericului, paznicii nu-şi vor da 
seama exact despre ce e vorba. Căpitanul a 
luat-o razna! L-a omorât pe Dockle! Şi am 
mai şi pierdut... hei, da' veniţi o dată 
încoace, să-mi daţi o mână de ajutor! 

Aplecându-se, le şopti lui Hosper şi fiicei 
lui: 

- Voi rămâneţi un moment pe loc! Aldric, 
Cheffy, veniţi repede lângă mine, dar aveţi 
grijă să nu vă vadă ăştia prea bine la faţă! 

Nedumeriţi, cei doi paznici se apropiau, 
obişnuiţi să dea ascultare când li se vorbea 
pe un ton autoritar. Ca să nu-l recunoască, 
Lex se aplecase peste Gomes, murmurând 


ceva despre necazurile avute pe drum. 

Când ajunseră destul de aproape, le făcu 
vânt, dezechilibrându.-i. 

Ca şi cum ar fi repetat îndelung o 
asemenea schemă, Aldric şi Cheffy îi mai 
împinseră şi ei, astfel încât să treacă peste 
marginea treptei săpate în stâncă şi, imediat 
după ce căzură, Hosper şi Jesset îi loviră, 
lasându-i inconştienţi. 

- Nu aşa de tare! se răsti Lex la ei. Nu 
uitaţi că am venit să punem capăt exact 
unor asemenea brutalităţi! 

Puțin ruşinaţi, cei doi îşi lăsară victimele 
întinse pe jos şi se urcară lângă ceilalţi. li 
legară fedeleş pe Gomes şi pe Probian, 
după care îi duseră într-o crăpătură între 
stânci, unde nu puteau fi văzuţi de nimeni. 

Apoi, în şoaptă, Lex le spuse ce aveau de 
făcut: 

- Hosper, Jesset, voi cunoaşteţi locurile. 
Unul din voi merge cu Aldric, unul cu 
Cheffy. Imobilizaţi paznicii de la „cuiburile" 
unde dorm muncitorii. Nu trageţi decât dacă 
nu mai aveţi absolut nici o altă soluţie. 


Paznicii de acolo s-ar putea să fie alarmaţi 
de zgomotul de aici, dar nu prea cred, a fost 
acoperit în mare parte de tumultul apei. Să 
nu vă apropiaţi de navă, o să am eu grijă de 
cei de acolo. Apoi îi eliberaţi pe muncitori, 
cât mai mulţi, imediat. Am înţeles că ne 
putem bizui pe cei care sunt ţinuţi în lanţuri, 
nu-i aşa, Hosper? 

Acesta îi răspunse, râzând amar: 

- După ce stai un timp pe aici, poţi uita 
până şi de existenţa cuvântului „încredere"! 
Dar singurii oameni care sunt de partea lui 
Gomes sunt acum baricadaţi în navă, încă 
mai dorm. 

- OK, zise Lex. Daţi-i drumul. Şi să nu 
faceţi prea mult zgomot. Nu era decât un fel 
de speranţă pioasă. Profitând de lumina încă 
slabă a  crepusculului, Lex începu să 
înainteze către navă. Se mai avansase ceva 
cu ridicarea ei. Acum era aşezată pe patru 
grămezi de bolovani, învelişul nu mai 
atingea deloc solul, dar se vedea perfect cât 
era de crăpat. Chiar când ajunsese într-un 
loc de unde putea acoperi cu arma uşa 


principală a navei, folosită de echipaj, se 
auzi un țipăt, şi evenimentele se precipitară. 

Incepu să bată un clopot de alarmă. Uşa 
pe care o avea în faţă se deschise larg. 
Dinspre „cuiburi" se ridică o rumoare 
teribilă, şi peste platou începu să se reverse, 
ca un roi de viespi înfuriate, mulţime de 
bărbaţi şi femei, scheletici, cu încheieturile 
de la mâini şi de la picioare roase de 
cătuşele pe care le purtaseră. In uşa navei 
îşi făcu apariţia Cardevant şi un alt bărbat, 
înarmat cu un arc. Amândoi aveau bice. 
Văzând muncitorii care se năpusteau spre 
ei, şovâiră o clipă, apoi făcură la unison un 
pas în faţă, ca şi cum ar fi fost hotărâți să se 
apere cu orice preţ. 

Lex tinti cu grijă şi arse biciul din mâna lui 
Cardevant. Reglase atât de bine distanţa, 
încât impulsul abia dacă lăsă o urmă vizibilă 
pe învelişul navei, din spatele omului. 

Asta însă îi zdrobi moral brusc pe cei doi 
oameni, îngroziţi, se aruncară înapoi în 
navă, la adăpost, şi trântiră uşa după ei. 
Splendid. Puteau rămâne să se coacă acolo 


cât doreau. 

Abia acum Lex se ridică în picioare, 
privind numai cu coada ochiului la navă, 
pentru orice eventualitate, şi se întoarse 
către muncitori,  băgându-şi arma în 
holsterul de la centură, în semn de pace. 
Dând din mâini, ca să atragă atenţia, strigă 
către mulţime: 

- Am venit să vă salvăm! Suntem de pe 
coastă! De-acum încolo sunteţi liberi! S-a 
terminat! Vă aducem hrană, medicamente, 
haine! Gomes e prizonier! Nu mai aveţi de 
ce să vă fie frică! 

Clâtinându-se, încă uimiţi, oamenii îl 
înconjuraseră şi-l priveau cu ochi lipsiţi de 
expresivitate. Unii se uitau la încheieturile 
mâinilor, parcă nevenindu-le să creadă că 
au scăpat de lanţuri. Nu erau puţini cei care 
plângeau. 

Tocmai credea că se poate relaxa puţin, 
că lucrurile vor intra acum rapid pe un făgaş 
normal, când, din spate, Lex auzi cel mai 
înfricoşător zgomot ce-i fusese dat să audă 
vreodată, mult mai oribil decât şuieratul 


vântului prin deschiderile navei lor. Era 
zgomotul făcut de motoarele cu fuziune ale 
navei, intrând în funcţiune. 

Nevenindu-i să creadă, deşi toţi oamenii 
începuseră să ţipe, se întoarse. Ca să vadă 
cum nava începe să se înalțe încet de la sol. 

Părea că întreg universul devenise, dintr- 
o dată, ameninţător, plin de lumini care se 
roteau şi clipeau cu furie. Totuşi, încă mai 
era stăpân pe sine şi ştia ce avea de făcut. 
Incepu să fugă, depărtându-se de navă şi 
strigând din toate puterile, pentru a se face 
auzit prin mugetul infernal al sistemului de 
propulsie: 

- La pământ! Jos! închideţi ochii! 
Deschideţi gura! 

Condiţionaţi de luni de ascultare oarbă, 
muncitorii auziră şi se lăsară să cadă la 
pământ, ca grâul în faţa secerii. El continua 
să fugă şi-i văzu pe Hosper şi pe Cheffy 


ieşind dintr-un bordei, în urma ultimilor 
oameni eliberaţi din lanţuri. Furios, Hosper 
se pregătea să tragă în navă. 

- Hosper! Nu! strigă Lex. 

lar Cheffy îşi apucă imediat camaradul de 
mână. 

- Nu-i putem lăsa să scape! ţipă Hosper. 

- Crezi că vor putea? îi răspunse Lex 
urlând. La pământ! Se aruncă şi el pe solul 
stâncos şi-şi deschise larg gura, în timp ce 
zgomotul îi chinuia urechile. Acum nu mai 
vedea decât pietricelele şi praful din faţa lui. 
Zgomotul continua să crească în intensitate. 

Oare vor reuşi? Printr-o minune de 
necrezut, vor reuşi, oare? Simţi că pe faţă 
începe sâ-i curgă transpiraţia şi că are 
mâinile umede. Fie ca oamenii ăia să 
reuşească! Fie ca ei să ajungă pe orbită! Fie 
ca Gomes să fi avut dreptate! Fie ca el să fi 
greşit şi să-şi fi condamnat inutil camarazii 
la a crede că şederea lor pe această planetă 
e definitivă când, cu un pic de hotărâre, ar fi 
putut cere ajutor, şi acesta s-ar fi îndreptat 
imediat spre ei, cu viteză mai mare decât 


viteza luminii... 

Peisajul era acum inundat de o lumină a 
cărei strălucire era de nesuportat. Lex vedea 
cum, în faţa lui, fiecare fir de nisip părea să 
arunce câte o umbră minusculă dar netă. Nu 
îndrăznea să se uite spre navă. 

Zgomotul începu să scadă. Peste ei trecu 
o rafală de vânt. Direcţia umbrelor se 
schimba rapid, îşi acoperi ochii cu mâna, se 
rostogoli pe-o parte şi riscă să arunce o 
privire printre degete. Strălucind ca o stea, 
nava se înalţă spre cer. Işi dădu seama că şi 
alţi oameni de lângă el priveau. Auzi pe 
cineva plângând, i se păru că e Jesset, apoi 
suspinele fetei fură acoperite de sute de 
gemete. 

Şi după aceea... 

Se ridică în genunchi şi privi fără sâ-şi 
mai ferească ochii. Nava era la o înălţime de 
doi kilometri... trei kilometri... continua să se 
înalte şi să accelereze către albastrul 
cerului. Peste platou se aşternuse liniştea, 
abia se mai auzeau câteva gemete. Priveau 
acum toţi, cu emoție, dorindu-şi din tot 


sufletul ca nava să se înalțe, voind să o vadă 
înâlţându-se. Fără nici o reţinere, Lex îşi 
dorea acelaşi lucru. 

Ca purtată de speranţele lor, lumina 
continua să se înalte spre cer. O pată, un 
vârf de ac. Un fir de praf. 

Un... un vârf de ac? 0... o pată? O mizerie! 

Părea că cerul albastru al dimineţii 
pedepsea îndrăzneala navei, aruncand-o 
înapoi, dar nu de unde plecase, ci undeva 
departe, în largul mării. lar nava cobora, ca 
un Lucifer alungat din ceruri. O strălucire 
formidabilă, un glob de flăcări, un bubuit 
înfundat, ca de tunet, şi marea se izbi multă 
vreme de ţărmuri, neliniştită. 

Având încă în ochi imaginea navei ce se 
înălța, Lex îşi dădu seama, puţin câte puţin, 
că lovea în neştire cu pumnii în pământ şi că 
suspina dureros, fără să plângă. 

Mai târziu, când veniră sâ-l întrebe ce să 
facă cu nenorociţii pe care-i eliberaseră, 
victime aproape dezumanizate ale tiraniei lui 
Gomes, nu răspunse nimic. Se ridică şi se 
duse să stea printre stânci, singur, cu capul 


aplecat. 

- Lex! Lex! 

Tresări şi îşi ridică ochii din pământ. 
Delvia se oprise în faţa lui, sfioasă, cu părul 
blond dat pe spate şi cu o armă în mână. Il 
privea tristă. Lex făcu un efort să revină la 
realitate, uimit că trecuse atât de mult timp 
de când stătea acolo. Se întoarse spre 
platou, aşteptându-se să-şi vadă tovarăşii - 
grupa de salvare - la lucru, dar nu era decât 
o mână de nou-veniţi, asaltaţi din toate 
părţile de epavele umane pe care le 
eliberaseră ei puţin mai înainte. 

- Asta-i tot ce-a trimis Jerode? întrebă el, 
sărind în picioare. 

- Nu,nu! îl apucase de braţ. Suntem 
cincizeci cu toţii! Dar, când am văzut că 
decolează nava, câţiva dintre noi s-au gândit 
că ar fi bine să o luăm înainte, să te ajutăm, 
dacâ-ţi scăpaseră cumva lucrurile de sub 
control. Şi... 

- Ce e? 

- Voiam să ajung cât mai repede la tine, 
Lex. Imi imaginez ce ai simţit... Nu aşa 


repede cum credea Gomes, dar în cinci sau 
zece ani poate că am fi putut repara nava, 
sau am fi putut face ceva cu ajutorul ei. 
Vorbea repede, ca şi cum s-ar fi temut să n- 
o întrerupă cumva: lar tâmpiţii ăia au distrus 
până şi şansa asta infimă pe care o mai 
aveam şi ţi-au pus ţie în spinare definitiv 
toate necazurile unei planete întregi, nu-i 
aşa? 

li tremurau buzele şi avea lacrimi în ochi. 

- Dar o să reuşeşti, sunt sigură că vei 
reuşi. O să ne înveţi cum sa trăim pe planeta 
asta şi vom face copii, pe care-i vom învăţa 
tot ce ştim noi, şi vom găsi minereuri şi o să 
ne facem unelte şi ne vom face ferme şi vom 
clădi oraşe, şi într-o bună zi vom reuşi să 
trimitem un mesaj către ceilalţi oameni, să le 
spunem că suntem aici, iar când vor veni la 
noi şi ne vor vedea, vor spune că eşti cel 
mai minunat om care a trăit vreodată, 
deoarece ţi-ai dat seama că nu trebuie ca 
istoria noastră pe această planetă să 
înceapă cu armate, războaie, omoruri... 

Vorbele i se pierdură printre suspine. 


Lex râmase o clipă nemişcat. Apoi o luă în 
braţe şi o sărută duios pe păr. 

- Nu trebuie să mă plâng, am măcar pe 
cineva care înţelege, murmură el. Dar ai uitat 
un lucru, care este, poate, cel mai important. 
Ai dreptate cu armata, cu războiul... dar, mai 
presus de orice, trebuie să nu ne mai 
amăgim cu speranţe deşarte. E mult mai rău 
decât să nu avem nici o speranţă. 

Simţea cum teroarea care îl stăpânise atât 
de mult timp dispare. Acum avea vocea 
calmă şi hotărâtă. 

- Ştii ceva? Când Gomes a venit la noi, mi- 
am dat seama care este, în realitate, 
misiunea unui polymath. Trebuie să aibă 
dreptate. Totdeauna, fără nici o excepţie. 

- E ceva teribil, şopti ea. 

- Da, aşa e. Şi mi-a fost atât de teamă că, 
de fapt, greşisem... Dar, cel puţin, acum nu 
mai putem apuca decât într-o singură 
direcţie, aşa că nu mai pot face nici o 
alegere greşită. Hai, Del. Să mergem şi să ne 
facem ordine în casă. Pe faţa lui mai stăruia 
o umbră, în ciuda veseliei din glas. 


Acum era ceva definitiv, fără nici o urmă 
de dubiu: casa lor. Tot ce aveau pe lume. 
Unde se vor naşte copiii lor şi unde vor fi ei 
îngropați. 

Dar până la urmă vom reuşi să ne facem o 
lume bună! 

Nu avusese intenţia să rostească vorbele 
cu glas tare. Vâzând-o pe Delvia zâmbind, îşi 
dădu seama că, totuşi, aşa făcuse. Şi, 
bineînţeles, vorbele rostite trebuiau să fie 
adevărate, în fond, un polymath trebuie să 
aibă totdeauna dreptate. 

O luă de braţ şi porniră împreună înainte. 


